Валентина Вэкэт.

**Тын’эн’н’ы**

Рассказы.

С. 205

«Тыкэлигъэн кэтъоёлго гымык ытльагты Вак’атролтын’ана».

Вэк’эт.

**Тын**’**эн**’**н**’**ы**

Гэпытк’ыгитэлин ынкъам гантэнмавлен каленвы кэлик

с. 208

**Вагыргын Тын**’**эск**’**ынин ынкъам О’мрын**’**анэн**

Талян’кы ы’ттъыютльэт увэленутэкин гатваленат эвын увэлельу. Чигтэленъепкин ынкы вальыт чит ганымытваленат нымэльэв, ан’ъока. Ынпыянвэн нинъэйвыт вэтык’ун танлымалявъёлк’ылтэ. Ынкъам тэлвэ моргынан ынк’эн чит вэты кыляёлк’ыл, яатльэты тывъёлк’ыл ынкалк’ан’ын. Тэлвэ н’эвъэнйыръын ынтыёльатыльылк’ыл - епэчгин н’ээккэк’эю ныторымгок’эн гъюлетык : ван’эк, э’птык, тааткок, энанватык, тарытрын’кы, эвыр рачыкон рымигчирэвык.

Н’ээккэк’эй, лыгэн ыяагты танчайвыткон’ нынъэлк’ин, ытльата нэнанлымн’энавк’эн нотайпы лейвык. Нинэныгйивэтк’ин тэнутэск’ын’кы.

Янот, турэлетвык, нымыйн’алк’энат. Нак’ам винрит ымы тэлен’ гэчимгъулинэт. Винрит ныкэтгук’инэт нутэск’ык э’лыткук. Киткит рыпанрэвавкы нутэск’ын, кинмыт нывытрэтк’инэт. Нивлык’инэт, рылгымил у’мэльыт, кинмыт, к’утти-ым гытын’ вальыт, - нэтлегк’инэт. Льэлен’ит, к’этытвак нутэск’ычыку, нэтлеэтк’инэт, ынкъам мытк’ык рытук, кырвэнтонво к’улитэйн’этык, нэмэлымн’э нычачак’энат.

Ынк’оры, ыныкит нутэнут нывтатк’эн, ынръам льэлен’кин вагыргын лыги нытчык’ин. Янот нытапаттъылк’ылн’ык’энат. Турынн’эльыт ыпаттъылк’ылтэ нэтлегк’инэт, янот-ым туннэлюк мачнычымйык’энат.

Рымавтыт нынук’инэт рымэмылмоллылгав, рымэтэ, ынкъам рымытк’ылгав: мытк’ымыт чимычвиткутэ. К’утырык-ым лыгэннынръэлевк’инэт муллык. Ынк’эн тэйн’эт - турынн’эльыт рымавтыт, вытвыттэ – рук нычачак’эн.

Увэлекин нутэнут арымавтыкыльэн, автыкыльэн, ынкъам ынкэкыльэ нынук’инэт рымоллылгав-рымытк’ылгав турынн’эльыт ыпаттъылк’ылтэ\*

\* Ыпаттьылк’ылтэ лымн’э нытвык’энат «к’ук’ун’эт, вытвыттэ».

Ынръам льэлен’кин роолк’ыл, к’этоолк’ыл чама ыпаттьо яаёлк’ыл,нэмэлымн’э ныпатк’эн. Мин’кри-к’ун апатка рытык к’ынур ныйигэтк’ин. Чама татынгэтъянвыт нивк’инэт:

С. 209

«Ии, ынк’энат апаткэк’ок’он’альыт, к’ынур гывчелкат».

Гывчелкат, йильэвытрыт, киткит мык’ын’ вальыт, к’онпы выквыткынык к’ынур вэтчатвальыт, к’ынур гамганотагчельэты пынлёльыт. Ынк’эн нивк’инэт нутэгчильыт: «Нэмэ н’оон пинтык’этгъиамрамн’ылёльанн’а». Ынкъам нутэгчильэ носк’эн’: «Вайыпаттъылк’ыылн’ытальыморэ». — К’ынур валёмыльын, выквыгэн’этынамэчатк’эн. К’утырык-ым вичу нытчык’ин’: «Амн’ылёльатка, энмэч к’ытавтын’ыркын, ампынлёльатык, нэмэвытвыттэ к’ынвэр рэрин’эн’ыт - э’чгынрэ рэтэк’ук’ун’эн’ыкыкватк’ок’он’ата».

Н’эвыск’этэ нытэйкык’ин амалватын’ачьэпы льэлен’кинроолк’ыл: юн’эвыт, ыпаттъылк’ылтэ, рылк’ын’эт-чипъэт, вытвыттэ-рымавыт.

Ынръам к’этын’оръон’н’ок, ыныкит ныръынток’эн, рэмкынпэпэк’ылгывэракнынъэлк’ин.

Нэмэлымн’ээтлы эмк’ынгивик ныръынтон. Эты, мин’кри вакэлен’ит: лымэвыр ан’к’ы эгилэ итык, оматык н’аргынэн - ныръынток’эн.

Ричитык нынилгик’эвк’инэт эк’уттэврэт чама рыркэн кэн’ик’интэючгыт.

Пипик’ылгэ въэйкин кэнмылгын нынумэкэвк’ин, ывэрачыконытамайн’ык’энльэлен’кин чинит роолк’ыл. Колё нымкык’иннутэск’ыгин’этэ, чама нотаск’ыткыната нинэривлыльэтк’ин палк’омралгын, ээкэлгын, кымчекылгын! - Нутэгчильэ н’эвыск’этэ колёамалван’ вальын кэнмылгын льалянръон’н’ок ныривлык’ин.

Н’ээккэк’эгти к’ырым яал нытванат ынпыянвэпы. Ынпыянва н’ааккак’аеты нынкалыровк’эн, мин’кри вальын тын’ачьылгынльэлен’кы роолк’ыл ынкъам вэты тайкыёлк’ыл, мин’кри ёолк’ылпыгпыгчыко. Этлы эмъюн’эв пыръёлк’ыл: юн’эвык нынръэлевк’инэт н’ыргэт, киткит вэчовтыт. Ыпаттъылк’ылык нынръэлевк’инэт тэркывтыт, вээвтыт, тын’эльыт ваамнолгык, йыркык’эву рук чама ыпаттъо лын’ык туртэкичгык.

Ныгтыйгык’эн эйгыск’ыкин нутэнут, колё ныёо’к’эн.

Н’эвыск’этэ лыги лынъёлк’ыл амалван’ нъэлыльын н’аргынэн. Ынк’эната ымы яран’ы гэнчимгьувлин, мин’кри вальылк’ыл: утъымыт, варэт, рэтэм. Элеръук, вэты нырэтэмэтк’ин яран’ы рэпалга,

С. 210

мин’кри кун элек ванэван к’онпы нъэк’эгнитк’ин. Айгынлейпы йъок, пэнин ичычгэтыльын: кытыйгын чама эчывъяч. Кытайычгэръок ан’к’айпы - тъаёвъял чама ичычгын. Нутэнут н’алгыл ан’к’альын, тапк’аткынык вальын – нымытван пэнинэ’к’эйгэтыльын. Ынк’эната элек яран’ы вэты нырэтэмэтк’ин рэпалга, этк’ыявкэгты ёрот ынкъам чоттагнычыкокэн нымытвакэн яанан’ат.

Ыныкит рэтэмэтык яран’ы каргытк’ыльота, илыръук, ныйитръук’ин чоттагнэты - элын’ан’гыргын. Чама яагты вальыт: эвиръыт, нэлгыт, энэтрон-ёрон’ы, яаё элек, - нэчепык’энат. Мэлетык, к’ымэл нытапъан’к’энат н’аргын. К’утти, кытэтк’ыявыльыт, ныкыквырак’энат. Этъопэл таачьата нынкыквавк’энат. Ынкъам вэты эн’ъэлю нылгык’ин элекин рэтэм рэпалгэн. Тэн’ыйипыкимыръэнут нымытвакэн, яагты вальын, этъопэл ынк’эн эвын

талян’кы нынымытвапэрак’эн. Нэмэлымн’э рэмкын гак’энъянвылен. Нивк’инэт: «Ии, ынк’энат гаймычьыльыт». Ынн’ъэм ынк’эн тэн’эмчинит яанан’ рытомгавъёлк’ыл, тайкыёлкыл, эмытъэт епэчгин н’ээккэк’эю, н’инк’эю вама - тургыттэпэвыльыт рытляпавъёлк’ылтэ: ван’эк - ытльата, тэминн’этык - ытлыгэ,ынкъам титэ липле эвнэтгивылтэткэ нымэйн’этынэт.

Лыэрачыко нымытвак, ыныкит тан’кычгэпык нымытвагыргын ынкэкин, нэмэ лым танычьыыргын.

Кыткытръок, туръылытвык, кыкватык нутэск’ын, льэлен’кин яаё ёрон’ы нынпирк’ык’ин. Н’алгыл аграт нынтитгытэтк’инэт, э’рти , к’ынур пучьэт, ныгток’энат. Ротъым ынн’ин вэтчагты нынпэлявк’эн. Ротьымэты нынилгик’эвк’ин элекин яаёлк’ыл энэтрон, тайкыё нэмык’эй льалян’к’аанмыёналгэпы. Амынан кынмэн нульивэтк’ин, мин’кри-к’ун нынпэлявк’эн рэлку ыннэн ээк, рынлявъё эмвулк’ытвик: эргык’аво. Чама, к’ол нитк’ин, нораёа’тк’эн н’аргынэн, мъыкмин’ыльыт ныралкотвак’энат.

Элекин яаёлк’ыл ёрок’ай ныппылюк’ин, чама нымыркук’ин .

Мэлмэлетык, ымыльо нынток’энат. Ынкъам н’авэтынва нинэнитлитк’ин чьовыргын, нинэквутк’ин ротъымык . Нинэнльэтэтк’инэт н’аргыногты нэлгыт-айколтэ, нэнатэвляк’энат кытыйгырайвалявкы, нинэнчымк’этк’инэт, ынк’оры нинэтрилк’инэт рэнолын’кы. Нинэпирик’инэт н’ирэк’-н’ырокрилти

С. 211

галгэн, нэнан’оймалек’эн рэлкун. Н’уйн’угти нинэнлывэтк’инэт пэнъёлгык. Нотайкоч рэлкукин - рэпалгэн, н’ан чит яаё рэтэму: мэчынкы нъигигэтк’ин, аткэка нынъэлк’ин, ынкъам нытчыпк’ин нотайкочо - нутгык’ин тэнъэк ымы ыттэ. Н’эвыск’этти нылютэк’инэт э’чуулгычыку, ынк’оры нытэнъэк’ин нотайкоч, мин’кри-к’ун тэленъеп уйн’эгатвален чоп.

Ыттыт колё нэрмэкин тэнъэткук чама ныкэтгук’ин танойгынмытатык, тэнъэк мытк’ыквыт ынкъам к’утти мытк’ыръэлетыльыт яаёлк’ылтэ.

О’мрын’а - эмэйын’кыльин н’эвъэнйыръык’эй, ытръэч унмык авэтгавкыльэн. Нунтымк’ин, ынкъам н’эвыск’эттумгэ айъокыльэн. Вытку чинит к’ытэ нитк’ин ырыкагты, ръэнутэт, этчеты вальыт, рымэгчеравын’ок.

Н’авэтынва О’мрын’ана ян’ачыкойпы йытонэн энэтрон ынкъам етъан’рытчынин: йъэнниткунинэт чематгыргыт.

Эвын н’аргынэн гомавлен. Энаральыт нэмык’эй нэнэтровк’энат. Н’эвыск’этти пынлятвылга нитк’инэт: нывинрэтвылгык’инэт ронпатык.

О’мрын’а, энэтровыльын, н’эвыск’этэ найъон, нэвинрэтын ронпэрк’ыльын. Нак’ам колё нымэйын’к’ин льалянрон: н’ыранчьовыргыльын.

Нэмэлым чьовыргыт гарылгыленат налгэпы: тъэр нэлгыт - ынн’ин мыкэльыт чьовыргыт.

Н’ыранчьовыргыльын ёрон’ы колё нитчык’ин! Итык н’авэтынва

етъан’ гэтчылин, лыгэн ытръэч тан’ынпэрк’ы гэтчылин. Н’алгыл аграт нэнтитгытэвынэт,н’аргыногты натанат, ин’к’ун тан’ынчымк’аты. Ынк’оры нэнвиривын ымыльэты роск’ын, нэнчымк’этын, нэмык’эй виин н’аргыногты натан ръэгэгавынвы. Гэпэн’ъивэтлинэт. О’мрын’ана пынлёнэнат:

— Виин кытэ мынпан’ъэвн’ыто?

Н’эвыск’этти татлын’гьат:

— Ии.

Рывиривнин вэлмоллыёчгын, йымэтвальын. Йытонэнат моллычыкойпы к’аматкынэты к’орэн ейпыт, рэрыльыт. Муллымул лыгэн киткит гавэлчачален.

С. 212

Н’эвыск’этэ нивын:

— Кыкэ, энмэч гинэригыт.

Льэлен’кин к’оранматкэн ейпыт гэнэрлинэт, энмэч муллычыку гаёленат: гэтэнрэвычгылинэт, гэтэнмуллырэлинэт, рыпэт мэлитчетыльыт. К’утырык-ым ейпыт, тэгмэчынкы рэрыплыткук, лымн’э ныпатк’энат, нурэныпгыпгэвк’инэт.

О’мрын’а валентоэ’ пыгпыгчыкойпы к’аматкынэты. Виин ынан

рыкылванма пилгын пыгпыгкэн, н’эвыск’этэ к’аматкынык нынрамавк’энат кэн’ик’ытъулти чама ейпыт. К’амэтвама, нывэтгавк’энат, нымн’ылтэлвылгык’энат, тэнн’ыткучьэтэ. Тэгмэчынкы гапэтатленат рооттэ. О’мрын’а иквъи:

— Н’отк’o раёо’ръогъа, а’к’анотагче вак, лёнлят мынъыпатынат ?

— Ии, к’эйвэ, - очыткоа’т. К’ол иквъи:

— Э’ми рай вэчьым вытвыттэ, турын’н’эльык’эгти, танрымавто

нъэлгъэт? Чама мынъымыйн’алмык.

О’мрын’а иквъи:

— Евъев, льэлен’кин ёрот мынынкыквавынат, ынк’оры мынъёпат.

К’утти иквъэт:

— Нэмъэм колё мигчир пыкиргъи!

— Ии, к’элюк’-ым ынн’ин вальын мургин нымытван, опопы лыгэн мыныркылеркын.

Муллюплыткук, чеэтмэмылытъолёа’т: О’мрын’ан тумгытум

гамэмылёлен ровтыльа. К’аймэмылытъол тэгнутгык’ин рук. Чама аръапаквъат.

Эвын нытиркивтытвик’ин. Нак’ам кыткытык эвулк’ытвикэ

нынъэлк’ин - нэвлытъылевк’эн. Лыгэн к’ынур ан’к’аткынык ытръэч к’аата нынъэлк’ин тактиркытир.

К’амэтваплыткок, н’ытоа’т н’аргыногты, эвын рырыратъёттэ

гэтэн’ъигигэтлинэт, нэнчымк’этынэт. Льэлен’кин ёрон’ы нымэйын’к’ин! Аграт чьомыткынгыпы нэнкылвэтынэт, ынк’оры н’ирэюну нэрэнитлинн’ынэт: колё нитчык’ин аграрон. Мэчьэмэтыткутэ чоттагнэты нанатвын.

Н’аргын вэтчатвальыт к’лявылтэ эймэквъэт:

— Како, нэрмэтури!

Н’эвыск’этэ нивынэт:

С. 213

— Таам, анъяткока, к’ывинрэтгытык.

— А, нак’ам мин’кри рынэткы?

— К’элюк’ вытку мытк’эмиплыткумык.

Нэвыск’этти гомавленат: гак’ончечгыргынтоленат.

Накамлым к’лявыля эк’ылпэ нанатвынат ымы нэтрилынэт ян’ак, к’ынур нылгинымыркук’инэт. Н’эвыск’этти, эн’ъэлетык, гатгытлёленат.

О’мрын’ана ивнинэт к’лявылтэ, винрэтыльыт:

— Рак’амэтвантык?

— Ов, вынэ ынн’ытэк мытыплыткумык, энмэч рай ынпыначгын, н’эл- гытвэтатыльын, мынвинрэтчык’ивын. К’лявылтэ нытоа’т. Нэвыск’этти вакъоа’т чотыквыткынык. Кытэ вакъотваа’т, ынкоры нивын Омрын’а:

— Вынэ чен’эт энэтрон мыныквутын ротъымэты, тан’ольэваты мынытчын. Э’ми, к’ынвэт ивинильын Тын’эск’ын рэпкиры...

О’мрын’а иикэтгъи, иквъи:

— Ии, опопы плыткульымури.

Нэнитлитын н’эранчьовыргыльын энэтрон, нымыркук’ин: гатан’ыныпъавлен кыткыткэн кытыйга, туръивэвык, ымы аегыткэка гэтчылин. К’элюк н’авэтынвык’ай нэмкумъык’ин чама ныван’эк’эн, к’ымэл ёрок’ай илгэ, эпуйъэкэ. Ымы ульивыт эчерикыльинэт, к’ынур ръэгэгавъёттэ н’аргын. «Нак’ам аны тэтгыргыт!» — Н’аргыногты н’ыторатаа, н’эвыск’этэ нанъяк’эн н’авэтын. Нэмэ к’утти, ынръам эвлын’ вальыт, ульивыт О’мрын’ана ратвынэнат. Н’эвыск’этэ ивнин:

— Ынан чинит к’ульивэтги, люрэк’ моргынан алван’

мытрайпанн’ынат.

— Ии, - очнэнат. — Мэчынкы инэвинрэттык. Чымк’ык чинит

тырэплыткун’ын.

Н’эвыск’этти рагтыа’т.

Аплёратвака, пыкиргъи ивинильын, эвын гамэмылёлен чамагунъэлюлин. Колё майн’ыколтальин’ын. Виин амколталгын, мытк’ыльын, гэныпкирэтлин. Ынкъам орвык яал - мэмылтэ. Орвык гэквутлинэт мэмылтэ, э’мэтэ рыпкирэннинэт.

О’мрын’ана ягнанэн пкитльэн. Рырыткунин эномат. Ръылининэт мэмылтэ чоттагнэты, рытрилнинэт к’амэквыткынык. Нэмэ

С. 214

к’аймэмылтэ!

Тын’эск’ынэ ратвынэн колталгын, ымы к’амэквыткынык рытрилнин.

О’мрын’ана ръарк’атвынэнат ы’ттъыт, гуннинэт орвытаран’ык. Тынэск’ынэ-ым орвор орвытаран’ык гыргол рытрилнин. Орвытаран’, орвытрэтъёлгын, гэтэйкылин номоттэпы. Ынкы чама нытэйкык’инэт кыкватъолкэн энаймэёлгыт: волвакы гытоттыт нынкылвэтк’инэт. Ныймэк’энат гытолгыт, кыткыткэн мэмылёйыръыт, унъэлин рилек’этъулти, рывыткоёт. Мин’кри-к’ун омавык н’аргынэн тэкичгыт нутгывилетк’инэт. Ынкъам кыткыткэн тымъёмэмыл, лымн’эвыр унъэл, опопы лыгэн нынкыквавк’эн – элекин роолк’ыл, кырвэнтоквын. Кыкватъолтэ нынукэинэт ръыпъалгав. Ыпъэт-ым нынук’инэ т эмэлек, рыръэлевэ ивук. К’утырык кыкватъолтэ ныёк’энат мытк’ычыку-ивучыку, ынкы ёк, эйигэткыльинэт.

О’мрын’а нык’алялвынвэтгавк’эн ы’ттъыквотанма. Ы’ттъыт, ынин рымайн’авъёт, нэнатагчечан’к’энат, нинивк’инэт:

— А’моон! Ин’к’ун мургин мычвынтэ.— Ы’ттъыт ныкоргавк’энат

н’авэтынвэты.

Эвын нывулк’ытвик’ин. Эк’ылпэ рэнэтыркынинэт ы’ттъыт. Амкытгынта чоттагнэты рэск’иквъи: гамэтъантэнмавлен ранъёчгын. Ывэрачыкойпы йытоё к’опалгын гэчимычвиткулин. Нинэнинтык’инэт к’опалгытъолтэ ы’ттъэты - гырголяйпы эрэттылельыт ныпэглитк’инэт.

Рэнэтыплыткук, ук’к’эм рымылюн’эннин ы’ттъэты, ынкы орвытаран’ык рытрилнин, ин’к’ун ныкыкватын.

Н’авэтын амкытгынта нылейвыкин н’алгылегты. Гакоргавлен, ин’к’ун тумгытум, ивинильын, гунъэлюлин: «рэкулым мыткултэнн’э» - нычимгъук’ин. Тын’эск’ын нытивыткук’ин ранмычын’кы.

О’мрын’ана рывиривнин кукэн’ы - эвын гититлинэт эръэт, эмылытъолтэ. Рэск’иквъи Тын’эск’ын, вакъоэ’чотыквыткынык. Рырыткунинэт кыелпынитти, ивнин О’мрын’а:

— Кита к’энапчакъарэ.

О’мрын’ана йыннинэт рыъягыт, лыгэн эвыр тапъагнэнат, ымы танойгыкэонагтэ йымэнэнат пъаймэёлгык. Этын эмычвытэ

С. 215

нъэлгъи:

— Како, энмэч роквотэ!

— Ии, - очыткоэ’О’мрын’а. - Гынмыл, гыт турэквэтык, н’эвыск’этэ нэвинрэтгым. Ымы льалянрон нэвинрэтгым рэмкумъэвык. К’ымэл епэчгин тэркэвтытвэтыляма, мытыплыткумык.

— К’ак’а, к’ымэл рэлкун тан’эгэты рэнъэлы йылк’этык. К’эмиплыткук, О’мрын’а ронвэрэквъэ, нычимгъук’ин: вэлет-ым тумгытум коргаквъэ.

К’эглынангэт, торэнэтрочыкон, турээкэтык, гакырвэпэрален. Ымы айколтэ, рырыратъёт, мэлечерикэ гэнъэтлинэт.

Райылк’анн’ыма, О’мрын’а нычимгъукин’ «Рэк’улым колталгын чавчывагты, турулвэвык, рыльататъёлк’ыл. Налгэты пууръичгын чама лыгэн пкэрыквын авынральык. К’эйн’ун ралгэкоргавн’ыт колтагты. К’этэв тумгытум эминэльульын, вачак’-к’ун ытръэчы’ттъыт мычвынтэ. А’мын к’этэв ы’ттъыт, микынъэм нъэвинрэркынин. Чама рэтэм, льэлен’кин, каргатгъэ, итык епэчгин варкыт льэлен’кин нэлгыт. Ынан, к’эйк’ын к’этын’оръон’н’ок, мыпаколыргонат, а’араянвыт мынрымэнат». — Ынн’ин элкытвама нычимгъук’ин, мин’кри-к’ун ы’лён’эткэн вагыргын колё мыгмигчитльэн. Нак’ам ытръэч амынан ярачыко мигчирэтыльын.

Оратваа’т чеэкэй нымытвак, уйн’э эгмин’ыкыльинэт. Нылвавк’эн кымин’этык. Эчги нытомгатк’энат, эчги нынанк’атк’эн, эвыр нэрэтк’инэт. Ейвэчу нинэлгык’ины’вэк’уч, ымы чинит нывэннэтк’ин -кымэн’ыянвэты,н’ааккальэты, тумгытум - н’эк’агльэты. О’мрын’ана лыгитэн’у нинэлгык’ин тумгытум, к’элюк’ытлён нылгинытэн’к’ин н’авъанэты: ейвэчу нинэлгык’ин экымин’эткэ вальын.

Нирэргэри нылгэтагнымытвак’энат, ан’ъокыльэнат. Тын’эск’ын

олвытвакыльэн: к’онпы, ымгэвэн’эт, ан’к’айпы лейвыльын. Чама яран’ы ынан пэнин рычекоё: имырэк’ык нылгинытэминн’ьнк’ин. Яракэн рэнмырил тэн’экээкыльин. Галгэтанрынн’ыленат, гэлгитэн’кээтвылинэт тэврит. Эмыръаяанан’, утъымыт гэлгитэнтэйкылинэт. Ярачыко тан’ычьыыргын нымытвак.

Н’эвъэнин энанвэнан’ат, выквэпойгыт, ун’ыльунэн’эт, ван’к’ытэн

вэлыт, ван’экэн; к’эмэт, рилк’унэн’эт, эръэмпэкин эръэнчинэн’эт

с. 216

- имыръэнутэт нинэтэнтэйкык’инэт. Ымы пэкулти, инээнн’эткинэт - нинэнтык’инэт О’мрын’ана. Нинэтэйкык’инэт амкомъэты, вылтэты вальыт эрмъэгтэкин мумкылти - умк’элевтык’эгти.

Эвын чегталян’кы рэмкын нылейвынк’ин магляльата Аколыма-рамкэты. Нак’ам эвын чит рэмкын энк’ивъыттъыльын! Алвавкыльэнат рэмкичик: ыяагты лейвык эк’ылк’ылкыльинэт.

Турэквэтык тиркытир, танляйвыян нымагляльатк’эн: колё ы’ттьыгаканъёйн’ыт. Нинэн’эк’инэт имырэк’э: н’илгын, колталгын,

тэнуйгын - пкэрыквыт ныйн’эк’инэт авынральэты.

Нэмык’эй Тын’эск’ын, к’ол нитк’ин, нычагыргатк’эн. К’ымэлгынан нинэрэтк’инэт валят, пылвынтыт, пэкулылк’ылти, кэмлилют, нэлгыт - лыгэн к’ун танъяач вальыт имыръэнутэт.

Ынн’ин эвын читтэленъеп рэмкын гэчинъюргэвлинэт. Энальоянвыт, ак’ытлекэянвыт ан’ъока ганымытваленат. Нэмык’эй Тын’эск’ын ытри О’мрын’а ан’ъока ганымытваленат.

Тын’эск’ын, ёа’нма, ярак олвытвак, ванэван нытымн’этваа’н.

Тылгыма нутэск’ын, тэнуйгыт, к’эюнъэлин култэт нинэнвилевк’инэт, ынк’оры гак’лявылтомга нырвык’энат н’илгу. Рывыплыткок, нынвэчн’ытовк’энат. Энмэн гатвален Эмлыттъатын кынман’к’ачормык. Ынк’эн н’ан черивээмк’эй мачонмыёлгыльын. Н’энри нинэнмэск’ивк’инэт рывъёттэ, н’илгылк’ылти. Ынкы виин норанматвак’энат, ынк’оры вытку вэчн’ытольыт н’илгыт нэнатвэтк’энат: н’аргын йымэтвак нытэн’ъигигэтк’инэт, тан’авэлыткэка нынъэлк’инэт. Ынн’ин к’этын’оръотагнэты нытвэтытвак’энат. Кымэльым рэмкичик ан’ъокыльэн тинэн’н’ык, к’ымэлынан колё нылгинк’эвивк’ин.

Ынкъам ынпыянва к’онпы ныкэтъок’эн Экулымэвээм, нивк’инэт, колё нъумк’ин ваамн’ын, а’мын мыкынныльын.

Тэлен’ ынн’ин ан’к’альыт гэчин’ивэк’этлинэт ранымытвачкы К’ымэлыргынан чьачагнотайчын нынк’ээвк’ин.

Нутэнут ныкэтгук’ин тан’амалван’ тэгинн’этык. Ан’к’ы олвытвакыльэн: пэнин гилгил тылельын. И’рвытгырык колё пэнин налгылегты пычьычьын. Алымы кааткогэлгэлчын’ын, вачак’ пэнин н’алгылегты рыляё. Ынкъам н’инк’эй, чинит торляйвын’н’ол’ъын, нынымгон’атк’эн рыгъюлевык. Пытляк’

С. 217

нынйъончан’каавк’эн. Нымн’ылёк’эн, мэнк’о ныйъок’эн. Н’инк’эе янот

лыгэн мынга рыкалырова нынтык’ин, мэн’к’о нытийгатк’эн. К’ынвэтэвын нытвын’н’ок’эн, мэн’к’о йъольын. Нэмэлым к’утти нынйирк’инэт рывэтгаватык. Ытлыгин вэтгавыт, нинъэйвыт эк’ылпэ ныгъюлетк’инэт.

Нинк’эгти, ныйыркъэв нэнъайвыёт, эн’ъэчкыльинэт рыйивэтык. Тъарынъевыёт-ым ныкэмчичылтэтк’инэт, алымалка нынъэлк’инэт, к’ымэл ынкъам лыган’ъачгыргыт нинъэйвык, чама амйыкыргатыльыт. Э’э’н, винвээ’н чимгъук, ныръэчумкэтк’ин. Нылк’ээрын’ок’эн, ипэ мэн’ин ныгыттэпк’ин, мэн’ин-ым нъыръык’ин.

Нинк’эгти рыяалявкы, рылымн’энавкы лымынк’о лейвык’ ивиник, копрантыватык, откочьыёпатык, милютгилик, тапкантак: кыткытык понн’эма, эплык’ытэткук, выёткок. Тэнмычьо мынъылгын аплык’ытаткогыргын тэпк’эк понн’эма. Ытлыгэ ынк’эн нытан’ынкалыровк’эн н’энк’аеты. Ыргынан нивк’инэт:

—А’тавъатчата гиллыку ан’к’ан’к’ач к’ытваркынэтык. Ынан

к’утырык нэрэнъэк’эвыркынэт галгат о’раторыкагты.

К’эглынангэт, люур гачгамкын ныпъултык’ин, люур кытрыягнавкы нэймэвтылек’ин... К’онпы етъан’ эплык’ытэт: левтык рыкылватэты рытык, торгалятыляльэты о’рагырголягты ринтык, галгак ныръэчумкэтк’ин эт. Рыпыткавъёттэ ранъав нэрэтк’инэт. Кутти ан’к’аткынык нэрэтк’инэт. Ан’к’аткынык ирыльыт н’инк’эе ныпэнрычерк’энат. Микынэ ы’ттьыёл пэрэё - ынин гатле.

Эйылк’ыкэ вама, нык’алялвынвэтгавк’эн Омрын’а. Ытлён, ныппыльэв вама, колё винрэттумгу гэлгылин чама лымынк’о ганлымн’энавлен. Ынк’эната чиниткин вагыргын нэнакэтъок’эн. Ынкъам тумгытум, эн’инк’эйкэ вальын, ейвэчу нинэлгьпк’ин.

Нак’ам итык ыргынан гэтумгынынэ нымытвагыргын гатан’кычгэпылен, ытръэч о’тчой ваа’т нымытвак, уйн’э энэнэнэкэ варкыт. Тумгытум, к’ол нитк’ин, нонтымытвак’эн, ачгэвэтгавка нынъэлк’ин. Чемгъотвальын ванэван нымн’ылёнэн. Ытръэч нычимгьук’ин, этъым, кымэн’ыянвэты вэннэтэ, чемгъотваркын. Ынк’эната О’мрын’ана нинэлгитэн’ынмэйн’эвк’инэт ы’ттъык’эгги, минкри-к’ун ытръэч мычвынтэ.

«А’мын тыттэн’эт, мытынпэвтылеркын», - нычимгъук’ин

С. 218

О’мрын’а.

Итык эвын гатваленат рачымчыт: ынинэльыт, чакэттыт.

Кэлюк’-ым чинит нымытвальыт, гэнэнэнэлинэт. Чычеткинэт унмык ванэван нырэвинрэнн’ынэт. Ытръэч таран’ык, рэтэмэтык итык эвын нывинрэтвылгы - к’инэт алгол. Ыргинэт кымин’ык’эгти унмык элейвыкыльинэт, к’элюк’-ым гатльаленат, гэтлыгылинэт. Алымы ынйивэ к’онпы тагчечанъёттэ, ынйивн’эвэ етыльыт чачатакэчга нэнанк’амэтвавк’энат. К’эмиплыткук, нырагтык’энат, виинноратвак’энат, ныпаак’энат лейвык.

Нак’ам итык Тын’эск’ын колё нылгиныгынник’к’ин: имыръэгынник нинэривлык’ин ан’к’айпы, амнон’гыпы. Нак’ам колё нинъык’ин, чама мэйн’ытымкычьыльын. Алвавкыльэн имырэк’ык, э’мэтык кээткук. Нинэрэтк’инэт о’птытъар, рэмгутэтэ, мэмылтэ льэлен’кы. Нэнакытгынтыпэнрык’энат умк’эт, гынтэвыльыт, нэнайъок’энат. Пойга нэнанмык’энат. Минкри-к’ун ынан гатан’кычгэпылен вагыргын - ынн’ин этъопэл ан’ъокыльэн нымытвак.

Омрын’ана нэмык’эй нинэтэн’ыйипк’ин нымытван ярачыкокэн. Нэмэлым к’утырык эк’ину нылгык’инэт.

Авынк’алялвынвэтгавэты йылк’этгъи.

Тумгытум нэмэ еп чикинъэ кыеквъи. Омрын’а ымы к’утгъи,

эк’ылпэ чаёквынаймаквъэ чотыквыткынэты. Ныгагчавк’эн Тынэск’ын, ныринъэлкын’к’ин. Плыткунэн’у к’амэтвак, О’мрын’ана рывиривнинэт эвиръыт, киткит таатконэнат к’онагтэ ымы памъят.

Виин кэргымма тумгытум, йымэтвальыт ръарк’ат рывиривнинэт – ы’ттъилгэтыск’иквъи. Ы’ттъыт галгэкоргавленат н’авэтынвэты. К’утти, ръарк’анма, нъэйн’эръук’инэт. Тын’эск’ынэ ивнин:

— Ии, к’эйвэ: рагтэты, айвэкэн пэляё аймак унъэлин тырэрэнн’ын, гак’ачайыръыма тыпэлян амытк’ыквыкэта.

— Ии, — очнэн тумгынэнэ.

Ныгагчавк’эн: тан’к’этэгэты нинъэлкык’ин. Нэмык’эй рачымчыт нэлкык’инэт. Ныкитэ гэк’итылин ы’льыл, пан’ъэвн’ытольыт ы’ттъыт гэквэтыск’ычетлинэт.

Тумгытум эквэтык, Омрын’ана рымэгчеравын’онэнат айвэкэнат

С. 219

инэльуйыръыт. Нак’ам нылгиныйык’ы’к’ин инээнн’этык. Эк’ылпэ рывэнн’ынинэт мэмылтэ. Тэкичгыт ёнэнат пыгпыгчыко.

Пыгпыгыт, такэчгыёчгыт, виин ныёк’энат ывэрак, ин’к’ун этэкичгыкэ нъэлык к’этын’оръок йытоолк’ылтэ, кырвэноолк’ылтэ. Лыгээнэн колталгин’ын —колё рычикук нитчык’ин. Плыткук, мытк’этлынин. К’амэквын ыттэ тэнъэнин, рыгтамавнэн. Рэмкумъэвнин колталгын к’онк’ал рэпалгыткынык — виин ръатчавнэн томгынана. «Ынан тывэтын’ок, чинит ныягыркаанэн,лымэвыр лыгэн опопы чинит рэнчимгъувн’ынин», нычемгъовэтгавк’эн Омрын’а.

Тэнуйгыт ыттык рымыннэнат, ан’к’ачормэты к’ытгъи. Ы’льыл

гакыттывэлен, гэк’итычгэтлин, ытръэч тэркэпы эвыр нылгык’ин.

Ы’льыл, к’ынур коочыгаглын’ ын элек. Тэнуйгыт, ягыркаак, нитъывиритк’инэт.

—Ии, вэлет ынн’ин, — иквъи О’мрын’а - унмык к’ырым ычетлётынат.

Тыттэтгъи тапк’аткынэты, орвытаран’ык йымэнэнат о’рарыгэты, —виин нъигигэтынэт, ынан и’гигэтыльыт мытвэтынат.

Эвын нывулк’ытвитылек’ин: тиркытир гэймэвлин Тун’илльэк. Пэтаръата кан’эк’ыкватгьэ. Амынан к’амэтвак нэмн’олк’эн. Рычиитэвнинэт эръэт: мэмылытьолёэ’ чама аръапаквъэ.

Етъан’ рытчынин кукэн’ы ымы митъэ мимлыттъынин нымилк’ылю, рытрилнин пэнъёлгык к’ача. Мимыл гэтъэттывилин. Аймыэ’ ан’к’ачормэты, пэтыэлыткынэты. Мимыл йымэма, тыгагтыткочьыт, нувк’инэк’эгти ан’к’акымъык’агтэ, мимлычурмык ныпин’куткук’инэт. Ритлиннин аймыёчгын, мэрынрэ нылек’ин. Итык аймыльа ръэт ганкыттыватлен, ытръэч найылгавк’эн пэк’эттатынвэты. Чыгэйылк’ык пкирык, пан’ъэвн’ытоэ’.Кооквыткынык вакъоэ’. Вакъотвама, нинэгитэк’инэт выквыт.К’утгъи, эквэтгъи. Тыляма, о’рэмпакы ныллепыткук’ин. Льунин выквылгын. Рытрилнин аймыёчгын. Кытэ ляйвын’н’оэ’. Льунин к’ол выквылгын, пиринин —рычечьатын’онэн.

— Кыкэ , мэлтэн’ныврэлк’ыл. — Ринтынин выквыткынэты, люур

чын’атгъэ. К’ол чын’апыт, вылгын’ вальын, пиринин.

— К’ак’ а, таймыгъак чама тытэныврэн’ык. Нак’ам-ым н’от вэлетлым

С. 220

нирвык’ин ымы тэн’экээкыльин.

Выквылгын рынрэ, к’ачакэната-ым - аймыёчгын, рагтыэ’. Эчги

рэск’иквъи, ы’ттъыт, ярак вальыт, тавтаватгьат. Н’ытоэ’, эвын

ныпкитчык’ивк’ин магляльын. Эвын колё инэн’эльын! Чама ровтыльын к’эюнъэл! Тык’эск’ынэ унпынин орвор, аралекэгты. Гэнэмгутэвлин к’эюнъэл орвык, лыгэн ымыльэты гьэмэтлин. Чама рэннин айвэкэн мэйн’унъэлытъул.

О’мрын’а эноматытрыткогъэ, ратвынэнат тэкичгыт чоттагнэты. Эк’ылпэ кукэнпыи’: рыюнэвнин пэнъёлгын, уттытрилнин, рымнин кукэн’ы. Тэръэн’гъи унъэлытъуле, чама йигъеръэвнин. Лыгэчьыльын унъэл. Тын’эск’ынэ эмчемэнэн к’эюнъэл, ратвынэн чоттагнэты, рытрилнин к’амэквыткынык. О’мрын’а н’алгылегты нинэривлетк’ин тэкичгэ. Лыгэн нинэтрилк’инэт ратвыёттэ рэпалгыткынык.

Рэн’уплыткук, ы’ттъыт рылгалгъат. О’мрын’ана нэнатагчечавк’энат:

—А’моон, винрэттумгыт! А’мын мургинэт инэнтэйн’этыльыт.

Ы’ттъэ, пэлгомавыльа, ытръэч нытэвчаткок’энатналгын’ойн’ыт,

ванэван тэпэнинэн’э ныпин’кучитынэт.

—Оок, ынан рапан’ъэвн’ытонтык.

Рэск’иквъи, эвын ы’вэк’уч гапчегтывален. Омрын’ана рывиривнин кукэн’ы, ничын’ъэв гититлинэт эръэт. Эръэмпэи’ок’к’аматкынык. Ук’эмэт, к’эвийыръыт Аколымайпы, нонмык’энат чама гыролмы кэлильыт. Чотыквыткынэты рэймэвнин кэмэн’ы.

Тын’эск’ын гакэватчотатлен чотыпа.

Тумгытум энарамаквъэ: эръэт, ыпатыльыт, нык’эвъячат-

к’энат, пэкуле чывиткук, мэчычьу нымуллытилик’инэт. Йигйит гэтэн’ититлинэт. Чиитэръуэ’т, нык’амэтвак’энат авъеткынка. К’эмиплыткук, рытамавнэн галгарга к’эмэн’ы, ынк’оры тагмаленэн въэйк’эе. Румкэвнин гыргол, ы’ттъэ айн’окэгты.

Тагнымытваянвэн к’амэтвакэн яаё: к’эмэн’ы, ук’к’эм, рилк’унэн’, кукэн’ы —к’ун-ым имыръэнут— вэты гытамо гэлгылин. Ынкъам апояткэгты, вэты к’эмиплыткунэн’у ныныгтамавк’эн.

Эвын гэвулк’ытвилин. Рывиривнин ёроны, рынлевнин ээк. Айколятгъэ. Тык’эск’ын памъятвыэ’эмкэмэтльэн рэск’иквъи, нэлкытвак’эн. О’мрын’а — чоттагнык. Нинэнэмкумъэвк’инэт ратвыёт

С. 221

туртэкичгыт. Нэнанъетъан’авк’энат эйвылк’ылти эргаткэнат ынпыянвэты. Рывытконэн кыкватъолё рилек’ унъэлин, рыльэтэннин орвытаран’эты йымэнвы. Уттык рыймэтковнэнатмэчнъумк’инэт тэкичгыт. Йымэёттэ нымуллытилик’инэт, ныйитк’и нэт нотаск’ыткынэты.

Эвын гэтутъэвлин. Ымы рачымчыт гулвэвлинэт, ытръэч нымгымгэтк’инэт. Этъым, нымэн’къамк’амэтвак’энат. Кымин’ыт, этъым, гарайылк’ын’ын’оленат. Н’аргын уйн’э аляйвыльыткынка.

Элкытвама, Тык’эск’ын нык’алялвынвэтгавк’эн’ «Итык гымнин тумгытум алвавкыльэн нымытвак. Имырэк’ык гэгъюлетлин. К’онпы гытамэты нинэгйипк’ин ярачыкон. Утъымыт, чотыквын, ёрон’ы, к’ ынур н’аргын ораныпъавъёттэ, к’ынуртиркэ ръэгагавъёттэ. Нинэтлыткук’инэт пэкулк’эе мытк’ыйитйитти, к’ымэл-ым эргэлкыльинэт нэлгык».

О’мрын’а мэглетыткома чоттагнык, Тын’эск’ын нывытрытвак’эн

чама у’рэвычьэтэ нитк’ин. Нинэгитэк’ин чьовыргын энэтрокэн. «Апоа’ткынка нинэгйипк’ин льэлен’кин ёройн’ын. К’онпы эчерикэ нинэгйипк’ин нотайкоч рэпалгэн. —Нычимгъук’ин. —А’мын итык вагырга нымытватомгэпы левлеву люк’ылгэ гинэнтылин. Ытръэч иа’м выёльылк’ыля алпынрыка инэнтыркын? Рэк’э вэнъым йъарат тынвэтын вагыргын?»

Н’эвъэн итык ныгмин’этк’ин, ытръэч эвыт йытоот кымин’ыт

ныгаляк’энат: торыгтонан’о нывъик’инэт.

Тын’эск’ын к’ынвэт мычвынатык гапаален. К’ынвэт гэн’ирэск’ивлин. Ытръэч ейвэчу нинэлгык’ин н’эвъэн. Лыгэн итык нак’ам иа’м нытомгатк’энат, к’ынур левлевэтыльыт. Нак’ам тэн’эмн’инк’эй нэнагток’эн.

О’мрын’а кэттываэ’ чоттагнык, рэск’иквъи акэрка. Лыгэн эвыр

кэн’илыкэтгъи тумгынынэ. Тык’эск’ынэ нэнакагмалек’эн нанк’эпы чама нэнаномаатк’энат лёльот. О’мрын’а тылёмаквъэ кэн’илыку. Тумгытум ивнин:

— Нэмэ итык тын’эи ытръэч к’эйн’ун левлевэтыльылк’ыл. Нак’ам опопы епэчгин ныппыльэвк’эй эрэткэ. Нак’ам к’утыргин киткит итчинэнитлитык, эвыр нэрэтк’инэт, ынкъам ак’ылгэлёкэгты. Гымнин о’раттагнэты варкыт, нак’ам эвыр въиркыт. Лыгэлн’унэк’эгти**,** энмэч выёльымэч нынъэлынэт к’утти. Ытръэч

С. 222

нанк’ытвама, тытэвиминн’ыркын.

Тын’эск’ынэ оммачайпынэн, йын’онэн ек’айпы. Нинивк’ин

н’эвъэн:

—Вэчьым-к’ун мэн’ин гэмо мытылгыркын кэймитыльын? Итык

чинит а’тчака, чамъам мытрэкымин’ынъээ’. Иа’м а’таватаан’ыткока мытитыркын? Э’тки, вай гэвэты вальыморэ. Эвын талян’кы рэмкын ынн’ин гатаан’ытколен.

О’мрын’а иквъи:

— Вэлынкык’унэйгыт, нычичигыт. Эмэлкэ гым чимгъульигым энаалёмыркын? Гыт йъарат ейвэчу тылгыркынигыт, эн’ъэл етыльэтыркын.

О’мрын’а выйитвыи’ нычимгьук’ин. Чемгъома, нымэтивэтк’ин: «Мэвын микынэ въильыт нъарэнэнат ? Алымы тэнмавыплыткольыт у’рэтыркыт, ымы у’рэтык, тэргатыркыт, нак’ам иа’м галяркыт. Ръэнут ытлён мытынвэтыркын? Этык’ун аплыпалёмтэлка титык ынпыянвэты, майн’аттыляма? Алымы ымы нотатаарон’ыкмалымыльо нэналпынрыморэ. Алымы ымы вагыргын, Тэнантомгын’, ымы малванэван мынынтыэватын. А’мын ытлён ръэнут мытынвэтыркын?» . —Эйылк’ыкэ вама, О’мрын’а

нынк’алялвынвэтгавк’эн. К’ынвэр тумгытум йылк’ывъентоэ’.

О’мрын’ана кэтъонэн ынпын’эв, нымытвальын ынанъяальярак. Ынпын’эв уйн’э экымин’ыкыльин, тэленъеп гэпэлк’этлин тумгытум. Тан’амынан нынымытвак’эн, ытръэч ы’ттъык’эй тумгу нинэлгык’ин. Ярак’ай ныппылюк’ин, рычикумич мэйн’эльык’эй. Нытэйн’этк’ин к’эвиичьыткутэ энальоянвэпы. Чама яйвачьянва, туринэльук, нылпынрык’эн. Эвын гэнпэвлин: кэн’унэн’этэлейвэ гэнъэтлин.

Эргатык кыеквъэт, эвын гаёо’ръолен.

Тын’эск’ын ымъылён’эт мигчирыткуи’ ярак. Ягыркаанэн колталгын, ынк’оры тывэннэн орвытаран’ык гыргол. Н’илгу нэтэйкын колталгын к’эюнъэлин. Омрын’ана лыгээнэнат ковлёкы чывэёт култэт, пэтле тан’вэляты.

Тэмкумъын’ыплыткук, ранмычын’кы к’лявыл тамэнн’атын’оэ’.

Люур н’инк’эгти, увичвэтыльытан’к’ачормык, кытгынтырагтыа’т. Эвын гынмыеп кытын’эны гэлилин, эвын кытыйгын гэрмэвлин. Н’инк’эгти, кытгынтыгаляльыт, пынлёнэнат:

С. 223

—Ныръэтури, ныкытгынтатторэ?

К’ол нывилгъи:

—Рай лыгэчымчайпы н’ытэтгъи.

— К’aк’a! Иничгытэтгъи Тын’эск’ын. Румкэвнинэт рымэгчеравъёттэ, э’птэ тыттэтгъи тапк’аткынэты.

Эвын нымкык’ин к’лявылтэ нэмык’эй гумэкэтлинэт, нытвэтчатвак’энат. Нантаалгылявын эймэвыльын. К’ол иквъи:

— К’aк’a, тэгмэчынкы айвэ гыт гэк’эюнъэлюйгыт.

— Ии.

—А’мын, к’ымэл тэн’илгын’и?

— Ии.

А’мын гымнин чамэттаё эмрыльэтын’этык. Эчвэрагыргын, рэнгынунэвн’ынин гилгил. Итык мэльивэвыльын кытыйгын.

Эвыт-ым ночын амынан вэтгавыльын, к’утти ныпалёмтэлк’энат. Ытръэч ныллепк’инэт.

Кытыйга тыленынунэвэ рыннин гилгил. Кытыйгын тылермэвэ итгъи. к’отытвальыт к’лявылтэ тылетъэттывигъэт. Ымы Тын’эск’ын эквэтгъи о’раярагты. Эймэквъи орвытаран’эты. Пан’ъэвн’ытольыт ы’ттъыт коргыръоа’т.

Рынрынин ранъёчгын ывэрагты. Рывэнтэннин ывэран, ныгчитэ йытонэн к’опалгытъол. Йытонэн ричиткин валы, тэрэн’н’ыи’.

Рэрэннин гынульын к’опалгытъол ывэрачыкогты. Ы’ттъыт, готытвальыт, нытлепк’инэт чама нъэйк’эк’инэт, пин’кучьэтэ. Ытръэч гутилгык нъаратк’энат. Мэрынрэ, агагчавка рэн’этчык’ивнинэт.

О’мрын’а тытлепы э’лепэтгъи, гитэнин рэн’этыльын:

— Како, эк’элюк’ рэн’этыркын.

Рэн’этыльын нинэгитэк’ин. Нинэнинтык’инэт рэн’ыт ы’ттъэты. К’утти, рэнтыёт, нынвэтк’инэт пэглитык. Омрын’ан рымайн’авъёт ы’ттъыт ымы чинит к’онпы ран’атъёттэ,нымэчытгивылтэтк’инэт ран’атыльэты. Плыткуи’ рэн’этык, ранъёчгын ы’ттьэ нэнмылюн, ынк’эн рынрынин ярагты. Эвын О’мрын’а тытлепы яал гэнъэтлин.

Рэск’иквъи, иквъи:

— Ыттъык’эгти тырэн’этынэт.

— Кыкэ, вачак’ чит нывэрантайгым.

— Тыплыткунэт, амйъакытыйга рэнтыёт рэн’ыт к’утырык

С. 224

нынвэтк’инэт. К’элюк’-ымвэнъым ынръам йык’ынлии’ энмэч

мэлрилыръун’ыльын. К’элюк’-ым орагэлытваэ’. Нэмъэм гилтывэк

рэлятыльатын’оа’.

Ынн’ин элеръуи’. Нэвыск’этти нынутэгчик’инэт, ымы О’мрын’а

нылымн’энак’эн. Янот тыпаттъылк’ылн’ыгъэ ыпата, ынк’эната питтэ

йыръэннин пыгпыг. Ынк’оры ён’авн’ытаэ’.

Лыгэн киткит нымэлетк’ин, нынотагчечак’энат нэвыск’этти. Епэчгин турвулк’ытвик нытэтумгын’к’инэт. Вулк’ытвик нытак’ъапатк’эн ат.

Эвын гэлеръулин. Ы’твыткульыт, мэлмэлетык, нырыркок’энат.

Инчьэвин нагновк’эн, ынкъам гарырката нытвак’эн aн’к’ы.

Ы’твыльыт нинъэлкык’инэт. Нутэгчильыт нэмык’эй олвытвакыльэнат: нынутэгчик’инэт. Тортэркыгырголятык, н’эвыск’этти нытак’ъанток’энат, льутэ тан’вычгакы вальыт выквыт. Ынкаткынэты ныгток’эн амалван’ вальын тэкичгын: ничын’ъэв ыпатыльытавыельыт к’опалгаръат, митьэ нывылгьавчвиткульыт. К’утыргин мытк’ычыкойпы йытольыт кыкватъолтэ, нэмык’эй нывылгъавк’ай гэчвиткулинэт. Тэйн’эт, тан’ычвэткоё, а’к’аванныянвык эн’ъэчкыльин рэлюк. Нымкыргэри нывакъотвак’энат, чеэкэй нык’амэтвачак’энат. Эвыр энмыральыт нэмык’эй, иичгэ, чеэкэй

нык’амэтвак’энат. Нытвык’эн амалван’ вальын торпын’ыл. Нак’ам колё омом. Кэрыльыт нык’ончечгыргынток’энат, кэргыргэпы мэчичьу нилгик’этк’инэт лёльот. Ванэван нын’ыркылятынат.

Плыткук, нэмэ ныманан’атк’энат. К’утти нырмагтык’энат ваамнолгэты, к’утти нылк’ытк’инэт Рэлпынолгыгэн’эты. Рэлпынолгын, вальын пырк’анолгык, йыркыск’ыльын, - ы’ттъыёл нэлетвык’ин ынкъам колё мэйн’ыпъэльын. Тэючгыт йыръэтык юн’эвэ, рагтын’н’ок, н’энри энъыянвыт ныгаглыпъантак’энат. К’утти ныпъэгыркик’инэт йылмыткойпы чама нывэчовтыгэчек’энат ваамчормэпы. Рагтык, ипъэт рывэчовтылгав мытк’ык

нынръэлевк’инэт ынкъам нынук’инэт рыкыкватъолылгав.

Ныгагчавк’энат: э’ми рай, ы’твыткульыт, лен’ытэк’, энмэч эмнун’этгъэт. О’мрын’а нэмык’эй гагчавын’оэ’. Тимтигнинэт эвичут. Гичининэт ромакавъёт вытвытыльыт уттыт ынкъам имтикрыкылвэннинэт. Э’вчайвэты эквэтгъи о’раярагты. Гитчетлин. Лыгэн о’ран’айгыточгэты и’к’упгъи. Выквыткоткыната пин’куткутэ

С. 225

нылек’ин, нак’ам тылян эрвывыквыльын. К’элюк’ пкитльэн гагчо

нинэлгык’ин. Э’вчайвыма, нычимгъук’ин: «Амавъёльыкэта а’тав

мыгагчавыркын, к’элюк’ микынэ рэмыгэнтэгрэвн’ынин пкитльэн». Колё кытагтыткопэн’кок, камагравыквыткыныкэ’к’инэтэнтии’: арычга иргъи. Выквыгэн’кы гыткалгын рыгэлгъи. К’элюк’-ым амгагчавык, пипигрултыи’. Мэткиит гытонэн гыткалгын . Кытэ вакъотваэ’,пан’ъэвн’ытоэ’. Нытъылк’ин пэпэкылгын. Рыкамагравнэн ягылгын - итык унмык этъылкыльин. Гытгытэ рэлк’унн’ыи’, к’утгъи. Э’чгынрэ эквэтгъи о’рэвтылягты. Натк’атк’эн. Ынн’ин гытгытэ нылек’ин. Итык к’алетлы о’ра-Ленлен’н’аеты виритылеи’. Ынн’ин натк’ытыляк’эн, ытръэч ынанкэн мэрынрэ нылек’ин. Чинит ывик нинивк’ин’

— Ии, вэлет гыт инъыльигыт, вынэ к’атк’аркын!

Льунин уттут, пиринин. Ынн’ин кэн’унэн’эльын рагтытыляэ’. К’утти энмэч гапкэрын’оленат, к’утти-ым гэпкитлинэт.

Нылек’ин пан’ъэвн’ыточьата. Люур, тыляма, вэтчаэ’— эвын орыныкагты нылек’ино’равэтльан. Элкылнин тылельын Тын’эск’ын. «Ынръам гымнин гагчо лынъё, ныръэк’ин?» Пкитльэн пынлёнэн:

—Нырэк’игыт?

Ивнин:

— Натвыгыт, пэк’эттатыльэгыт выквыткок, ынкъам тыягнагыт. К’эйвэ нымэлк’ин гыткалгын?

— Ии, ытръэч рилек’тъылын’оэ’ этъым тынъаравын.

Винрэннин вакъольын, рывиривнин имыт. Ынн’ин кытэ пан’ъэвн’ытоа’т. О’мрын’ана пынлёнэн:

— Гынмыеп гэмпэтури?

— Ии. Гырыркоморэ. Тэгрэтыльэ н’авытлывъёта рыттэннинэт

к’эчейыръыт, мури ы’твынтома. Эчги тыттэтык, ярак пкитльигым нанымн’ыляквым пкитльэ нутэгчильэ. Ынн’ин, ымы лёныпчегтывата, тэквэтык. К’элюк’-ым люн’винрэтэ нэнтыгыт, ытри нэмык’эй колё итчимтильыт. О’мрын’а иквъи:

— Ээй.

Тын’эск’ынэ эмтэйпынэнат эвичут. Ивнин:

—Иа’м к’оныры нитчетигыт?

— К’элюк’-ым гамалятьёчен, к’эйн’ун раёо’ръоск’ычаты, рэчепы

С. 226

тын’ачьылгын. Нак’ам юн’эвыт, турынн’эльыт, тан’ычьыыргыт пырык. Чама н’ыргэт епэчгин ачетлёткыльэнат.

Нэнъатчак’эн атк’ытыляльын чама нинэвинрэтк’ин тылельын.

Ы’вэк’учитэ ивнин:

— Ынн’э атк’ытыляркын, панэна ён’авэты к’ынур к’ылгилюльигыт.

О’мрын’а рэмыннун’гъи. К’элюк’ тэн’вытку тумгиинэ ягнанэн, чама ныкоргавк’эн. Эмчимгъутэ нивк’ин: «Ии, вэлет к’унэче к’имтитылеги».

Ынн’ин пкиргъэт ярак.

Тын’эск’ынэ вакъойгот рыннин чотыквыткынык. Вакъольын

пычакъарэнэн, О’мрын’а, тъыле, ван’эйпыэ’. Йыннин памъялгын, эвын пэпэкылгын гэннутлин. Вакъотвальын ивнин:

—А’мын эвыск’ыкыльигыт! Ынк’эн пипигн’ытэти, лен’ытэк’?

—К’оо.

— Кита-к’ун мытэнъивн’ын, - тин’уск’ыченнин, люур пэгляэ’.—

К’aк’a, вачак’ чейвэ нылейгыт. Виин ынн’э элк’уткэ, — ынн’ин эвма, Тын’эск’ынин н’авйъэлгытомгын рэск’иквъи.

Нивын рэльын:

— Ети?

— Ии, — очыткоэ’. — К’элюк’ ныпэгчин’этигым, э’ми, кита рай атк’ыльын мыёпатын.

Тын’эск’ын иквъи:

— Ии, вачак’ чинит пкиргъи тъылтэгнык, к’ытлыги гэпипигрултылин. Вытку вай тынйыпын’атын.

— Кыкэ, а’мын и’вчимгъульигыт.

Омрын’а чит к’утыркын, тумгынынэ ивнин:

— Вынэ взлет игыр к’олвывакъотвагэ, ынан гым тырэк’эмэнэймэвы.

Нэвыск’этэ рырыткунин имыт. Рырыткунин **э**к’уттэврэк’эйыпъаёчгын, ыпъантоэ’, эвын чама вэчовтыльын. Мытк’эннинэтыпъэт, рэймэвнинэт чотыквэты. Йытонэн к’эмэн’ы , ынк’эн ымырытрилнин чотыквыткынык.

Тын’эск’ынэ орвытаран’гыпы рэннин кыкватъол, агтыкыкваткыльэн.

Н’авйъэлгытомгын Тын’эск’ынин нэмык’эй ачгэвэтгавкыльэн,

С. 227

Нунтымк’ин. Нэнарамавк’эн авъеткынка. Ымыльо к’амэтваа’т. Кокайпы йытонэнатайвэкэн эръэт, ынн’ин чык’ыльыт нэнунэт.

Плыткук ымы ынан айколяннэн рэлкун ынкъам рывиривнин чьовыргын.О’мрын’а рэск’иквъи, тан’кэттываэ’ рэлку. Гынмылкинэк ынин рилек’ тъылын’ нъэлгъи. Нэвыск’эт, у’рэвыльын, ивнин:

— Ынръам тылгирильэтъылыркын.

К’утынэ чичевнин, пынлёнэн:

— К’эйвэ ананк’аткыльэгыт?

Ивнин:

— К’эйвэ чит.

— Евъев, мивын ытчай.

Н’ытон’н’ок, чотыквэты рэймэвнин э’чуулгын. Ивнин:

— Вай, э’чуулгын тынэймэвын.

— Ээй, - очнэн.

Эргынкэн. Ытръэч-ым н’унри гэлилин.

Тын’эск’ын нычичыльэтк’ин. Аплёратвака, ытчай етгъи. Рэск’ивыльын Тын’эск’ынэ ивнин:

— Ети?

— Ии. Э’ми пипигрултыльын?

— Рэлку, - очыткоэ’ Тык’эск’ын.

— Йылгалван’ вальын, ипэ нырэк’ын.

Пчегтываэ’, чотыквык вакъота, ынн’ин кэтльан рэск’иквъи.

О’мрын’а нарычгытвак’эн. Ынпын’эв рэк, вакъоэ’. Ынпын’эвэ ивнин:

— Иа’м виин морыкагты элк’ыткэ Тык’эск’ын?

— К’эйв-эм, виин опопы.

У’рэквъи Омрын’а, ивнин тумгытум:

— Виин энарагты к’ылк’ытги.

— Ии, — очнэн, н’ытоэ’.

Ынпын’эвэ пынлёнэн:

— Ръэнут тъылыркын? Мальаляён’н’ольэгыт? К’эйвэ ананк’аткыльэгыт?

— К’эйвэ, нак’ам итык.

— Ээй, евъев, а’ляёлгын мыгтыа’н.

Ратвынэн а’ляёлгын, ивнин:

С. 228

— К’ылк’ут гытгытэ, н’уткук’ывакъогэ. Эвыт раръаляён’ы -

к’ъаляёгэ.

Вакъоэ’ а’ляёлгыткынык. Киткит кыттыывээ’— люур ръэнут эрэтгъи.

Ынпын’эвэ ивнин:

— Ынръам ръэнут эрэтгъи алвайпы?

— Ээй. Ванэван титэ ынн’ин к’ытвагэ?

— Ванэван, кымин’этэ нитигым. Нак’ам ылн’ыегтэлыльыт нъурэтк’инэт.

— Ии, ынн’э ынн’ин ивкэ, нытайын’к’эн. Ынан люрэк’ титэ ейвэчу нэрэтчыгыт. Айылгавка, гымык рилпык к’инэнрэт, епэчгин тыръарэгыт.

Инэнрэтэ к’утгъи, илкин пэпэкылгын нытъылк’ин.

Ивнин:

— Виин к’олерок’алык к’атчьатгэ. Ынан тыриниргин’этгыт.

К’олерок’алык, валёмыльын, атчьатгьэ.

Ынпын’эвэ рынэнин а’ляёлгын, н’аргыногты тык’ыск’ивнин.

О’мрын’а нарычгытвак’эн, нычимгъук’ин. «К’aк’a, лым-ым тъаратык, тэлвээрэтгъи кытэйыръын. А’мын-ым,к’элюк’-ым мин’кри,опопымачынан, епэчгинныппылюк’ин. Э’тки, у’рэтыльынлыгэнитыккытк’ылгэлёгыргын. К’ырыммычимгъук, ымы кырым мынк’ылгилюк. Ытръэчтумгытумяйвачгыргын». Ынн’инчемгъома, тъылгаляэ’, гэмолыгнинйылк’атгыргын.

Тынэск’ынранмычын’кынывакъотвак’эн. Ынпын’эв, а’ляёлгыннальын, пынлёнэн:

—Э’мирай?

—Гулвэвлин, виинмачынаннытчатрын. Рок’алыкгатчьатлен,мэрынрэ к’ырэги, пэнингыныкайколяк к’атчьатгэ. Нымэлк’ин, эпэгчин’эткэ. Ымыгымлыгэн н’отк’отырарагтыа’.Ынанэргатыктыраёпаты.

Тын’эск’ынэпынлёнэн:

—Мин’кри-ыммитык, эвырэргатыкрэмэлеты?

—Лыгэнк’ъытвыткуги, эпэгчин’эткэ. Ынанмытраёпатыркын. Н’авытлювъётваркыт.

—Ээй, -гакоргавленТын’эск’ын.

Мэрынрэк’эйрэск’иквъи, ымыралкоггы. Нарычгытвак’эн авъеткынка.

С. 229

«А’мын, яйвачгыргын тумгык’эй»,- нык’алялвынвэтгавк’эн. Ынн’ин тылейылк’этэ итгъи. Кэвыльын инъыгъевык, пэтле кыеквъи. Нэмэ мэрынрэ н’ытоэ’.

Эвын панэна нымэлмэлетк’ин. Энаральыт эвын гэгъевлинэт, энмэч нынлынток’энат. Н’энри к’ытгъи. Рэльын вэймэну нэлгын: гапыск’онъятъёчен. Элейвыкыльинэт энарайпы гэтумгиинэтэ, к’онпы чинит ярак вальыт. Пыск’унъетыльын чычеткинэтэ начаёквынаймавын. Чаёкватгьэ. Плыткук, рагтыэ’.

Эвын О’мрын’а гьурэвлин, ныпэгчин’этк’ин, э’ми тумгытум. Рэльын ивнин:

— Мэн’к’о ети?

— Ёо’нчан’каавыльэгым, энарагты гэлк’ытигым.

— Ээй, кыкэ.

—Э’ми, гыт? - пынлёнэн тумгынынэ.

— Нымэлигым, йык’к’эй вытку.

—А’мын ынн’э ынн’ин ивкэ, йык’к’эй гыныкайпы н’ъоркын, э’квырга вагырга ынн’ин нэгйипыркынимык. Энмэч мынк’итпыльэтыркын. Гачаёкватэгым. Энмэч рай нэлкык’инэт. Э’птэ гым мыкэргыпык ынкъам мытэгрэтык. Гэнрэтвилин, тан’алкы гэнъэтлин.

Омрын’а иквъи:

— Ынкъам амролытвак эвнэвиръынэймэвкэ.

— Мачынан, йык’к’эй к’онпы ынн’ин инэгйипыркын. Чама чинит к’ол митыркын мавэръэпыркын. Йъарат унмык тымычвынпэчыкавык. Чама эейвэчкыльигым, лыгэн н’инк’эйигым, —нырэлевлевэнн’ык’ин, ин’к’ун тумгытум нырэмыннун’ын.

— Нак’ам итык эви лыги нинэлгигыт, мин’кри эвиръыт. —Тэнн’ыткуэ’т.

Кэргыпыплыткок, Тын’эск’ын тэгрэтгъи. Эвын налкытэнмавк’энат. Этйыръын тыттэтгъи тапк’аткынэты, ы’тынъёпоолгэты. Н’энкунынъёпатытвак’эн лыгъитвъэт. Имтитэ нэнвиривын, мачамкытгынта нэнтэгрэвын. А’ачекыт, пылытъымыльыт, алвавкыльэнат мигчирэтык.

Лыгъитвыт, турнэлгэтыльыт к’этын’оръок, тэнъигигэтыльыт льэлен’ит, кыкватык, нымыркутвик’инэт.

Эвын эйычгин гэмк’ытвилин. Лыгэн киткит нимытлюк’этк’ин.

С. 230

Нэнэлкын ы’твъэт, нэтинэн’н’ын, ынк’оры элкыэ’т. Агтыйгыка

Тэвыльыт нылек’инэт. К’утти ныеквутэткук’инэт. Нылек’инэт О’р -Энчьавэн’к’ачагты, О’ратапк’агты. Ръэрик вальа ымыльо етъан’ нинэнтык’ин, рыркальок лыгэн тантагрытко. Тык’эск’ын ныльэтк’ин.

Нак’ам к’ынвэртымгыръугъи: ан’к’ы к’ынур мытк’ыттъыё. Йъыткут, эмтымгэтэ, ан’к’ак виилвиилю ныпэрак’энат. Эмъалегалгак’агтэ

ан’к’аткынык вакъочьата, нырин’эмъетк’инэт.

Эчги пилык кавраа’т, люур кытамчачго нэльун пиврэльын рыркы. Рьэрильыт гакапчачавленат, кытамчачго рыркальок. Нэнръэлеттурэвынтэгрилгын, пиврэльын нэтэгрын, нинэпыткык’инэт — нэнпыткэвын.

— Эк’ылпэ пыгпыгыт! - Рьэрильыт ныван’элтатк’энат. Эвытк’эй

пыгылк’эквъэ рыркы, н’аврыркайн’ын. К’эчык’эк’эй иичгэ ныпиврэк’ин. Напэнрыа’н, нэмык’эй нэтэгрын.

Ы’твыткульыт рыркоа’т. Кэлюк’ гитчетлинэт, о’раярагты

пэлк’ынтэтгъэт. А’к’атылянан’атко, тэва нырагтытыляк’энат. Мэрынрэ нылек’инэт. Волк’ытвэгты и’вэквъи кытыйгын. Тыленэн’нэквутын, йык’ын’ нъэлгъэттылек. Пкиргъэт ярак. Рыркы тин’утэ нымкынлен’у нагтоа’н ан’к’ачормэты. Ымы к’эчык’ы ынн’ин нагтоа’н, эвын нъоптынымайын’к’эн.

Н’эвыск’этти, эмыгэльыт, гэтэгрэтлинэт. Нывинрэтк’инэт

н’ыпэльык. Ытвъэт нагтоа’н, виин ачк’ачормык нэнъимпэтын эмчевэрэнвы. А’ачекыт, ныгынкойн’ык’энат: ванэван эвынвы нъатчанат, лыгэн эвыр алватын’оа’т. Вэйвыт\* нэнтынэт гьыпъыма — кымгытылк’ылтэ. Н’аврыркы ымыльэты тан’к’опалгыльын кымгыто нэтэйкын. Тэкичгыт ынкъам к’эчейыръыт нэтэйвын’ынэт. К’эчык’ы нэчвиткун гыролмы, мынгытрылгымэл у’мэльу – н’илгылк’ыл. Н‘эвыск’этк’эе нэныттэтынэт Тынэск’ынин энаматйыръыт ырыкагты.

Эвын О’мрын’а ныпэнъёлгынынлявк’эн. Рэльыт ивнинэт:

—А’моон, к’этэв выёльыт.

К’утынэ н’эвыск’этк’эе рымнин кукэн’ы. Уттынъылии’. Рэймэвнин к’ачайыръыёчгын пэнъёлгэты.

О’мрын’ана ивнин:

С. 231

\*Вэйвыт - тэкичгыт парытъымкэнат

— Вынэ мэчынкы, ынан гымнанчиниттырэтэръэн’ы ымы тырывиэ’. Амынан н’аргыногты н’ыток нык’ылк’ылетигым. Панэна пэпэкылгын нытьылк’ин. Чама Тык’эск’ын тыттатын’оэ’, энмэч рай гынин яральыт к’ыйъогынат.

Н’эвыск’этк’эй н’ытоэ’. Аплёратвака, тумгытум рэск’иквъи. Льунин О’мрын’а рэлк’унн’ыльын.

— К’aк’a, энмэч к’ути. Иа’м виин олвытвака, вэнъым рак’этыгагчавыркын? Чама ывик мачгыто к’ылгыркын. Э’тки вайавъёльыкыльыморэ, ывиктъытльэн энрытъымучьэвкэ. Епэчгин гыммылк’олгыльэгым, ынан тырэгпильэркын, нак’амитык йъарат к‘ырым мытгивылтэтык. Чама мыгъюлетыркын нымытвак, йъарат энантагмычвынпэчыкаватэ.

—Тынмычвынпэчыкаквыт?

— Ии. Ымы ы’ттьыт коргавыркыт амгыныкы, алымы ы’ттъыльэтыктыяаркынат. Гыымгъыттъыманэнэнэнумитыркын?! -Нымн’элюк’инТыкн’эск’ынн’авъанэты.

О’мрын’а нывинтэтк’ин пэнъёлгык к’ача. Тын’эск’ынныкэттывак’эн чотыквыткынык. Ампамъята гэнъэтлин, ивнинтумгынынэ:

— Кита, к’ынвириквын кукэн’ы.

— Ээй, - к’ытгъи, рывиривнин кукэн’ы, нитчык’ин.

— Колё нитчык’ин! Тъэче нинэнитлитигыт ымъылён’эт кукэн’ы? А’мын нэрмэйгыт!

—Таам, н’ан к’ынвирив к’эмэн’ы, к’ытрилгын чотыквыткынык.

— Ээй, - рывиривнин, рэймэвнин чотыквэты, рэск’иквъи ралкоггы амрарылыпк’амэтван’а.

О’мрын’ана рэймэвнин ук’к’эм , нык’эвъячатк’эн. Чывиткунинэт к’аматкынык йигйит, лин’ытъул, кычимэтъулти чама мачвэтьолтэ.

Тын’эск’ын нык’амэтвак’эн авъеткынка. Ымы тумгытум

нэнарамавк’эн авъеткынка. Гэкырвивлинэт, к’элюк’ вытку чиитэръуэ’тайвэкэнат. Чама наръапавк’энат. Нылгэнычачак’энатэръэт,

аръапан’ы, торвытвыта ыпаттъыльыт. Н’аврыркатъол нутгык’ин.

—Йык’к’айъым, - иквъи тумгытум. — К’aк’a, мытчиитэръумык ярак.

С. 232

О’мрын’аавъеткынканытвак’эн. Эръэт, гынульыт, ыпачыко

ёнэнат. Румкэвнинэт.

Тын’эск’ынныгпильэтк’ин. Рырыраннэнатайколят. Епэчгин

аронвэрэвка, читээкэтыркын. Тумгынынэ ивнин:

—Евъев, ынан гымнанчинит.

Нэкэвкитк’ин выёльо лын’ык тумгытум. Чинит ээкэтгъи, нак’ам , лыгээк, витъэтыльын лыгивитъэ, инээрнин кыргывитъэ. Пэтыльыт витъыт рэрэтыткунинэт палк’ыёчгэты. Турвитъэ витъэтыльын ээк нык’эргынлятк’эн.

Тумгытум ааканма, Тын’эск’ынэ рырыткунинэт чьовыргыкэн гутичгыт. Чьовыргын эрэтгъи чотыквыткынэты. Тумгынынэ рэмкумъэвнин чьовыргын айколягэн’эты эрэвкэгты.

О’мрын’а нылейвык’ин рэлкучыку элвэтин’этэ. К’олерок’алык,

айвэканавакан’ынвык, атчьатгъэ. Ынн’ин улвэквъэт.

Ымыльо нырэйылк’энн’ык’инэт, ытръэч пэнин ыргин к’алялвынвэтгав. Гамгач чимгъут, элкытвама, вэтгавтомго нылгык’инэт, к’ынвэр тылейылк’этэ.

Ынн’ин элен’ит галяэ’. О’мрын’а гэмэлевлин, энмэч гэтэнутэск’ын’ыплыткулин. Гыттымчук’этлин нутэнут. Рэмкын

нычавчывантатэнмавк’эн олвавыльэты. Ымы Тын’эск’ынэ нинэтрыткук’инэт н’илгыт, тывэтытвальыт. Гэтэн’ъигигэтлинэт. Рырыткунин ымы колталгын, ратвынэн чоттагнэты. О’мрын’ана ивнин:

— Н’оонкы, рэнолын’кы, к’ытрилгын. Тан’колтанто, эчгимигчиркэ вак. Мэлмэлетык, тумык рээн тыраръынтоёпаты. Нивк’инэт, гыръынтолен. Люрэк’ нарак’оранмымык, ынкъам, чавчывайпы пкирык, муллычыку тыраён’ынат пэлк’умрэт, иикит; эвыт пъупук’ыт тыраян’ынат кивлетык рачьылгав чама рилк’этык кырвэноолк’ылтэ.

Тын’эск’ын нывакъотвак’эн ръавкываннаткынык, нэнапалёмтэлк’эн вэтгавыльын. «А’мын к’этэв нэвыск’этэ гантомгавлен гэмгэтэйн’эт, к’ымэл мин’кри мынъычигмивыркын к’амэтвак, гилетык ан’к’ы. Вачак’ нивк’инэт, к’лявылтэ ынанармачьыт, ипэ н’эвыск’этти нэрмэк’инэг. К’лявылтэ ытръэч

ныгынникук’инэт, н’эвъэнйыръыт-ым к’онпы нымытвальыт: нэгынритыркын ярачыкон, нантэнмавыркын тэйн’эт,

с. 233

кымин’этыркыт. Кынмэйн’эвыркыт. K’ак’a, нэмэкымин’этыркыт».

К’алялвынвэтгавма, иквъиТык’эск’ын: « Рэк’утытчынэткымин’этыльыт. К’этэвамк’алялвынвэтгаванывэтгавэгым. Тумгытумтъэк’эченвэтын. А’тавмыкоргычьаркын, к’ымэл-ымтылярэначечавын’овэннэтыльигым».

О’мрын’анымылк’олгыляйвынк’энчоттагнычыкойпы. Чама

нувик’ин, чаманыван’эк’эн. Нинэтэйкык’инэткэмыгэт, рыляйвыёлк’ылтэчавчывантак.

Тын’эск’ынэнэнарвыткок’энатторрырыткоотн’илгыт: нинэкээтвык’инэт. Нэнанъянръавк’энатрыльататьёлк’ылтэчавчывагты. Чаманычимгъук’ин. «К’эйн’унэвлытъылёвмарэмкынрэрэмкичигьэ. Въэн’чавчыварамкынк’эйн’унн’элгэтытэгьен’ыркын, люрэк’ ымыгымтыраченрыгчавы». Гэтэн’ывйитвылин, лыгэнныпытк’ывйик’инэ’н’гыпы. Омрын’аныван’эк’эн, лыляргыгэн’атагитэчьэтэтумгытум.

Гамгачнылгик’итпыльэтк’инэт. Эвынгэмэйн’этлинэйычгин, нэйгынлик’ин. Н’аргынэнничычгэтк’ин. Ынкъамантокыльэнат.

Энмэчгапэтатленаттэкичгыт – а’к’ъытвыльаты: тан’к’онпыгэлилинан’к’айпы. Колёэйычгин, мылельын, нывыргыргэтк’ин.

Омрын’анарывиривнинкукэк’ы, ивнинэ’мпакынилгымиглитыльын:

— Таам, мынк’амэтвамыкынкъампэтлемынулвэв. Вуск’ынкиквъи.

— Ии, - иквъиТын’эск’ын, - люрэк’ рэнрэтвиэ’ эйычгин.

К’эйн’унрарэтльономавы. Ы’ттъыёлараттальытрэритльульун’ыт. Рэн’ылк’ылтильэлек’кинчамаривмивытэтэкичгыкэвак.

О’мрын’аиквъи:

— Игэквъи. Эргатык, ран’ылк’ылн’ыток, э’птэк’ыгтогынпыгпыг.

— Ии, - очнэнтумгынынэ. – Йык’к’айъымтэн’вэривэтгъи. Ипэ

ръапыгпыг?

—Н’ан-ымкыткыткэн, энатыёёмэмылытъоля.

— Ээй, к’эйвэ. Кита-к’унмынкырвэнтомык, к’ырымпэтленъэк’эрээ’н. Игэквъи, энмэс-к’унлыгэнэргатк’айгилгилрэпкиры.

О’мрын’аиквъи:

С. 234

— Вынэвачак’мачынанэчычганматыраръынтонта. Кита, энаральытмыёпатынат, мэвынрэк’ыркыт.

Ынпын’эв, ытчайТын’эск’ынин, эвынныратэнмавн’ык’эн. Рэльынивнин:

— Ети?

— Ии, — очыткоэ’О’мрын’а.

— Кыкэ, эк’элюк’.

— Ныпэгчин’этигым, к’эйн’ункыргэвыкрэнутэгчинтык.

Ынпын’эвиквъи:

—Ии. Чамаривмивылк’ылтилемк’утаткэканъэлгьэт. Итыкинъыльу, рымагтэтыръынтоёпатык. Вэлетченрычыняалмытчыркын. ВэлетНоталпъэтагнэтыымыгымтыраръынтоёпаты.

О’мрын’анаивнин:

— Гымтыралымн’энаа’ гыныкрээн.

—Ээй, вачак’мытатак’ъан’ык. К’эчык’ины’пъылгык’ай, этык’ун, йъарантатгъэ. Кита, ничын’ъэвмыпатын.

О’мрын’ак’утгъи.

—Кыкэ, энмэчн’ыторкын?

—Ии. Э’птэмытэнмавыск’эвык. Гынмылкинэкунмыкичычгэткэнъэлгъи.

Ынпын’эвэпынлёнэн:

— Титэтургинэтрачавчывантан’ыт?

— К’оо. Этылыгэнмэлетык. Итыкы’тымпэлк’ылтиымыльоетъан’тытчынэт.

—Ээй. Вачак’-ымэргатыкмынръынтоёпанмык. Муллычыкуёолк’ылтэ.

О’мрын’арагтыэ’. Ивнинтумгытум:

— Эргатык, энмэнрай, ръынтонмытраёпанн’ын. Ынанпыгпыгвэнлыгик’ыгтогын. Чамалюрэк’ так’ъалк’ылчавчывантак.

Тынэск’ынэивнин:

— Колёгытван’элтаркын.

— Иа’м?

— Чамаръынтоёпаркын, чамарачавчывантан’ыркын.

О’мрын’атэнн’ыткуи’. «Ок, эк’элюк’ тынтэнн’эвэтын». Ныкоргавк’энТын’эск’ын.

Кыеквъэт, эвынпытк’ылымгилыръулин. Колё

С. 235

нэйычгивыргыргэтк’ин. Выткунэргыръотыляк’эн. О’мрын’аиквъи:

—Ы’ттъытымныкэрэтэ’йн’ээ’т.

Тын’эск’ыниквъи:

— К’элюк’-ым, эты, илын’эн’эркыт.

О’мрын’анаейвэчунинэлгык’инэты’ттъыт, итк’ыевыльыт.

— Ы’лёкытэтыранатвын’ынат.

Нутэгчильытуйн’эваа’т: колёныёа’тк’эн.

Чаёкванма, О’мрын’аиквъи:

— Айвэгайъоленытчай, читигырнутэгчильылк’ылмури. К’элюк’-ымк’этын’оръогъэ. Лыгэнитыкайвэтак’ъапатгъэ.

К’эйык’ынвак, нанатвынпыгпыг-такэчгыёчгын. Майн’ымэмылен, нымэйын’к’ин, нитчык’ин. О’мрын’анаэ’мэтыйгутрыннинрэнолгэты. Тын’эск’ынэритлиннинпыгпыг, к’ынурэйыръыкыльин.

О’мрын’ананинэгитэк’инчычаткына: «Колё, итыкгымнинтумгытумгэрмэвлинмэчынкы. Чемэтэвыналвавкыльэнкымгытэмтэк. Алымыа’мынан’к’ачормын, ы’лн’эмлилгыкыльинтэнтик, — кооквыльын. Чамаыныкитвыквылгын, элянма, ныръэчумкэтк’ины’лык —а’мынан’ъачгыргынтыттэтыктапк’аткынэты! Вачак’гимтитэкымгыттэ, к’ынурэйыръыкыльинэт, тапк’аткынэты. Вэлеракытгынтыттаткаиткэгитэывэраткынэты! Ывэрачыкогтынинэнэрэтк’инэт, нак’амунмыкапэракыльэнаттымкычьыт. Чемэт-кунывик, к’ынурмачамрытрыт. Гитэкакэркытвальын, мигчирэтыльын — к’ынуртыргытыркамагральын».

О’мрын’анак’ынурн’инк’эйнинэгйипк’ины’вэк’уч. Чамак’ынур

нэнатагчечан’к’эн. К’элюк’ чамак’этэвэн’ирэск’ивкыльин, пэнин

к’итпыльэтыльын. Ымыяран’ы; киткиттымн’этвак, пэнинрычекоё.Ярайн’ын — колёнымэйын’к’ин, накамнылгэнытан’пэрак’эн.

Энмыгэн’гыпырэвлыёттэраквытколёнымэйын’к’инэт, чамаопчетыквин’ын - ымынымэйын’к’ин. К’олитык, элейвыльыкэ вама,нэнагток’энынк’энвыквылгын, чотгэн’кывальын. — Пэнинкамагральын, илюльэтыльын. О’мрын’анагэнкэвлингитэкимырэк’ыльын, к’итпыльэтыльын.

О’мрын’ачимгъутэнивк’ин’: «К’ак’ а , вачак’-ым

С. 236

н’ыръырыгьёлявъёлк’ылтэ нэнэнэт лён’ыгтота тынтынэт. Энмэч эккэт игыр нъымэйн’этынэт. А’мын Тэнантомгын’ эейвэчкыльин. Чама гым чинит гэрэк’игым? К’ымэл гымнан, тыттэн’эт, мин’кри тырэнпэвы, йъарат-ым тумгытум. Тыттэн’эт, ралвавын’оа’ пилыгилик. Йъарат-ым мургин ынпаквыргын - а’мын тытгэн’эт. Ытлён мин’кри митык? К’aк’a, эрэтгъи элек томгатыльын. Люнтэвиминн’э нанк’ытвама титык, мэчичьу тыкоргавык, тивык: « Опопы мачынан». А’мын нылевлевигым. Энмэч ивкэ: «К’aк’a, лыгэнн’ун».

Ы’ттъыт, чоттагнык готытвальыт, к’утгъэт.

К’алялвынвэтгавыльын О’мрына рыпэт витылк’иквъи. «Кыкэ,

тан’аръаля ынръам тык’алялвынвэтгавык. Вынэрай ынрэтвии’». Рынэнинэт ы’ттъыт, гутыск’ивнинэт орвытаран’эты.

— Плыткук, кукэнпыи’. Рырыткунин пыгпыг. Ок’к’аматкынэты йытонэнат гиркыт чама рилек’. Тэрэн’гъи. Нымачныйъак’энат уттыт - чоттагын ганлыръолен. Тумгытум рэск’иквъи, иквъи:

— Виин ратанн’авнэн, э’тки титк’ыевык.

— Ии, - очнэн О’мрын’ана. Иквъи:

— Чама-ым ититгъэт эръэт.

Эръэмпэи’. Тумгытумчотыквыткыныкнывакъотвак’эн. О’мрын’ана йытонэн к’эмэн’ы. Тэгмэчынкы ничын’ъэв гититлинэт эръэт.

— К’aк’a, алымы ывэрачыко элен’итгъэт, лыгэн тэгмэчынкы гэвэривэтлинэт. — Тын’эск’ын, к’амэтвама, нывэтгавк’эн. — К’aк’a,

йык’к’aйъым! Нылгэчачальатк’энат.

— К’ырым нъэк’эрэнэт чоттагнык?

— К’ырым. Ынан чама тырэйвэнн’ын ытчай. Чама рэмэлеты, эчвэрагыргын. Чавчывантактак’ъалк’ылтэ. К’эйн’ун мэн’к’о н‘ыпэк, гаглыпатъёлк’ылтэ: а’ачек’агтэ ратван’ыт ы’твык, ынкы-ым кивык, ык’эквъи.

К’эмиплыткук, О’мрын’ана эйвэннин ытчай ынпын’эвэ тагнон’ вальа, пыгпыгчыко вальа, - мэмылытьоля. К’ол-ым колё гакоргавлен. О’мрына ивнин:

— К’aк’a, айвэ мытк’алмытванмык.

— Иа’м?

— К’ун гым тык’алмытватык: тыпатын ы’пъылгын к’эчыкин. Итык чама к’этэв гувйигым, к’ымэл-ым н’авытлывъёт гэетлинэт

С. 237

мытмитиврэнмык. Лыгэн киткит тынчиитэвынэт. Нэрэтынэт кыкватъолтэ, мытк’ычыку ёоттэ. Мытк’амэтвамык: чимычвиткут э кыкватъолтэ рывэтъягылгав. К’элюк’-ым эвын льэленръуркын. Йык’к’эй аёа’тыльатка ныльэленръуэ’н. Илетыльэтыркын, ывэрат пипик’ылгин мимле йыръэтгъэт. О’мрын’ана ивнин:

— Эчвэрагыргын. Киткит кыргэвык, римлывирин’ыт.

— Ии, ытръэч чама чавчывантальыт. Чама ролмачы ымы гым ныченрыгчавэгым. Вэлетынкы гиивыльу, чама н‘эвыск’этк’эйык винрэттумгу. К’эйн’ун лыгэтан’ычьыгыргын.

Ыяайпы тылельыт, епэчгин вуск’ымчыку, янот тынвыргыргын нурвилетк’ин. Ынк’ора рай рыюльыт, э’йн’эткульыт, тыленэймэвэ. А’мын ныныпкирэтк’ин колё амалван’ пэральын н‘алвыльин’ын! К’утти нилгык’инэт. К’утти лыгитэн’к’эн’ульыт. Нэмэ тэн’к’эн’унэлгыт кэролын’ык нытан’пэрак’энат. Элгыпанран ынпэвыльин плекыт кэлик – гатан’пэрата. Нак’ам нэмэ лымн’э тэнтэйкык эвиръыт, ымы н‘эвыск’этти нытан’пэран’н’ок’энат.

О’мрын’ана нэнатан’палёмтэлк’эн ынпын’эв. К’элюк’, эты, амынан вак, эмнэнэнэт тумгу лын’ык, нэмн’олк’эн. Галгэгаймавленвэтгавыльын:

— Нэмэлым кэркэркэн въэйип унмык энъумэвкыльин, лыгэн тэгмэчынкы рытык. Э’тки нъак’апэрак’энат у’мыльыт. К’ынур

лымн’ылкэн клюкэн’эвынин. Коок-ым, клюкэн’эв нэмык’эй гъэк’энмэйн’эвлнн, ынтыёльатыльын э’нк’у нэтчын. – Ынн’ин плыткуи’ вэтгавыльын.

К’утгъи О’мрына, иквъи:

— Вынэ, тэрэн’н’ыльигым,

Ивнин:

— Гытанчик’ай нытэрэн’н’игыт?

— Ии.

— А’мын, гынан тан’ынмычвынпэчыкаатын тумгытум. Вэлет, ёа’нма, чинит нытэрэн’н’ыркын.

О’мрын’а, рагтытыляма, нычимгъук’ин: «Пыск’унлейвык, тывалёмын амалван’ вальын пын’ыл».

Ярак рэск’иквъи. Тын’эск’ынэ нинэнчикук’инэт н’илгыт. Ынн'ин э’мпычга нывакъотвак’эн. Иквъи:

С. 238

— Ы’ттъыттырэн’этынэт.

* Ээй, — очнэн тумгынынэ.

Рывиривнин н’ыркир, ынк’о йытонэн вылгыналгыкэрк’ай. Нинэгитэк’инэт ротлыгыргыт, итык мэлнымэлк’инэт. Ымы въэйип мэчынкы у’мэльын. Нычимгъук’ин: «Кыкэ, к’ытлыги, к’утырык ымы ныгитэк’инэт тумгин эвиръыт».

Тумгынынэ пынлёнэн эвиръыгитэльын:

— Лен’ытэк’ ымы чавчывантаркын?

— Ии. Нэмык’эй мылымн’энаа’к. Чама чинит мынчикунэт мургин к’оранмыёт.

— Ии. Люрэк’ нарак’оранмымык.

— Ии. Эчвэрагыргын.

«Рэк’улымн’э», - нычимгъук’ин Тын’эск’ын.

О’мрын’ана рыетъан’авнэнат эвиръыт, йыпъёлк’ылтэ рэмкичикин.

Эргатръоэ’. Эвын кытыйгын гэнрэтвилин. Ытръэч панэна нэйычгивыргыргэтк’ин. О’мрын’а н’ытоэ’. Тумгынынэ пынлёнэн рэск’ивыльын:

— Ы’мто мэвын н’аргынэн?

— Гэмэлетлин, ытръэч пэнин нъытлетк’ин ан’к’ы. Итыкэйычгин гэнрэтвилин. Мури мытнутэгчиркын. Эк’ылпэ мынчаёкванмык.

— Ээй, — иквъи тумгытум. — Ымы гым эйъым мараттаа’к.

К’ырым эвын пэтле найычгэраглен.

Плыткунэн’у, О’мрын’ана эмтэйпынэнаттэючгык’эгти, н’ытоэ’. Эвын ымы энаральыт нэквэттылек’инэт. Тылянво лыгнин ытчай. Эвын уйн’э. «К’ак’а, аморатэнмавык, к’ынвэр энапэляэ’»,к’алялвынвэтгаквъэ чит энантымлятыльын. Эквэтгъи. Тыляма,нытлепыткук’ин о’ръыттъыёлягты. Кынман’к’ачк’ач таэ’. Эвын к’ол нутэгчильын нылек’ин. И’нтэгныгин’этэ. А’мын-ым и’вчейвыи’о’рыныкагты. Тэгмэчынкы Ноталпъэгты эймэвтылельын ынпын’эв йъонэн. Пкитльэн ивнин:

— К’aк’a, нинъигыт!

Ынн’ин нылек’инэт. О’мрын’ана ивнин:

— Кита, виин райынрэлы мыёпатык, ынан так’ъон’н’октырайъогыт.

С. 239

— Ии, нын’интури, лыгэн к’ылейвыльэркынитык, нэкэмк’унлым, тэмурыгн’э, гыткаттъылыркыт.

Лыгэн к’эйык’ын гырголятгъэ, льунин ывэран. Винритэ отгытаагнэн, рыпанрэвавнэн, эвын тэнйыръыльын пэлк’умрэтэ. Нак’ам тэгныйыркык’инэт, уйн’э эчерикыльинэт. Кэн’ик’ рыркэн тэючгу гэнрылин. Имыт рывиривнин, рырыткунин. Пэлк’умрэт ёнэнат, киткит рыпэлявнэн. Пэлк’умрэт куннинэт эчьытъуле.

Нэмэ к’эйык’ын тылеи’: нэмэ к’ол льунин. Йыръэннин кэн’ик’

рыркэн - тэючгын. Гакоргавлен.

Ынпын’эв, ивтыл вальын, нэмык’эй нъэмпытвак’эн: «Рэкулымн’э, вэчьым ывэральоэ’».

Тумгыт гармагтыленат Чавчываканыпъагты.

«Кита, э’птэ гым кытэ мырмагтыа’к. Ынан тылянво мылгын рагтэты ынпын’эв». - Чинит ывик нинивк’ин О’мрын’ана. И’вчейвыи’лыгэн гырголйылмынолгэты. Эк’ылпэ рымагтыэ’. Вээмык и’ргъи, тыттэтгъи Рэлпынолгэты. Мыкыпъэльын - вэчьым, ээкэръынтоэ’.

Лыгэн йылмыткынатгъэ, мэчиичгэ льунин ывэран: тэнтик, нутэск’ын ныйыркык’ин. Винрэтэ рывэнтэннин - эвын ывэран, йыръыльын иикитэ.Йытонэнк’ол тэючгын, энатыёнэн. К’эйык’ын лейвыи’, нэмэ к’ол льунин. Вынэ вай итчетгъи. К’утгъи, лылепыткуи’ о’равтылягты, эвын к’утти ынык лыгэн эвыча нъэмпытвак’энат. К’утти нылейвык’инэт-нэнарэрк’энат.

Ныйъытвытылек’ин. Ымы кытыйгын гэнрэтвилин. Нэмэ кытэ лейвыи’, нэмэ льунин к’ол ывэран, мэчрытылпитэ йыръэннинэт энаёчгыт. Ымы энатыёнэн эк’уттэврэк’эй ынкъам иквъи:

— Н’отк’эн миилын ытчаеты, яйвачгыргын: лывавыркын

йык’унтэтык импэтэ.

Йыръэннинэт эвичти. Эвын тиркытир нивтылетк’ин.

Йылмыгин’кы гамаччетлётленат лемк’ут. Пырнинэт, ёнэнат пэтлечыку - лыги нинэлгык’ин ынпын’эв, рэлемк’угичин’ыльын. Эк’ылпэ виритылеи’, и’ргъи вээмык, тыттэтгъи И’нтэгнык. Торгырголятык Э’нтагныткынэты, лылепыткуи’: к’иирнин гынмыл пэляё ынпык’эв. Эвын киткит гагырголятлен. Лыгэн ыныкэгйит вирии’. Ынпын’эвэ гитэнин эймэвыльын:

—Энмэч ети?

С. 240

— Ии. К’элюк’ ныгагчавэгым, нивигым: э’ми рай тумгытум

тыпэляа’н. Гак’амэтвайгыт?

— Ванэван. Гывэральойгым.

— К’ак’a, пэлк’умрэтэ?

— Ии. Чама иикитэ.

— Кыкэ, гыныгмич. - Рулвынин эк’уттэврэк’эй» ынпын’авэты.

Ынпын’эвэ пиринин:

— Ръэнутэт?

— Никит гыныкы.

— А’мын вай, ин’к’ун н’эвыск’эт! Мэн’к’о ети?

—Рэпынолгэпы.

* А, каако нинъигыт ! Вачак’-ым мынкан’эк’ыкванмык,

Найъон вычгакы вальын выквылгын, ынкы к’ача вакъоа’т. Так’ъома, нывэтгавк’энат. Ынпын’эвэ нэнакэтъок’эн тэлен’кин вагыргын.

Эвтылягты тыляма, нытан’к’элпэрак’энат вээмыт, гытгыт. Пилгык’эй гаркыватлен, к’элюк’ гыматлен айгынлейпы йъок.

Ынпын’эв иквъи:

— Вынэ мынтимтигмык, ы’лн’ыинъыльигым.

О’мрын’ана патлячыкойпы ралянтаннэнат лемк’ут. Ивнин ынпын’эв:

* Н’отк’энат тыгичинэт гыныкы, титэ н’ан нырэлемк’угин’ин’игыт.

— Ии, кыкэ.

Тимтин’гъэт. Эвын гитчетлинэт. Йылнинэт ынпын’авэты пыгъянвыт эк’уттэврэк’эгти эмтэнвы. О’мрын’ана тимтигнинэт этчыянвыт. Ынн’ин о’раярагты эквэтгъэт. Ынпын’эв, к’элюк’-ым ынанкэн, нимпэтылек’ин. Ивнин О’мрын’а:

— Ынн’э энъатчака, энмэч к’ъивчейвыги. Ынан гым тырэпкиры, йык’к’эй имыт нитчык’ин. Энмэч лыгэн тырунтымтылеэ’ чама

лылепыткучьэтэ, тыляма.

— Ээй, - очнэн нутэгчитумгэ.

К’эйгипэ, и’вчейвыи’ о’раярагты. Эк’ылпэ пкиргъи ярак.

Эвын Тын’эск’ын, аймыльын, нэмык’эй пкиргъи ярак тапк’аткыната.

— К’ак’а, люнльутэ тынтыгыт.

С. 241

— Кынман’к’ачормылгата гатайгым.

Рывиривнинэт имтит. Пчегтываэ’. Тапъагнэнат плекыт. Рыянръавнэнаттэючгыт ытчаен, к’эмиплыткук рыльататынвы.

Рыюнэвнин пэнъёлгын. Кукэнпыи’ куутэръэн’э вэлк’опалга, к’ивричьэ ититык. Эвын гэвулк’ытвилин.

К’эмиплыткунэн’у, рыльэтэннинэт ытчаен имытти. Рэск’иквъи,

эвын н’авытлювъёт гувилинэт, ымы гэнэймэвлин к’эмэн’ы, нэръэчвиткук’инэт. Нэмьпк’эй гапатленат вэлк’опалгыт рымачгэкавкавылгав. Чит нивын:

— Гыт-ым ?

Э’нк’этгъи, иквъи:

- Пкиринэн’у, нэмык’эй ынн’ин вальа тувиэ’к.

Ынпын’эв нымн’ылтэлк’эн н’авытлювъёрыкы:

— К’этэв О’мрын’а нэмэ гъирлин Чавчываканыпъаваамык. К’ымэлынан гэльулинэт иикильыт ывэрат Рэлпынолгыгэн’кы. Ымы вай гымыкы к’утти инэйылгъи. Итык, гакынтатвъав, люрэк’ рэлк’атъёлк’ылтэ льэлек’кы чама муллычыку ёолк’ылтэ.

О’мрын’а иквъи:

— Вынэ мырагтыа’к.

Ярак рэск’иквъи, эвын Тын’эск’ын нупчитк’ин чоттагнык. Гэмо лыгнин рэльын тумгытум. Колё алвавка, к’онмынга нинэнитлитк’ин выквылгин’ын. Тымкычьыт рыпэт ныкувлюкэтк’инэт. Эмкэмэтльэн. Гитэнин О’мрын’а, кукэвыргыргэтыльын. О’мрын’ана ванэван лыги нылгынин**.**

Талян’кы, рэмкын маравыльанма, лыги нылгъик’ин кытамчачго пкитльэн э’к’эльын. Нивк’инэт, рыннольыт, нэкэмк’ун микынэ ръаа’въёттэ, рэк’ык курэ, талваайгыск’эты гамаравыск’эвленат.

Итык рывэлвавык нымытвальыт, рыннольа нэтлык’ин нутэйиквин. Амнон’гыпы так, нынмыткок’энат чавчыват, ныпирик’инэт турмэйн’этыльыт пурэлю, н’эвъэну нылгы**к’инэт н’эвыск’этк’эгти.**Тармачьын’энэвнаткота нынтык’инэт нымытвальыт. Ынкъам чит ынпыянва колё нынэн’ъэлевк’инэт ымыльотурмэйн’этыльыт. Гамгаярак нынтык’инэт опчетыквыт. амк’ынъёа’тык, а’ачекыт нупчитк’инэт.

Нытэйкык’ин мыргыръэлян ан’к’ачормык, чыгайпэкымляткынык, мин’кы кооквыльын. Гыролмы — кытгынтыян. Ынкы

С. 242

нынрачвын’атк’энат а’ачекыт. Гыролмакы кытгынтатык рыпэт нытэлк’этк’инэт. Мэн’ин ынанъяачы нывитльэн, ынк’эн мэчынкы нынъэлк’ин.

Мыргыръилеплыткук, рэмкын нытэйкэвк’ин. Мин’кри вальын вагыргын —акэркытайкавык нынльунэтк’ин. Ынпыянватэйкэвыльыт ныныгйивэтк’инэт.

Ынк’эн лыги лын’э, ымы эвын о’птык’ылявылё нъэтльэт пэнин илюльэтыльыт. Ынкъам **к’ол** нитк’ин Тын’эск’ын **нэмык’эй** нилюльэтк’ин: нывэгнымлявк’эн.

О’мрын’ана рывиривнин чьовыргыргын, эвын тумгытум гапаален упчитык. Лыгэн ынн’ин, иръычвыт лён’ыйпа, рэск’иквъи.

Чоттагын гык’эвлин, чама гэвуск’ынкиръулин. Ымы мимыл ныкитэ нык’итык’ин. О’мрын’а иквъи:

—Лыгэн чавчывайпы пкиринэн’у, мынагромавмык, э’тки вай энмэч ык’эквъи.

— Ии, - очнэн тумгынынэ.

Эргатръок рэмкын чавчывантаръоа’т. Мачамынпыян ярак гапэлятлен. Кэтэв-к’ун чавчыват чымче гулвэвлинэт.

Аплёратвака, чавчывантальыт пкиргъэт. Рэмкын лыгэн ныгынкойн’ыльатк’эн. Гэмпэлинэт кынман’к’айпы. Лыгэн рагъет ныныттэтк’инэт аймакыт ытвыткынгыпы. Н’инк’эгти нэмык’эйнывинрэтк’инэт. О’мрын’ана чоттагнык ганрыратлен к’амэквын, тэн’ъигигэтыльын рэпалгын. Ынкаткынык нэтрилынэт аймакыт. К’утти - колё лыгэчьыльыт чымн’айн’ыт, к’утти - к’эюут, нэмык’эй эчьыльыт. Нак’ам лыгитэгнэлгыльыт: к’эн’унэлгыт, тэн’увнэлгыт.

Турыпкитльэт ывинпыэ’т. К’амэтваплыткок, О’мрын’а инэпэтгъи. Ы’мн’ытонэнат ы’пыск’ыт, ытръэч ынкы гэныпын’этлинэт н’ырак’ гытолк’ылтэ, к’ынур тан’пэрак’аво, ынкъам йымэнэнатэвлёттыэнаймэёлгык, рыкылватъёк утъымык, рэнолын’кы. Йымэнэн эмгынун мачо, ымы ы’валтыргыт гэныпын’этлинэт. Ымыльэты, этъымкыльин, к’орэн аймак гаймэлен ръэгэгавынвы. Ынкы ымы гаймэленат пылгэттыт, рильэкин рытрыттэ, ивылинут, рильэкин тыргыт. Ивтыл, к’олеэнаймэёлгык, - э’легйит, найнывъёт.

Пэтыегъет, рэлк’ыпатъёлк’ылтэ янра рытрилнинэт, ин’к’ун тан’ыпаты мигчирэтыплыткук.

Ямгатвыё рилк’ырил инэнръэлевнин апаткэк’ок’он’ата ынкъам

С. 243

ёнэн к’орананк’ычыко рыварэвавынвы, льэлен’кин роолк’ыл.

Кивлыпириткунин муллымул, тъынин нэмьнрй нанк’ычыко.

Йытонэн палк’омраёчгын: тэкитвынинэт ынкъам ёнэнат к’орамоллычыко. Йымэнэн моллыёчгын орвытаран’ык, йъаратунмык авэляткэгты, емэчгыльанма.

Н’эвыск’этэ, лыгилын’э, ин’к’ун нивлык’ин льэлен’ит, гэнчимгъувлин имыръэтэкичгын.

О’мрын’ана ёнэн чымк’ык тэкичгын пыгпыгчыко, ак’аракэгты.Тын’эск’ынэ ынк’эн пыгпыг рытрилыск’ивнин виин орвытаран’эты ынкъам ынкы тэн’ынкылвэннин араткэгты. Ымы орвытаран’ык нъигигэтк’инэтнэлгыт.

Мачымыльэты ы’мн’ытонэнк’ол аймак. Ынк’эн вэты гытамэты гэнчикулин, нэмык’эй нэнумкэвын. Энмэн килвэйкин йытоолк’ыл.

Гыроръок рэмкын ныкилвэйк’ин гамгарагъет, вэты ынк’эн лыги нылгык’ин, ин’к’ун тумык рээн яал авнатвака.

Рэмкын, эвынн’ан ы’льыл тортылгыма, н’аргын, рэтытаан’ыплыткок, нык’амэтвак’эн. Н’алгылегты гамгарагты нык’амэтваск’эвчак’эн. Ынръам нъэйн’эвк’инэт ынпыянвыт. Нынрамавк’энат ынпыянвэты тэгничын’к’инэт мачвэтъолтэ. К’амайн’ыткынык эмгынун нытрилк’инэт ыпалгыт, н’эраналван’ вальыт. К’ол ыпалгын, тайкыё роратгыпы лымэвыр а’лягъейпы, к’ол - таляпалгын. К’ораттъымыт, льэлен’кин рэвовъёттэ, янор ныталяк’энат, ныныпгыпэвк’инэт мимлык. Ивульын ыпалгын ныкилитк’ин, рук тэгныйыркьпк’ин.

Килвэйык рэмкын гэчевкы нытвак’эн. Ынк’эн лыги лын’э, к’этын’оръок нынумэкэвк’ин тан’эты вальынк’оратъол.

Эргатръоэ’. О’мрын’а панэна ныван’элтатк’эн. Тэкичгыт рэмкумъэвыплыткук, ынръам рычекон’н’онэнат нэлгыт. Н’аргын а’к’агнэгты рырыраннэнат, выква инэтрилнинэт акымъокаткэгты. К’ычат, тэгмыргытвэ, ымы выквытрэлнэнат. Чама нывимиглитк’ин, ёпатычьата нэлгыт.

Тумгытум нывакъотвак’эн ранмычын’кы: нын’элгырватк’эн.

Ынн’ин к’ынвэр льэленръуи’. Тургич гатымлылен. Эвын магляльытлымынк’о галяйвын’н’оленат.

Тын’эск’ын ы’ттъэ нинъэлкык’ин энмыгэн’ата. Амк’ынъычо

С. 244

нымэмылёк’эн.

К’ол итгъи пкиргъи, нэмэ гамэмылёлен. О’мрын’ана ягнанэн

пкитльэн. Эноматытрыткоэ’—н’ирэк’ мэмылтэ, к’аймэмылтэ. Рэймэвнинэт тытлынолгэты, виин ынкы пэлянэнат. Йыннэн оттыкойн’ык’ай, мимлыйыръыльын. Эмчемэнэнат мэмылтэ, ынк’о вытку ратвынэнат. Чьачан’гыпы ратвыёттэ нык’эвъячатк’энат.

Нытоэ’, эвын Тык’эск’ынэ нэнавъятк’энат ы’ттъыт. Гакоргавленат, эймэвык н’авэтын. Нэквутынэт чоттагнык рэнолгык. О’мрын’ана ралкойпы рынэнин ран’ъёчгын. Рэн’эннинэт ы’ттьыт.

Тык’эск’ын тивичгэ нытивк’ин ранмычын’кы. Айгыпы йъэчычек, ынинэт лелют гэтинэтлинэт, рилвыт-ым гак’аайпыленат.

О’мрын’а тэк’эмэн’гъи: так’аманъёлгык ёнэнат вэлк’опалгытъол ынкъам юнэв. Лыги нинэлгык’ин йигрэвыльын тумгытум, ымъылён’эт кытчынъёма.

Рэльын вакъоэ’ кынмэк. Ытлён, рыгъягыльын, пыниттывэи’; кэттывальын н’эвъэнэ плякъарэнэн. Лыгэн йытъёттэ нинэнлик’инэт, нэнаймэк’энат энаймэёлгык, ээкэгйит гыргол. Виин энаанн’анма, ин’к’ун рынмыт ныкыкватынат.

Плыткунэн’у к’амэтвак, инээнн’этгъи. Эк’ылпэ румкэвнинэт тэкичгыт ян’ак: аймыск’аткэгты рытрилнинэт рэпалгыткынык рык’этатынвы. Энаймэёлгык йымэнэнаттэнуйгыт, чоттагнык.

Эвын гэвулк’ытвилин. Ратвынэнат айколтэ, гэк’итылинэт: рырыткома нык’эвъячатк’энат. Айколятгъэ.

Ораёа’тыплыткок, н’аргынэн виин к’онпы гэмэлетлин. Ынкъам О’мрын’а пэнин, к’ынур рак’эты, гагчавыльын. Эк’ылпэ ныплыткук’ин имырэк’ык.

Рывиривнинэт иниргин’ыт-э’птынэлгыт, иръылк’ылти. Виин иниргин’у ныяак’энат. Ёрочыко нылгомычьатк’эн. Ээкэт нык’эргынлятк’энат. Тын’эск’ын ванэван ниниргин’этын амомычьата. Гатчьатлен, ынн’ин нывытрытвак’эн. О’мрын’а атчьатгъэ ынык’к’ач . Атчьатыльын кэн’илыку оммачайпынэн.Нэнакагмалек’энат лёльот. О’мрын’ана ивнин:

— А’тав-к’ун лым мынымн’ыляквыт.

— Ээй, кита.

— А’тав-к’ун лым тын’эи’.

— К’aк’a, - тумгытум коргаквъэ.

С. 245

— Эк’уликэ, виин акоргавка, к’эйк’ун ытръэч левлевэтыльын томгатгъэ.

— Ынн’э эн’ирэск’ивкэ, энмэч гэн’ыръыкэвлин вагыргын, левлевэтыльын - мынкоргавыркын. Мачынан вэлет нытомгаркынат. Эчвэрагыргын, люрэк’ Тэнантомгын’ морыкы рапаа’левлевэтык, мынмычвынаркын, энмэч мынк’итпыльэтыркын. Вэты ынн’э апыннытвака. Нэкэмк’ун гыныкайпы н’ъоркыт.

Авынарычгытвагты, Тык’эск’ынэ кэтъонэн ынпын’эв, нымытвальын энмырак, валк’атрак. Ынин ы’вэк’уч тэленъеп гэпэлк’этлин. Тумгытум ивнин:

— У’рик’ан’ан, ынпын’эв, к’утырык нытвык’эн, энмэн ныгъюлк’ин кэймитык. Ныкэтгук’ин къарэк. Ынкъам к’утырык кэймитыльу ныгтык’эн.

О’мрын’а иквъи:

— У’ри н’ан нэмык’эй гымнан тыкэтъон. Н’ан энмычормык кынман’к’ан’к’ач вальын ынин ярак’ай,

— Ии, к’эйвэ. Итык, эты,к’утырык лыги нылгык’ин. Эмрэк’у э’ми эк’эвиичикыльин?

— К’ун нытвык’эн, эты мэчичьу эн’эн’ыльын, эмрэк’ун ныкэтгук’ин. Амтымн’э к’ырым ы’нытвыа’н. Нэмык’эй гымнан ынк’эн пэгчин’у гэтчылин, ытръэч янот чит гыныкы нырамн’ылён’эгым. Айвэн’н’оонкэн вэтгавлыги нинэлгигым.

Тумгынынэ ивнин вэтгавыльын:

— К’ак’а, иа’м ивкыльигыт, эммэтивэтык? К ’утти, аматэваткэянвыт, ынкалк’ан’ын рай кымин’ыльэтыркыт. Ынпын’эвэ нымкык’ин кэйминнин, ынкалк’ан’ын рай к’ымэл ыргынан кымин’ыльыт варкыт.

— Кита, а’тав мынтаан’ыткомык. К’ырым эвын, а’тчата вата, мынинъэтэнмык. К’оныры вэнъым, эты, тэнлюгнинъэйвэ гэнтымури.

Эргатык Тын’эск’ынэ йыннэн, эмчинъюргэ, чама н’авъанэты

ейвэче. Ынык чимгъугйит вальын н’эвъэн: пылчимгьульын. Ынкъам ывэк’учитэ ыныгмил нинэгйипк’ин, мик’кри-к’ун н’эвъэнэ ытлён нинэтэн’ыгйипк’ин.

Епэчгин эргыръокыльэн. Йылмыткынгыпы тытлыгъет Тынэск’ын вирии’, рэск’иквъи ярачыкогты. Ныппылюк’ин ярак’ай

С. 246

эвыр ымы ёрок’ай. Элейвыкыльин Тын’эск’ын рачымчеты ынкъам, пыск’унльук, гэтаё ымыльо гамъыпэрален.

Рэльын чоттагнэты ёрочыкойпы ынпын’эвэ рымъэйн’энин:

— Ов!

— О, вынэ гыым.

Ынпын’эв у’рэквъи.

— Микигыт?

— Гым Тын’эск’игым.

—К’ак’а эк’элюк’?

— Ии, - очыткоэ’. Ныягынпэгчавыткок’эн.

— К’эйвэ а’таквынан?

— Вынэ ванэван, тумгынынэ йытыйгот нэнтыгыт к’амэтванвы.

— Ээй! Виин к’ырагтыгэ, ынан тырээты.

—Вэчьым мыркылегыт, э’тки ръэт итъылк’ыльын.

— Вынэепэчгин, нак’ам чама чинит рачымчепы нылейвигым, ытръэч ыяагтылейвык нымэск’ылк’ылетигым. Ынан этъонтаткэгты ан’к’ачормылгата тыратаа’.

Тын’эск’ын рагтыэ’. О’мрын’ана пынлёнэн рэск’ивыльын:

— Э’ми?

— Энмэн чинит рээты.

О’мрын’а коргаквъэ. Йымнэн эвычан’кэрк’ай. Н’ытоэ’ чоттагнэты. Рэквэвнинэт к’оратъолтэ. Инут, эчьыльыт, митьэ рылгымил у’мэльу гарвытколенат, ынн’ин гэнк’итэтлинэт. Так’аманъёлгычыко ёнэн к’этоолк’ыл. Рывэнтэннин чепъаёчгын, чепъантоэ’. Чама инэгтэтгъи к’эмэйыръэ варэврэлк’ыёчгэпы. Ымы ёнэн чакайытъол, рытучгылк’ыл к’эмэйыръык. К’амайыръыёчгынченлек’ай, вальын чотыквык рыягнав, гэтэйкылин Тын’эск’ынэ, ин’к’ун тумгытум антовэрэткэгты н’алгылегты ян’агты. Ынкы ёнэнаттэк’эмэнйыръыт. Нэмэян’агчеэ’, инэнэквэквъи эръэлк’ыле.

Ратвынэнат эчьыльыт к’оратьолтэ, ывинпыи’. .Тотъек’оратьолтэ-гытолк’ылтэ кукэк нъалянток’энат. Нэнанчывачгынлевк’энат пыгыпгэтыльыт.

Тэгмэчынкы эръэт нититтылек’инэт, ынпын’эв чоттагнэты рэск’квъи. О’мрын’ана у’рэвнин ягынпэглявыльын, ивнин:

— Ети?

— Ии! Вэнъым итъэтгъи тылян.

С. 247

Киткит тивыткуи’, эймэквъи чьовыргэты. Н’авэтынва ягнанэн эймэвыльын. Танраск’эвы, ритлиннин чьовыргын. Ынн’ин тэленъеп вэймэну нылгык’инэт етыльыт ынпыянвыт.

Рэск’иквъи ралкогты. Эвын кынмэк ганрыратлен тэгнилгык’ин айкол. О’мрын’ана ивнин:

— Нутку к’ывакъогэ кавэты.

Ынпын’эв элвэтин’этэ кынмагты вакъоск’эквъэ.

Аплёратвака, Тын’эск’ын рэск’иквъи. Чоттагнэпы пынлёнэн тумгытум:

— Э’ми, епэчгин эеткыльин?

— Нотк’эн, гэетлин.

Тивыткуи’, э’птэ рылгъэ. Эвын ынпын’эв, амэвычан’кэтльан, кынмэк нывакъотвак’эн. Ныпан’ъэвн’ыток’эн.

Тык’эск’ын иквъи:

— Авынгынрыратэты, гэмо тылгыгыт етыльигыт.

* Кынман’к’ан’к’ач гатайгым, к’ытлыги, пытк’ылымитъылк’ыльын.

— Гым нъатчайгым о’ран’к’ан’к’ач.

Тэнн’ыткуэ’т.

О’мрын’а к’амэнтоэ’. Янот к’итуэ’т рычепъалгав чамачеэтк’оратъолёгъат. Ынпын’эв, а’к’аванныльын, нунтымъэв нык’амэтвак’эн.

К’эмиплыткук, Тын’эск’ын плягтыэ’, иквъи:

— Гымнан чинит тырэрэн’энн’ынэт ы’тгьыт, виин тури пычвэтгавма, пыск’унэче к’ыпычвэтгаквытык.

О’мрын’а эмк’элелвынэ иквъи: «Иик, а’тав к’инэнринн’ын’ыркын». Амыргынан пэлятгъат. Ынпын’эвэ кэргыргычыкойпы йытонэнат тимлюн’ыт, рытрыттэ, мэтъарвыткольыт. О’мрын’ана рыгтамавнэн к’эмэн’ы, йымэнэн к’аманъёпатъёлгык. Н’авэтын мэгчерыткома, нывэтгавк’энат.

Ынпын’эв нычичыльэтк’ин чама нытгивылтэтк’ин: «Мэвын рак’ынвы нъэйн’эквым, — тэмлён’анма, нычимгъук’ин. — Иа’м мэвын нагтыгым эк’элюк’?» Чычаткына нинэгитэк’ин ёрочыкон. Колё ёройн’ын! Гитэнин чьовыргын, эвын н’ыранчьовыргыльын. Чьовыргын тэн’эчерикыльин. Уттин ротъымыт, эрти тэн’экээкыльинэт.

С. 248

Ульивыт, н’аргын элен’итыльыт гэтэн’ъигигэтлинэт: иле чама кытыйга гэтэн’ынъигигэвлинэт. Ульивыт, вылготтэн, н’ыронрылгымэл у’мэльыт, ымы тэн’экээкыльинэт, ымы тэгмэчынкы ивлельыт. Тэн’ынн’ин вальыт ульивыт, вэтлякы йыпатыльыт - ымыльо тан’ынтэнмава тайкыёт. Аграт, кынмэн тан’ъэвкы гульивэтлинэт, ынк’эната ёрон’ы рыпэт мэлпээтыльын, - ныркывпэрак’эн.

Лылямма, ниничгытэтк’ин ынпын’эв. «Како, нытэминн’ык’инэт,

гэгьюлетлинэт нымытвак. Этын ныгъюлк’ин тэминн’этык, уттык рынн’ыткок. К’ымэл-ым гитэк тан’ычьыгыргыт».

Ымы нотайкоч тан’ачарэткынка, йык’к’айъым! Н’аргын илетыльэтык, рэпалгын-нотайкоч, чинн’ан рэтэму яаё, гэтэн’ъигигэтлин. К’ымэл-ым тэнъэк агтыкыльэн ымы аткэкыльэн.

Рэлкучыкун ныпэрак’эн к’ынур н’аргын рыпъавъё.

Ынпын’эв гэтлепъивэтлин, лыляпыткома нычимгъук’ин’ «К’ак’a, этынвыт н’отэнъёрокэн тан’ыннаны вальыт. Чемэт ымы ыргичгу амрамыннон’эты нывэтгавк’энат» К’этэв н’авэтын нылейвык’ин, чоттагнэты н’ыточьата. Вэнык к’эмиплыткуэ’т, ратвынэнат мэмылытъолтэ — эръэлк’ылти.

Ынпын’эв авъеткынка нытимлюк’этк’ин чама, тэмлён’анма, нык’алялвынвэтгавк’эн: «Иа’м нагтыгым? Алымы титэ ванэван лыги ы’нылгыгым».

О’мрын’а рэск’иквъи, аграк вакъоэ’, нэмык’эй йытонэн пылгэттылгын, рэльарытрыт к’орэн, рывыткон’н’онэн. Ымыльо ээкэт нык’эргынлятк’энат: гэвитъэтлинэт йыркывитъэ, ванэван ныпоа’нтонат.

Нывэтгавк’энат . Ынпын’эв нымн’ылтэлк’эн: нэнатвык’энат эн- мыральыт, ынык чымче нымытвальыт. О’мрын’ана нэноск’эн:

* Кыкэ.

Ытръэч ынк’эн вэтгав очытконо нинэлгык’ин О’мрын’ана «кыкэ».

К’ынвэр пааэ’ пын’ылтэлыльын. Виитвыэ’т. Авъеткынкатэмлён’атын’оа’т.

Нывулк’ытвик’ин. Вулк’ытвик ынпын’эв нык’ылк’ылетк’ин рагтык,мин’кри-к’ун тагратьян, тапк’атыткыната так, гитъэтлин, ынкъам иквъи:

С. 249

— Опопы мыткивык, ынан эргатык мырагтыа’к.

— Ии, — О’мрын’ана татлыгнэн, — ынан мыркылегыт рагтыльэгыт. Виин н’утку к’ыкырвэнтогэ. Эвыр пэгчин’этык, Тын’эск’ын ныёпаннэн яран’ы.

— Ынн’э, нытоннок тытыл тынъомравын. Ымы рэн’ычвиткутэ

тэнатыёа’н ранъёчгын тумгык’эин-ы’ттъык’эин. Эвын нивигым,люрэк’тырэткивы.

Ынпын’эвэ О’мрын’а, тимлюн’этыльын, пынлёнэн:

—К’эйн’ун-ым этлы амтымн’э к’энагтытык? Эвыт ръэнутранывъёльавн’ыктаанвы, к’ырым мъэнк’этык. Епэчгин мэчынкыпанэна нытааткойгым, амынан итчыльыт рымигчирэвкы, ынанкэн тырултывиэ’к. Итык тарытрын’ык - епэчгин нытарытрын’эгым.Ванэван панрэвкы мынкавравынат. Ымы вэлет тилюн’этык,рыетъан’авык, епэчгин тимлюн’эркын.

Тэгмэчынкы Тык’эсн’ын нытивыткук’ин чоттагнык. Эвынгэвулк’ытвилин. Тивыплыткук, рэск’иквъи. Иквъи:

— Гэмэлетлин, тан’энъалкы эргатык.

Вэтгавыльыт рыпаан’аннэнат. Авъеткынка нытвак’энат. Ынпын’эв иквъи:

— Вынэ нымн’ылёйгым. К’ырым амтымн’э к’энагтытык? Опопы рэк’ын к’иниквытык, ынн’э игыпэткэ. Епэчгин тан’вэнратытытваркын.

О’мрын’а авъеткынка нытвак’эн.

Тын’эск’ынэ нинэгитэк’ин тумгытум, авъеткынка вальын.«К’aк’a, пычемытъэт чинит ивкэ. Ымы ынк’эн ан’энток к’ылк’ылю лыгнин. Мытив, чинит нъивын н’авыск’аттомгэты. Чемэтлыгэн амъэн’гыпы выентольын. K’aк’a, люур к’лявылегым мывэтгавык.»— Гэтама, эмк’элелвынэ нывэтгавк’эн. К’ынвэр чинит ан’энтоэ’:

— К’эйвэ, вынэ тэн’эмчинъюнргэ мыткэтъогыт. Эчвэра аалёмка к’итги, гынан лыги, мури гэтумгынынэтэ нымкыче мытытгивимык, мытылвавыркын кымин’этык. Эчги томгатыркыт, эвыр туръурэтыльыт галяркыт. К’эйвэ чит нирэчинъюргэвн’ымури, ытръэч игыпэ, к’ынвэр ынн’ин нытваморэ. Нак’ам итык тумгытум нутгык’ин, эвыр нытомгатк’энат, амрагалян’а лыгэнитык. К’ынвэрейвэчу тытчыгъэн: ытръэч тэвиминн’ыркын нанк’ытвальын.

Тын’эск’ын виитвыи’. О’мрын’а иквъи:

С. 250

— Ии, ынн’атал-ым эмчинъюргэ мыткэтъогыт. Ымыльорыкмури лыги нэтчымык лывавыльыморэ кымин’ынмэйн’эвык,эчги алватэн’атын’оркыт, эвыт галяркыт. К’ынвэтмытчемгъон’н’омык, кита вынэ мынратаан’ытко. Нымкче мытытвачеэкэй нымытвак, мытылвавыркын кымин’этык: эчги томгатыркыт, уйн’э варкыт. К’утти эчги мытынкэвыркынэт, эвыр галяркыт, лыгэлк’унэк’эгти.

Тын’эск’ын иквъи:

— Чит ынанкэн н’эвыск’эт, тумгытум, нинивигым, китак’ычинъюргэв. Чинит гынан к’ыйъогын, ин’к’ун гыыт. Ытлённигыпэтк’ин чама к’ынвэр мэлн’ирэск’ивыльын. Ымы игыр: к’ытлыгигатомгатлен, вытку айвэ иниквъи. К’элюк’-ым тыпчен’ин.К’ымэл ынан эмигыпэтык, ымы н’эвыск’эттумгэ айъока нэтчыэ’н.— Тын’эск’ын нывэтгавк’эн. Нэмэ О’мрын’а гэвйитвылин. Нивк’ин:

— К’ынвэр нымытватомгык’ай ейвэчу тытчыэ’н. Йъарат элек

нотагченвык гыткъаратыльын. К’ынвэр гым тычемгъон’н’оа’к.К’ытлыги, авъёльыка вак к’ывчемгъогыргын. К’ытлыги,амк’лявылморэ чамъам мытранымытваа’. Ынан гинэнпичыкэвэтлин гым рымигчирэвйивык. Ынн’атал, к’ытлыги, моргынан,к’лявылморэ, тан’гэмо, мин’кри тэйн’эт нычачьав ыпатык. Мин’кри тэнэлгын’кы...— Эк’элюк’Тын’эск’ын гавэтгаквыплен.

Ынпын’эв авъеткынка ныпалёмтэлк’эн. Виитвыльын, тэнгыен’э,очнэн.

Ынпын’эв иквъи:

—К’оо.

Кытэ виитвыи’. Нылгичимгъук’ин. Авъеткынка нытвак’эн, нык’ылк’ылетк’ин. К’эйык’ын чемгъотваэ’. Чемгъотвама,нытимлюк’этк’ин.

Тын’эск’ын нэмык’эй гэвйитвылин, нык’алялвынвэтгавк’эн:«А’мын тыттэн’эт, ръэк’эты. Энагтатыльэгым тыран’ыркыляты.А’мын вэлет мыттаан’ыткомык, к’эйвэлым рэк’ылк’ылеты. Ынанчинит чимгъутмытривыркынэт, н’ан-ым гатаан’ыткоморэ.К’элюк-ым мин’кри . Амынан тумгык’эй нэмэ ратымн’этавэмэнн’ыа’ нанк’ытвак». Авъеткынка вама, нэтчывъенток’эн.

О’мрын’ана ивнин:

— А’мын этчывъентока! Люрэк’ ипэ мури а’к’авагыргыльыморэ.

С. 251

Люрэк эвын, эты, чамъам. Ыныкит-ым тан’вагыргыльо мынъытвамык, к’ырым нъыгаляркынат томгатыльыт нэнэнэт.

Ынпын’эв иквъи:

— Ытръэч ыныкиттыралвавы, вэчьым, тыран’ыркыляты?

— Ынн’эайылгавка лывавынвэты. Эвыр ралвавы, к’ырым моргынан рэк’ын мыниквыт, энмэч мурык ынпын’эву мытрэтчыгыт.Э’тки, тумгытум амынан тъылён’этыркын, гым ан’к’айпыамнон’гыпы ляйвыма. Энмэч гичивк’эву мытрэтчыгыт. Э’тки,яйвачгыргын: уйн’э эчычеткинэкыльин. Чама ыныкит мытралвавы, к’элюк’-ым мин’кри. — Тын’эск’ын, вэтгавма,ныкэрватчотытвак’эн кынмэк.

Ынпын’эвэ ивнин О’мрын’а:

— Ээй, эйъым рытра к’ытэйкыгын тэлет, ричинмил ивлельын.Э’птэ гым к’эналпынрыгэ рытра.

Ынпын’эв чит нывакъотвак’эн кынмэк элгайколяткынык.

— Ээй, вачак’-ым эйъым мыпаа’к рэмкыльу итык. Виин мынъэлык аграк’алык. Э’ тки, элгайколяткынык тырамкыльыпэраркын.Гэкэвмури н‘эвыск’энмури аграк вак.

Элвэтин’этэ к’ытгъи аграгты.

О’мрын’ана йыркэты рырыраннэн айкол аграк. Ынпын’эвэнэнаяак’эн эвычан’кэрк’ай, рыгольын. Рок’алык вакъотвальын гамъыпэрален. О’мрын’а ыныкагты эймэквъи, э’птэ тарытрын’ын’оэ’. Ынн’ин рыягнавкы нывакъотвак’энат, нытимлюн’этк’инэт. О’мрын’авэтгавын’оэ’, к’ытлыги, ныгьюлк’ин вэтгавык. Ынпын’эв мыкычьунывэтгавк’эн, имыръэнут нэнатвъик’эн.

Эвын гэвулк’ытвилин. Эръэт - мэмылытъолтэ гититлинэт.

О’мрын’а, амэвычан’кэтльан,н’ытоэ’ чоттагнэты. Ян’ак пэгчаткоэ’. Ръылинин так’амайъёлгын. Йытонэн к’эмэн’ы, к’аматкынык рытрилнинэт таляльыт к’орэн паак’ат. Чывиткунинэт пэкуле.Эмгынунк’эмэк рытрилнин чепъаёчгык’ай. Ук’к’эмк’эгчыку нытанлелелпэрак’энат чипъэт, ымы мытк’ымыт тын’ачьэпы нылелелпэрак’эн. К’утти к’итыт, чимычвиткульыт, рытрилнинэт чепъаёчгык рымагты. К’амэтваа’т кынмэк. Чиитэръуэ’т мэмылытьоля, ыпаттьыльа - нычачак’энат. Чама аръапаквъат чеэтыпата.

Плыткук, ынпын’эв аграк нывакъотвак’эн. Н’авэтынва маленэн

С. 252

въэйк’эе к’эмэн’ы, ынк’оры йымэнэн. Айколятгъэ. Ынн’интылюлвэквъэт, энмэч ынпын’эв нытъирэткук’ин.

Эргатръок, чикинъэ кыеквъэт. Чаёкватгьат мэмылытьоля. Гэнчиитэвлин аръапан’ы - аръапаквъат.

Н’авэтынва рывиривнинэт эвиръыт. Рылен’н’ок, таатконэнат памъят, рылининэт. Тэгрывъэе въээннинэт рыгъягыт. Рылининэт ымы танойгык’онагтэ.Туркэмэтльэн ныкэргыпк’эн. О’мрын’ана кыленин н’ытольын. Винрэннин ы’ттъилгэтыльын. Ы’ттъыт ныкоргыръок’энат н’авэтынвэты. Тын’эск’ын инъэлкыи’.

Амыргынан н’эвыск’этти пэлятгьат.

Инэгтынин вэлмоллыёчгын, йыръыльын пэлк’умрэтэ. к’ол

пыгпыг гэнатыёлен иикитэ. Эмкиткит инэгтэтгъи, ымы чакайытъоля. Ръылинин так’аманъёлгын ралкогты.Гэн’эвыск’эттумгэ лымн’э к’амэтваа’т: ыргин тэйн’эт нынук’ин чама киткит эръуэ’т.

Ынпын’эв иквъи:

* Вынэ виин мэчынкы, ынкэмил.

Гытэквъи. Навэтынва румкэвнин к’эмэн’ы. Ынпын’эв иквъи:

— Виин ы’лё вама, кита рай мыйъоа’н гымнин тумгык’эй —ы’ттъык’эй. Мэчынкы тылгэтан’кырвэнток.

— Ээй.

— Ынан эргатык гымнанчик’ай тырэеты. Э’ми тэлет, айвэкэн

тайкыё, к’инэйылги.

О’мрын’ана йылнин тэлет рытрэн. Н’ытоэ’ чоттагнэты, ян’агчеэ’.Рэквэвнинэт мэмылытьолтэ чама мытк’ыт - энатыёнэн эмыгэк’эй. Н’авэтын рылгьэ, эвын ынпын’эв гакэргыплен. Ивнин:

— Энмэч кэргыпэ?

— Ии. Энмэч мылеркын.

О’мрын’а эк’ылпэ кэргыпгъэ, чеэкэй чоттагнэты н’ытоа’т.

О’мрын’ана эмтэйпынэн эмыгэк’эй. Чеэкэй нылек’инэт о’рэнмырагты. Ынпын’эв кэн’унэн’эльын.

Энмыракэн, энмыгэн’кэн вэрэян мэчниквык’ин о’раваамэты. Вириэ’т рывинрывылгэ. Эймэквъэт ярак’аеты. Епэчгин эргыръокыльэн. Ымы н’аргын тан’аляйвыльыткынка.

Рыпкирэннин ярак. Ынпын’эвэ рывэнтэннин тытыл, ы’ттъык’эй ръэлянтоск’ычатгъэ.

* Оок, нъатчак’эн!

С. 253

О’мрын’ана рывиривнин ынкъам йылнин эмыгэк’эй н’авэтынвэты. Амкоргава иквъи:

* А’мынайгыт.

Рэнолгык патваск’ыткынык рытрилнинэт тэкичгыт.

— Итык гымнин ы’ттъык’эй этульыкыльин. Н’утку, тан’ынчеко

мытрилынэт.К’ак’а ымы мытк’ыт! Рэк’улымн’э, виин к’эйык’ын тырээкэльэты. Рэлкук’эй амротвак, лен’ытэк’, к’эвъяёэ’. Итык рын’вэвыльын мытк’ымыт варкын рэлку. Евъев, мынрэск’ивмык.

Янот ынпын’эв рэек’иквъи, ээкэтгъи. Ивнин О’мрын’а:

— Вынэ, гаятъёченайгыт, к’ырэск’икви.

Ныппылюк’ин ёрок’ай: н’эранчьовыргыльын, лыгэн рычикумил мэйн’эльык’эй. Ыннэн ээк. Рэлкучыкун гэк’ытвилин, ээкэтык гак’аайпылен. Ынпын’эв иквъи:

— Нымэлк’ин, ынан ромавы рэлкун. Вэлет игыт йык’к’эй тырагтачьаты мытк’эты. Тырэтэн’ынынлетэвн’ын ээк - пэтле ромавы рэлкун. К’эйвэлым эвыт рагагчавы, виин к’ыраггыгэ. Тык’амэтвак, виин к’ырым мывиэ’к.

Итык, амгымнан вама, ванэван унмык мык’амэтваа’к, чама эмн’оля. К’ол нитигым, нэнарагчейгым чымчаяраггы. Виинынкы нъылён’этэгым, гэчевкы нынъэлигым чама пытляк’ ныкынъюйгым. Энальоянва к’онпы нэйвэтигым ынкъам ванэван унмык мын’ъоа’к. Чама, к’ол нинэнтигым, рэлку нинэныткивэтигым ы’ттьык’эй.

Гыт-ым тивыркынигыт, лыгэн пэнинэмил к’итпыльэркын. Ынн’э ръэнут чимгъуу элгыкэ. Ынан кытамчачго тырэеты, тыракырвэнтоа’. Ынн’э энъатчака.

Ынан эвыр тыралвавы, к’элюк’-ым мин’кри. Э’тки ныгтык’эн

кычгэпык вагыргын.

О’мрын’а иквъи:

— Эйъым мырагтыа’к.

Ан’к’ачормылгата таэ’: унмык итъылк’ыкыльин.

Чегмытъылёвыльын вытку нэргыръотыляк’эн, нак’ам нылгичьэчен’этк’ин.

Люнрэтэ итгъи ралкогты, чоттагнык тэрэн’н’ынинэт ы’ттъык’эгти. Рэн’эннинэт ярак вальыт турмэйн’этъыттык’эгти, турынвинэвыльыт. Плыткук, рэквэвнин муллымул ынкъам, рынрэ

С. 254

ынк’эн, рэск’иквъи ралкогты. Рымнин кукэн’ы, рэлкынин

муллымул - турыпкирык, ы’ттъыт рачеэтыпавн’ыт.

Н’эвъыттъык’эй, чьачагмачы, гагръолен. Ы’ттъык’эк’эгтинъэйн’эръук’инэт чама нылгививрэльэтк’инэт. Н’авэтынва ейвэчунинэлгык’инэт.

Эгмин’ыкыльин О’мрын’а лыгъыттъыгырык’кэн: виврэльэтыльыт ы’ттъык’эк’эгти нэнанатвык’энат ралкогты. Нэнанрыратк’энрэпалгытъол ы’ттъытрэтъёлго. Ы’ттъык’эк’эгти епэчгин этлепкыльинэт, янор ныкулюмкэтк’инэт рэпалгыткынык, омчыконулвэвк’инэт, э’йн’эръук ныпаак’энат. Н’авэтынванэнатагчечан’к’энат.

Тумгытум, вэннэтыльын кымэн’ыльэты, ейвэчу нинэлгык’ин,

ынкъам ы’ттъыт нинэлгитэн’ынмэйн’эвк’инэт. К’ымэлынанТын’эск’ын лыгэнк’ивъыттъыльын. Ы’ттъыгаканъё колё нарой вык’эн, к’оныры этын йыркычимгъульын ынкъам ы’ттъэлымалё нылгык’ин. Нылгиныгйик’инэт ы’ттъыт. Пэнрыткольытрэк’окагты киткит нынэрымъэйн’эк’инэт: пыск’унъивк’учик, эвырнывэлвавк’энат, тэгъентилык ныпаак’энат. Танлымынк’о лейвыкгэныгъюлевлинэт.

Ыныкит нинъэлкык’ин, виин нинунпык’инэт туквэк, ытлёнкытчынъёма. Ынкы нырылгалытвак’энат, атымн’ъайн’аръокыльэнат.

Тыляма, ванэван нъивк’учийвынинэт ымы ванэван нытачайвэвынэнат. К’ымэлынан, кытчынъёма, ванэван ныпэгчин’этын.

Мэмылёк, тинэн’н’ыплыткук, нын’элк’ивк’ин, ытръэчнэнантавк’энат. Чинит нъэмэтк’ин этын: чинит ы’ттъыт нылек’инэт. Ымы ёо’тыляк нылгиныгйивк’инэт: чинит ярак ныныпкирэтк’ин этын.

Эмтэн’ынмэйн’эвэ, ы’ттъыт ынкъам к’ынур нэнэнэт.

Кытчьачан’атык, О’мрын’ана мулле нэнатапан’к’энат, нак’ам мэмылмоллыт мытк’ыльыт, к’ымэл-ым ы’ттъыт колё гынкыльыт. О’мрын’а, тумгытум ан’к’айпы ляйвыма, пэнин ван’элтатыльын. Рывиривнинэт нэлгыт. Вылгыналгыт, к’этын’окэн к’оранматкэн, энмэч гэнйитъэвлинэт, рылгэ тантэнмыгнэнат. Торымгоэ’ энотлятык, чама ран’пат рилючьэтэ нинэнтык’ин. Нэнанотлык’эн иръын. Энотлянма, пэнин к’алялвынвэтгавыльын.

Эвлытъылёвмэч нэмъэм Кэк’иск’укин ак’к’ы рэгынникэты.

С. 255

Торэргавма йъончан’каавык, льук Кан’эск’онк’ачкэн ууйъэтыльын йъыйык’ - к’эйн’ун рэмкын ынръам у’рэн’энри рэнъэлгъэ лейвык. Уваляйпы гитэк нывытрэтк’ин н’ытэтыльын ан’к’ы, мик’кри-к’унк’эвъяча о’рагырголягты нинэнууйъэвк’ин н’ытэт. Ынкъам рачымчыт накватчак’энат. О’мрын’ана лыги нинэлгык’ин, ынк’эната мыгонэн тэйкык турыльын иръын, мыркучьын. Ван’эма, чиниткин к’элелвын вэтгавтомго нинэлгык’ин.

Увэлен орайгынлетвак, пууръу Кэк’иск’укин ан’к’ы нынтэтк’ин. Ынръам кытын’эръок, Увэлекин ан’к’ы нынтэтк’ин, пууръу кэн’иск’ульыто’р-Увалягты нылк’ытк’инэт. Ынкъам ымыльо гаплявынральыленат н’алгыл. Кэк’иск’укин акн’к’ы мыггынникыльын, ымы ёо эйык’ынлильэткыльин т-Увэлекинэн’э. Н’ытэтык, увэлельыт ныкопрагтьпк’энат: нылгэкопрамэмылёльатк’энат Кэк’иск’ук.

К’утти, гыннэкоянвыт, нумк’ук’инэт.

Кэк’иск’ун чит гэнымлин: эмкыкыльинэт лыгэрак’агтэ. К’утти ивтыл нымытванвыльыт, к’утти - Льораннаткынык. Льурэннэн вальын лын’кыткынык, о’рэнмын’к’ач.

Увэлельыт, эвэнэгтыльыт Кан’эск’огты, гаплявынральыленат ынкъам эк’ылк’ылкэ н’алгылегты нылейвык’инэт. Пууръу увэлельыт, ыныкит йитив ныпкирк’ин кынтагты... К’этын’ок, тэгрыткук, тургич пкирык, ныйитивук’инэт увэлельыт. Колё майн’ыръавин’ын нынмык’эн. Ыннэн ръаквыпы етыльыт, чымченымык вальыт, таагмэч нынк’эвивк’инэт: этлы мэн’ин ы’нынвэннэвын. Ынкъам э’птэ Увалягты колё рэмкыльын ныпкэтчак’эн. Тан’ымыльо пкитльэт нынк’эвивк’инэт. Читынн’ин вальын тэленъепкин вагыргын.

Ръэвук, нулювк’инэт ойымпак’ыт, эвлытъылёвкэн йытоолк’ылтэ. Ынръам йитив нынымн’ивк’ин. Мн’эма, нэмэ колё рэмкыльын ныпкирк’ин гамганымгыпы. Тэлвэ айвалгыпы ныпкэтчак’энат. Колё амалван’вальын о’равэтльан ныпкэтчак’эн. Нэмэлымн’э рэмкын амалван’ нывэтгавк’эн: гэмгэнымнымыгйит.

Ойымпак’ыт, йытон’н’ок, нымн’ылятк’энат гамганымнымэты. Нуу’к’эльыт ымы ныпкэтчак’энат. Мын’ик гырапчальылк’ылтэ.

Чит нэмык’эй нуук’эльыт эмйитивульыт. Нэмык’эй нымн’ик’инэт. Ынкъам увэлельыт, к’элюк’ чымче вальыт, ымы нымн’иск’ивк’инэт. Ымыльоргэн гатваленат мын’игрэпыт.

С. 256

Ымы льурэльыт эвын талян’кы эмръэвульыт.

Ынкъам чит рэмкын, эвын лыгэн алгол, чит эмлейвыльын.

Нэмэлым инчьэвильыт, агновык, к’атвыткон’н’ок,нымн’ылятк’энат, ванэван чит нъэк’эчитвылгынэт. Ынкъампытк’ылым энальоянвыт мыгтумгыльыт.

Ыныкит чавчывата нынэймэвк’ин н’элвыл ан’к’агты, ымынуук’эльыт нычавчывантаръок’энат. Чавчывагты нынльэтэтк’интэн’имыръэнут, к’ымэл ыргынан нэмык’эй нытиръылк’ылн’ык’инэт.

Ынкъам чавчыват, тымык мэйн’ыгынник, ванэван ук’элюы’нылгынэт. Ан’к’альа нынк’эвивк’инэт итгылгэ, имъутэ чамапагтылгылк’ыля: вивтэ. Нак’ам йитивин колё нэвлык’энайн’ыт вивтыт, вэвтийн’ыт нувк’энайн’ыт. Вивтыт чама анэлго нытэйкык’инэт.Э’к’эрэкыльинэт въанаа’нэлго лын’ык. Чамачемыянвэпы вэвтэпы нытэйкык’инэт вэгыткунэн’эт: чоттагын вэгыткук, ы’лытвэтык.

Ан’к’альыт нытумгыльэтк’инэт чавчывак рээн.

К’ымэлыргынан ан’к’альыт, тумгыльэтыльыт майн’ычавчывакрээн, колё нэмык’эй нынк’эвивк’инэт чаманытэвиръылк’ылн’ык’инэт вылгынал- га. Амалван’ вальыт вылгыпанрат, плекылк’ылти, нынъянръавк’энат пыкэрыкво ятыльэты.Н’эвыск’этти, чавчывантальыт, рык’эвивык, колё ныкоргавк’энат.

Ынкъам ан’к’ы гилетык, анк’эвъыттъыянвыт ан’к’альытнычавчывантак’энат айгыск’ычавчывагты. Ынкъам к’ол нитк’ин Тын’эск’ынэ’птэ ныкырвэнток’эн. Колё имырэк’э нытинэн’н’ык’ин,к’ымэл ынан колё нык’эвк’ин чама нык’аанматк’эн.

Ынръам эйгыск’ын орагэлытвак, о’р-Увалягты чавчыватнык’эвиичик’инэт. Авынральэты нынльэтэтк’инэт кэтлык’ылтэ, плекылк’ылти. Ытри пууръу нынк’эвивк’инэт кымгыта, ниилк’инэтпыгпыгыт - мытк’ыёчгыт. Рэмкын чит тэленъеп пууръыткучитэгэтэн’ычьэтлин нымытвак.

Тэленъеп чит нын’эвтумгэтк’инэт. Агмэн’ыкэянвытнын’эвтумгыльук’инэт к’улинутэк эмчинъюргэ: люрэк’ н‘энкунанъыгтон кымин’ын. Нэвтумгэтык, чама нытэтумгын’к’инэт.Ыныкит эгмин’ыкыльин нын’эвтумгэтк’ин мыгкымэн’ыянвык,н’эвтумгин кымин’ыт, эмэлкэ, ынык кымин’у нынъэлк’инэт.

К’эйвэ н’эвтумгын’эвъэн, алымы мыгкымин’этыльын,

С. 257

люн’кымин’этэ гитлин н’автомгыы’вак’очгыпы, вэнлыги н’эвыск’этэ

лыгитэн’у нинэлгык’ин н’эвтумгъывэк’уч. Ейвэчу нинэлгык’ин, мин’кри-к’ун к’лявыл эн’инк’эйкыльин, ымы н’эвтумгэ тэн’у нинэлгык’ин. Лыгэн пкитльэн нэнэнэрык лыгивэймэну нылгык’ин. Турыпкирык, ванэван нъыттъымиглитын: н’эвтумгынэнэнэрык нырэн’этк’инэт, ныквутк’инэт ынинэт ы’ттъыт.

Ынкъам н’эвъэн, эвмин’эткин’эвъэн, э’птэ ныткивк’ин

н’эвтумгьывэк’учик к’ача. К’эйвэлым эк’у рэлгыгнин, рэйылк’эты н’эвтумгьывэк’учик рээн, ейвэче ченэтъывак’очегты, анананакыьэты чама эмчинъюргэ: люрэк’ н’автомгэпы ратомгаты кымин’ын. К’эйгипэ: к’утти ныгмин’этк’инэт н’автомгьывак’очгыпы. Ыныкит кымин’ынн’эк, пытк’ылымн’э нытумгэвк’инэт.Н’эвтумгэтыльэ нынвэтгаатк’энат чиниткинэт нэнэнэт. Вэты тэн’у лын’ыйгут нынтык’ин н’эвтумгытлыгын. Кымин’ыт нивк’инэт: «Ынк’эн тургин ытлыгын, вэты антыяатка. Эчвэра ныгыттэптури, ытлыгымил к’ыгйипыркыниткы. Э’тки н’ан, яйвачгыргын ымы гитэк. Пкитльэн, пычемытъэт, вэймэну к’ылгыркыниткы. Ынкъам , тури ляйвын’н’ок, у’рэн’энрилы гавынральа к’ытваркынэтык. А’тавлыгэн,эмчинъюргэвэ, рэн’эвтумгэнн’ыи’».

Эвыт-ым нэнэнэт нывалёмк’энат.

Ымы н‘эвъэнти, э’нк’этыльыт кивык рэмкыльык к’ача, ывэк’учитэ нынвэтгаватк’энат. К’элюк’-ым, валёмыльыт ныткивк’инэт, йигычгытэгнык, рамкыльык’лявылык к’ача.

Эгыпаткэгты н’эвъэн, ы’вэк’уч нынток’эн: ныткивыск’ивк’ин

энарагты.

Вытку ээкэт вайн’ык, к’лявыл н’авыск’атэты нылк’ытк’ин, натчьатчыкэвк’эн. Инъэ-м кыевык, ээкэтык, пэнин кынмэк ниилк’этк’ин, к’ынур тавэчвачьын’ыльын. К’ынур н’эвыск’этык лён’ытвальын, ин’к’ун нэнэнэтэ альокэгты, мин’кри-к’ун, люрэк’, турмэйн’этыльытрапайвак’анн’ыт рамкыльэты.

Нымытвагыргын чит вэты гамгамэн’к’о гытамо гэлгылин, эвын талян’кы чит ныгыттэпк’ин рэмкын. Тэлвэ н’автомгыльатгыргын ымы гытамо гэлгылин.

Эргатръок авынральын нырагтык’эн. К’ынур ръэнут лён’ытвальын нытавэчвачьычк’эн. Ыныкит рэмкыльын лымн’э

С. 258

нэтляк’энрамкыльытвак, этын-к’лявылнычичевк’ин: люн’эквэтэитгъи, эты, чеэкэйгатваленат. Ванэваннымн’ылёнэнн’эвъэн.

К’улитгивикпууръуытлёнэ’птэнырэмкичик’ин, пыкитльэнлыгивэймэнунылгык’ин. Авынральаэ’птэнинэпчен’ик’инн’эвъэн. Вулк’ытвикн’эвтумгыннэмык’эйныткивыск’ивк’инэнарагты. Инъэнырагтык’эн, нэмык’эйнытавэчвачьын’к’эн.

Нэмэлымк’уттин’эвъэнтиэвъэнтинъэнкэткинэт. Нэвъэнти

эгмин’ыкыльинэтынкъамэ’нк’этыльытрын’эвтумгэвэтык, ныталяйвык’энат. Нытъарынъевын’н’ок’энат. Нык’онлылянъайытван’н’ок’энат. Таляйвык, нынкэтъон’атк’эна’нк’атгыргынрын’эвтумгэвык.

О’мрын’анаынк’энвагыргынлыгининэлгык’ин. Ытлён, турмэйн’эттылельын, ытльатаганвэтгаватлен, мик’кри-к’унытлыгэгэнн’эвтумгэвлинынинытля. Ынкъаммыгтумгыльугатваленат.

Амынанвама, а’тчаматомгэты, ынк’энатнэнакэтъок’энат. Ытръэчытлён, эмигыпэчама, ынк’энн’автомгыльатгыргынвэтыэкэвкугэлгылин.

К’ымэл-ым, эты, ынк’энатаытлёнлывавыркынкымин’этык? ЫнкъамО’мрын’агъэнк’этлинрэнн’эвтумгэвн’ык. «К’aк’a, лыгэнгымн’ыркылк’авэгымы’вэк’учик, агмэн’аткэмачымытк’ичирмын’этык». Ыныкамынаны’вэк’уч—к’лявыл, к’утти, ыныкгэта, - тумгинэтк’лявылтэ.

«К’ак’а, —чаманак’амнычимгъук’ин, —иа’мн’антъэнк’этыкрын’эвтумгэвык? Люрэк’ к’олек’лявылгыпынэнэнэтнъыегтэлынэт. Яйвачгыргынтумгытум, гапааленрэн’эвтумгэнн’ык. —Нычимгъук’ин. - Чама, эты, чинитнъэнк’этк’ин: рэн’эвтумгэнн’ыльу, нъытъивыльэтын. К’aк’a, агмэн’аткэмачы, пыск’унрэн’эвтумгэнн’ыльынтывичыръуэ’н. К’элюк’- , эты, тынгэргэвын. А’мыняйвачгыргын! Ымык’ырымнынкэтъон’аннэнгымнина’нк’атгыргын. А’мыннытэн’к’ингымнины’вэк’уч!»

Ы’ттъык’эк’эгтигомавленатрэлку. К’олпиринин, тэгныйыркык’ин,. к’ынурнэнэнэк’эйнычачопыткатк’эн, нинэнмылюк’инэтрылгыт, каальыти’н’ык. Ганатвыленымыытльак’ай. Омавыльытнылёвык’энатытльак. О’мрын’ананэнатагчечанк’энат. Эмк’ыльиттъык’эгтигэныгнувлинэт,

н’эвъыттъык’эгтиганрылпырленат.

С. 259

Элекин, омавкэнйытоотн’эвъыттъык’эгтинынъегтэлевк’инэт: ниилк’инэтванляльэты.

Тытлёмнэнчьовыргынрантон’ыльэтын’авъыттъык’аеты - н’ытоэ’.Эвыраплёратвака, валёмнэнпыкитчык’ивыльын. Йымнэнкэрк’ай, плягтыэ’. Н’ытоэ’ амкылява. Э’лепэтгъитытлык, гитэнинпыкитльэн, эвынгамэмылёлен. Кытгынтыраск’эквъэ, рыймэвытковнэнмимлекойн’ык’ай, амкыляван’ытоэ’ н’аргыногты, эвынтытлыкгэнэймэвлинэтмэмылтээмчемэнвы. Эмчемэнэнат. К’олэ’мэннинралкогты. Рынвиленнинчьовыргычормык. Ратвынэнк’амэквын, рырыраннэнамгынонрок. Ратвынэнатмэмылтэ. Нытоэ’, выяннэнаты’тгьыт, гуннинэтрэнолын’кы. Виинтумгытуморгымэгленма, рэн’эннинэты’ттъытчамарыпаанэнат. К’эйъыттъьпк’эгти, чоттагныкготытвальыт, нъэйн’эръук’инэт. Н’авэтынварымъэйн’энинэт, эвыт-ым, валёмыльыт, паа’тэ’йн’эръук.

Плыткук, йъонэнтумгытум, н’аргынвальын. Чит винрэркынин тивыльын,ивнин:

* Гымнанчинит.

Гитэнин льолк’ылеты: лелют гэтинэтлинэт. Рэмыннун’гъи.

Н’ирэргэри рэск’иквъэт. О’мрын’а тэк’эмэн’гъи, ран’н’ок. Киткит гаематленк’опалгын, ёнэн так’аманъёлгык, чама юн’эвэ э’лыткуи’. Мачаммычеэръа юн’эвынрэтгъи раск’эвэты.

Тумгытум эвын гакэттывален. Эк’ылпэ йымэнэнат эвиръыт, емэма к’итыт.

Рывиривнин к’эмэн’ы, рэймэвнин кынмагты. К’oпaлгычвэткoэ’, нывылгъавк’ай, рытрилнин юн’эв к’аматкынык. Авъеткынка нык’амэтвак’энат. А’тчак лывавнэн вэтгавымгольын, к’ынвэр Тын’эск’ынэ чинит пынлёнэн:

— Ынпын’эв амынан рагтыэ’?

— Ванэван, тытумгэтын.

— Ээй. Ралкогты люнрэльигыт?

— К’эйвэ.

— Лен’’ытэк’ гъыёлен рэлкучыкун?

—К’эйвэ унмык. Рэнэн’у, рынлевнинэт ээкэт. Турээкэтык, рэлкучыкун гак’аайпылен. Ныппылюк’ин рэлкук’эй, ыныгмич вальык’ай.

С. 260

— Рэк’ын никвыт?

—Иниквъи, энмэн кытамчачго чинит рэеты. — Ээй. Итык рык’эвивын?

— Ии. Гакоргавлен такэчгэты.

— Ээй, к‘к’ a .

Тумгытум ныюн’эвук’ин, вилмытк’ык рытутэ. Юн’эв тэгмэчынкы нывэривк’ин. Плыткук, к’опалгоа’т. Тумгытум иквъи:

— Виин мэчынкы, эръульымури.

Турыпкитльэн ныйигрык’ин. Мэмылытъолтэ, ыпаттъатыльыт, тэгмэчынкы гитилинэт. Эръуплыткук, аръапаквъат чеэтаръапалга.

Аромка нъэлгьэт ы’ттъык’эк’эгти, вальыт рэпалгыткынык. Рэлку маллывээръыткэльын: ы’ттъык’эк’эгти, лёвыльыт, ныткэк’энат. Виин н’авэтынва малема к’эмэн’ы, ромкавма, а’йн’аръон’н’оа’т.

Тумгынынэ ивнин н’эвъэн:

— Вэчьым ралёвын’ын’оа’т?

Н’эвъэн киткит рэк’ын ивык, эвыт нывалёмк’эн.

— Евъев, тыплыткон’н’оа’к.

К’онпы нэнаяак’эн ачгэргыкыльэн кэрк’ай, ымы к’ол нитк’ин рэлку кэтльан. Йъонэнат ы’ттъык’эк’эгти. Гак’ончечгыргынтолен: почьаткынык рытрилнинэт, чьовыргын ритлиннин, у’рэквъи, рынрэ ы’ттъьик’эк’эгти. Пэнрынэн н’эвъыттъык’эе, йын’откон’н’онэнат ы’ттъык’эк’эгти.

Чотыквынолгык к‘ача ганрыгъёчгавлен нутэск’ын, ынкы гэгмин’этлин н’эвъыттъык’эй. О’мрын’ана рыгъёлгычыко рытрилнинэт ы’ттъык’эк’эгти. Ытльак’айык лёвыльыт нэмэ тагчечан’ын’н’онэнат, лёльот нэнакагмалек’энат - тэгнычиитк’инэт. Ы’ттъык’эк’эгти нэмэ нылгэчачопыткыръок’энат.

Рэск’иквъи, кэттываэ’. Мэмылтэ нылгык’инэт к’амэквыткынык, тылгытэгилигнинэт, иквъэт:

— Нак’ам епэчгин энкиръукэ, виин к’ол мынвэнн’ын.

Тын’эск’ынэ ивнин:

— Эвыр гынан.

Тылгытылельыт нычьачан’ыткэк’энат ымы нымуллывирик’инэт. Рырыткунинэт э’мэтичгыт, тумгынынэ тапъагнэнат.

С. 261

Нэмэ тылгытаагнэнат мэмылтэ, к’ол, яачкэн тымъё, энмэч

гэлгылин. О’мрын’ана пынэткунин выквык пэкулк’эй: рирвэвнин.

Мэмылк’ай ы’ мыргыльын, этъым, кыткыткэн йытоо - т’ан’к’онаглык’ыл. Рыранэн нанк’эпы, нывылгьав рымнин мытк’ымыт тэкичгык. Нак’ам ныйык’ык’ин инээнн’этык. Тумгытум кытэк’эй чычатрыэ’. Мэлкытэ тъирэткуи’, лылепгъи, эвын гэплыткулин рывэнн’ык. Кол нэнамгок’эн. Ивнин инээнн’этыльын:

—Ынк’эн аймак ымыльэты к’ынпэляквын. Ынн’ин к’ынк’итэт. Ынан гымнан мынльэтэтын ынпын’авэты. Вэчьым, к’ол итыркын, к’увчимгъуркын этэйн’эткэ ванвэты.

Н’эвъэнэ нэноск’эн вэтгавыльын. Тын’эск’ын ныкоргавк’эн, ин’к’ун ынин тумгытум ынык чимгьугйит вальын, чама-ым ин’к’ун йичьэмрэтлыку мэйн’этыльын’ тумгиинэ рывэтгаватык амвалёмыльын. «Ынн’атал а’тав-ым гэн’ъэлетигым н’эвынъюк. К’ытлыги, гымыгмил вальын н’эвыск’эт эн’ъэлю гэлгылин. — Гэтама инээнн’этыльын, нык’алялвынвэтгавк’эн. — А’мын вачак’ эгмин’эткэ варкын, ыныкит н’ээкык нъыгтонэн, нъылгиныгъюлевнин

имырэк’ык. К’aк’a, нэмэвайтырэк’ыркын. Онтымытвальэгымринэчичевы, а’тавгытгытэавнонтымытвакамынытваркын. Епэчгинчинитывикитмытынмигчирэвыркынэт». ЧитО’мрын’анарэллеттаагнэнаймак’к’ай—нитчык’ин. Тын’эск’ынплягтыэ’ ивнинтумгытум:

— Виин к’ыян’агчегэ, ынан пычемытьэт н’отк’эн тырэнитлинн’ын,

тырэнльэтэнн’ынярагты.

О’мрын’ана тытлёмнэн чьовыргын, а’рэнэн чоттагны’н’ач,ин’к’ун к’лявыля кавэты ныннэнин аймак’к’ай ынкъам нытрилнинян’ак рэпалгыткынык. Н’эвъэнэымырытрилнинэттэкичгыт рык’этатынвы. Ымырытрилнинэтмытк’ыт-чакагтэ. Виинрынэнинэттэнуйгыт. Ыттэмаленэнк’амэквынынкъамрынэнин. Раск’эвэты, ратвынэнатайколтэ. Айколятгъэ.

К’олнитк’инэтнырэмкыльэтк’инэт. Ныпкирк’инэтчавчыват,

Энаерыльытан’к’атакэчгэты, чамаачын’ыткольын, ин’к’унавынральыннычавчывантаа’н.

— Ии, ынан мэск’эйык’ын вак, епэчгин пиврэркыт чематгыргык.

С. 262

Нивк’ин:

— Гаймавъёченаморэ.

Эквэтыльыт рэмкыльыт нынк’эвивк’инэт ымыльымэмыля чама

рэтльокымгыта, рэн’ылк’ыле. Колё инэн’эльыт нэквэтк’инэт.

Ынръамк’утти ныпкирк’инэт. Лыгивэймэну нылгык’инэт пкитльэт. Ныныпкирэтк’ин амалван’ вальын пын’ыл. Гэчевкынытван’н’ок’энат рэмкыльэтык. Нынильуткувк’инэт ынпыначгыт,пкитльэт: нытлельэтк’инэт, чама нылымн’ылк’энат, чама нытэлен’кинэткук’инэт. Ымыльонынк’эвивк’инэттэкичгэ.

Нэмэамыргынан гэнъэтлинэт, нымачемн’олк’энат. О’мрын’анагэнйыркэвлин а’птыё нэлгын. Панрат, нэлгык ыпыльыт,нэнатаак’энат. К’онаглык’ыл увнэлгын, киткит к’эн’ульын, унмыкавылгыкыльэн - кытчьачан’анма танъяа вальын. К’эйн’ун льоргык’ай, йъилгын, нэм-эм нычьэчен’к’ин! Э’птыплыткук, йымэнэн гыргол. Тумгытум нэмык’эй нымигчирэтк’ин кынмэк:нэнайпатк’энат ръарк’ак тылпъильыт мумкылти.

Тэгмэчынкы мэгчерыткома, эръэт итигъэт.

Тумгытум пынлёнэн:

— Вэчьым, чама рэк’иту?

— К’oo, лыгэн эвыт гынан. Н’эвъэнэ тытлёмнэн чьовыргын,рывэнтэннин чотыпа вальын уттыченлек’эй, ымы уттэ эйпичгыльын, рэпалгытъоля йычгыгыргыльын эвыча, рывантатын уттэ ульивыльын. Ынк’эн к’амэнаймавъёлгын. К’ымэл-ым О’мрын’анау’рэвэ нэнанатвык’энат тэк’эмэнйыръыт. Ченлек’эй ванэван ы’нынвэнтэтын ы’ттъэ. К’оныры ы’ттъыт эмтэгнэвээтээвитк’икыльинэт.

Н’авэтынва гынмыеп етъан’ нинэтчык’инэт к’этоолк’ылтэ:к’эмэйыръыт, тэйн’этти - нэнаёк’энат ченлек’эгчыку тан’пэрэ, ынкъам экимэвкыльин тэк’эмэн’ык.

К’авэё Аколымайпы уттук’э м ратвык, эмчьэчен’э,нык’эвъячатк’эн.

О’мрын’ана рэймэвнин к’эмэн’ы кынмагты, ы’вэк’уч ныкэрватчотытвак’эн, гуа’тчама, нэлкытвак’эн. Ынн’ин, элкытча,кэрвачотэты к’амэтван’н’оэ’. Тумгынынэ ивнин:

— Малякавкэгты въэнуркын?

Ынн’ин ивык, вакъоэ’. Торъанэлёвъаныт мэйн’ычьэлюкэльыт,пик’ымлек к’итыльыт ныпэгляк’энат. Пэтле нылгык’инэт пик’ыты’ттъыёл

С. 263

ынк’энат нынук’инэт. Въэнычвиптыт галявтыма нытрилк’инэт виин к’аматкынык, роолк’ылтэ пик’уплыткук. Нывъэнукинэт рычепъалгавкы.

Н’эвъэн нэмэ киткит камэтваэ’.Ывэк’учитэ чычаткына, авъеткынка нинэгитэк’ин. Ейвэчу нинэлгык’ин вэнк’ачьатыльын. К’итуплыткук, чоттагнэты рывнинэт гынульыт.

Эръэмпэи’ чиитэръэтэ, тормэмылытъоля. Этъопэл тормэмылытъоля, ыпаттъатыльа, к’амэтваэ’ тумгытум. Чама чеэтаръапаквъэ. Тумгытум к’амэтвак, ы’вэк’уч э’птэтан’к’амэтваэ’, эмк’элелвынэ ныкоргавк’эн. К’эмиплыткук, Тык’эск’ынэ ивнин:

* Рэк’улым тан’к’амэтваэ’, ымы гым мэлвытку тытан’к’амэтваа’к.

Гыт ак’амэтвака вак, люур гым мэлгытъыльигым.

Румкэвнин к’эмэн’ы. Айколятгъэ. Кытэ тимлюн’этгъи. Тумгытум кавэты атчьатгъэ о’рачьовыргэты. Инъыгъевыльылк’ыл: пэтле, атчьатэнан’о, йылк’этгъи.

Нэвъэн э’птэ атчьатгъэ. Нык’алялвынвэтгавк’эн: «А’мын, нэнэнэт вальо, энмэч выёльымэч нъымэйн’этынэт». Авынк’алялвынвэтгавэты й ыл- к’этгъи.

Инъэ тумгытум чит мэрынрэ к’утыркын, н’эвъэн камаграэ’ ынкъам иквъи:

— Энмэч кыеви?

Ывэк’учитэ очнэн:

— Ии. Рай тымгэтыркын, мыйъончан’каавык, люрэк’ тан’алкы варкын. Люрэк’ рэнтэты, мэн’к’о йъоркын? Виин тан’эвэнэн’ - мивиниркын, нак’ам айвэ колё ныпиврэк’ин.

Эмчывытыльын ёо’нчан’кааквъэ. Н’ыток, ы’ттъыт коргыръоа’т. Рытрилнинэт. Ынык рээн н’ытоа’т: э’ческ’иквъэт н’аргыногты.

Н‘эвъэнэ рымнин рычеэтавынвы айвэкэн аръапан’ы. Рывиривнинэт иръыт, чывытэннинэт. Рывиривнинэт плекыт ынкъам памъят. Нэмык’эй чывытэннинэт панраплякыт, лыгикултэтыльыт, памъята.

Рэльын а’тчама, рырамавнэнатмэмыляръат к’амак’айыткынык. Аръaпaймээ’, отток’амк’айыткынык.Тын’эск’ын рэск’иквъи, эвын нылгэченрыгчатк’эн.

— Эк’ылпэ к’ыръарк’атгынат ы’ттъыт, виин гым кэргымма чамачаёк’ванма. Ынан гымнан тырэнвиривн’ын оргор, эмытъэт виин

С. 264

акэмавкэгты, к’ынривмивэтгынэт. Э’ми тэнэвтыёчгын?- К’эмлытыёгын. — Нылгэгагчавк’эн.

Н’эвъэн эк’ылпэ кэргыпгъэ. Рывиривнинэт ръарк’ат, йымэтвальыт энаймэёлгык. Н’ыток, ы’ттъыт коргыръоа’т. Эк’ылпэ ръарк’аннэнат, тан’элгаты рытчынинэт.

Тумгытум н’ытоэ’, эк’ылпэ рывиривнин оргор, рывытвальын орвытаран’ык. Чит н’эвъэнэ рынэркынинэт ы’ттъыт, тумгынынэ ивнин:

— Ынн’э, ынан гымнан. Наранпэк’эттаквыт: э’тки этляк, аяака

рытык, кырвиквъэт. Н’эвъэнэ мэткиит нэнъарэк’энат янотьыттъыт, тэгьентилыльыт. Ы’вэк’учитэ рынэнинэт, и’лгык йыпаннэнат: к’ыек рымумкылевнинэта а’к’ьачентаты.

Чит ричитык рыкылвэтыркынин ивтэтичгын, амгагчава, рыпэт нылганэк’эн: орвык рыкылвэннин. Яа’рэнан’ата гунпылин оргор. Ы’ттъилгэтгъи. Ак’этыкэгты ратронэн тэнэвтыёчгын.

Рэквэвинэн’у яа’рэнан’, ы’ттъыт гэквэтыск’ычетлинэт. Гэкырвивлинэт: нылгиръилемъетк’инэт. Н’эвъэнэ нинэгитэк’ин йык’унтэттылельын. Ы’ттъыт, рымайн’авъёттэ, нылгинэрмэк’инэт ымы аръэтынтыкыльэнат йъотыляма, пылмыёа’нма.

«Алымы ымыльояанан’ мурык мытынтыркын. Рэк’э, иа’м тылвавыркын кымин’этык? Ейвэчу нинэлгьнк’ин авъёльыка вальын тумгытум. Нак’ам иа’м опопы томгатыркыт эмрэвъин’э? К’ынур вагыргын левлевэтыльын». — Ынпын’эвэ йъонэн к’алялвынвэтгавыльын ынкъам вэтчатвальын ранмычын’кы.

К’аврыткатыльын рытаалгылявнэн.

— Ети?

— Ии, — очнэн ынпын’эвэ. Ынкъам ивнин:

— Виин к’ырэги.

— Ээй.

Рэск’иквъи. Рымнин кукэн’ы. Тэръэн’гъи мэмылытъоля. Палк’ыёчгычыкогты рэрэтыткунинэт пэтывэтъыт ээккин: турвитъэннин. Турвитъыльын ээк н’ылятын’оэ’ тан’вэтгыры. Эк’ылпэ йыннинэтайколтэ, рывнинэтчоттагнэты. Галгарэля н’оймаленэн нотайкоч. Эчги плыткуи’, ынпын’эв чоттагнэты рэск’иквъи, ягынпэгчаквъэ: к’итыкултэт мэк’энтэтыльыт к’итынутэск’ык. Тивыткуи’, рэск’иквъи ралкогты. Ивнин н’авэтын:

С. 265

— Кита н’анк’о, к’эймэкви гымыкагты, мыричитгыт.

Рыкылвэннин талятьё ечьачав, к’ынур к’онайык а’рэчго, йъэгылгык йылгы ричит.

— Ынн’э эгтыкэ кымэн’аттагнэты. Мальак’анты тытлетын.

Н’эвыск’этэ очнэн:

— Ии. — Чама мэлмэтивтэгнык.

Ынпын’эвэ чичу нинэлгьнк’ин мэтивэтыльын:

— А’мын эмэтивэткыльин, энмэч мынк’итпыльэтыркын, мынмычвынатыркын тын’агыргэты — вай налпынрымык ричитэ. К’ырым лым игыркин тын’эльын кымин’ын к’ынэрэт - вай тъомрытлятын. Ии, вай к’ывалёмгэ!

— Ии, - очнэн О’мрын’ана.

— Ынн’э ръэнут лыги элгыкэ, лыгэн к’ынут пэнинэйгыт к’ык’итпыльэтыркын нымытвак. А’тавлыгэн гынин тумгытум ванэван нын’ирэск’ивын. Эмрэк’ун алыматка варкын гыныкы ейвэче. Ыныкит акымэн’ыкэмачо нэнъылгыгыт, айвэн’н’оонъяп н’ирэк’эв н’эвъэн нъырэннин.

Н’эвыск’эт лыгэн ночыткок’эн ынпын’авэты.

— Ии, ынкэмил ынан эвыт мылвавык. Эвыр ымы тыралвавы,

к’элюк’-ым мин’кри, эты эвын вагыргын к’олнитк’ин нылевлевэтк’ин, к’ынур эк’инэтыльын тагнымытвальэты. —Ынпын’эв нывэтгавк’эн.

— Таам, виин ынкэмил, - ынпын’эвэ ивнин, - мынпаа ынкэмил а’к’авэтгавык, а’авэтгавык вагыргэты, люрэк’ ынан ейвэчу нэрэтчымык.

0000 Н’авэтын чоттагнэты чытоэ’, тэк’эмэчгъи: к’итыльыт чемыталяльыт вытвыттэ рымэмылпонталгав ратвынэнат. Рытучгуратвынэнат челгыпэральыт турмытк’ыт, мэмылмытк’ыт. Чама рыръэлеврилк’ыт к’орэн гэтэн’вэривэтлинэт ымы гатанъямгатвыленат- эмкиткит аръокватгъат. Рывиривнинэтититыльытэръэттормэмылытъолен. Ынпын’эв, арынныкэта, нылвавк’эн куульэк’итук. Иквъи:

— А’мын, к’ытлыги, рытын - мургин егтэл, э’тки вай арынныка лыгэн чанывъэгты вальын.

Аръапаймэнэн ыпаттъыльа аръапата. Чимычвиткунинэт мэмылытъолтэ, алвавкэгты рэлюк, рэймэвнинэт. Ынпын’эв раръапалгав

С. 266

эръуи’.

Плыткук, н’авэтынва румкэвнинэт гынульыттэйн’этти.

Ынпын’эвэ ивнин:

— Виин гыт игыт ынн’э аван’эка ымы атарытрын’ка. Ынн’э ръэнут энтитгытэткэ. Пыск’унэче к’ытымн’этвагэ. Энмэч виин рачымчепы к’ылейвыткуги. Рачыко чама унмык атвальатка, мыгнанаянвыт, люрэк’, ван’элтатыркыт, к’ывинрэтыркынэт чама, к’ол к’итыркын, к’ыкынъюркын.

— Ии, - очнэн н’авэтынва.

— Гыым мырагтыа’к. Ынан, *к’ол* тыритыркын, тырэетыркын. Ынан аван’элтатка вак, к’ол к’итыркын, к’энаёпатыркын. Э’тки вай тырулевык. Чама эмнолтомгылк’ылтэ к’ырэркынэт: рытрыттэ, вэлет мытимлюн’этыркын. Ынан гынан чинит к’ынкавравыркынат рытрииръыт. Люрэк’ а’к’арытрээръыльэты:

а’тавлыгэн нылпынрэгым, ван’эма, гагчавмачы, нылпъик’инэт. А’мын лым рыйылгэвк’эвыт ынкъам ынк’эната ванэван мылпынрыткок рытрииръэ. Вэлет мырвыткоркынат.

— Ии, - н’авэтынва нэноск’эн.

Ынпын’эв пынитгъи, йымнэн кэркэр. Ымы н’авэтын тэнмаквъэ н’ытонвы. Иквъи:

- Эйъым гым виин мылымн’энаа’к гынык рээн. Айвэ ивинильын гамэмылёлен, гачымъелен. Рай аймак’к’ай мэмылен, эмыгэчыкуёта, гынык рээн мынъяалявын. Чама мыкырвэнтоа’к.

— Вынэ пычамгымнан вальэгым, йъарат нымкык’ин.

Н’эвыск’этэ ивнин:

— Мачынан. К’эйн’ун виин к’эйык’ын орын’эны раёа’ты, апагчен’кэгты,виин к’эйык’ын гэмытк’э к’ытвагэ.

— Ээй, - ынпын’эв иквъи, - эвыт-ым. Эйъым, ы’лгинъыльигым, мынлеркын.

Н‘авэтынва эмтэйпынэн эмыгы, нак’ам ынпын’эв о’тчой, энмырак нынымытвак’эн. Кэн’унэн’эльын ынпын’эв мэрынрэ нычейвыткук’ин, пан’ъэвн’ыточьата.

Нымэлмэлетк’ин’ айъыткынка, киткит мачын’эны ныйъок’эн.

Энмыран читтэленъеп эквыткынык вальын, ымы энмыгэн’ата вальын пилгык’эй. Эмк’ынэйгынлиръук, ыматык ан’к’ы, пытк’ы мэйн’этык эйычгин, ынк’эн пилгык’эй ынръам

С. 267

ныпыльыльатын’ок’эн ан’к’ан’к’ачайпы о’ракынман’к’агты —а’к’аймы нынъэлк’ин аймынвываамэты. Ынкъам , ыматык, наймык’энат К’аа’ровты.

Тапк’арак кынман’к’ан’к’ач гэнутэргылин онмыёчгын мимливукин. Ынкэкинэт гыточгыт майн’ывыква гаквытрытленат аръыръаткэггы, аквараткэгты. Ыматык, нотаск’ычыкойпы ныттэтк’ин мимыл, ныйыркычачак’эн, вэнлыги увиктанъяан’ вальын, кичу лын’э мимыл, ратъё аймынгываамгыпы. Чама ыяамаратыльык ваамэты аймык тан’ын’, чымчан’ вальын, ынкъам ынкыри наймык’энат. Ынк’эн - К’ээ’рун.

Ынпын’эвэ рывэнтэннин тытыл яракэн, н’эвыск’эт ачыгнэн ранвы.

Ы’ттъык’эй нытвак’эн чоттагнык. Этъым, к’онпы ныквотытвак’эн ыннэнлен’кы, рыпэт вакан’ын ганонмавлен: нутэск’ык - рыгъёлгын. Н’авэтын рэк, гакоргавлен. Нинэмэчкынъэйн’эк’ин торльоё н’эвыск’эт, рэльын. Ынпын’эвэрытавнэн рывэтгавылгав:

— Вынэ к’ыкынъэйн’эркын, энмэч вай акоргавка айватыльэты. Пааэ’ кынъэйн’эк, рылгъэ рыгьёлгычыкогты.

Навэтынва ивнин О’мрын’а:

— Кытэ мынрэмык. К’омаквэ, мэрынрэ тылек гымык рээн, к’эвъян’н’оэ’.

— Ии, - очнэн О’мрын’ана.

Рээ’т ралкогты. Ыннэн ээк’к’эй , лыгэн авайн’ыкымэч, нынлетк’ин. Рэск’ивинэн’у, н’авэтынва рымэйн’эвнин ээк. Рымэйн’эвык ээк’к’эй, малкоргавыльын рэлкун н’авэтынвэты. Ынпын’эвэ рынлевнин н’ирэк’эв ээк - рэлкун к’эргыръоэ’.

О’мрын’а кытэ вакъотваэ’, йытыквылгыэ’, ынк’оры ивнин ынпын’эв:

— Вынэ мырагтыа’к, э’ми, кан’эск’онтальын, люрэк’, к’ырым ныткивын н’энку. Епэчгин этэрэн’н’ыкыльигым. Нак’ам к’опалгын, рэн’ылк’ыл, гынмыл нык’этытвак’эн. Чама рай, э’ми, ээк вайн’ыэ’. Р игэвы рэлкун, чама ы’ттъык’эк’эгти гэллеплинэт: э’ми, лывэкатгьат, рэк’итывъин’ыт. Н’эвъыттъык’эй, льалягмачы, ныгръок’эн: ы’ ттъык’эк’эгти к’ивъетэ нъэйн’эръук’инэт. Нак’ам гымыгтумгэ чит рыкэгытрэвыркынинэт ымыльо - тан’ыргыльык’aгтэ, гыто

С. 268

тылгынэт. к’ымэлыргынан рэлку чама нинэнтигым, нэнанатвэгым э’йн’эръульыт, малтэрн’ыльыт к’ивъетэ.

— Ээй, — татлыгнэн ынпын’эвэ. — Ии, к’ырагтыгэ. Вай гынмыл

ынн’ин тиквыт, виин мэчынкы, к’ырым лым рэк’ын миквыт. Ынн’ин |к’ыяагын ечьачав кымэн’аттагнэты. Вэтъым ынн’э эгтыкэ! Ынан эвыт рытэнма нъэлык, вытку, эты, аляръогты, эвыт рилек’ ратъылын’о, гынанлыги, кымэн’атгыргын йъок, тумгытум к’иквын, ин’к’ун нэнагтыа’н.

Н’эвыск’этэ ивнин:

— Ии, к’оныры гыттанляйвы, к’ыкырвэнторкын.

Ынпын’эвэ ратвынэн эмэйн’ыкыльин рэпалгытъолк’ай – к’амэквык’ай, рырыраннэн. О’мрын’ана ралянтаннэн эмыгйыръын. Мэмылаймак’к’ай тэгмэчынкы кытвыл ваэ’к’амэквыткынык.Ынпын’эв иквъи:

* Виин нылгын, ынан алымы ынк’эн чинит тырэнмигчирэвн’ын.

Н’эвъэнйыръын рагтыэ’. Нык’алялвынвэтгавк’эн: «К’aк’a, а’мын

эгмин’ыкэ ынпэвык э’тки. Авэтывак’ лыгэнтэвиминн’ыльылк’ылмури. Кытвылк’ун мин’кри нынымытвак’энамынан вальын? Вэлет мэтчымче нъатваркын, вэлет к’ол итык тъайъоркын. — Чимгъуу рытчынин чиниткин увик, ынпэвыльын.— А’мын, тыттэн’эт. Мин’кри тыратваа’, ыныкит эгмин’эткэ тыритгьэ? К’ырым ы’ттъыт выёльо нитынэт. Ыныкит тыралвавыкымин’этык, тумгытум тыривн’ын, вынэ к’ылыматгэ. Э’тки к’ымэл -ым авъёльыка тырэнтыгыт. Йъарат гым ы’ттъыёлльо

пэлк’этык,яйвачгыргын, рэтэвиминн’ыэ’. Чамъам ранымытваа’, к’элюк’к’лявыл. Ыкээн н’эвыск’этти, ынпэвыльыт, яйвачгыргыт». Авынк’алялвын -вэтгавэты, ярак пкиргъи, гэмо лыгнин тылян ярагты. Чоттагнэты рэи’, тивыткуи’. Ы’ттъык’эк’эгтинъэйн’эръук’инэтк’ивъетэ н’эвъыттъык’эйык ваалыко. Ратвынэнат ралкогты. Рырыраннэн пэтыналгык’ай, ынкаткынык рытрилнинэт. Омавык,э’йн’эръук паагъат, нытлепыткук’нэт. Тъынин ыпан’ыок’к’аматкынык. Ы’ттъык’ак’аеты рэймэвнин ук’к’э м . Мооа’т эвиик. Н’авэтынва тэнн’у нинэлгык’инэт к’утти, лывавыльыт аръапавык. Ынан нинэнмэк’инэт ыргинэт и’н’ыт ук’эмэчыку нэлвэвиритк’инэт, натчьэляк’энат, ыпата нэпъэратк’энат. Ырги-

с. 269

нэтнанк’ыт тылекувлюкэтэнитк’инэтэмъэнк’эвэ. Нинэтрилк’инэт налгык’айыткынык. Гынульын ыпан’ы чоттагнэты рывнин н’авъыттъык’аеты.

Эмлытыёнэн кукэн’ы, рымнин ээкэгйит. Чоттагнэты аръалк’ылн’ытаэ’, рэквэвнинэт мэмылытъолтэ. Пыгпыгчыко нытвак’энат ыпаттъылк’ылтэ. Янор йытонэн талякэн рыпэн’ы, выквэн, ынк’ъом кыпчытконэн пыгпыг: рэлкымич мыкэльыт рэквэвнинэт ыпаттъылк’ылтэ. Рэи’ ралкогты. Виин мимыл гылянма, выквык пынэнин пэкул, йъонэн рэн’ылк’ыл. Нымэйын’к’ин кымгытчывэпыт, тайкыё к’этын’окэн рэтльойпы, к’имытк’ыльын.Киткит гапагчачален. Гэлгылин, тан’ычвэткон’ гэнъэтлин, ытлён ляйвыткома. Пэкул нирвык’ин, ынкъам к’опалгын чывиткук нутгылтэтк’ин. Рэн’ылк’ыле йыръэннин мэйн’ук’к’эм. Плыткук, виин рынэнин ян’агты алгыкэгты. Ян’атытлычормык рытрилнин,пляймэты.

Рэск’иквъи, эвын мимыл, рытгылявъё, ныпгыпгэтк’ин. Рэлкынинэт эплытылгыкыльинэт тэкичгыт.

Э’ми, кан’эск’онтальыт епэчгин эеткыльинэт. Плыткуи’: рыетъан’авнэнат ымыльо, амыгто рытчынинэт.

Эвын нывулк’ытвик’ин. Чит йытонэн рытрыт.

* Аа’, у’рин’ак’ан ынпын’эвэ эгыръылётагнэпы энанъотаквъэ

ван’эльэгым ымы тимлюн’этыльигым. Йымнэн кэркэр гачвынма, нытоэ’

ранмычгэты. Эвын гэтиркырэлин: нычелгыпэрак’эн н’эйык гыргоча, епэчгин этутъэвкыльин. Йъыйык’ чьэчен’э нылелелпэрак’эн, ныравк’эргатк’эн,киткит йыткульын. Мэйн’эн’эргти нывытрэттылек’инэт. Э’ми,рачымчыт ванэван нымгымгэтынэт. Ытръэч яалран’к’ач мэн’иннымытк’ыталяк’эн ээгмытк’ылк’ылю, чама ныкоргъав

нъыттъынтавк’эн. Гомавлен н’аргынэн’ мачын’эны ныйъок’эн.Мэлмэлык мытк’ыталяльын мэлк’энтэтыльын. О’мрын’а читк’улигйит к’ытыркын, пэлк’ынтэтгъи. К’ытгъи ан’к’ан’к’ачагты,к’олегты. Эквыек’аеквэткынгыпы о’ран’к’агтын’инк’эгтиныралечетк’энатк’анраткынык. Эймэквъи ралечетыльэты.Кымин’ыт галгомръоленат: къэлит нимтик’инэт.К’утти-ым гэлымгытвылинэт: левтыт омома нык’эвъячатк’энат. Ралельыт ныйык’унтэтк’инэт, тэлвэ к’эйымгут, вальыт ралечетынвык,

с. 270

нырмагтык’энат. Галяк ынк’энат, амкоргавык,нык’улильыръук’инэт. Ралечетын гэлгинитъылк’эвлин. Ралечеттыляма нывивтэтк’инэт, к’ынур орвыкэн, к’энрэт вивтэтичгык’эе.К’энрэт, вэвтатъёт, нылгинитъык’инэт, онмыёлгык аквакыльэнат — лымн’э виин рымагтэты ныралек’энат.

К’утти — янра н’ирэргэри: тумгык’эй, мык’ын’ вальын,нинъэмэтк’ин. Мэйн’ычьык’эй ныпытк’ывйик’ин ик’уптылекек’аеквэк, тыттэтвиритык. К’итъылык кылгыпэтык нылвавк’эн.Ык’оныры гантаткынавленаттантэёлгыт н’алгылегты тыттэтвиритыльэ, ынкъам тэнтик эвыр нитъунтэтк’ин. Эчги ныровтык’эн,ныпкэрын’ок’эн тумык, нитъунтэтк’ин. Нэмэ ныралек’эн яалегты,а’матъё нинэк’эвик’ин ынык рээн. Нак’ам а’матъё эмпэкыльин,йъэлыги нэнантавк’эн э’мэтыткульын, лывавыльын тыттэтык.К’ол итык, ыныкит ралек, нэнанатчатк’эн к’анраткынык вальын. Нылк’утк’ин, нэмэ нэнанвакъовк’эн, нэмэ ныттэтвирик’ин.

О’мрын’а гэтлепъивэтлин. Ейвэчу гэтчылин лывавыльын тыттэтык ек’аеквэк. Нак’ам эймэвык нын’ыркылятк’эн.

Иичгэ нывакъотвак’эн ынпыначгын ынкъам нъанэлёк’эн.Ынык варкын чен’ыл, н’ыронгыткальын, имтилгыльын. Ынк’энынин въаныёчгын чама вакъоск’ыёлгын.

Ынн’ин вальыт ченлет - вакъоск’ыёлгыт ныяак’энат ынпыначга, тымн’этвама н’аргын.

Тэленъеп ынпэвыльыт, кымэн’ыянвыт, ярак тымн’этватанынъэлк’инэт. Нытэйкык’инэт етэввэвтэпы гытыльык’агтэ, рээтэтэ вальыт а’нэлгыт, льэлен’кы яаёлк’ылтэ а’нэлёк, аа’нык’агтэ-ым - ван’к’ытгыпы. Ынк’энат, пытляк’ы’лё, гичивинэн’унылгык’инэт. Вулк’ытвик-ым ээчгэпы ныгитэк’инэтытлывъёк’агтэ, увичвэтыльыт.

Люур к’улильэтгъэт яран’к’ачайпы:

—Н’инк’эгти, таам, к’ырагтытык: вулк’ытвии’.

Ныгаймавк’энат, рыпэт гэмо нылгык’ин волк’ытвэгыргын.Аалёмка итыльыт нытанайылгын’к’энат:

— Таам, вулк’ытвии’, к’ырагтытык, к’ымэл-ым ан’к’акальата,ыннэнлылельэ, напрайъонтык.

Н’ик’инк’эе лыги ан’к’акалы ыннэнлылельын, йыкыргын вэлётагнэты вальын. К’элюк’ ынк’эн к’онпы ныяак’эн тинэнъэк’элин’н’ык

С. 271

а’нк’альэты рагтык.

Ыныкит нывалёмк’эн «ан’к’акалы», ралечетыльыт амманан’ ярагъет, амкылява нырагтык’энат. Нэмык’эй н’инк’эй о’раярагты тыттэтгъи, нак’ам к’ырым нымпээ’н а’матъёк’анраткынык.

Ынпыначгын ымы к’утгъи, эмтэйпынэн вакъоск’ыёлгын. Тэн’илгэвиръыльын мэрынрэ нылек’ин о’раярагты.

Н’эвъэнйыръын ымы мэрынрэ нылек’ин о’раярагты. Тыляма, егэ нинэк’эплюк’инэт кытъылк’агтэ. Чама ныпалёмтэлк’эн ы’ттъынтавыльэты. Тыттэтгъи тапк’аткынэты, нытлепк’ин о’ра-Кан’эск’огты. Гэвулк’ытвилин, эвытрыкыльин тылян кан’эск’он’к’ачкэн, амынан ууйъын нывытрэтк’ин. Ръэвэвнин кэргыргын, ак’эвъякэгты вилют. Кытэ вэтчаэ’ тытлык ы’ттъыёча.

Тэк’эмэн’ыльыт рачымчыт ныпэгляк’энат чоттагнык. Кытыйга нэнанпагьёвк’энат ээк’к’эгти чоттагныкэн. Виилвиилти чоттагнык вальэн, ляйвыма ынкы, нытомгатк’энат лымынкы: рэнмык, рэск’ык. Нэнатан’валёмк’энат н’эвыск’этти, ы’ттъынтавыльыт чоттагнык.

Амэмн’оля, нъэнк’этк’ин рэск’ивык ралкогты. Эймэквъи тытлеты, валёмнэнат ы’ттъык’эк’эгти, э’йн’эльыт ралкойпы. Кытгынтывэрээ’ ы’лтыттатъёлгыеквэ тытлеты. Рэск’иквъи чоттагнэты. Н’эвъыттъык’эй нъэйн’эк’ин чьовыргык рыягнавкы.

— K’aк’a, ытлён-ым тырэк’ык? —Н’авэтынва нэнамн’ылёк’эн чинит увик. Тытлёмнэн чьовыргын, рэи’ ралкогты. Эвын ы’ттъык’эк’эгти гэвирилинэт айколк’айгыпы, амманан’ нылейвык’инэт: кутти нырэттэнн’ык’инэт ръэмпатъё к’аматкынэты, вальэты ээкэк к’ача, к’уллек’эй-ым нъэйн’эк’ин чьовыргык рыягнавкы, к’ынур нэнарайъон’к’эн ытля, вальын чоттагнык.

Гичининэт, тытлёмнэн чьовыргын. Н’эвъыттъык’эй вакъоэ’

рыгьёлгык. Н’эвыск’этэ рытрилнинэт ы’ттъык’эк’эгти ваагэн’эты. Гэгытъэвлинэт: лёвык, рыпэт нынымлилгэвк’инэт чьоткынтэ н’эвъыттъык’эйин. Н’эвъыттъык’эе нинэнмылюк’инэт лёвыльыт.

О’мрын’а эмк’элелвынэ нывэтгавк’эн: «Ымы гым кымин’этыльу, ынн’ин тъакынлыватыркын». Ынк’ъом к’утыск’ычетгъи. Рэи’ ян’агты, кэгтэгилин’этэ пиринин муллытъул, вальын рэпалгыткынык, ратвынэн ралкогты. Рымнин кукэн’ы, инээрнин мимыл тинтинэ. Тылгымич тинтин, кукэчыку ёнэн муллытъул. Гыленмич,

С. 272

моллыпат рыгырголявнэн кукилгык аканраткэгты.Эръэнчинэн’этэ нинэнилюк’ин ититыльын муллымул, ынк’ъом, рывиривнин тэгмэчынкы пыгыпгын’н’ольын.

Гавэтъыкыкватленат ээкэт, ытлён ляйвыткома. Рэрэннинэт палк’ыёчгычыкогты кыкватвэтъыт выквааккэн, чымк’ык нинэнэрэтк’инэт мытк’ыльыт; турвитъэ ээкэт малкоргыръольыт:эпуэ’кэ вэтгыры нынлетк’инэт. Кынмэкин ээк эвитъыкэ гэнъэтлин, нэмык’эй витъэннин. Вакъотвама ээкэк к’ача, нык’алялвынвэтгавк’эн, нывэнк’атк’эн к’амэтвак, чама эмн’оля.

Ратвынэнат к’эвъыттъык’эй ынкъам ы’ттъык’эк’эгти тумгу. Лёвы- плыткок, ваачыко ы’ттъык’эк’эгти гилкымъетлинэт, элкычга нычачопыткатк’энат. Ымы ытльак’ай-н’эвъыттык’эй нытъирэткук’ин. Рэлку ак’очеткынка. Ытръэч нэнавалёмк’энат ы’ттъык’эк’эгти, выентольыт. Ы’ттъын’к’ачкэн ээк’ к’эй тъэрвъитэ киткит, ныппыльэв, нынлетк’ин.

Н’авэтын кэттываэ’: йыннин кэркэр. Плекыт, йыгьёттэ, йымэнэнат оттэнаймыёлгык. Рывиривнин пэтыналгык’ай, ынан айколё лынъё, эмиче вама тумгытум. Лён’к’амэтвата атчьатгьэ. Гэмо лыгнин - йылк’этгъи. Рэты льунин ынин тумгытум, нъэлыльын к’улин’эвыск’этык. Янра нынымытвак’энат: ытлён гапэлялен. Рэты нытэрн’атк’эн э’э’тэ. Кыеквъи — нытэрн’атк’эн. Мэрэгтываэ’ рылгэ, гак’эвъян’н’олен иниргин’китэ.

Люур валёмнэн ы’ттъынтавыльын, рай магляльын эймэвыск’иквъи, валёмнэн онпыё яа’рэнан’ата оргор.

Эк’ылпэ рывиривнинэт плекыт, йымэтвальыт. Йымнэн кэрк’ай, плягтыэ’. Тытлёмма чьовыргын, рэск’иквъи тумгытум.У’рэквъи ынкъам иквъи:

— Ети?

— Ии. Вынэ к’инэвинрэтги, рай гэмэйн’ыгынникуйгым.

Н’эвыск’эт рэмыннун’гъи. Кэтъонэн рэтырэт: к’ытлыги ныкынтатватк’эн. Чоттагныкэн ээк’к’эй гавайн’ылен, ратвынэн,аакайпы рынлевнин, чоттагнэты рывнин. Эк’ылпэ рымнин кукэн’ы,рычеэтавынвы эръэт. Рымэйн’эвнин агракэн ээк. Рэлкун эргыръоэ’, малкоргавыльын пкэтльэты.

Чоттагнэты н’ытоэ’, ратвынэн нымэйын’к’ин, гынникукин к’амэквын, рырыраннэн гынонрок. Рыймэтковнэн мимлык

С. 273

эмчемэткокойн’ык’ай, н’ытоэ’.

Эвын тытлычормэты гэнэймэвлин умк’энэлгын. Йылнин ы’вак’очегты койн’ык’ай, эмчемэнин умк’ин к’ычалгын. Эмчемэплыткок, гынульын тъынин о’ран’к’агты, ынк’оры койн’ык’ай йылнин н’авэтынвэты. Э’мэтэ ратвынэн умк’энэлгын. Н’эвъэнэ тытлёмнэн чьовыргын. Н’ирэргэри нанатвын ралкогты, к’амэквыткынэты. Колё омк’аналгин’ын! Торнатвык чьачан’гыпы,к’амэквыткынык омчыко к’эвъячръоэ’ю Ы’вэк’учитэ ивнин:

— К’этыкватгъэ, виин нылгыркын.

Чинит-ым нычимгъук’ин: «Титэ рырыраннэн к’амэквын, алымы малванэван нынъылинин. К’этэв а’мын ныгынкойн’ык’эн н’эвыск’эт гэльулин тумгу».

Янот мынъыттъывъят, ынан рэск’ивык мынриннитвын нэлгын. Мэгчерыткома рэлгы.

— Ии, — очнэн н’эвъэнэ.

Н’ирэргэри н’ытоа’т. Гаканъё гэпэн’ъивэтлин, мэчичьу к’утти ы’ттъыт гарылгатленат. Чоттагнык гонма, н’эвыск’этэ нэнатагчечан’к’энат выятъёт ымыльо. К’ынур ынин кымин’ыт гэпэн’ъивэтлинэт. Ы’ттъэ ныкаак’энат чиниткинэт и’нныт плекык н’авэтынвык. Рымылюткульыт ынык льулк’ылык

нэнакагмалек’энат лявтэпы чама вэлёйпы, нэнанвэтгаатк’энат.Ы’вэк’учитэ нинэгитэк’инэт: мэлюквэтыткульыт. «Нак’ам иа’м гым э’птэ энакагмалекыльэн турыпкитльигым. —Ченэтк’алялвынвэтгава ган’ыркылятлен: мэвын вай пкитльигым йъэлыги нэнакагмалеа’н, нэкэмк’ун ы’ттъигым».

Гутыплыткук ы’ттъыт, н’авэтынва ян’ачыкойпы рэннин ранъёчгын. Ы’ттъыт, ран’анма, ванэван нъэйн’эръунэт ымы ванэван нытэгъентилынэт, лыгэн нунтымъэв ныпэглитк’инэт рэнтыёт к’опалгытъолтэ. Ы’вэк’учитэ ивнин:

— Паркал мыкычьу к’ылпынрыгын: ынан вэнвэпынэн гынтэвыльын умк’ы. Тынэймэвын, мэчичьу о’рагымыкагты нэнаггатк’эн.Люн’урэвэлеркылетэ титык. Кээк ганк’ыльыравлен. Тыйъон, ынкы лыгэн тыкыргэмйин к’утыльын. Э’тки, мэчынкы ныгыттэпк’ин ы’ттьын!

О’мрын’ана пынрынэн: йылнинэт лым н’ирэк’ к’опалгытъолтэ, нывылгъав пагтаткольыт.

С. 274

— Кэн’иск’ульыт, ымы рай н’уткэкыльыт, эвэнэгтыльыт, гэнаматаленат умк’этъуле. К’утырык лыгэн гэйн’элинэт вэйвыт. Гымнан унмык лён’энатыёта тынтын тэкичгэ, киткит, лыгэн ы’мн’ытота тытыргытыёк. Нэнку ын’эны ныйъок’эн. Кэн’иск’ульыт нытэнмавк’энат ныкитэ копратконвы. Рэнкынъюльэнн’ыт. Ымы гым чит нытаванвын’эгым амракопрантыванн’а. Горатвайгым амтаванвын’кы, ымы купрэн чит етъан’ гэтчылин. — Тэвма,

Нымн’ылтэлк’эн тумгытум. Нинэтивк’инэт лилит, аноквын. Нэмык’эй ныгтамк’эн к’лявыл. Ыннаны вальыт гэн’эвъэнэ.

— Колё умк’эвины! Нэмык’эй кэн’иск’ульыт гумэкэтлинэт гынонын’к’ач, этъым умк’ульыт. Гым, таванвын’ыльэгым, йъота гинэнтылин. Нымэйын’к’ин кырын’айн’ын. К’оныры, этъым, гайъолен мэмылрэтльо. Ринэльувык, гэгынтэвлин. Тытрилын Парк’ал. Гайъолен ръилегынтэвыльын: ы’ттъыёча гатален. Мэчичьу чит нэнагтатк’эн о’рагымыкагты, Гэнулвэвэтлин кээк.

Колё рик’уквины мэмылрэтльок к’ача. Рыпэт ганкытычгавлеи ы’льыл. Винвыгйит тыръэтгыпын, тынэймэвын, эвын Парк’алына гэнынвилетлин. Колё кырын’айн’ын! Тыкыргэмйин к’утыльын. Чама к’этэв а’мын нывинк’ин ы’ттьын, айъарантаткыльэн.

Н’эвъэн рэн’этыплыткуи’, гынульыт рэн’ылк’ылти ръылининэт ян’агты. Тэк’эмэн’гъи к’итытэкичгэ. Ивнин тумгытум:

— Виин мырэск’ивык, э’ми рай кукэн’ы.

— Ии, — очнэн ы’вэк’учитэ.

Ытлён вытку тэнтивыплыткуи’, рэск’иквъи ралкогты. Элвэтин’этгъи кынмагты. Вакъочга иръытвыи’, йыннинэт плекыт. Лыгэн йытъёт н’эвъэнэ нэнатапъан’к’энат оттыймэёлгык, ээкэк гыргоча. Экээкэ гарынн’ылен уттин энаймэёлгын, нак’ам так’ъэвкы вальын: вылгилин, номоттэн. Н’эвыск’этин ымыльо яагты вальын – уттин: гавэврэма, гавыквэпойгыма, тэлвэ эръэнчикин койн’ын — тайкыёт ынык нымытватомга. Ымы ун’ыльунэн’, плеккин тэнъивн’ичгын акымъогкыкваткэгты, —ымы янра вальыт уттуут: нивлык’ин, чьомыткын вычгакы вальын, култэмил у’мэльын.

Н’эвыск’этэ ымыльо рымэгчеравъёт, тэлвэ эвиръыт рыпъавъёт, амкычьымэты нэнаймэк’энат. Нэнавъайн’ыток’энат плекыт,

С. 275

рылитэ нэнаймэк’энат, мачкыкватыльыт, епэчгин агтыкыкватк а , нэмэ нинэнлик’инэт, ынк’оры ун’ыльунэн’этэ нинэтэнъивн’ык’инэт. Лилит ынкъам к’утти эвиръыт ныйыркъэв нэнанкыквавк’энат.

Тэгмэчынкы мэгчерыткома, кукэйыръын гэчиитэвлин.Эчги нык’амэнток’эн, люур мэн’ин чоттагнык ягынпэгчаквъэ.— Ов! —Н’авэтынва рык’улильэвнин ралкойпы.

— Э, вынэ мури.

Н’авэтынва тытлёмнэн чьовыргын. Ынпыначгын, ыныгрээн ытлювъёк’ай рэск’иквъэт.

— К’aк’a, вай гэгынникуйгыт?!

— Ии, —очыткоэ’ авынральын.

—Эвын-ым айвэ торатваа’к эрэск’ивкэ: э’ми, кан’эск’онтатыльыт епэчгин эеткыльинэт. Мэвын гаръапынля рэпкирн’ыт?

Ынпыначгын, тэленъеп олвытвака вальын, ытръэч рулевэ ярак нъэлыльын, пэнин ныченрыгчатк’эн. Мычвына гэнъэтлин аккарыкы.

—Ии, вынэ эвын гэтиркивтытвилин, таванвын’ыльэгым йъота

гинэнтылин.

— К’aк’a! - Ночыткок’эн ынпыначгын.

Н’инк’эй, ытлывъёк’ай, гакэрватчотатлен миргык гыткак.

Н’авэтын к’амэнтоэ’. ’аматкынык чимычвиткунинэт к’орэнпаак’ат, к’итыльыт, таляк гэлгийыркэвлинэт. К’аматкынык рытрилнин уттук’эмк’эй, чепъаёчгын.

К’лявылтэ нывэтгавк’энат к’амэтвама, н’инк’эй ак’очеткынка ныпалёмтэлк’эн. К’итуплыткук, О’мрын’ана йыпэнинэт мэмыляръат, рэймэвэ кукэн’ы к’эмэк к’ачагты. Янор рывытконэнат гытолк’ылтэ, рэймэвнинэт гынонк’амагты. Н’энк’аеты йылнин гыткалгын, ынпыначгэты - парытлын’ын, йыркычьын, ы’вак’очегты – ы’ ттъылгын. Чама чывиткунинэт кывэннэт. Аръапаймэнэнат,эмъараткэгты эръук.

Нинк’эй авъеткынка нык’амэтвак’эн.

Плыткук, румкэвнинэт гынульыт тэйн’этти. Аръапан’ы, гынулььын, рэймэвнин н’авъыттъык’аеты, вальэты чоттагнык. Нэмэ ратвынэнат ы’ттъык’эк’эгти, лёвыплыткок. Рэлку, кынъугин’кы, э’рык’к’ача, вивритэ эйпынинэт. Н’инк’эй ывэчватын’оэ’

С. 276

Ы’ттъык’эк’эйык. К’ол рытрилнин н’ыраткынык, кычак’айгыпы нэнакагмалек’эн чама рылгылгын нэнанлёвын’атк’эн. К’лявылтэ нывэтгавк’энат, н’инк’эй, ы’ттъымэгленма, ныпалёмтэлк’эн, о’рырыкы лылепычьэтэ.

Люур вай мэн’ин нэмэ чоттагнык к’итынутэск’ык ягынпэгляквъэ.

— Ов, — н’эвыск’этэ рымъэйн’энин.

— Гыым, — эвын н’эвыск’этк’улильын.

Н’авэтынва тытлёмнэн. Н’эвъэнйыръын рэи’.

— Ети?

— Ии, — очыткоэ’ н’эвыск’эт. О’мрын’ана ивнин:

— Тэгмэчынкы ети, вай гэгынникулин тумгытум.

— К’aк’a, эвын-ым ралкойпы у’рэвык тывалёмык пкэтльэты,галяльэты: мурыгтытлык ы’ттъыёча. Эк’ылпэ тынк’амэтвавынат тумгыт, эмрэенн’э, амран’ычгэчен’а. Э’ми мургинэт? Епэчгин эеткыльинэт.

К’лявыля ивнин:

— Э’ми, эты копрантыватгъат, вэчьым энмэч ныкынъюэ’т.Нылгийимичгэтк’ин.

— Ээй, — очнэн н’эвыск’этэ, - эйъым виин мывинрэтык лыгыек.

Пычегтываэ’, эвычан’кэтльан: рывиривнин кэргыргын, рыкылвэннинэт пучьэт, элгэк’аткэгты.

Н’авэтынва нинэриннитвык’ин умк’энэлгын - эвын гэлгылин к’амэтвама. Н’ирэргэри, гэн’эвыск’эттумгэ, нэтчын рырыткук. к’амэквыткынэты нагтонат тэкичгыт, йигйигыт. Чымк’ык тэкичгыт рынэнинэт чоттагнэты.

Ынпыначга ивнин этын:

— Вынэ, виин кытчатрыгэ, лыгыема умк’энэлгын. Моргынан-ым мынивын эпэк’эй, ин’к’ун ныетын, вэлет панрат нъынригмивэннинэт. Чама н’эвыск’этти, э’ми, люрэк’, ярамэглетык плыткуэ’т, лыгыек нывинрэтынэт.

Н’эвыск’этэ нинэнйычгытурэвк’инэт рычгыткынк’агтэ, вэгык ыпыльыт чама панрат нэналгыек’энат.Н’авэтын гаглытаръан’гъэ умк’этъуле, рымнин мэйн’ыкукэн’ы аграк. Чимычвиткунинэт тэкичгыт, энатыёнэнат йигйит чимыльык’эе, рэлкынинэт кукэк.

С. 277

Ээкэт нылгэк’эргынлятк’энат. Рэлкун галгомавлен. Н’авэтынва киткит тытлёмнэн чьовыргын. К’утти н’эвыск’этти етгъэт,лыгыеск’эквъат. Мэрынрэ нывэтгавк’энат. Гынникульын гичичивлин: гагтыйылк’атлен. Ымы омчыко гэйылк’этлинэт ы’ттъык’эк’эгти, чачопыткатычьата. Эк’ылпэ налгыеплыткон

умк’энэлгын.

Н’инк’эй, гынмыл етыльын, нэмэ етгъи. Н’авэтынва у’рэвнин,ивнин:

— Мэй, ынпыначгыт, ынпын’эвыт к’ымн’ылятгынат,нык’эчейыръуск’ивынэт. Н’инк’эй амкыляа н’ытоэ’.

Умк’энэлгын энмэч танъягыркаа гэтчылин.

Йытонэн мэйн’ычьын к’эмэн’ы. Энмэч к’ычейыръуск’ивыльыт нырэск’ивк’инэт ралкогты. Йылк’ыльын кыеквъи. Нымкык’ин к’амэтваск’эвыльыт гэетлинэт. Кынмэк гаакъоленат н’алгыл ээкэк.К’амайн’ын, рылявтавъё умк’этъуле, рэймэвнин к’лявылеты амгынонрогты, кынман’к’ачагты. к’амэтвама, чеэтаръома рэмкын нывэтгавк’эн. К’ол плыткук вэтгавык, к’ол нымгок’эн.

Пэгчин’н’инк’эгти - ытлювъёк’агтэ к’утырык галымн’эналенат,энатпычы нытвак’энат к’амэтвальык, нылгэчачопыткатк’энат чама гакочгыпленат палёмтэлык вэтгавыльык.

Н’эвыск’этти ымы янра аграк нык’амэтвак’энат. К’эмиплыткук,нэмэ ывинпыэ’т: ынръам нэнпынэт умк’этъулти, роолк’ылтэ ягыркаальэн.

Ынпыначгыт гавэтгаквыпленат: ныкэтъок’эн тэлен’кин омк’аваляркылягыргын. Н’инк’эгти гакочгыпленат чама ы’ттъыкк’эйык гэнъэтлинэт. Н’авэтынва чычаткына нинэгитэк’инэт увичвэтыльыт ы’ттъык’эйык. Эмк’элелвынэ нивк’ин: «Гымнин эвъикэ нэнэнэт, энмэч ынн’ин нъэмэйн’этынэт.Энмэч вай у’рэттумгык’эгти, энмэч тэнн’ытамэч мэйн’ээ’т, выёльо нъэлгъэт».

Увичвыльыт ы’ттъык’эйык нытэнн’ыткук’инэт.

Ынпыначгыт иквъэт:

— Вынэ рай ягыркаальыт.

К’ол иквъи:

— Э’ми, нытаванвын’к’энат, эты плыткуэ’т.

К’лявыля, умк’ульэ, гитэнинэт. Н’эвъэн ивнин:

С. 278

— Вынэ эвиръыт эк’ылпэ к’инэйыл! К’ак’а, гагтыйылк’атэгым.

— Вынэ мачынан, гатлывъёйгыт, — нивын ынпыначга, — ынан

Нараягыркаан’ын, энмэч нунтымъэв к’ыкэргыпгэ.

Н’авэтын гакоргавлен, нычимгъук’ин: «Итык эви йъарат этлы амыргынан атвака — гэчычеткинэлинэт». Ымы тумгытум нунтымъэв кэргыпгъэ, ынпыначга ивыплыткук. Нэмык’эй гак’алялвынвэтгавлен: «Итык эви йъарат к’ырым мынтэвиминн’ымык ынпавэты».

Тытлык кавраа’т к’аврыткыльыт, чоттагнэты рээ’т.

— Ов! —Н’авэтынва рымъэйн’энинэт,

— Э, вынэ вай мури.

— Иа’м эрэкэ?

— Вынэ ынан ягыркааплыткок, эты епэчгин алгыеплыткокыльэн?

— Вынэ тэгмэчынкы, - ынн’ин эвма, н’ытоэ’ умк’ульын.

Н‘эвъэнэ тытлёмнэн чьовыргын. Умкэнэлгын гарэпалгыма нэннээ’н, нъэмэтын. Наягыркааск’эвын кынман’к’аггы. Нэнмээ’н мимл ык, ванвык. Ынк’оры нагтоа’н. А’ачека наягыркаа’н.Колё ныкэтгук’инэт инэнитлитык! Упчитык гэнэрмээтлинэтмынгыт, гыткат: малванэван гыткат нытрунэт нэлгык, нак’ам ы’льыл нылгэнонмавк’эн. Мытк’ымыт ы’льылык ныпэлятк’эн.Нэмэ нэнмээ’н, нагтоа’н - пытк’ылым эмуллыкэ гэнъэтлин.Нимтиэ’н орвытаран’эты. Наймэа’н иквычьык ы’тынъёпоолгык.Панрат э’вкы натвэнат онпэты. Ымы э’вкы нэквутын к’ычалгын акымъокаткэгты. Колё омк’аналгин’ын кырын’айн’эн! Эвын гъивэвлин кытыйгын. Умк’ульын иквъи:

— Тэгмэчынкы э’вкытыйгаквъэ: эвлытъылёвкэн кытыйгын нэрмэк’ин - ратан’кыкваты кыткытръогты. Ынан, винрэтыльытури, тыралпынрытык эпик’увтэлк’ыле чама вивтэтичгэ.

Плыткук, Тын’эск’ынэ ачыгнэнат винрэтыльыт. Нымкыргэри. Чама н’инк’эгти, ы’ръывинрэтыльыт, лымн’энаа’т, эмпэгчин’э, амрапалёмтэлн’а вэтгавыльэты. Чоттагнэты рээ’т, тиквъэт. Н’авэтын н у’рэквъи.

— Еттык, энмэч плыткутык?

— Ии, — очыткоа’т.

— Вынэ к’ырэтык, к’омаквытык.

С. 279

Ынн’ъэм тивыльин левтыт омома ны|к’эвъячатк’энат, гэкъэлитвылинэт.

Рээ’т, яал нъэлгъэт кынмагты, н’алгыл ээкэк. Ынпын’ вальыт кэрватчотатгьат, н’энъянвыт - вакъочга. О’мрын’ана рэймэвнин к’амайн’ын, умк’этъуле гэнлевтэвлин: чимычвиткульыт эръэт,йигйит, рылильыт, энатыёльыт чимычвиткульэ тэкичгэ.Аръапан’ы нык’ытвик’ин. Нынъотавк’эн нытгыльэв пылык, энмэн нык’ачапъатвэк’энат, ныегравын’ок’энат. Нак’ам иквичильыт н’энъянвыт нынъотавк’энат, мин’кри-к’ун ан’к’айпы ляйвыгыргын тъэюмимлыльын, пытк’ы тургич нытъаёчачак’эн. Ан’кайпы вальыт, вак лывавыльыт, йигрэ тъэютинульыт, ныраквачак’энат.

Эк’ытвикэ итыльын ыпан’ы н’авэтынва к’ынвэр тэнтыёнэн. Рэймэвнин к’амэтвальэты. Эк’ылпэ нэткун к’эмэйыръын. Лын’э эръэмпэи’: торчеэтк’амэтвальыт рывэтгавылгав гэтэн’ычьэтлинэт к’амэтвак, ырык рээн н’энк’айъаачек’агтэ . Умк’ульын нымн’ылтэлк’эн, нэнатвык’эн тормайн’аттылямакэн эвэнэгыргын.

Н’инк’эгги гакочгыпленат. Ынн’э гэплыткулинэт к’амэтвак,тэн’ычьу гэтчылинэт палёмтэлык умк’эвэлеркылельыт ан’к’ак,кээткук, таръэнн’ычьата гынунык. Эчги к’ол ныплыткук’ин, к’ол нымгок’эн, рыпэт лылепъивэты к, гэмо нэлгыгьэн волк’ытвэгыргын.

Н’инк’эгти эргатэты к’эйымгук нувичвэтк’инэт. К’ол Тын’эск’ыну нитк’ин: гилытъул гэнкылвэтлин мэмычечга, нинъэмэтк’ин –гумк’улин.К’утти нинээнн’этк’инэт: утгъылытъул нычвиткук’ин,нытэйвын’к’ин, вэйвыт нъыттъымн’ыток’энат, мыркогты имтик! А’мын-ым энаматыльыт, имтильыт тинтинэ, нырагтык’энат. Ынпыначга нымн’ылёк’энат:

—К’ак’а, тинтин атьаёчачакыльэн?

— Ии.

— А’мын вай выёльыт. Тэнн’ытамэч нъэлгъэт, вэлынкыкунэт ин’к’ун к’лявылтэ!

Ь1нн’ъэм ырык гэтан’, умк’этъуле имтиткульыт. Тэнытрэтъёлгык рытрэльёттэ н’эвыск’этэ нынатвык’энат, гиву лын’э. Вытку рома тьаёчачальыт, нычичевк’инэт: к’эйнун-ым н’инк’эйин, увичвыльин, ратъё ан’качормэпы. Ынпыначга гоча:

С. 280

— Ии, энмэч гымнан танъянат тинимтильыт. Мачынан, ынан рэгьюленн’ыт. Лылепыркыт, люрэк’ гэгынникулинэт увичвыльыт, энмэч атъаёмаратка, ынан ыпан’ы ы’ттъэ нэрэнун’ын.

Н’инк’эгти ныгаймавк’энат увичвэтык ы’лён’эт, ивинильычитык.

Тын’эск’ын нывакъотвак’эн кынмэк, нинэгитэк’ин н’эвъэн рэн’ычвиткульын. Ивнин:

— Гымнан мычвиткун.

Н’эвъэнэ ивнин:

— Гымнанчик’ай.

— Унмык эрэн’эткэ, гынмыл нымкъэв рэн’этынэт. Ымы к’опалгын ымыльэты эчвиткукэ.

Вэнлыги ымыльэты чывиткунин.

Н’эвъыттъык’эй чоттагнык нъэйн’эк’ин: лёльок’агтэ гэйыръэтлинэт - к’ынур нинъэйн’эвк’инэт ы’ттъык’эк’эгти.

Н’авэтын тэрэн’ыплыткуи’, гытэквъи. Чоттагнэты рывнинэт ы’ттъык’эк’эгти. Чинит, к’улигйит, найъоа’н ытльак’ай. Лёвын’оа’т,нычачопыткатк’энат.

Н’’эвъэнэ тумгытум ивнин:

— Улвэвыльымури, гыт чинит к’ырэн’эт, к’эйн’ун тырагтыран’анн’ынат.

— Ээй.

Йымнэнат плекыт, иръык’эй эчвыткэ. Н’ытоэ’ рынрэ ранъёчгын. Н’эвъэнэ о’рагты нинэгитэк’ин рэн’этыльын: ытръэч ыннэнъют йылнинэт. Гынульын рыннин ян’ак.

Н’авэтына рэвээннин н’эвъыттъык’эй. Ы’ттъык’эк’эгти гэкулюмкэтлинэт ваалыко, лёвычьата. Н’эвъыттъык’эе нинэнмылюк’инэт к’ычак’агтэ. Н’авэтынва нэнатагчечан’к’энат .

Тумгытум гантолен н’аргыногты. Рагты, тытлык льунин н’эвъэн,вальын рыягнавкы ы’ттъык’эк’эйык. Э’птэ эймэквъи, рыягнавкы пирк’ыи’. Иквъи:

— Янотъыттъылк’ылтэ рэмэйн’энн’ыт, ытръэч льалягмачы, элен’иТ

мэйн’ъыттъу рэнъэлн’ыт. Рывинэвык ан’ъачгыргыт мэйн’этыплыткульыт.

Нэвъэнэ ивнин:

- Вэлет тэнн’ытакэн чама кыткытык к’ачайыръынтакэн

С. 281

н’ыпальэты, гымнин ы’ттъылк’ылти.

Н’эвъыттъык’эй нывэн’к’ин.

— Вынэ вэн’унэлгымык. К’эйвэ янотъыттъылк’ылтэ?

Лылепвылгыэ’трыягнавкы, рэмыннун’гъэт.

—Таам, мынрэск’ив, эргатык к’ырым мин’кри мылк’ытык. Рэлкун мынйъон, амынан варкын.

Рээ’т ралкогты. Вилютэк’уликэ малёнматыльыт. Гынмыл вэтгавыльыт, ырык рээн нэнэнэт - ымыльо н’ыток, амыргынан пэлятык, гэмн’олръоленат. Ы’вэк’учитэ ивнин:

— К’aк’a, лёгнатва тынтынэт ръарк’ат.

— Мыгтынат?

— Ии.

Н’ытоэ’. Рэск’иквъи, ратвынэнат ръарк’ат. Ы’вэк’учитэ рырыткунинэт, йымэнэнат энаймэёлгык. Н’эвъэнэ ун’ыльунинэт плекыт нэмэ йымэнэнат. Рылининэт лилит, таатконэнат, ымы йымэнэнат. Ныврэтэ этчыткунинэт кыткыкватъянвыт налгык’онайкэн, таатконэнат, ымы йымэнэнат. Иръыкин а’ноквын гатъаетчален, тынинин, этчыткунин, пучьэттаатконэнат, ымы

йымэнэн. Йытонэнат ротлынвы памъялк’ылтэ - льалян’панратчеварок’орэн. Тумгынынэ ивнин:

— Мытпэн’ъивэт, ынан эргатык к’ыван’эгэ. Энмэч к’айколят,ынан инъыгьевэ.

— Лымн’э рак’амэтва?

—К’ырым, мэчынкы.

Н’эвъэнэ чоттагнэпы ратвынэнат айколят, рырыткома,нык’эвъячатк’энат. Эк’ылпэ айколятгъэ. Ээкэт тэн’витъэннинэт.Тумгынынэ пынлёнэн:

— Гынмыл люнчичевэ титык, турыпкирык, айвэлён’айколятыльэгыт?

— Ванэван. Пэтайколк’ай аграк тынрыратын, а’тчама, гэмо тылгын —гэйылк’этигым. К’этэв ы’ттъык’эк’эгти нъэйн’эк’инэт, нывылгиилк’атэгым, гэмо лын’ынвэты пкитльигыт.

Атчьатгьат. Ы’вэк’учитэ кан’этчынэн н’эвъэн, нэнакагмалек’энат

лёльот, кымин’этык лывавыльэн, чама нанк’ын. Нэнайн’ок’энат кытталгыргыт. Пынлёнэн:

— Э’ми, ынпын’эв гэетлин?

С. 282

—Ии, — очнэн.

— Э’ми, рэк’ын никвыт?

— Ечьачав, н’отк’эн, ричиту йыпаннэн. —Ы’вак’очегты рылгэрыкалыровнэн.

— Ээй, к’aк’a, вачак’-ым мынк’итпыльэркын. Унмык эмигчирэтыльэткэ, нитчьэв инэнитлитык к’ыпаагэ!

— Ии, - очнэн н’эвъэнэ.

— Таам, мынйылк’эт, ымъылён’эт мигчирэти. — Нак’амрэйылк’энн’ыльын к’ырым нывйитвын.- Вэлынкык’ун, ы’ттъыт,гымнин винрэттумгыт, нинэтэн’ынмэйн’эвигыт. Ымы кытчытвама, к’ырым нъэйн’энэт. Ытръэч вилют к’ырым нолвытванат, пэнин палёмтэлыльыт. Ынръам, тыляма, ванэван мынтавъевынат,ыргынан лыги тылян - гэтэн’ыгъюлетлин. Пылмычыко, алымыэвытрыкэ ръэт, чинит нылек’инэт. Ымы орвын’к’ачкэн ы’ттъыт,|к’ол итык, нэнанъянотавэгым, ванэван нэлвэвиритынэт ымыванэван нытаалгылятынат. Нак’ам колё нитчерэк’инэт, алымы колё,к’ол гитэ, гинэн’этэ, к’ынур пэнинэт. Гынык чимгъугйит вальыт: пылчимгъульыт. Вэлынкык’унэйгыт, гымык чимгъугйит вальэгыт.

Н’эвыск’эт витыткуи’ чен’ыттэтэ, эмчимгъутэ иквъи: «Айвэкэн к’алялвынвэтгав к’ынур чичевыркынин». К’ол-ым к’эйык’ын нывэтгавк’эн, гэмтынэвлин:

— Гаканйы нэнапэляйгым тылягыргык туквэк, нъиригымтылягыргэты, норатвайгым, нэмнун’этигым, пэнин нолвытвак’энат,мэчичьу кытчытвама, выялянма, нымэчнин’эк’инэт. Ымы этэгъентилыльэткыльинэт, киткит рытавык эвыт нунтымэвк’инэт, алымы унмык лёнтачайвэвыльыт. ’Коныры гым эгъюлкыльигымуткучитык ымы ы’ттъэты. Игыркин ы’ттъык’эк’эгти яамэч рэнъэлн’ыт к’этыногты.

Нэвъэнэ нэнапалёмтэлк’эн вэтгавыльын. Ы’вэк’учитэ, вэтгавма,

кэгрилчыку нэнаномаатк’энат лёльот. «Алымы нымкычекымин’этгъи, а’мын лыгэнитык нымкыче йыръэтык пыгтыэ’тлёльок’агтэ ыммэмин. А’мын кэлы нылевлевк’ин». — Чемгъома,ак’олеткынка, нык’алялвынвэтгавк’эн ы’вэк’уч.

Н’эвъэн авъеткынка нэлкытвак’эн, ымы янра нык’алялвынвэтгавк’эн, гамгач ыргичгуныейвэчвылгык’инэт.

С. 283

Н’эвъэн кэн’илыку гэвытгин’этлин. Ынн’ин к’ынвэтйылк’ывъентоа’т.

Эвын гакыткытръолен.

Галгат гэпкитлинэт. Рэмкын нытэплык’ытэн’к’инэт амратапк’антан’а. Ымы Тын’эск’ын тумык рээн тапк’антаэ’. Колё гатле нылек’ин, колё ныпонн’эк’эн! Тэпк’экин ан’к’ан’к’ач, эвтытвэян о’ран’к’агты, рыпэт нууйъэтк’ин галгъатчальа. Н’инк’эгтиныпэнрыткок’энат аратыльэты ан’к’аткынык. Энэвнаткочета нитк’инэт. Галгат, пэрэёт ыргынан, нылгык’инэт, ытръэч этынвэты нынпэлк’ынтэвк’инэт эплык’ытэт.

Имтильыт, итченмич, нырагтык’энат. Ымы Тын’эск’ын гагалголен, нырагтытыляк’эн. Нинэйн’эк’инэт н’инк’эгти-ытлывъёк’агтэярак пкэртагнэты.

Н’эвъэн, эвын гатопавлен, вэнлыги ныягнак’эн. Нэнанъотавк’эны’ттъывъятыльын, нинивк’ин:

— Энмэч инэн’к’ытрыткугын, виин к’ынатвыгынат галгат.

Тын’эск’ын чоттагнэты рэск’иквъи , эвын ынпын’эв ынкы нывакъотвак’эн. Рэльын ивнин:

— Ети?

— Ии, — очнэн к’лявыля.

— Кыкэ, рэк’улым гагалгойгыт, мытраваннакваты тумык.Тумгыт ы’ттъывъянма, ран’анма, ынпын’эв виин ныгалгаргок’эн.Чоттагнэпы гывилинэт: гапатлен к’опалгын, мачпэтатыльын.

Ныйык’ык’ин галгаргольы:’О’мрын’ана рык’амэтвавмаы’вэк’уч, энмэч плыткуи’. Навэтынва румкэвнин к’эмэн’ы. Рымнин галгапат — мэйн’ыкукэн’ы.

Галгат тэръэгнинэт: рыйыгытурэвэ рунмыт, и’тын ынкъампилгын рыянръавнэнат, йыкыргэпы тъаетчата о’ракан’эк’эты.Кэн’ик’ рыранэн, йытонэн кэк’ъийыръиир, этчыткунин пилгын,йыннин лилил понтайпы, гаегъема рэлкынин кукэк. Кылвынинэтегык’эгти, гыткат рыйычгытурэвнинэт, рэлкынинэт ыпэ. Янра рэлкынин мачо, к’итыргыльын.

Пэнъёлгын ывинтынин у’мыльэ уттэ, отгыталпыкэгты.Ынпын’эв гавакъолен ръавкываннаткынык пэнъёлгык к’ача.Нывинтэтк’ин.

1к’упыкин ынкъам лылекэлин к’ычак’агтэ тэврик

С. 284

рэймыск’эвнинэт рыкыквавынвы.

Н’аргынэн гэвлытъылёвлен, киткит вулк’ытвитэ гэнъэтлин.Кынман’к’ы гэмлынтолен. Нылгъэк’эгнитк’ин. К’этэгты магляльыт нэвэнэгтык’энат Как’эск’огты чама ныгалган’ыттыск’эвк’энат. Колё ныривлык’ин гатле! Инэн’эльыт галгата ныпкирк’инэт чама ровтыльык нунъэлюк’инэт.

Тын’ск’ын к’ырым нолвытван: нэмык’эй тумык рээн ны-Кан’эск’онтак’эн. Ныпкирк’ин инэн’эльын култэтэ, к’эчейыръэ.Нак’ам тэн’эминэльульын гэмгэгынникэ. Н’эвъэн, лыгыек, рымигчирэвык рыпкэратъёттэ гынникыт, ныван’элтатк’эн. Н’ээк’ынпын’эв, лывавтагнык, нывинрэтк’ин. Эк’эгн и к нэнаймэк’энаторвытаран’ык мэмылен ымыльэты гытолгыт. Кыкватыльытнэнаёк’энат пыгпыгчыко-мытк’ычыку ак’аракэгты, кырвэнтокыпатъёлк’ылтэ. Пыгпыгыт-ым рэнолгыгэн’кы, тэврик готэты,нилгик’этк’инэт. Лыгыеплыткок, ыттык нэнанмытк’энат унъэлкултэт. Ван’элтанма, ы’вэк’учитэ н’аргын нэнатвэтк’энаткултэлк’ылти.

Ы’вэк’учитэ нинэвинрэтйивык’ин н’эвъэн, топавыльын. Чинит нъыттъывъятк’эн, нырэн’этк’ин. Ы’ттъэ лылячыкогтыныгитэк’ин н’авэтынвык алван’ рэн’этыльын.

Н’аргын орвытаран’ык нывакъотвак’энат ымы ы’ттъык’эк’эгти,энмэч к’эйъыттъык’эю нъэлльэт. Н’авэтынва рамыннон’этынинэгитэк’инэт элвэвиритыльыт.

Гаёо’ръолен. Виин гилгил о’мрытвама, Тын’эск’ынэ ивнинэттэвыльыт:

—Вынэ виин мынтэнмавыркын. Рай Кэн’иск’укин ан’к’ы рэнтэты, тан’ъытвъаматы рэнъэлы, мынъытынвирив.

Рырыткунин умк’энэлгын. Галгэтан’пъален: эмытк’ыкэ, апояткынка. Рычымкэннин, майык румкэвнин.

Плыткук, пынляннэн ы’тйыръын:

— А’мын эргатык мынъытынвирив. Э’к’эгник виин ныпъан.Чама н’илгыт, люрэк’, э’ми, отгатъянвыт мынынрымэнао’мрычьа.

— Ии, — носк’эн.

— Тортын’ама к’умэкэтгытык, ынкъам авнъатчака.

Рагтык, н’эвъэн ивнин:

С. 285

— Эргатык мытъытынвиривыркын.

— Ээй.

—К’ынъетъак’аквынат к’эмэтичгыт, лыгэн тан’аймэтык’ытчыгынэт.

— Ии.

Йытонэн рорат, талянэн эчьын. Рын’вэвнинкокак’айыткынык, к’ытвимич тъынин роратчыко. Йымэнэн тэврик рык’ытватын вы. Нывылгъав чывиткунинэт кыкватк’оратъолтэ гытолгыкэн, ы’твук’к’эмчыку ёнэнат нывылтъэв,ок’к’амк’айыткынык - чипъэт. Чывиткунин к’орэн к’этыргыян,эчьыльын. К’этэты рытрилнин ян’ак, к’итынутэск’ык, йъэнкы. —Инъэ тан’аймэты.

Тэкичгыт, кэлвайынвы ромкавъёт, вальыт н’аргын, гаематленатльэлен’кы. Вылгыянвыт ак’агнэгты гакыкватленат.— Амкычьымэты нинэнмигчирэвк’инэт ымыльо рытэнмавъёт.

Чама ывии’, к’орапатгъэ, чоттагнэпы. Чывиткунинэтк’ытвильытэръэт, роратык рытоолк’ылтэ. — Рыетъан’авнэнат ымыльо к’эмэтичгыт.

Эргатык инъэ еп, эвын лыгэн киткит нытиркииник’ин, кыеквъэт. Тын’эск’ын ытри О’мрын’а н’ытоа’т. Нэвъэнэ эк’ылпэ рынэнин ян’айпы ы’твук’к’эм, йылнин ывак’очегты. Ук’эмн’ынрыльынн’ытоэ’.

Эвын ы’твык к’ача гумэкэтлин этйыръын гакымэн’ыма. Ымы

а’ачек’агтэ ынкъам н’инк’эгти, лыгэн энмэч гыттэпэвыльыт.Н’инк’эгти эмпэгчин’э гэлгинъыгъевлинэт, чама энатпычыамратван’а к’аматэчгэты. Рораткэн эчьыт, тан’ковлёкы вальыт,нилгык’инэт, нывылгъав гэчвиткулинэт, - эръэк рытукмалналлягчачак’энат. Чама рыкырвивэ, тумгин рычекоё, малялван’нычачак’эн.

К’эмэтыплыткукытвъэт, эймэвыльэ нэпиричитын ук’к’эмйыръиир. Чама этйыръын ынкы н’аргын к’итуи’ рычепъалгав. Н’инк’эгти гэпэтчейыръэтлинэт, рагтыа’т к’эвильыт. Ярак вальыт э’птэ чотыпа о’рагты к’эвииръытъулюгъэт.

К’амэтваплыткок, этйыръэ нэтрыткунэт ы’твыкин гутилгыт,

наркыпчыткон —ы’льыл нэнэрэтыткун, ынк’оры нэнвиривын

лыгъытвин’ын, к’этын’окэн торналгатъё. Ивтыл, ы’лыткынык

с. 286

нэнвытрынтэтын. Ымы н’ирэк’эвин, пэтыналгыльэн нъомрытаан’ынат н’илгыт. Тэвэнан’ат, н’илгыт - лыгэн-к’ун ымыльо яагты вальыт — нынъетъан’авк’энат.

Илкин ынпыначгыт к’ырым яал нытванат: нэмык’эй тэвэнан’ак

нырынныткок’энат, мэгчеранма нывэтгавк’энат. Гатгаткольа, татэвэнан’н’ыльа, экээкэ плыткоёт, нырынн’ык’энат. Мылельыт ванэван ынъяанат — тэвык аёпынвэты. Аёпгыргыт-ым тъэюмимлык нъэк’ээмэвк’инэт. Тъэюмимыл нэрмэк’ин инэнъэк’ээмэвык пэквыргык: рылгыт ныннутк’инэт. Ынкъамымыльо рычекоё - экээкыльин, тэлвэ ган’элгыма.

Рэмкын тэнмавкы ныгагчавк’эн. Рай гамн’ылятленат: Нуук’эн гэнтэтлин, нуук’эльыт нылгэрыркок’энат. Кэк’иск’ун токвайпы гэнтэтлин.

— К’aк’a,- ночыткок’энат.

Етъан’ нэтчынэт ымыльо ы’твыкин яанан’ат. Етъан’ нэтчынэт вивтэтыльыт орвыт.

Ан’к’айпы ныйъок’эн: к’этэгэты ы’твъэмэркыт. Этынва, ы’тэрмэчьэ рытэнмавнэнат н’ирэк’ы’ттъорвыт, ымы ынин гаканйы. Ытлывъёк’ай pъыттъыpкылeэ’.

О’мрын’а нычимгъук’ин: «Тыттэн’эт, нэрэпэгтун’ын: епэчгин ныппылюк’ин». Унтымэвыльын Тын’эск’ынэ ивнин:

— Ынн’э айылгавка, к’ырым ынпэгтуэ’н. Ынан эквэтыльын

тырантавн’ын. Чама нымкык’ин ы’ттъынъяалявыльыт ралымн’энан’ыт.

О’мрын’а эмк’элелвынэ нивк’ин: «Гымнин тумгытум нычичык’ин, эмэлкэ чимгъульигым энаалёмыркын».

Кэн’иск’ук пкирык, опопы лыгэн ы’твэ мытрэлк’ыты Нуук’агты, чама Ченлюн рэнэймэвн’ынин - тан’ымпа рэнъэлы. Ынан рыркок, ы’ттъэ инэривлетэ.

Ымалян’эт эрэкэ нынъэлк’ин тиркытир, энаракэн кымин’ыт нынкынъюльэтк’инэт: н’ээккэк’эе ныгитэк’инэт ван’эльыт н’эвыск’этти эргынкэк, н’инк’эгти нъытвыльэтк’инэт майн’ыянвык рээн, чама нынъэк’эвк’инэт янръаттъыт рэпалгэпы, тывэтъёт пэютэтэ, чама нувичвэтк’инэтныкымин’ычитк’инэт, инъыръук -ым — нэнъычайыпатк’энат пэнъёлгэпы.

О’мрын’а гатопавлен; нытэнмавк’эн энэтровынвы. Н’аргыногты

С. 287

гагтолен ёрон’ы — нэнаныпъавк’эн. Чама нывъагтыёк’эн: итк’ыевыльыт въэгти янра нинэнтык’инэт эмрэнылвэнн’э.

Пынляннэнат н’эвыск’этти вэнратынвы. Етгъэт инъэ. Янотрытитгытэтэнэгтын чьовыргын аграрокэн,чама льалянръогтыамранрымэн’атурыльэ нэлгэ. Эрти рырыткутэ нэнпирк’ынэт, нак’амколё аграройн’ын: нитчык’ин эммэйн’э. Нынчымк’этк’ин йытъё,н’алгыл ян’ак нотайкочаткынык нэтрилынэт рычымкатъёттэ.Утъым ёрокэн нангырголявын, эрти наныйпын’атынат, нэквутынэт ивтыл, а’рыквык уттык нанъомравынат этъывэрэткэгты.Ынк’оры отъымэты нэквутын энэтрон гамгач чьомыткынгыпы.Нульивэтын кынмэн э’впэрагты, ээкэк атрокэгты. Энэтрокэн нэлгын — рыгрыг — ралкочыкогты вальын. Чьовыргын ы’лёръокныквутк’ин эгынтонвы. Ы’ттъыёлян’к’ач ынкъам яалек’к’ач, гыргол, чьовыргын’к’ач ынкъам кынман’к’ач - уттыт рыкылвэтэ рытыльыт: чьовыргын ынкъам кынмэн - э’вкы. Уттыт гутыльытавынотъымэты гыргол, ынкъам инъэ кыевык чьовыргыннынгырголявк’эн, ныквутк’ин ёрок оттэты. Айколят н’аргын кытыйгык, райвалявкы, нытэвляк’энат амымляткэгты, ынкъам чоттагнык, эгыянвык, ныномкавытвак’энат чама ян’ак, ёроткынык.

Ак’аяран, вэлятьян въаглын’ын нынлывэтк’ин, аегаткэгтычымк’ык пэлятыльын. Кынман’к’ан’к’ач чарэттъыянвык алвэкаткэгты, амкомъэты, апйъаткэгты чарэлгын нынлывэтк’ин,к’ымэл-ым рачормын эчерикыльин. Тэленъеп нутэнут вэты гытамо нылгык’ин. Ымы ы’ттъин рыгрыг, э’льэл ыяагтынымайынляк’энат. Ынпыянва орго майынляткок нылгык’инэт

рэпалгыт, пэтатыльыт.

Эвын элелк’ын гаркыватлен, гапъален тапк’аткын, ытръэчэквынэн’аянвыт панэна ы’лльэт. Ы’твыткульыт панэнанымпэк’инэт энмыгэн’ык. Нылгэрыркок’энат. Ы’ттъэ инэривлетэ нитк’инэт |к’эчейыръэ. А’ачек’к’агт э н’алгылегтынинэривлетк’инэт. Нак’ам кыткыткэн мэлмэл! Пэтыгэлыткынкэнтинтинти гэлгылинэт -н’эвыск’этти наймык’энат. Аймииръанма, тыгагтыткочьыт тэныткынык ныпин’кучитк’инэт. Эчерикыльин мимыл, рыпэт нык’элпэрак’энат тинъылтылгыт. Н’аргыннынтык’инэт мэмлыёчгыт танйык’ылгы.

Рыпкэратъёйпы такэчгэпы нытэйкык’инэт кымгыттэ,

С. 288

ныёк’энат ывэрак, льэлен’кин вагыргын лыги лын’э. Н’эвыск’эттинытакыкватъолн’ык’энат. Агтыкыкваткыльэнат ныёк’энат пыгпыгчыко, мытк’ычыку.

Ынпын’эв мэчем-Тын’эск’ырык гэнъэтлин, пытляк’нывинрэтк’ин мыркоянвык. Йигъетличгэ нинэтлык’инэт левтыйигйит: нэнак’ьатвык’энат. Н’авэтынва нэнапатк’энат ачьырыркэн н’ырвычачальыт илюпынъэт. Плыткоот йигйит, к’ъатвыёттэ,О’мрын’ана мимлычыку нэнаёк’энат, ин’к’ун нымуллытвынэт:уккэнчилк’ылти. Этэнма илюпынъэт, пэнъёлгык к’ача гэнпын’эвэнык’ъок’энат рымытк’ылгав. Н’авэтынва к’амак’айыткынэты

нинэйпэк’инэт ититыльыт илюпынъэт. Ынкы н’ирэргэри нык’амэтвак’энат.

Эвын гэвулк’ытвилин, эчги гэйылк’этлинэт, ныкитэ пкиргъэт пынлыльыт.

* Рай, гэнтэтлин к’айымгойпы. Энмэч пкиргъэт ытвыльыт,

гарырколенат.

Н’эвыск’этти н’ытоа’т, ы’ттъилгэтыск’иквъэт. Ымыльо ы’твыльыт гэмпэлинэт. Колё магляльын накватчак’эн - такэчгынтальыт.

Ы’вэк’учин ытлывъёта ымы гагтылен Тын’эск’ынин ы’ттьорвор. Эк’ылпэ нэноматынат мытк’ыквыт. А‘ачек’ай, эмэйын’кыльин, колё ныгынкойн’атк’эн.

Ы’твэрмэчьын чит чинит нырагтык’эн чейвэ, люур, тыляма,лылепгъи ы’ттъынтавыльэты, эвын ынин янотъыттъыт о’рыныкагты ныръилемъетк’инэт.

Чит н’эвъэн к’онпы ы’ттъынльэтэтыльын. Топавыльынганъотавын’олен магляльатык. Ы’вэк’учитэ нинивк’ин:

— Ынан гымнанчинит, э’тки ныкырвик’инэт, каайпынарантакан’атгыт, наранатчатгыт, к’ымэл-ым рараквачаа’.

Н’эвыск’этэ ейвэчу нинэлгык’ин авъёльыка вальын. «А’мынвачак’ к’эйн’ун амтымн’э гым тыятлытваркын. А’, у’рик’а, иа’мынн’ин тычимгъуркын», - нычимгъук’ин О’мрын’а, гэтама эквэтыльын а’ачек’к’ай.

Аплёратвака пкиргъэт, эвын гинэн’элинэт тэкичгэ. К’этэвы’ттъыт нэрмэк’инэт: ан’ъалемъарчыгаглын’ын, вэнлыги нэныпкирэтын ывэрачк’ачагты орвор, инэн’эльын. Ынн’ин нэйпэнэт

С. 289

тэкичгыт гарэпалгыма. Кымгыннэнат, ёнэнат ывэрак, нак’амнылгъэк’эгниръутылек’ин. Ныгагчавк’энат тэкичгыривлетык.Тэн’ыплыткуэ’т инэривлетык. А’ачек’к’ая гуннинэт ы’ттъыт.

Ынн’ин элеръуи’. Ан’к’ы эгилкэ гэнъэтлин. Ёо’ръок, яракгатван’н’оленат. Тымн’этвама, колё мигчир! Н’илгылк’ылтигимн’ытэтлинэт: ёа’нма, нырвык’энат. Чама н’эвыск’этти нэнанпытвынтатк’энат.

Гэлилилетлин нутэнут.Н‘эвыск’этти нытэнутэск’ын’к’инэт.Пыгпыгыт гэйыръэтлинэт ыпаттъылк’ыля, юн’эвэ, чипъэтэ. О’мрын’а гагмэн’атын’олен — ярак нытвак’эн. Ы’вэк’учитэнэнанъотавк’эн ымы чымчагты нутэгчильын. Яйвачьянванэйвэтк’инэт ыпъэтэ, чама нынльэтэтк’инэт пэтчейыръыт

ыпаттъылк’ылтэ. Рыльататъёттэ нэнапатк’энат, нэнаёк’энатк’ытвильыт пыгпыгчыко. Чама ынпын’эв нынутэгчик’ин чымчагты, к’ынвэр гэйыръэтлин пыгпыг, ыпаттъыёчгын. Эйвэтйыръэгэнэмгынунэвлин пыгпыг, чепъаёчгын. Ымы эйвэтыткутэ йыръэннин пыгпыг, ён’авъёчгын.

С. 290

**Тын’эн’ы.**

О’мрын’а, к’ол итгъи, ымайвэрэт акавкэгты ваэ’. Ы’вэк’учитэнинэтэнгыен’к’ин. Ивнин:

— Мыгтыа’н эпэк’эй ?

— Евъев, люрэк’, а’тавынан, ынан рагаляа’.

Нак’ам, э’чгынрэ, гарагтылен ынпын’эв.

Эвын тиркытир киткит гаран’н’олен ан’к’ак. Гулвэвлинэт.

Ныкитэ аромка нъэлгъи О’мрын’а. Тын’эск’ын, эмиръычвынтыльын, эмкэмэтльэн, энмырантаэ’: йыннэн кэймитыльын.

Ынпын’эв эк’ылпэ н’ытоэ’: гакапчачавлен рыгъевык. Йымнэнэвычан’кэрк’ай, йымнэнат памъят, пэтыплякыт, пынитгъи.Рывайн’аннэн ээк’к’эй . Нытоэ’. Тытыл айпыма, ивнин Тын’эск’ын:

— Виин к’ылеркын, э’ми рай. Ынан яачы тырэпкиры.Тын’эск’ынэ пэлянэн.

Н’эвъэнэ пынлёнэн рэск’ивыльын чоттагнык:

— Э’ми?

— Нылек’ин яачы.

Эчги ынн’ин ивыплыткуи’, люур ярак яален’к’ач ръэнут пэгляэ’ рэпалгык. Вакъотвальын чотыквык Тын’эск’ын чен’ыттэтгъи. Н’эвъэн ивнин:

— Ръэнут?

—К’оо.

Кытэк’эй вак, люуртытлык кавраэ’ ынпын’эв. Рэи’ чоттагнэты, Тын’эск’ын ивнин:

— Эрмэгтъэт, имыръэнутэт ивиникин яагты вальыт, виин к’ынльэтэтгынэт орвытаран’эты, оммаеты. Ымы ы’твук’к’эм виинк’ыннэгын. Ынкъам гыыт виин мин’кри к’ылк’ытги.

Рынэнинэт ымыльо, ан’к’айпы яагты вальыт. Виин пэлянэнат. Льунин рыногыргэпын’ылынтольын йъэлгытомгэн яран’ы. Н’энри к’ытгъи. Рэльын нивын:

— Эк’элюк’ ети?

— Ии.

— Алымы мэлейычгитыльын - тан’ъытвыльаты лен’ытэк’?

— Вынэ ванэван.

— Ээй, — нэчичевын, пынлёк нанпаавын.

С. 291

Чотыквыткынык вакъоэ’. Тэгмэчынкы гэчиитэвлинэтчаёквылк’ылтэ. Йъэлгытомгэн ройыръын нымэйын’к’ин: мык’ычьыт нэнэнэт нытвак’энат ынпыльык. Гамгач чаёквынтоа’т. Тын’эск’ын к’амэтван’н’оэ’н’иныльык рээн. К’амэтвак ванэван нычачальатын: тэкичгыт гагтынэтэтленат, мэлмылгымилнычачак’энат. Киткит к’амэтваэ’, паагъэ. Яральэты чаманыпэгчин’этк’ин. Лыгэн кытэ вакъотваэ’, иквъи:

* Кита, виин мытрыткунэт н’илгыт. Илеткэ ваэ’— вэчьым,

кыкватгъат.

Эчги орвытаран’эты эймэквъи, люур ынпын’эв тытлепы э’лепэтгъи о’ран’аргыногты. Э’йн’эвнин Тын’эск’ын:

— Мэй! Рай Тын’эн’н’ы етгъи!

Тын’эск’ын гатвэтчален, к’ынур гитчетлин. Янрачечава итгъи. «Тын’эн’н’ы —н’ээккэк’эй», - вытку чимгъуплыткук, ивыплыткук:

— Н’ээккэк’эй, к’aк’a,н’ээккэк’эй у’рэтгъи.

Чит рэркын, ынпын’эвэ ивнин:

— Виин евъев!

Нэмэ гынмылкинэт йъонэнат. Рэи’ чоттагнэты.

— Ети? — Рэльын нивын.

— Ии. Вынэ пынлыльэгым: н’ээккэк’эй гъурэтлин.

— Кыкэ, вынэ! — Нэвыск’этти коргыръоа’т.

Н’инк’эгти, о’равытвальыт, нивынэт:

—Рай-рай, —н’авйъэлгытомгын у’рэтгъи. Райплегйъээннильылк’ыл етгъи. Вачак’-ым к’ытэнанвэнан’н’ыгыткытэнэлгын’кин.

— Э’ми, эпэй, виврилк’ыл? Рай, ван’эн’ав етгъи.

Н’ээккэк’эгти нылк’ытк’инэт торъоратыльэты. Н’инк’эе нэнльэтэтынэт выквэпойгык’агтэ. Амкоргава, н’эвыск’этэ, кымин’этыльэ, йытойгот рыннин н’ыркир. Инэрэтыльыт нылпынрык’энат панрата, чама имтэнуйгэ, элгыпаа’ягылк’ыля.

Кымин’ыльын арычгытваэ’н’ыранъылё. Ынпын’эвэнинэчикук’ин. Ы’вэк’уч чинит нырамэглетк’эн. Нытуттын’к’ин, наймык’эн, нинэрэн’этк’инэт ы’ттъыт. Льэлен’кин ы’ттъык’эк’эгтигэмэйн’этлинэт, рэн’этык ныкоргыръок’энат.

Н’ээккэк’эй гэнчымк’этлин к’эюунэлгык, гаёлен памъяйылгычыко. Лёвыплыткок, нылымкэтк’ин ытльак к’ача.

С. 292

Ынпын’эвэ янра нинывик’ин кокак’айыткыныкаръапавъёлк’ыля: тэкичгэ, ыпаттъатыльа. Апагчен’кэгты,нэнанлымн’энавк’эны’ттъык’эй чама ынкы эмрэнэвыенн’э.

К’лявыл, ытлыгын н’ээккэк’эйин, тымн’этвак, н’ээккэк’эйыкрыягнавкы нынъэлк’ин. Ынпын’эвэ нинивк’ин:

—Унмык рыягнавкы атвака, ынк’эн н’эвыск’эт. Чама кыткоргавык йъарат нытайын’к’эн.

—Ии, к’ырым лым мэймэвык.

Вэнлыги ыяайпы нэнатагчечан’к’эн.

Н’эвъэн,ывик кыттывэк, нэмэ гамэгчератыльатын’олен.

Ы’вэк’уч, мэлмэлетык, нъытвыльэтк’ин. Агнон гагновлен.Мэлетык, ы’твыльэтыльыт нырыркок’энат.

Эвын гэвуск’ынкивлин. Нутэнут гэттымчук’эвлин. Н’авэтынва

н’аргыногты нинэннэк’ин ёрон’ы - льалянрон. Ыттэ нинэтэнъэк’инпэкулк’эе нинэтлык’ин, агтэтк’ыявкэгты нэлгын ёрокэн. Пэкулк’эе этлык, энйитъэвкинэлгын нилгъэв ныкыкватк’эн.Нэнакаргок’энат чематьянвыт.

Н’ээккэк’эй, кэтльак’ай, к’авъелёолгычыко нылымкэтк’ин чоттагнык. Вытку лютэк, илын’эн’э, ныгъевк’ин. Ытльатанэнагток’энат витъыт, вальыт о’выргык, ынкъам нэнаёк’энат элвэльинэт, йыркычьыт. Лёвыплыткок, нэмэ нэнаёк’энк’авъелёолгычыко. Ынн’ин амк’ынъычо.

Ытлыгэ, ярак олвытвак, нинэймитк’ин киткит ин’кылтыльын,авынэвэты н’эвъэнэ:

— Аны рэнынрырэвн’ын.

Ытлыгэ рынрык, ныпаак’эн ин’кылтык. К’ынур увичвинэн’,ройыръык нэнэнэк’эй. Ръотавыткольын нинивк’ин:

— Мачынан, к’эйн’ун а’тавынан, вэлет виин гичивк’эву мынылгыркын. Ынан гымнан, тымн’этвама, тырэнъюркын.

— Ии, гыт-ым ы’твыльанма микынэ?

Ынпын’эв иквъи:

— Гым ръэк’инэйгым? Вэлет мыкынъюркын. Виин яран’ы мачынан, пытк’ы ынкы ныкаргавын энчикукэ рытык.К’лявыл иквъи:

— Ынан льалянръогты мытрэнчикун’ын: а’к’ъытвыльаты вак тырачыгн’ын этйыръын.

С. 293

Ынпык’эв, ынн’ин ивык, гакоргавлен:

—Вачак’-ым ёрок’ай э’птэ, н’отк’о мэлетык, мыйъээнниткун.

Н’эвыск’этэ ивнин:

— Ынан мывинрэтгыт.

— Ии. Чама ы’лгымэйн’ыльын, ынан гымнан. Эчвэра, агромавыльэгым н’авытлывъёрык нарайъогым. Итык йык’к’эй унмык ырык тытинэнвичын’ыркын.

Эвын н’аргынкэн мимлылк’ыт нык’итык’инэт, тан’айъыткынка гэнъэтлин. Йъыйык’ нылелепэрак’эн. Нык’итыръутылек’ин.Н’авэтынва э’йн’эвнинэт н’эвыск’этти - энаральыт. Выткунэргыръочычак’эн. Ивнинэт:

— К’ынвэт ригэвы, к’инэвинрэтгытык ронпыльэгым.К’ытгъэт, эвын энмэч гэнпирк’ылин энэтрон. Ынпын’эвэнинэтрыткук’инэтёрон’элгыт. Етъан’ гэтчылинэт ымыльо.

Эръэмпэи’. Ивнинэт етыльыт:

—Нымэльэв мынк’амэтвамык, к’ымэл-ым мэгчеранма мытрэгытъэвы.

К’амэтваа’т. Гапатленат кыкватъолтэ, йытоот мытк’эпы.К’амэтвама, нывэтгавк’энат, нытэнн’ыткук’инэт.

Плыткук, нэнвиривын утъым, наныйпын’атынат эрти ёрок - ёрон’ы нэнпын. Нэннинэт гытолгыт - нанымн’ытавынат. Тан’ъэвкынульивэтын рэлкун. Кэнъутэ инээрнин нотайкоч араглыкэгтытэнтик, рэлку ляйвыма. Ымы Тын’эск’ын нывинрэтк’ин ронпатык.

Эвын гык’эвлин, натан н’ээккэк’эй ралкогты. Ытльак’ая аграк гуннин

к’авъелёолгын. Лёвыплыткок, авъеткынка нытлепыткук’ин,

мэливыльын: «К’ак’а, ымы льалянрон нынаргыныткэк’эн эмэчерикитэ».

Ынпын’эв чоттагнык нык’оратьолпатк’эн мачпэтатыльа. Этэнма к’оратъолтэ, нэнаталяк’эн ыпалгылк’ыл эмрэнын’вэвн’э. Йъоттыт нынлынток’энат: илетыльэтык гитк’ыевлинэт. Ынкъам натан н’ээккэк’эй ралкогты, лылячымъятынвэты н’ылгыля.

Эвын гэвулк’ытвилин - плыткуэ’т. Нэнынлевынэт ээкэт рэлку. Ынкы к’амэтваа’т ымыльо чеэкэй. Рэлкун чама нын’аргыныткэк’эн, чама нымачьегыткэк’эн, тан’апояткынка.

К’амэтваплыткок, н’эвыск’этти рагтыа’т. Ынпын’эв ынкы киквъи.

С. 294

Н’авэтынва аграк айколяннэн торайколята. Ымы ытри торайколятгъат, вытгыр рырыраннэнат пэтайколят. Йылк’этгъэт.

Ымы эргатэты ынпын’эвин яран’ы нэрэтэмэтын, льэлен’кы

ы’ллёкэгты. Ымы ёрок’айторчьовыргыльын, н’эранчьовыргыльын:

О’мрын’ана галпынрылен нэлгэ. Ёрок’ай гэйъээннилин. Нэмык’эйаграрон, льалянрон, нэнылк’утэтын. Рэлкун турнэлгэ чьовыргатык аяйвалпэрака гэнъэтлин.

О’мрын’а ныкымиглитк’ин, чама нытэнэлгын’к’ин, к’этэв гэкэвлин гаглымэгчератык: эвыт рычекооттэ нинэплыткук’инэт.А’птыма, н’ээккэк’эй вытрын’ нъэптыткук’ин айколк’айыткынык.Акэркыльык’ай эвын гэгынкэвлин. Ытлыгэ нинэнувичвэвк’ин’рылгыт гыргол нэнанкамагравк’энат, ынк’оры нэнанатчын’атк’энат.Ныпаак’эн э’птыткук, гырголягты нэнаерк’эн. Энаерыльын тэнн’у нинэлгык’ин. Н’эвъэнэ, а’птыма, нинэгитэк’ин тумгытум, увичвэтыльын. Н’ээккэк’эй, льук рылгыт, рыкалыровъёттэ, нэмэкылява нитк’ин э’птыткук. Ытлыгэ нинивк’ин:

— А’мын, выёльылк’ыл гымнин, нэмэ амкыляа лейвыркын.

Ынн’ъэм нъэптыткук’ин, епэчгин вытрытвальык’ай. Н’эвъэнэ,а’птыма, нинэгитэк’ин вэтгавыльын н’ааккагты. Нычимгъук’ин:«А’мын, атэк’ай эк’ылк’ылкыльин: ан’ъалнананалгык’ай, епэчгин лёвыльык’ай, выёльо нылгынин». Ванэван рэк’ын нивнин, мачынан, плевыт нынвэтгааркынэн.

К’ол-ым гагаймавлен:

* А’мын, липле, мэйн’этык, гымык ивиник э’мэттумгылк’ылигыт.

— Аа’? — пынлёнэн н’эвъэнэ. — Рэк’ын иви?

— Ванэван. Мури Тын’эн’н’ы нывэтгавморэ.

Н’эвъэнэ ивнин:

— Вынэ рэк’ыркын, плевыт вэлет намвакъотван’|н’оа’н.

Ынн’ин н’ээккэк’эй тыляалватэн’атын’оэ’.

Ытлыгэ нинэнувичвэвк’ин чама к’онпы н’ыраткынык. Ытльата, чайвыткон’н’ок, нинэтэйкык’инэт амтан’эты вальыт эвиръыт.

Н’ээккэк’эй мэйн’этгъи нылгэнын’аквэтгавк’эн, нак’ам к’ынурытля, нылгэныгынкойн’ык’эн, нылгинымигчирк’ин. Ытлыгэн’эвыск’этк’эй нэнанлымн’энавк’эн копрантыватчык’эвык льэлен’кы. Ымы ынкъам, н’ааккак’аймачы, к’лявылявэръыльын. Э’мэттылек, ытлыгын нинэвинрэтк’ин. Ёа’нма, к’онпы увичвинэн’у нинэлгык’ин

С. 295

опчетыквылгын ытлыгин, рэлку вальын, авынръотавэты ытльата. Епэчгин ныппыльэв, ытлыгэ, винрэттумгу лын’ык, гэныгъюлевлин.Нытанойгэнанватк’эн, левтык а’лявэты эплык’ытэт.

— Рай-рай, гачгамкын, — ытлыгэ нинивк’ин.

Амкыляванынток’эн - ныгалгок’эн эплык’ытэтэ. Ымывыёткокнылгининэпыткык’ин.

Ытля нычимгъук’ин: « Иа’м нэмэ алвавкыльэн имырэк’ык,к’эйн’ун въильылк’ыл?»

Алвавкыльэн ымы тэнэлгын’кы, инъюмэйн’этыльын,э’йн’эльэткэ рытъё, гэвэты вальын. Ытльата ныйыркъэв нинэнинъэйвык’ин ван’эк —нылгинынйирк’ин. Чама амн’аквэта,ытлыгык амралымн’энан’а, ныгаглыван’эк’эн, ныгаглымэгчератк’энярак.

Ы’ттъынвинэвык, к’ол нынтык’ин ныпэгтук’ин: ы’ттъыт яракныпкирк’инэт, ытлён-ым - яачы, пэнин, эмчекыльин. Кыткытык, ы’твыльыт н’ыпэк туквэк, нъыттъынльэтэтк’ин, кээткукатчатык нитк’ыевыльэтк’ин - мэйн’этгъи, к’ынур чама н’инк’эй. К’ынвэт ы’твыткук йын’ан’н’онэн. Тумык рээн нытэвыльатк’эн: опченмынгыт алвавкыльэнат тэвыльатык. Элек ан’к’ачормыеквэнэнанрачвын’атк’эн, к’ынвэт чейвытылек эпэн’ъивэткэ гэнъэтлин.

Гатльата нутэгчик, тэнутэск’ын’кы, инэтэк нылгиныкэтгук’ин.Гатльата нытэйкык’ин льэлен’кин роолк’ылтын’ачьылгын, пыгпыгыт ныйыръэтк’инэт.

Ынръам к’итычгэтык нутэск’ын, ричитык, вэлепы ойпа,нынкылвэтк’инэт эк’уттэврэк’эгти ынкъам винрит, рэляк’ан’к’ач ръылитэ, —нынутэгчик’инэт. К’ол нитк’ин нылгэръынток’эн.Нутэгчильэ винрэтэ нынвэнтэтк’инэт ывэрат пипик’ылгин, эвын тэн’этэк’икыльэ пэлк’умрэтэ йыръыльыт. Ныгток’энат, ныёк’энаттэючгычыку, киткит лыгэн нынпэлявк’энат, ытръэч калтыкво.

Эчьытъулк’эгти ныёк’энат — энмэн ынк’эната ныркурк’инэт. Нутэгчильыт нылгагновк’энат «томыгъян’айыръа».

К’ымэл-ым льэлен’кы ныригмивк’инэт, «нутэск’э» тэйн’этык. Палк’омралгын, пъопок’ылгын, ээкэлгын, пипик’ылгин тайкыё ронвы льэлен’кы, к’итык пытк’ылым нэтлегэтк’ин.

Льэлен’кы, кырвэнток, к’орэн муллымул ныпатк’эн

С. 296

рыпъопок’ылгав, рачьылгав чимычвиткутэ - моллыпан’ы, ыпатьёрыкэнмылгав, нэмэлым нычачак’эн. Н’ээк’ ранымытван’кы чьэчегнутэк — гэгъюлетлинэт!

Ынн’ин гивин’итти ныгаляк’энат.

Ытльата нинэныгйивэтк’ин н’ээкык тэнэлгын’ыльынван’эльын, лыги лын’э к’ырым ярак вальылк’ыл: ынтыёльатыльылк’ыл. Алвавкыльэн имырэк’ык!

К’оныры ытлыгэ н’ээкык винрэттумгу нинэлгык’ин. Уттыкрынн’ыткок, яа’рэнан’ак инэнйылгэтык, таръарк’ан’ык, купрэтлетык — нинэныгйивэтк’ин. К’оныры епэчгин ныппыльэв вэтгавтомго лын’ык, лыгэн ыныкы гэнгыттэпээтлин. Ынкъам н’ээккэтэмыкычьу нэнамн’ылёк’эн ытлыгын: имыръэнут тайкыё, ръэкиняаёлк’ыл тэминн’инэн’. Ярак тымн’этвак, э’птэ ытлённырэтэминн’энн’ык’ин.

Ан’к’ак нинэвинрэтк’ин ытлыгын таванвын’ыльын, купрэнвэтыльын. Ынкъам ытлыгын, ван’элтанма, к’ымэлынан чинитныкопраёпатк’эн. Ытльата элкыльын нинивк’ин:

— Нымэльэв вэты гэтэнгыен’э! Э’тки ёо’ ныйк’ык’ин йык’ынлик. Оратвака!

— Ии, —н’ээккэтэ нэноск’эн.

Ныпкирк’ин, эвын гакопрамэмылёлен: лылет кэн’ъиритэ гэнулинэт. К’ол нитк’ин, н’ирэют, н’ыроёт нинъэмэтк’инэт.Ныпкирк’ин, гатгытлёлен. Ытльак’ай ныкоргыръок’эн пкирык н’ээкык, копраёпатыльын. Эвыт к’ол, к’ынур ытлыгын, пкирык,к’амэтвама, нымн’ылтэлк’эн:

— К’aк’a, к’ымэк к’ол мэмыл н’ытгъи: амъыпъэпы гатвален.К’этэв гэпинтык’этыск’ычетлин ванвык. Мин’кри, этъым, к’этэв капчача тыпириск’ычетын ыпъэпы. Нутгъэв тыгтоа’н. Этъым игыркин гывальын: ымы кэн’ъиритэ энукыльин, нак’ам лыгэтан’ыргыльын к’аймэмыл.

Гатльата, к’амэтвама, нывэтгавк’энат: ытлыгын, магляльатыльын, епэчгин эпкиркэ.

Инъэ нинэныгъевк’ин ытлыгэ:

* Тын’эн’, кита к’ыйъончан’каав.

Н’эвыск’этк’эй нылк’утк’ин айылк’ъаратка. Эк’ылпэ нэнайпык’энат плекыт, нынток’эн н’аргыногты.

С. 297

Ныппыльэв, гэтлыгэ н’ыток инъэ, гэныгъюлевлин н’аргынэнрытэнмычьавык, мэн’к’о тылильылк’ыл. Нинэгитэк’инэт эн’этти,нэнантэнмык’эн кытыйгын, мэн’к’о ныйъок’эн. Ытлыгэнэнамн’ылёк’эн рэльын:

— Мэн’к’о гэлилин?

— Ан’к’айпы киткит ныгтыйгатк’эн, мэчйъыльын.

— A, к’aк’a, вынэ рай, э’ми, тургич рыпкирэннин.

Арычгытвальын ныгагчыръок’эн. к’ээкык нинивк’ин:

— Чанлёквайпы тырэлкыэ’, эвыт тыроратваа’, к’энаягнагэ.

— Ии, — нэноск’энн’ээккэтэ.

Н’эвъэнэ нинивк’ин:

—Н’авыск’анмачы выёльо рытчыэ’н! Люрэк’ вайынтыёльатыльылк’ыл, н’авматальа к’ымэл-ым ровэлятыльынривн’ынин, эвын-ым ытлыгин ивинитумгын. Увик чинит а’ткэгма ранкалыровн’ынэн. Йык’к’эй ромэглетыркын, ытръэч гынык лымн’энаркын, к’ынур к’лявыл, ымы ынкъам к’ынур к’лявылчейвыткуркын.

Ы’вэк’учитэ нинивк’ин энанъотавыльын н’эвъэн:

— Ии, мачынан, ынан к’ырым нынтыёльатын, гымнин ынпэвкин выёльылк’ыл**.-К**’ырым ы’ттъэ к’онпы ы’нъэмэнмык ымы к’ырым ы’нэмчемэмык.

Тын’эн’н’ы мэйн’этгъи. Эмэйын’кыльин н’эвыск’этк’эй, к’онпы ытлыгык рээн вальын. К’ол нитк’инэт, ёа’тык элек,нын’элгытвэтатк’энат, нырэпалгытвэтатк’энат.

Чама ытля нинэвинрэтк’ин йъээнник льалянрон. Нак’амёройн’ын нитчык’ин рынэк н’аргыногты, Наргын рыягнавкыныван’эк’энат. Н’ээкык ныйк’ык’ин каргок. Н’эвыск’этк’эй гиинунылгык’ин к’лявыльянва, эмрэлгын’э ынтыёно.

Мэйн’этык н’ээкык, Тын’|эск’ын нык’ывчимгьук’ин: «А’мын,пыск’уннэнэны, лен’ытэк’, мин’кри рантыёльаты». Н’эвыск’этк’эй,эчичевкэ, нывинрэтк’ин олвытвакыльэн ытльак, к’ынур гэнйылгэтлин: алвавкыльэн энотлятык, эк’ылпэ нинэплыткук’инэт тынэёт.

Эвын гэльэленръулин, гэк’итылин нутэск’ын. К’ол итгъи,а’к’эвэнэ вагьэ. Гыпылмыръолен, нылгипин’этк’ин.

С. 298

Ныралкотвак’энат. Епэчгин амэн’къамк’амэтвакыльэнат. Аръапат нититк’ин. Аграк ытля гэн’ээккэтэ ныван’эк’энат,нывэтгавк’энат. Ытлыгын кынмэк нытаръарк’ан’к’эн. Люур вайчоттагнык рэльыт ы’ттъэ тавтаво нэлгынэт.

— Ов!

— Э, вынэ мури.

Чьовыргын натытлёпын.

* Ээй, вынэ к’ырэтык.

Рээ’т, эвын ынпын’эв ганпыначга.

Ытлыгын чичеквъи. «К’aк’a, вай энмэч, эвын-ым, к’элюк’мэйн’этгъи н’ээкык», - нычимгъук’ин. Ымы ытльак’ай янра нык’алялвынвэтгавк’эн. Оча вальын ывэк’учик, авъеткынка нытвак’эн. К’ээкык ивнин:

— У’рик’а, гантыгэватлен, гынмыл ванляльытён’авэты. Пыгпыгчыко гэнэквэвлин, к’ынльэтэтгын ынъевн’авэты.

Тын’эн’н’ы н’ытоэ’.

— К’aк’a, етык, вынэ гэчевкы мынмэн’къамк’амэтвамык.

— Вачак’-ым мытэк’эмэн’ыск’ивык. - Ымы ытля н’ытоэ’. Йъонэн н’ээкык, вальын ян’ачыко. Ивнин:

— Виин ынкы к’оратвагэ. Увик ынн’э анкалыровка ральэты.

— Ии, — очнэн н’ээккэтэ.

О’мрын’а тэк’эмэн’гъи: гаематленат инут, к’этын’окэнк’оранмыёкэн. Ратвынэн так’аманъёлгын. Ынкаткынык чепъаёчгын: нылелелпэрак’эн, рын’ыргалгав вальын. Йытонэн к’эмэн’ы,рэймэвнин кынмагты.

Кынмэк гаакъоленат ынпын’эв ынкъам ынпыначгын,нылгэчемгъотвак’энат. Авынральын-ым колё нывэтгавк’эн, к’ынуретыльыт тымн’ъатав энарагчельыт, ымы ванэваннырамн’ылёгнэнат, эк’элюк’ ныръэтури, к’ырым тымн’энн’энк’ыетгытык. Тын’эск’ын, ытръэч эмк’элелвынэ, нычичыльэтк’ин.К’утырык-ым нылвавк’эн тывык елыткынык вальын вэтгав, чаматъымпан’атынвэты, ыныкитуйн’э рытык. Ынпыначга нэноск’эн.

К’ынвэт гаймаквъат вэтгавкы. Ымы н’эвъэнйыръыт янранывэтгавк’энат. Тан’гэчевкы, к’эглынангэт, к’амэтваа’т.

Рэмкичильыт панэна нывакъотвак’энат, антокыльэнат. К’ынвэр Тын’эск’ынэ пынлёнэнат, авынлыгаратэты ръээвык ынпыначгыт:

С. 299

— Иа’м, эк’элюк’, нылейвытури?

— Ии, — иквъи ынпыначгын. - Вынэ ванэван амтымн’э мынъенмык.

Тын’эск’ынэ пынлёнэнат:

— Ээй, ръапын’ыл? К’эйн’ун гамн’ытлен?

— Ии. Вынэ, вай н’эвъэвйильымури. Ытлывэ мэйн’этгъи,тагнымытватомгынн’ан’ нъэлгъи. Энмэч лыгэн чинит ан’к’айпыляйвын’н’оэ’, нак’ам алвавкыльэн, мэчынкы нымытвамэч нъэлгъи. Ымы тургин н’ээкык мэйн’этгъи, тан’ынтыёльаты нъэлгъи.Вай мури нэнн’ивымык эмчинъюргэтэ. Итык моргынан лыги,тургин пыск’онвыёльын, к’элюк’-ым гыто рэлгын’ыткы.

Тын’эск’ын иквъи:

— Ии. Чама епэчгин эплыгыттэпэвкыльии, яйвачгыргынрынтыёльавкы: янот нымэйн’этын, плевыт. Чама евъев, рамэглетык нэмыгъюлетын. Эгъёнмайн’авъё, епэчгин гэвэты вальын ымыывиткук, ван’эк. Чама гымнин ытръэч выёльын, тэрэн’н’ыльын,гым оратвак Кэн’иск’ук. Ротэвык ытльак, ын’энанма. Нак’ам йык’к’эй мынпаамык ы’тлёмэглетык. Ынан евъев, плевыт. Чамачинит нэмгыттэпэвын, ачвавэрэткэгты нэмнъэлын.

Ынпын’эв авъеткынка нытвак’эн. Ынпыначгын иквъи:

— Ии, к’элюк’-ым мин’кри, эвын гым нык’ылк’ылетигым, к’элюк’

чама пыск’унн’ээкык,эвын гымнан гыто тъылгын рынтыёльавкы.

Ивнин ынпын’эвэ:

— Вынэ мынрагтымык, к’ымэл-ым ръоптыволк’ытвэа’.

Н’ытоа’т н’эвъэвйильыт, уйн’э нэнтынэт.

Нык’ывн’ыттык’ин ытлыгын: «А’мын, тыттэн’эт, мин’кри нак’ам мынит, эвын к’ырым ы’нынпаавын йынатык».

К’эглынангэт, ымы к’оленотайпы нэтчын йынатык. Пытк’ылымнымнымгыпы йынатык нынъотавк’эн. Нэквэтк’инэт н’эвъэвйильыт, онтыёт: уйн’э антыёка. Ытльак’ая ы’вэк’уч, к’олрыннин, ивнин:

— Нак’ам гыто лын’ыркын н’ээкык к’ыликэтыльын. Вынэ эвынк’ыликэтыльылк’ыл — мынчимгъуркын. К’ырым к’онпы лыги мынылгын: мури палк’атратаа рэтэвиминн’ыэ’ пыск’унк’ээкык. А’тавлыгэн мури лён’ынэмн’оляа нэнтымык — вынэ мынчимгъуркын.

С. 300

Нак’ам ымы нутэк’эйык н’авъавъеё гыто мытылгын. Вэлетлым рачымча ынтыёльатыльын ымы мытвирин’ын. К’ырымэн к’лявыл:итык гэейвэчьэв кымин’этыльылк’ыл. К’ырым к’онпы янран’авонытваа’н, вай мэчынкы н’эвыск’эту нъэлгъи, нымытвамэч чинитнъэлгъи.

Ытлыгын авъеткынка нытвак’эн, вэтгавыльыннэнапалёмтэлк’эн. Ынн’ин ивык, рычимгъунн’эвнин н’эвъэнэ. Чама нык’алялвынвэтгавк’эн.

Йъэлгытомгэн рымайн’авъё ейвэлк’эй - ытлывъёк’ай пэнинвэръылёйн’а вальын. Нак’ам итык олвытвакыльэн:к’онпы ынйивык винрэтыльын ярамэглетык чама энатвэтатык. Плекытк’онпыавъяатэты вальыт, пэнин а’лянтольыт въэгти авъяатгыргэпы.Камарлёйн’ык’ай, эмъыттъымк’эй ымы иръык’эй, пэнин яаё о’рарымнэты. К’онпы экъэликэ лейвыльын. Тылемэйн’этэ итгъи, пэнин араттальын, нак’ам чикинъэ еп нараттак’эн. Пэнинун’элыльын: нытоммайн’ык’эн оттынома тапк’аткынык. К’олнитк’ин, нырыркарэтльольок’эн. Тын’эск’ынэ, араттак, пэнин рынгээвъё.

Нэмэ к’ол итгъи, Тын’эск’ын араттаэ’. Йъонэн а’ачек’к’ай Вэтлялявтык ранъав, эвын яал нинэрэтчын’к’ин левтуттуут. Эйычгитэ нэнаркыплык’эн нитчык’ин уттуут. А’ачек’к’ая яал рытчыкнэналвавк’эн. Тын’эск’ынэ йъонэн, винрэннин яал рытчык. Нэнкувлыткувын тапк’аткынэты, а’ачек’к’ая выква кыргонпынэн.Тын’эск’ынэ ивнин:

— А, эви гынин оттоммагтэ. Льук гымнан, нычимгъуйгым:«Мэн’ин пэнин оттоммаатыльын?» Чемэт ынн’ин ныкыргонпатэгыт.

— Ии, — очнэн а’ачек’к’ая.

Яал рэтчын’кы левтуттуут, иръык’эй гэлгитк’ыевлин,въаглын’ын гъалянтолен плякгыпы. К’олеплякгыпы нъалянток’энпотыколгын. Уйн’э экъэликыльин: вилют галгэчелгыръоленатк’ивъетэ. Лыгэк’эвъягты вальын н’энк’айъаачек’к’ай! Тын’эск’ынэивнин:

— Иа’м нараттайгыт патгыргыпляка?

— Ии, — очнэн.

— Ынйивн’эвэ ванэван ныльунинэт?

С. 301

—К’эйвэ, нинэльук’инэт. К’оныры гымнанчик’айнэнатапъан’эгым. Нак’ам чинит йыпатык алпынн’ыт, эвырнытитгытэтк’инэт.

— Ванэван к’ыягтыкватгэ?

— К’эйвэ, чьэчен’этык ныгтыкватэгым.

Эйычгитэ кыплык, гитк’ыевлин рыпын иръыкин,нинэтлыткук’ин вычготтык’ая. Улвэвкы, гак’эвъян’н’олен. Рылгыт,итк’ыевыктъэюмимлык, нык’итык’инэт. Румэкэвнинэт чемыянвыт уттыт - тимтин’гъи.

Тын’эск’ынэ нинэгитэк’ин тимтин’ыльын. Винрэннин эмтэйпык. Нинэгитэк’ин тылельын о’раярагты. «К’aк’a, а’мын ейвэлювагыргын э’тки, авынганъевма. К’элюк’-ым, эвын ынйив —к’лявыл.К’лявыля ръэнут лыги нылгынин. Чинит ытлён рычикутэ рытьё.Мэвын нытапъан’ын. Ымы элылекыльин: инэльукыльинэт патгыргэпы а’лянтольыт путыкут. Плекыт, а’мын ымы ампэтата,эгылыкэ гэнъэтлинэт. А’мын элын’ан’гыргын инэтэнтикк’этывыквык!»

Лыгиейвэчу гэлгылин ейвэлн’инк’эй. « Мури к’энк’аеты мынвэннэркын, к’утти-ым энмэч выёльык’аеты акоргавка, йъэлыги к’ынур тэрмэчьын’ыркыт», — айычгэнолга тыляма, Тын’эск’ыннычимгьук’ин.

К’эйык’ын рымагтэты тылеи’. Колё уттуут ныномк’эн. Нэмэ льунин к’ол вылгил. Гитк’ыевлин: мэткиит яал рытчынин, кыргонпынэн. Ыннэнчеэкэй румэкэвнинэт чемыянвыттапк’аткынэты: к’итыръук, ы’ттъэ тан’ыгтын’. Нылгэчывъячатк’эн,нак’ам йын’эйын’. Ыяа нэмык’эй к’утти уттык гэнъэтлинэт. К’ынвэроттоммай тэйкынин.

— К’aк’a, рэк’улымн’э, виин к’эйык’ын гуттэ мытратваа’.

Чама ныван’к’ытномк’эн: таван’к’ынн’ыэ’ ынкъам тъии’н’гъи, рыляйвыёлылтэчавчывантак.

Мэгчерыткома, а’ачек’к’ай чимгьуу рытчынин: лыгэлн’ун, епэчгин эмэйн’эткэ, эмк’ивъельэтык, ръэк’ывикивы. Иилгычычеткин, ытльэпыкэн а’ачек’к’ай. Ытля, епэчгин ныппыльэв вама н’инк’эй,гэвъилин. Ытлыгын, этъым вуск’э, гылёта н’авъанэты чама ейвэче н’энк’аеты, яачы гэвъилин.

Ынйивэ, эгмин’ыкыльэ, ынык гэтчылин ейвэлевыльын

С. 302

н’инк’эй. Ынйивн’эвэ, эгмин’ыкыльэ, гэнмэйн’эвлин. Ытръэч нэмэ ынн’ин вальын вагыргын: амалван’ гэчимгъулин, ынанкэн гэвэты вальын кымин’ынмэйн’эвык. Н’инк’эй лыгук’элю гэлгылин. Ванэван унмык эн’ъэлю нылгынин. Ымы апл ык’амэтвака нытъылён’этк’эн. Вытку ынйив ы’твытконвэпы лымэвыр эвэнэнвэпы пкирык, нэнанк’амэтвавк’эн. Ынйивэ, эпчиркэ к’амэтвальын, нинэгитэк’ин. Нэнамн’ылёк’эн н’эвъэн:

— К’эйвэ нэнанк’амэтвавэгыт?

— Алымы ымъылён’эт нык’амэтвак’эн, ытръэч эмгытлитэ рапойгын’ыльаркын. Кытвылк’ун нанк’ын э’мйиркыльин.

Ынйивэ нинивк’ин:

— Унмык ак’амэтвака!

Н’инк’эй нивк’ин:

— Ии, — нак’ам колё нык’амэтвак’эн.

К’элюк’ ымъылён’эт ныгытъэвк’ин. Нак’ам ынйивн’эв ляйвытконвык нык’амэтвак’эн, ынкъам ытлывъёк’ай ванэван нынк’амэтвавнэн. Нак’ам колё выёльо нинэлгык’ин. Киткит аалёмка вальын нэнаталяйвык’эн. Кыткынн’эт нун’элк’ин, лымэвыр к’этын’окэн оттоммагтэ тапк’аткыната имтитэ нэнагтык’энат. Амынан аймыльын. Ынйив ярак вама, винрэтыльын энатвэтатык рэпалгык, н’илгык.

Вуск’ынкивык, мэйн’этык эйычгин, номычьыномык, н’инк’эй ынанъыттъыёл нымыргогэчек’эн. Ынйивн’эв колё ныкалготкэк’эн:

— Мури энмэч инъэ мытмыргомык рывэлмытк’ылгав.

— Кыкэ, - носк’эн н’эвыск’эттумгэ калготкэльын, - нэмэ к’этэв А’лялёйн’ын гамыргогэчелен. К’элюк’-ым амолвытвакэта, пэнин

аанкыпляка лейвыльын. К’этэв а’мын атъылын’окыльэн гынин пыск’онытлывэ. Вэтгавыльын к’утырык н’эвыск’эттумгэ носк’эн:

— А’мын мургин н’инк’эгти киткит итк’ыевыркыт, эвын гатагъен’ын’оленат. А’мын тан’ытлывъёльэгыт: ынанъыттъыёл нанмырговыркынэгыт, ымы ан’ъока варкын оттэпы.

— Вачак’ н’инк’эй к’ынвэр аа’чеко нъэлгъи, пэнин авъяатэты лейвыркын. —Н’эвыск’эттумгэ нынпалёмтэлявк’эн ынйивн’эв А’лялёйн’ынэн.

К’ол-ым, эчичевкэ, ныкалготкэк’эн:

— Колё ныгынкойн’ык’эн ытлывэ, имырэк’ык алвавкыльэн.

С. 303

Н’эвыск’этэ пынчойго нылгык’ин н’ытольын:

—Ии, вынэ к’ымыргоркын виин, ынан нарататлын’гыт. Евъев, ынан ейвэлн’инк’эй рэмэйн’эты.

Ынйивн’эвэ, епэчгин вуск’ымчыку н’аргынэн, нинэныгьевк’ин:

— Рай-рай, ы’лн’ыинъыльигыт, ынрэтвии’, эйычгин мык’ытвии’, люрэк’ оттыномгъэ. Нэмэ кыткыткэн оттыкэвагыргын мытрантыгэванн’ын.

Н’энк’айъаачек’к’ай, рэйылк’ынтэгнык, нылк’утк’ин.

Ныкэргыпк’эн чоттагнык. Ынн’ин, ачаёкватка, нараттак’эн.

К’ол итык, кимылтэтыльын, ынйивн’эвэ нэнаркыпльпк’эн кыкватплякин’а. Эмынымчевэ, киткит ивинэн’у нылк’утк’ин.Нэнайпык’энат аплыкыкваткыльэнат эвиръык’эгти. Ытръэч выёльын. Ынйивн’эвэ нинэгйипк’ин пурэлмил.

Ынръам ныльэленръук’ин - тинтин нинэривлык’ин. А’ачек’к’ай олвытвакыльэн. Эммигчирэтыльэтык, иръык’эгти эвыр ныргэлёк’энат, чама гытлёльатык, эвыр ныргэлётвэк’энат. Ымы льэлен’кы пэнин винрэтыльын рамэглетык. Ынйивык рээн нивиник’ин. Мэмылёк - э’мэтыльын. Копрантыватыльын,таванвын’ыльын. Ымы н’ээк’ ванэван нык’эплывичвэтын мэйн’эттумгык рээн. Ванэван нырачвын’ын, ытръэч ярак к’онпы мигчирэтыльын. А’ачеко апэракыльэн, ынкъам ымы эвытрыкыльин нымнымык. К’ымэл ынкъам чычатъянва эльукыльин, ымы лыги элгыкыльин. Тын’эск’ын, тапк’антальын, рагтыэ’, гимтиткулин мыргота.Н’эвыск’этти гакоргавленат мыргогты. О’мрын’ана йытонэн к’эмэн’ы ынкъам ивнин н’ээкык:

— Виин к’эръэмпэги.

Ынан-ым пыгпыгчыкойпы к’аматкынэты йытонэнат вэтлёнлятъолтэ, мытк’ытъулти рыркэн. Нычимъэв чывиткунинэт,ынкъам к’аматкынык рытрилнинэт мыргот. Чемъамыргот, кээльэтык выквык, гэтэн’этлеэтлинэт рук рымытк’ылгав. Колё нычачак’энат.

Араттальын, к’амэтвама, нымн’ылтэлк’эн:

— Нэмэ А’лялёйн’ын чикинъэ еп гараттален. Тыйъон Вэтлялявтык ранъав, эвын энмэч готтоммаатлен. Тывинрэтын яал рытчык левтуттуут. А’ачек’к’ай, эйычгитэ кыплык, гэлгитк’ыевлин.

С. 304

Этъым эн’ъэлетык, алпынн’ыт плеккин гэнтылинэт, мэчичьу въэйык рээн гъалянтоленат егрылгыт. Иръык’эй гэлгитк’ыевлин.Нак’ам ымы уйн’э уккэнчикыльин. Иръыкин рыпын к’ынур йъэнэлгын гэнъэтлин. Итык, мэгчеранма, гатгытлёлен. Левыт, кырвирти нык’эвъячатк’энат. Вилют галгэчелгыръоленат. Нинэгитэйгым тимтин’ыльын уттэ, чама гамыргогэчелен.

Н’эвъэнэ ивнин:

— Ии, нак’ам к’эйн’ун ынйивн’эв рыпэт ратымчыткоа’амракалготкэн’а. Вэлет нынмырговыркынэн ынйивн’эв, йын’н’эй йъээнниркынин. Лёнъяйвалн’ытота, к’ынвэр мэйн’этгъи. Пэнин авэръылёйн’а лейвыльын. Ынн’ъэм ытръэч выёльын, яракэн мигчитльэн, ынйивн’эв рачымчепы ляйвыма. А’мын-ым, к’элюк’ ынйив тэн’эмнымчевэ, к’ырым рэк’ын нивнин н’эвъэн. Эчвэра эльукэ нынтынинэт эвиръыт, яаёттэ ытлывъёта. К’элюк’ к’лявыл, элылекыльин. Ыныкит ынйивн’эв лыгэтчаё нъитын, к’ырым йъарат ынн’ин нъэгйимнин пыск’уннэнэны. Чама ынанкэн гэвэты вальыт агмэн’ыкэянвыт. Ыныкит чинит кымин’у нъитын, окооко нъэлгынин. А’мын к’этэв нъомрык’эн нинк’эйк’эй, тэлвэ мэйн’этгъи, пэнин аан’кы плекыт: чемэръатэты. Энмэч-к’ун Тын’эн’н’эн у’рэттумгын. Аматан’ынк’амэтвавкэта ынкъам ныппыльэв ваэ’.Лыгэлн’ун а’ачек’к’ай.

Авэтгавкэ, ытръэч э’н’гыпы выентота вальын н’эвъэн Тын’эск’ынин, гавэтгаквыплен. Ы’вэк’учитэ чычаткына нинэгитэк’ин. Нычимгъук’ин: «К’ытлыги гымнин тумгытум, к’эченпыткэвык, гэйилылин». Нэнапалёмтэлк’эн вэтгавыльын. Н’ээкык тан’авъеткынка ныпалёмтэлк’эн: гакочгыплен вэтгавыльэты.

Мыргоплыткок, О’мрын’ана рырамавнэнат мачпэтатыльыт,мачныйъак’энат к’опалгаръат. Рэлюк агтыкыльэнат тэкичгыт, киткит гэнититлинэт, нак’ам к’имытк’ыльыт.

Н’эвъэн панэна нывэтгавк’эн, к’амэтвама:

— Йык’к’эй-к’ун ымы нытантапъагнэнат эвиръыт. Лыгэнн’ун а’ачек’к’ай , к’ынвэр рэк’увикивы. Нак’ам ынн’ин ваянвыт нъомрык’энат.

Тын’эск’ын гэнйивик’эвлин. Ивнин вэтгавыльын:

— А’мын ынн’э ынн’ин ивкэ.

С. 305

— Ии, — очнэн н’эвъэнэ, — к’эйвэ, плевыт вай мынытваркын.—

А’мын к’оныры ымы мури уйн’э элылекыльымури. Ынн’ъэм мургин ымы чычеткин. Гыевкы н’авйъэлгытомгын йытоё, эвыр моргынан к’ырым мынльун, к’элюк’ эвытрыкыльин эмъэк’эвиръэ.

Ы’вэк’учитэ татлыгнэн вэтгавыльын н’эвъэн. Н’эвъэнэ ивнин:

— Мытив-ым ынйивык варкын.

Ывэк’учитэ татлыгнэн:

— Ынйив —к’лявыл, к’ырымэн н’эвъэнйыръын. К’ырым нынтэйн’эннин, ымы к’ырым ныйъээннининэт эвиръыт. Н’авэтын яракэн, эмэлкэ лылялгын, — энаннымытвавыльын ройыръыкэн.Эты, ымы н’эвыск’этти амалван’ вальыт, э’квырга к’утти нытэрмэчьын’к’инэт, эейвэчкыльинэт. Нак’ам тэпк’эк, айычгэнолгык нылгэчывъячатк’эн. Левыт А’лялёйн’ынэн к’ивъетэ рыпэт нык’эвъячатк’эн. Итык нъивчейвык’ин. Эмрэк’ун, гым оммаанма гъимпигым, ыныкит тылк’утык ынкъам тытаалгылятык,эвын гэйк’унтэтлин.

Н’эвъэнэ ивнин:

— Иа’м к’ол энтыкэ, ачын’ка, пытляк’ к’амэтванвы. Итык э’нк’эткэ кивык, вэлет тъэйъээннинэт каргыт. Чама нъайпынэнат гынин пэтыльыт кэмэтти. К’ырымэн эчвэчьин, чама к’ол итык, гынык винрэттумгын. Лыги рытчык, чинит раляйвын’н’оа’.Чама рэкэвы морыкы. Э’тки вай, н’ээкык амынан, нак’ам гытомытылгыркын к’ыликэтыльын. Вай мури мытынпэвыркын, вэлет, к’ол итык, винрэттумгылк’ыл н’ээкык чама чычатлык’ан’ын.

Н’ээкык, эк’элюк’, авъеткынка ныпалёмтэлк’эн, алымы ытръэч ытлыгин вэтгавтомгын. Пэкул нинэнрык’ин татльан’а ымы чывэткоот тэкичгыт, к’ынур ытльэн.

Ытлыгын, к’амэтвама, нырэмыннун’к’ин. Эмк’элелвынэ нычимгъук’ин: «А’мын, тыттэн’эт, к’ынвэр н’эвъэвйильэ нэрэпчен’имык: нэриткэн’ын пыск’унк’ээкык, ганмайн’авъёчен.Рантыёльаты, мури мытрэейвэлевы, тыттэн’эт, ынпавмачы».

К’эмиплыткуэ’т. Н’ээккэтэ румкэвнин к’эмэн’ы. Ромкавын’ок,

маленэн мырмыр галгарга.

Н’ээкык мэйн’этык, ытля вакъотвата гэнъэтлин. Ымыльо яракэн н’ээккэтэ нинэнчикук’ин. Ытля нытилюн’этк’ин. Ван’эльын н’ээкык нинэтэрытрииръын’к’ин. Н’ээкык алвавкыльэн имырэк’ык.

С. 306

Вулк’ытвик, гэтлыгэ выквык нынъэлк’инэт. Ытлыгын к’ынур

ывичвытумгын. К’ол нитк’инэт нытин’учитк’инэт. Н’ээкык к’ынвэр гаройвавлен ымы выквынэтлетык.

Ытлыгын нылгининъык’ин чама нэрмэк’ин. Тапк’айпы кымгытэмтэк чыгайылк’ыеквэ гэлгэрмэвлин.

К’ол нинэнтык’ин, н’ээкык ун’элтумгу нинэлгык’ин тапк’агты, оттымаеты. Уттимтильын Тын’эн’н ’ы рачвынтомго нинэлгык’ин. Ымы |к’ынвэт ытлён чейвык чыгагьеквэ эпэн’ъивэткэ гэнъэтлин. К’ынвэр галгаройвавлен. Ынкъам тэнэлгын’кы, а’птыёттэ пэтле нэнаныпъавк’энат. Нэмык’эй нак’ам лыгъыттъыгырын’кэн.

Эвын нытутъэвк’ин, ымы гититлин аръапат, О’мрын’а нытапалгын’к’эн чотгагнык, пэнъёлгык к’ача. Рэск’иквъи Тын’эск’ын, ивнинэт н’эвыск’этти:

— Вай, мури А’лялёйн’ын нэнатвэтанморэ, тырачыгн’ын к’амэтванвы. Нэвъэнэ ивнин:

— Ии, тэгмэчынкы мытк’орапат, люур гэчевкы мынмэн’къамк’амэтвамык.

Тын’эск’ын н’ытоэ’. Аплёратвака, рэск’иквъэт ытри А’лялёйн’ын.Нэмэ тан’к’онпы гаёо’ръолен. Ныльэленръучычек’ин. Айгынлейпы ныйъок’эн. Рэск’ивык, ивнинэт н’эвыск’этти:

— Вынэ вай мытъет, энатвэтатыльыморэ. Мытк’эвъян’н’омык.

Мынк’амэтвамык.

О’мрын’ана ивнинэт:

— Ии.

Вакъоа’т чотыквыткынык. А’ачек’к’ай нымачьёптан’ытвак’эн турлейвыльын. Тын’эн’н’ы к’амэнтоэ’. Тын’эск’ын гарычгатлен о’раралкогты чотыквык.А’лялёйн’ын гаакъолен ръавкываннаткынык.Плекыт, патгыргыльыт, чотыквык ганолятленат. Н’авыск’атк’аеты, игыпэ, нэнанатчын’атк’энат. Ытръэч а’к’анатчын’аты – вэнлыги нывытрэтк’инэт. Ынн’ъэм Тын’эн’н’энэ айвэнъяп лыги гэтчылинэт.Ытръэч ы’ръэ ванэван ныгитэнин.

А’ачек’к’ай аёптан’аткэгты, Тын’эск’ын нывэтгавыльатк’эн, к’амэтвама. Нымн’ылтэлк’эн: нэнатвык’энат амалван’вальыт пын’ылтэлтэ, валёмъёттэ ляйвыма к’оленотайпы. Н’ээкык, вэтгавтомго лын’ык кэвыльын, ночыткок’эн. Ытлён, энарамавыльын,гагаймавлен вэтгавык ытлыгык рээн, тэнн’ыткучьэтэ. Ымы ытля

С. 307

ырык рээн гагаймавлен вэтгавык. Гэмо нэлгын вулк’ытвильын.А’ачек’к’ай ымы палёмтэлык гатан’ычьэпылен.

К’ытлыги а’тавынн’эн гагаймавленат, ин’к’ун ырык ныткивын А’лялёйн’ын.

Тын’эск’ынэ ивнин А’лялёйн’ын:

— Вынэ вулк’ытвии’ н’утку к’ыткикви.

—К’oo, — очыткоэ’. — Этьпк’ун, ръатчан’ыт?

Тын’эск’ынэ ивнин:

— К’ырым нъатчанат. Энмэч к’ыкэттывагэ.

Тын’эн’н’ы ронвэрэквъэ. Энэтрон гээкэтлин ымы гайколятлен. А’ачек’к’ай, игыптэгнык, пчегтываэ’. Эчги йыннинэт плекыт гапамъяма, О’мрын’ана пирининэт рыпъавынвы. Итык галпынн’ыленат авъяатгыргыт, ытръэч нэмэ аан’кы гэнъэтлинэт.А’ачек’к’ай иквъи:

— К’оныры амтапк’антальатык, эвыт алпынн’ыт плеккин нынтык’инэт. Чама рытрииръыт, тайкыёт чинит, о’мрыкыльэнат.К’ымэл гымнан, ынйивн’эвэ пэнин кыплёйгым плекэ.

О’мрын’ана ивнин:

— Иа’м нак’ам ынан чинит инэйъээнникыльинэт? Мытив ытлён ван’эльылк’ыл?

О’мрын’а, рычекома, нык’алялвынвэтгавк’эн: « А’мын нылевлевк’ин н’эвъэнйыръын».

Тын’эск’ынэ ивнин а’ачек’ай:

— Аньпк’ун эргатык тырэнльун’энн’ынэт гымнин колтаквыт.Игыр-ым виин мэчынкы, энмэч мынйылк’эт. Ынан эргатык инъыгъевэ.

Эргатык кыеквъи А’лялёйн’ын, эвын энмэч гэгъевлинэт н’эвыск’этти. У’рэквъи чоттагнэты, эвын чотык к’ача гэтритлинэт ынин плекыт. Ымы памъялейн’ыт. Эк’ылпэ чоттагнэты н’ытоэ’. Иымнэнат памъят: гакыкватленнат ымы гэннилинэт чематгыргыт. Иымнэнат плекыт: патгыргыт эвын гэйъээннилинэт.К’утгъи, эймэквъи чаёкватыльэты, инэтэнтик рыпэт

ныйикилетк’ин эмйыркэ памъячыкот ымы плекыт галгэпгатленат.

К’амэтваплыткок, Тын’эск’ынэ ивнин н’ээкык:

— Кита, к’инэйыл н’анк’энат колтаквыт.

С. 308

Н’ээккэтэ рывиривнинэт тэврик илгик’этыльыт н’ирэк’ вычготтык’агтэ, н’илгэ рээтэтыльыт. Ивнин Тын’эск’ынэА’лялёйн’ын:

— Китак’ун н’отк’энат плекык к’ытантэнмын’гынат.

А’лялёйн’ына тантэнмыгнэнат.

К’ынур ръарк’ат: н’илгыт йыпыльыт плекык, ынк’оры пынитыльыт. Йымнэнат, тэн’култэгйит вальыт. Чейвыткуи’— нутэск’ык ныкытпэгляк’энат.

— Ии, — ивнин Тын’эск’ынэ, — гынан к’ылгыгынэт, араттак к’ыяаркынат. К’ымэл-ым рапаан’ыт эвъеэтык плекыт, э’тки эвын чыгаглын’ын, пытк’ылым коочгаглын’ын, ныкэтгук’ин плякэты.Ынан рэнкэвн’ынэт. Турчейвыткук рэмэчекэвкиты, тылерэкэвы.Чама и’вчейвык, гытканымчавык, к’ырым унмык к’ыпэн’ъивэтыркын чама унмык к’ырым к’унрэпги куучгэйык.

Ыкээн Тын’эн’н’ы, араттак, ныколтакватк’эн. Мэчичьу, и’вчейвык,гым нэнапэляк’эн.

Н’эвыск’этк’эй, тэнмычьо лын’ык, гачелгыльовлен.

—Тэлен’, пытк’ылым ранэнъытванн’ыма, а’мын нынэн’ъэлевмури. Тапк’агты рачвын’ыльатык, эвыт плеккин култэт нэвъеэтк’инэт. Нэмэлым миргык’эе гэчимгъулинэт уттыкултэт. Ынкъам выквын’ынратэты рачвын’ык, амыргынан уттыкултэт нымэчмэрвык’инэт. Вайвай, гынан к’ылгыгынэт.

Чит э’нк’этгъи а’ачек’к’ай.

— Ынн’э э’нк’эткэ пынрык. Энмэч ынн’э игыпэткэ: к’ыетыркын,к’ол к’итыркын. Чама гымнин н’эвыск’этти тымн’этваркыт, к’элюк’ амгымнан к’лявылегым, гыыт гымык рээн такалго к’итыркын.Ынн’э чинит гынан энникэ, к’ырэтыркынэт, вай н’эвыск’этэ кырвэнтоолго ы’нылгыркынэт.

— Ии, — очыткоэ’.

— Э’ми рай, н’аргынэн ынрэтвиркын. Рэмэлеты, люрэк’ агнок

рэк’этвыткун’ыт.

А’ачек’к’ай ивнин:

— Тымгэвык, морыкайпы к’ъытвыльэтги.

— Ии, — очнэн.

Этын н’ытоэ’. Ымы а’ачек’к’ай к’утгъи н’ытонвы. О’мрын’ана рулвынин эвиръынкылвэт: иръын ынкъам кэмэрк’эгти. Чит

С. 309

А’лялёйн’ына э’нк’у лыгнинэт. О’мрын’ана ивнин:

— Ынн’э э’нк’у элгыкэ, энмэч ы’твыльэтык к’ыйпыгынат.

Иквъи а’ачек’к’ай:

— Ытръэч-ым ынйивн’эвэ ринъэйн’эльэты.

— Рэк’ыльигыт, эвиръынн’эльигыт, энмэч ракоргавы, риквъэ: «Рэк’улым, виин к’эйык’ын к’ырым мынниэ’н». Эвыр нэръэйн’эльэтгыт, н’анк’о к’ыетги. Н’утку к’ынъэлги. Вай а’ачеко нъэлыльылк’ылигыт, эмк’ивъельэтык ракыкваты. Ранраквачавн’ын увик, вай нымытвальылк’ылегыт, гытамо лынъёлк’ыл увик. – Вытку ынн’ин ивык, эйминнинэт эвиръыт, ролвыёттэ ыныкы.

Рагтыльын А’лялёйн’ын ынйивн’эвэ нэмэ и’вк’учийвынин.Льунинэт рынрыёттэ эвиръыт, пытк’ылым рымэйн’эвнин к’улик’ул.

— Ээй, чемэт мин’кы ныткивигыт, к’ытлыги навэръыерэгыт!Эви вай мытынтэвиминн’эркынигыт! Ванчаткота нъэли! – Эвиръыт чит иткэркынинэт, А’лялёйн’ына а’рэнэнат. Тэн’вытку лёнтаарон’а итгъи. Ролы ваэ’ ынйивн’эв.

Чинит румкэвнинэт к’авэёт эвиръыт, майк’айык рывытгин’эвнинэт, ынык яаёк н’илгык к’ача. Ынк’оры н’ытоэ’. Йъонэн ынйив, н’элгытвэтатыльын. Ынйивэ пынлёнэн:

— Мин’кы гэткивигыт? Иа’м кэвын’ок ивкыльигыт? Ымныкэрэт тыпэгчин’этык, рыпэт нын’вэчыткульэтигым. Амалван’ к’алялвынвэтгавык, к’ынвэр инъыръуи’. Ымы ытчай пэгчин’э эйылк’ыкэ гэнъэтлин.

— Тын’эск’ынэ гинъэйн’эвлин, янот тымэчвинрэтын энатвэтатыльын. Чит тырагтыркын, иниквъи, гэчевкы мынк’амэтваск’эвмык. Ынкы тылымн’энаа’к. К’амэтвама,вулк’ытвии’, рагтыльэгым нанъотаквым. К’ынвэр тыткивык ынкы.

Плекыт нинэгитэк’инэт ынйивэ. Пынлёнэн:

— Плекыт нэйъээннинэт?

— Ии, — очнэн ытлывъёта.

— Ии, мачынан. Тын’эск’ынти — мургинэт чычеткинэт, ытръэч иилгычычеткинэт ытльэпы, ии, гынык н’авмэргэпы. К’эйн’ун ытръэч ынйивк’эвэ нъэйн’эльэтгыт?

— Ии.

— К’элюк’-ым мин’кри, гынин инэнмэйн’эвыльын, нак’ам итык

С. 310

ымныкэрэт пэгчин’этгъи. Рэк’ын никвыт кэвынва?

— Налпынрыгым эвиръэ чама нэннинэт чематгыргыт эвиръыкин. Тын’эск’ынэ иниквъи, мэлетык, энмэн, ырык рээн мъытвыльэтык.

— Ээй, мачынан. Мэйн’ъытвыльыт, ынк’о к’ъытвыльэтги. Энмэс-к’ун , к’утыргу, тан’ъытвыльаты нъэлгъи. Ынан раройвавы тэвыльатык. Эвын ынн’ин вальылк’ылегыт, ымыльо мури тыляройвава мытинмык. Рэк’эвиръэ-м налпынрыгыт?

— К’oo, люн’гитэтэ тынтынэт. Рагтык, тырэтрыткун’ын эвиръынкылвэт.

— Ээй.

Ынйив вытку гэлгичимгъулин: « К’ак’a , агмэн’ыкэмачы, лен’ытэк’ вэлваво тылгын пыск’онытлывэ, - нычимгъук’ин ынйив. — Гыт —тапъянва, лен’ытэк’, нэейвэлгитэн. Гыевкы ейвэл, патгыргытк’ыльот эвиръыт яаркынэнат. Ик, вынэ мачынан, вэлет мури ытръэч таарон’ыткок гэгъюленмури. Лен’ытэк’, пыск’онмычвын ынпэвкин,пыск’онвыёльылк’ыл мытынтымн’эвыркын. К’элюк’ эвын вагыргын гаяйвачьянвылен». - Гагтык’алялвынвэтгавлен ынйив авъеткынка.

А’ачек’к’эая ивнин ынйив:

— Ынан гымнан тырэнумкэвн’ынэт н’отк’энат.

— Ээй, — очнэн ынйивэ. — Эйъым виин рэпалгын тывэтынвы

мынтэнмавын.

— Ии, — очнэн ытлывъёта.

А’ачек’к’ая рычымкэннинэт н’илгыт, румкэвнинэт майык.Ынйив агагчавкыльэн. Ытлывъёта ивнин:

— Ии вай тыплыткуэ’к, мыныгтоск’эвын рэпалгын,тывэтъёлк’ыл.

Ынйивэ гынкойн’ымэгчератыльын ытлывэ нинэгитэк’ин.Наройвык’эн инэнитлитык. Кыргыск’ык, нотаск’ыткынык, натвэтын рэпалгын’ ръивэвэ рыркагтолк’ыля, ръылитэ нутэск’ык —нэпэютэтын.

Н’аргынэн галгомавлен, атыйгыка гэнъэтлин. Ытръэск’эв к’этыръон’н’окэн омом.

Ынйив иквъи:

— Итык ы’ттъыт, малымыльо, готэты - эчвэра ы’ннугъэн рэпалгын.

С. 311

Итык чымче уйн’э аянръаттъыка. Ныкирит пэтле рапъаа’.Виин н’утку к’ача ынан тыран’элгырватыркын.

Пынэнин валяк’ай, рытэнмавнэнат мэмычечгыт, купрэлк’ылти,

каатвынвы. Нык’алялвынвэтгавк’эн мэгчерыткома. Чимгъуу нинэлгьпк’ин кивыльын ытлывэ Тын’эск’ырык. «К’ырым амтымн’э ы’ныныткивэтын. Йъарат к’ырым эмъейвэчу лын’э. Н’эвыск’этк’эй мэйн’этгъи, нымкыче нэн’эвъэвйин гамганымгыпы — ытлыгэ ръотавнэн. Ымы гымнан тъанъотавын пыск’унн’ээкык. Пыск’онвыёльын, пыск’онмычвын —мытынпэвыркын, к’ырым к’онпы мынмытлёчьанмык. Ытръэч игыр епэчгин амгайман’э мытчимгъуркын».

Э’мпакы нинэкээтвык’ин мэмычечгын. Люур мэн’ин эймэквъи. О’рагырголягты, экопы гитэнин, эвын Тын’эск’ын нэймэвтылек’ин. Пкитльэн ивнин:

— Ети?

— Ии, — очнэн Тын’эск’ынэ.

— К’aк’a, мэлеттылеркын.

—Ии, — ночыткок’эн.

— Энатвэтанма, А’лялёйн’ын иквъи, энмэн торыкайпы ръытвытку.

Тын’эск’ынэ очнэн:

— Ии, гымнан тачын’ын. Эргатык, эвыт рэнрэйгэты, кита-к’ун мытраёпаты, э’ми рай, агнон. Вэлет элкыльык, люрэк’, мытрарырко. Итык ёпатыльыт гамн’ыля гэетлинэт, энмэн колё гагновлен. Энмэч эргатык ымы энмыральыт ръытвыльэнн’ыт. Тэгмэчынкы эйычгин рэмк’ытвигьэ. Итык, кынтагты, мытрэк’этвытку. Нак’ам мэлмэл ытръэск’эв: энмэч гынмыл мимлылк’ыт гэмэск’итылинэт. Энмэч, итык рурэмэлмэлеты, а’тав мытръытвыльэркын, к’эйн’ун рэгилеты льэлен’кы. Нэм-эм чьачан’ин’ын

пкирыркын, ы’лгымычвын мэмыл - ымы ораёа’тык йык’к’эй тэйн’эт. Ынпыйъэлгытомга лыгэн нэноск’эн вэтгавыльын Тын’эск’ын.Чама, очыткома, нык’алялвынвэтгавк’эн: «Эк’элюк’ вэтгаквыпгьэ авэтгавкэ. Гэн’эвъэнэ ыннаны вальыт, пын’кытэ вальыт».

Виитвыльын ивнин:

— Айвэ А’лялёйн’ын пэгчин’у гэтчылин, к’ытлыги, турык гэткивлин.

С. 312

—Ии, — очнэн. — Энмэс-к’ун гыныкы нырамн’ылён’н’эгым.Мин’кри гыт чимгъуркын, ынанкэн ынпы вальэгыт.

Ынн’ин ивыльын, йъэлгытомга гитэнин. Эмк’элелвынэ нывэтгавк’эн. «Ии, эвын-ым ынн’ин нычичевигым». Ы’ръэ гэмо,пынлёнэн:

— Ръэнут?

— Турык вальын а’ачек’к’ай гымык нинэрэтчын’игым. Ынан ынн’э эк’ывчимгъукэ к’ытваркын, к’ырым к’онпы эммурык нытваа’н, чама турык ратваркын. Ымы гынык панэна мычвыно риты.Гыто тылгыркын гымнин пыск’унн’ээкык, ынтыёльатыльын.Эгмин’эткэ мыторатвамык, пыск’унъейвэчевыльын, чама окооко рымайн’авъё, тагчечан’ынмайн’авъё ытльэн, гымнин яйвачгыргын,нэрэнльутлепэвн’ын рэк’ык гивылтэтыльын. Чама мытынпэвыркын, ръэнут мычвыно мытрэлгын’ын: лыгэн иквичикэ

пэлк’этыльылк’ылмури. Ымы тури йъарат амычвынкэгты вальыторэ. Вэлынкык’ун, ытлывъёк’ай гатвален, вэлет йык’к’эй нанн’ъовыркынэтык оттэпы.

Ынпыначгын ныпалёмтэлк’эн. Ытръэч палёмтэлма, ченэтувэкэгты нивк’ин: « Ии, ынн’ывальэгыт, ынпэквъи, тэлвэн’авмычвына вальэгыт. Ымто, рэк’э рочыткоа’? Ымы очыткок ралвавы, к’элюк’ н’авочавальэгыт: янот рамн’ылёа’».

Тын’эск’ын нывэтгавк’эн:

— А’ачек’к’ай — тэгмэчынкы чычатлык’ан’ын, кынмал а’к’айвыльаткэгты, рэк’ык экэвкитык. Чама к’ырым ниилгэтын,итык нымэльэвк’эй пэнин гынык выёльо ратваа’. Ымы гымнин н’ээкык гыныгтумгык выёльо рэнъэлы, эмэлкэ н’ээкку ритгъэ.

Ынпыначгын нычимгъук’ин: «Ии, вай гымык гыттапы вэтгавыркын».

Ынк’ъом иквъи:

— К’oo, ынанкэн янот тумгытум мамымн’ылёа’н. Ынанкэн н’эвыск’эт, чама рыпэлявнэн ейвэл, эмэлкэ нэнэнэну лыгнин,рымэйн’эвнин, к’эйвэ лён’ынъяйвалн’ытова мытынтын. Чама ытлён чинит чимгъунн’эи’ — ымы мынымн’ылёа’н. Итык гымнин чимгъун варкын, нэмык’эй чимгъун-линлин’ варкын. Янот ынанкэн н’эвъэнйыръын мынвэтгаатын. Чама эвыт а’ачек’к’ай чинит равэтгычьаты, к’ырым мынъотавын.Тури нэ’мык’эй чиниткинэтури,

С. 313

гэчимгъутури, итык эвыт к’ачантэнмык, вэтгыры гитэк нымэльэв вагыргын мургин нэнэнэргин, к’ырым мынъотавын.

Вулк’ытвик мэн’къамк’амэтвама, э’ми, гантолен А’лялёйн’ын,ы’вэк’учитэ ивнин ынйивн’эв:

— Рай, Тын’эск’ын гынмыл гымыкагты гээтлин, рэпалгытвэтатынвэты. Мыторавэтгавмык. Н’ааккагты нэнагнатк’эн А’лялёйн’ын - мургин пыск’онмычвын пэлк’эткин. Мургин ёргыгэтаё, к’ытлыги, к’утырык гитэк мэчичьу энмэч лыгэн ынтывылпыро нэрэтчын’ыркын.

Ынйивн’эв иквъи:

— Эвын-ым амтымн’э к’ырым ынйъээннинэт плеккин патгыргыт. Эвын гым епэчгин инъэ гэчичевигым. Ымы амтымн’э к’ырым ы’нылпынрыа’н эвиръэ.

Ынпын’эв нэмэ о’ралвагты йъэлыги ныравэтгавн’ык’эн. Лыгэн нылек’ин вэтгавык:

— Ии, вынэ ы’нылгыгъэн. Вытку мэйн’этыльын лыги нэтчыэ’н. К’элюк’ мытынвэчн’ытовын, к’эйвэ вынэ ыныгнатыркын.Иа’м нак’ам люнльульын туръейвэлевыльын?

Ы’вэк’учитэ ивнин:

— А’мын гэрэк’игыт, к’ырымэнайгыт вэтгавтомгэгыт, йъэлыги нэмэ а’ткэвма валёмыркын. Нэмэ ытръэч ейвэлевыльын кэтъон.Эвын к’эйвэ ынн’ин к’ивыркын, итык гынан люн’ынмэйн’эвэ рытын эккэмил. Эвын а’мын ымы лён’ынтан’ынк’амэтвава гэнтылин гымык эмиче. Гыым гэлылейгым: гым пкирык чайвытконвэпы, нинэгитэйгым к’амэтвальын, гытлирэльэтыльын. Алымы гым нытъылён’этэгым ан’к’айпы лейвык, ныпкиригым, нинэгитэйгым лылет н’инк’эйин, епэчгин ымы кэттывама, мэливыльын:« Эк’ылпэ ынкъам к’амэтвальыморэ». Нык’амэтвак’эн, к’ынур гымык рээн ак’амэтвака гатъылён’этлен. Нычичевигым, гымык эмиче ванэван к’ынк’амэтваквын, лыгэн гытляйвытконвык нъэнк’эвигыт.

Чит нэмэ э’вк’оленторкын, ивнин:

— Ымы гыым гэйилигым, китъам э’птэ к’энапалёмтэлгэ. Ынк’эн-к’ун авэръыгыргын. Алымы йъарат ванэван мынтэвиминн’ымык. Чавчывайпы тумык рээн тыривлыркын нэлгын, ытръэч гыт эмк’ытлитэ тэнэлгын’кы, ван’эк, мури мытн’ъопэраркын. Н’инк’эйин плекыт, тэлвэ мэйн’этгъи,

С. 314

патгыргытк’ыльот. К’этэв о’мрывэкэльын, алымы ытръэч выёльын. Авэръыгыргын, талваэгыттагнэты, гитэк н’ыркычгыргын.Эвын к’утырык, лыляянва, гитэк яйвачгыргын. Э’рыкут э’йн’эчьивыркын. Энмэч-к’ун кыпл- ынмайн’авын. Янот тан’гыепъёлк’ылтэ, ынк’оры, аалёмка вальыт, тан’ынвэтгаатъёлк’ылтэ.Ванэван о’равэтльан и’вк’учийвэ о’равэтльо нынъэлын. Ии, итык к’ытличьэтыльигыт чиниткин нэнэнэт ытлыгырык ныталяйвык’энат. Ытръэч ванэван ымъатынынн’эн.

Эк’элюк’ ынйив А’лялёйчынэн гак’олентолен н’авъанэты.И’вк’учик, н’эвъэн гэнывйитвэтлин. Ытръэч гэнъимпылтэвлин.

* Вэлет оттэпы лён’ын’ъова гэнтигыт.

Ынйивн’эв лыгэн ак’очеткынка. К’элюк’-ым рэк’ын нивын,эгмин’ыкыльин гэвэты вальын, мин’кри нынмэйн’эвк’инэт гыттапэты кымин’ыт. Э’вк’олевэтгавыльын ы’вэк’уч авъеткынка нэнапалёмтэлк’эн. Тэнкэвн’ыткульын ы’вэк’уч, мин’кри тан’эты рымэйн’эвкы ытлывэ, люур н’эвъэнэ пэнин малранымчавн’ыё.Чит экэвкитэ, рэк’ын ивыльын ы’вэк’уч, пэнин н’эвъэнэ эвъё:«Ынкъам гынан рымэйн’эвын». Ивыльын н’авъанэты «Иа’м йъарат н’инк’эй каргытк’ыльо, иа’м эйъээнникэ», йъэлыги нинивк’ин:« Ынкъам гынан тыниркын».

— Эчвэра эльукэ к’ынтыгын авынтынэгты, нэмэ эвъеэтыльэркын.

Н’|эвъэнэ нэнататлын’к’эн:

— К’элюк’ эвын олвытвакэян, эвын ынн’ин вальыт. Амыргынан к’ытлеянвыт турыплекэ нылейвык’инэт. Ымы ыргин эвиръыт аргэлёкыльэнат. К’элюк’ рэк’ык нъэк’эрэнэт, акамагракэта, эчейвыткукитэ, лыгэн вакъотвата вак эвиръыт эк’эрэкыльинэт.

— Эплеэн мин’кри мытратваа’, вэлет мургин йилыт гэгьюлетлинэт пычвэтгавык, ынан йиле нараннымытвавмык. Мачынан йъааннэянвык нынъэлын.

Э’ми, вулк’ытвии’, лёнрагта итгъи А’лялёйн’ын. Эргатык, чикинъэ еп, раггыэ’, нылгэгагчавк’эн. Ынйивэ пынлёнэн:

— Рэк’ыркын?

— Тъытвыльэтыркын.

Ынйивэ чит чаёквынторкынэн, э’нк’этгъи, иквъи:

— Гэплыткуйгым, гак’амэтвайгым.

С. 315

Эк’ылпэ кэргыпгъэ: йымнэнат эвиръыт, айвэкэн ратъёттэ , ричитык рилгиннин ръыск’ываляк’ай, эк’ылпэ н’ытоэ’.

Чикинъэ ы’твыльыт элкыэ’т. Рэмкын гъытвыткочален. Лыгэн кытэ вагъат, энмэч рыркоа’т, н’ыпээ’т. Рыркат нынэнчик’инэт гамгач ярак ранъав: ы’твэрмэчьыгйит нъытымпэк’инэт. Э’тйыръэ ныгаглыйпак’энат ан’к’ачормэты рыпкэратъёт. Н’эвыск’этэ мимлычурмык нэлвык’инэт пэляёт. Яал рытчыёт вэйвыт ынпыначга нытакымгынн’ык’энат. Нак’ам нылгимэлмэлетк’ин. Ан’к’аткын нылгитымгэтк’ин, к’ынур мимыл мытк’ыттъыё: ан’к’аткынык нывйилетк’инэт йъыткут. Нэнэнэк’эгти - ымы ан’к’ачормык, пэкычьык нывэлеркылек’инэт. Ынпын’эвэ нынлик’инэт кэн’ик’ыт, имэннэтэ йыръыльыт. Лыгэн ынкы нимэннук’инэт.Мык’ыльык’эгти, кынъёёт нэнэнэт ынпын’эвэ, ныпыророк’энат:нылёвык’энат.

О’мрын’а гэн’ээккэтэ нытакымгынн’ык’энат. Плыткоёт яал нытчык’инэт. Рыпэт амван’элтатык, ымы ванэван нэймэвынэт эманнольэты. Н’эвъэнйыръыт, к’эчейыръытэйвын’ыльыт,нывэнвывэтгавк’энат. Энмэч лыги гэтчылин А’лялёйчын, вальын Тын’эск’ырык.

—Йык’к’айъым н’эвыск’этк’эй, эмигыпу лын’ык, мъытынльэтын’этын.

К’ол н’эвъэнйыръын иквъи:

— Рэк’ыркынитык, чит мурык миргэ гагнатлен еп кытур, ытлыгэ ръотавнэн. Энмэч мури гэвинвъээнмури. К’оныры гагнатлен епэчгин н’ээккэк’эй. Ыкээн игыр еп н’ааккак’айпэраркын.

К’утынэ ивнин:

— Ии, нак’амлым ынтывылпырылк’ыл энмэч а’ачек? - Епэчгин н’инк’эй.

К’ол иквъи:

— Анык’ун ы’твыльыт рэмпэн’ыт, «гынин н’инк’эй» к’ыгитэгын.Э’ми?

— Тын’аск’ыргыпы нъытвыльэтк’ин. Н’ан ванэван к’ыльугын, ынйивн’эв нэмык’эй нык’эчейыръын’ыттэтк’ин амыгаткынык?

Тэгмэчынкы нэмэ гэтэгрэтлин ынйивн’эв, эймэквъи эманнольэты. Эймэвыльын нивын:

— Вайвай, э’птэ гыт к’имэннуги.

С. 316

Гэвйитвылинэт н’эвъэнйыръыт, пынчойгатыльыт.

К’утынэ пынлёнэн ынйивн’эв А’лялёйн’ынэн:

— Мэн’ин тургин нъытвыльэтк’ин?

— А’лялёйн’ын, - очыткогъэ.

— Кыкэ, к’ынвэт ы’твыльатын’оэ’, пэнин А’лялёйн’ын. Титэ вытку лыгиныннэ рэнъэлы?

А’лялёйн’ын - ынк’эн яйвалытвамакэн левлевнынны нынну гэк’ыск’ычевлин, амъак’апэрата.

Калготкэн’ав авъеткынка нытвак’эн. Плыткук, эмыгэчыку ёнэнат пэлятыльыт йигйит, мачвэкавкавыт, нэвинрэтгьэн эмтэйпыльын. Эквэтгъи о’раярагты. Н’эвыск’этэ гитэчьэтэ нынтык’ин. К’ол иквъи:

— Эвын-ым тэленъеп нивк’инэт, унмык атымн’эвэтгавкыльэн,чама ук’элю элгыткукыльин яйвалеты: вагырга нинэльук’инэт ейвэлти. Нэмык’эй янот инэнъейвэлевк’инэт, ынк’оры ейвэчунинэтчык’инэт. Мачынан пэлянэн ынйивн’эв- нычимгъунн’эн.

— Ии, —к’утти иквъэт, — мачынан, э’тки, люрэк’,нъаяйвалн’ытон. Э’тки, пэнин авъяатэты лейвыльын.

Эвын ы’твыльыт гэймэвлинэт, тиркытир гивтытвилин. Льанвык вальын пин’куи’ чыгайылк’эты. Рыкытгынтавнэн ы’твын’илгын о’раяалегты. Н’эвыск’этти нытлепк’инэт. К’ол иквъи:

— Мин’кэкыльин а’ачек’к’ай Тын’аск’ыргыпы гъытвыльэтлин?

К’ол иквъи:

— К’oo. Тан’ъаачек’к’ай. Гэмо мытылгыркынэт, микыргин кымин’ыт мэйн’этыльыт.

— Ии. — Ночгъан вэтгавыльа.

Люур к’ол н’эвъэнйыръын иквъи:

— Кыкэ, люн’элкыле мытынтыэ’н — ынк’эн А’лялёйн’ын.

— Аа? — Нантаалгылявын вэтгавыльын. — Мэн’ин?

— А’лялёйн’ын. Кыкэ, вэты эк’элюк’ кытпэкавэръыльын. Ымы ымэты вальа авэръэпык а’ачегпэраэ’. К’ытлыги, йъарат мытив ныппылюк’ин. Вынэ мэчынкы гэмэйн’этлин, к’эйвэ эвын ынтывылпырмэл гэнъэтлин.

Тэнн’эквъэт н’эвыск’этти.

— Мургин н’инк’эю лынъё.

С. 317

Э’тйыръэ нэйпэнэт к’эчейыръыт, нэнэймэвынэт н’авыск’атэты.Нэтэйвын’ынэт кымгыттэ, э’тйыръэ нанэнаматавын А’лялёйн’ын.Нэнльэтэтынэт А’лялёйн’ынэн кымгыттэ ынъеврагты, наёнат ывэрак.

А’лялёйн’ын-ым гэнъэтлин Тын’эск’ырык. Итык ёпатычьата

нинэнтык’ин ынйив. Рэк’ыткульын нинэвинрэтк’ин. А’ачек’к’ай мэйн’этгъи. Ытри Тын’эн’н’ы к’ынур гачакэтта, ыргынан рычикутэ гэтчылин нымытван. Матальылк’ылык рээн тургичетык нивиник’ин. Нымэмылёк’эн. Кынтэчьэтык, ынъевэты нинэнльэтэтк’инэт к’утти мэмылёйыръыт. Льэлен’кы ныкопрантыватк’эн, нымэмылёк’эн. Тын’эск’ырык гэтчылинэт н’ирэк’ ы’ттъыгаканъёт. Нэмэлым Тын’эн’н’ы лыгъыттъыгырын’к’эн.

А’лялёйн’ын а’ачеко нъэлгъи Тын’эск’ырык: рэтэ нанн’автын’атын. Эвын гэтгивиплыткулинэт чеэкэй вак, нанъянръавынат. Нинк’эй нагтоа’н - Аа’рон’. Чинит н’авэтынво гэнъэтлин Тын’эн’н’ы, кымин’ыльын, ытръэч вэнлыги н’алгылегты, ръачо нынымытвак’энат. Имыръэнут ыпатъё гамн’ыля ныпатк’эн: нэлгын, тэнуйгын, эмыръаяанан’ алгол ныяак’эн.

Ынпыначгыт гэнпэвлинэт. О’мрын’а ынкъам Тын’эск’ын эпэну гэнъэтлинэт. Ытлывъёк’ай ныкынъюйвык’ин, ванэван ы’нытрилын:: киткит ин’кылтыльын эвыт ныпирик’ин, гэнынрырэвлин.

Ытръэч а’к’айганма, Тын’эск’ынэ нинэтумгэтк’ин ивинильынА’лялёйн’ын.