**Мэн'ин ынанарман' вальын нутэйиквик**

•

**Кто самый сильный на земле**

**Лыгъоравэтльэн лымн'ылтэ**

**Чукотские сказки**

С. 10

**Тоттомгаткэн лымны’ыл**

**Времен творения сказание**

Тэленъеп энмэн н'отк'эн нутэск'ын эмтинтинэ, к'ынут эмгилгил. Мэн'к'о н'аргынойпы гэрэтлин нанк'ыльын и'ны. Энмэн гак'ъолялен тан'ъымъылён'эт, ныкирит, к'элюк галгэгръон'н'н'олен нык'уннытык'ин. К'ынвэт н'эйкинэт лявтыткынтэ уръэквъэт мэмлепы. Колё-ым н'энри к'ытгъи и'ны ынкъам ынкы гагръолен. Ынк'энынэ к'ынут гантомгавлен кутэск'ын ынкъам гынникыт. Ытръэч яалегты о'равэтльат мэвын мин'кри гатомгатленат?

Ытръэч.

С. 11

**Амн’ырооткэн йичьэмрэтти**

**Восемь братьев**

Энмэн. Тэленъеп амн'ырооткэнаргарэ вальыт йичьэмрэтти нъытвыткук'инэт ан'к'агты. Колё ръэв амк'ынъычо нынмыткок'энат. К'ол нитк'инэт ръэвук нылвавк'энат. К'ынвэр гынунэтгъэт, нак'ам ръэв панэна нылек'ин. Колё нырынгычьэтк'ин, э'чгынрэ гынунык нанмыгъан. Нак'ам амнон'эты нылвавк'эн э'мэтык: нымэйн'ъэв гаёо'ръолен. К'ынвэр нэтрилгъэн ръэв, нак'ам ытри тылек лывавын'н'огъат. Гынонэты ганлыплятленат. К'ынвэр вулк'ытвигъи, ак'эрыка нъэлгъи н'аргынэн. Люур ынк'о нак'амлым мэлетгъи. Ытръэч колё вуск'ымчыку. Люур авынтылягты ръэрин чыгэйык иргъи, к'ынур ан'к'ачормык. Ивнин ьнпычьэ к'ол йичьэм:

— Вынэ кита к'ымпэги, к'ыёпатгын нутэск'ын.

Ръэрильын н'ыпэгъи. Янор ивнин лымн'э:

— Вынэ нутэск'ын элвэтинэтэ к'ыёпатгын, вэты мэмлеты к'ыгынрырэтги, э'тки колё мытйигрыркын, ымэн мимлыльук, к'ъэйн'эвыткуги, ва!

Э'ми нак'ам эквэтгъи, ынк'оры люур к'улилетгъи:

— Колё, колё ынн'атал-ым тан'ычыгыргын!..

Ынк'оры паагъэ к'улильэтык. Нэмэ к'ол тын'ивынин:

— Колё ръэнут льунин тан'ычьыгыргын, кита к'ыёпат, лютъым ынн'э эк'ыск'ычевкэ.

Нэмэ к'ол н'ыпэгъи. Люур нэмэ оратвака:

— Како, како ынн'атал тан'ычьыгыргын!..

Э'ми нэмэ тымн'эквъэ, нэмэ к'онпы. К'ол тын'ивынин:

— Како, ытлён ръэнут нэльуркын тан'ычьыгыргын! Кита лымн'э к'ыёпат. Лют-ым ынн'э эк'ыск'ычевкэ, к'ывалём!

Оратвака нэмэ навалёмын:

— Како, како ынн'атал вэнъым тан'ычьыгыргын!..

Нэмэ к'онпы люнъетэ, тымн'эквъэ.

С. 12

— Како, ръэнут нэльуркын,— ынинэльын иквъи.— Вынэ лымн'э к'ыёпат.

Н'ырак'ав ытлен'и тын'ивынин:

— Лютъым к'ык'иврильэтыркын, к'ывалём.

— Вынэ игыр гым тырэк'иврильэтгъэ.

Нэмэ эквэтгъи. Нэмэ оратвака к'улилетгъи:

— Како, како ынн'атал тан'ычьыгыргын!

Нэмэ к'онпы люнъетэ, нэмэ мытлын'к'ав тын'ивынин, ивнин:

— Лютъым к'ывалём, эк'ылпэ к'ыет!

Нэмэ эквэтгъи, нэмэ оратвака к'улилетгъи:

— Како, како ынн'атал-ым тан'ычьыгыргын!

Нэмэ к'онпы тымн'эквъэ. Нэмэ ыннанмытлын'к'ав тын'ивынин: — Како, ръэнут тан'ычьыгыргын!

Нэмэ эквэтгъи. Нэмэ оратвак к'улилетгъи:

— Како, како ынн'атал тан'ычьыгыргын!

— Како ръэнут тан'ычьыгыргын, нак'ам эеткыльинэт?

Ытръэч н'ирэргэри нъэлгъэт. К'ол н'инк'эй.

Ивнин:

— Ынанытлянъёк'аегыт, кита н'утку къатчагэ, гым к'ырым

мык'ыск'ычевык, кита мыёпатык. Ынн'э мин'кыри элк'ыткэ, ынан трэеты, к'ывалёмгэ, ваа! Вай тымпэркын,— ынк'оры эквэтгъи. Нэмэ оратвака люур рай иквъи:

— Како, ынн'атал тан'ычьыгыргын!

Нэмэ паагъэ к'улильэтык.

«Како, а'мын ынн'атал тан'амгымнан к'увчемгъогты тынъэлык. Мин'кри триты, нак'ам мин'кыри трэлк'ыты... Колё вуск'ымчыку н'аргынэн. Опопы н'утку ы'твычыку мывъигъэк», — нычимгъук'ин н'инк'эй.

Колё найылгавк'эн, ымы а'к'ампан'. Ынк'о лыгэн и'мпылтэтгъи ы'твычыку. Люур э'мпытвама нъэйн'эвын ытлён гырголяйпы:

— Мэй, н'инк'эйигыт, кита к'ытлепыткуги!

Эк'ылпэ гитэнин гырголен: эвын ан'атлын'ын нык'эргатк'эн. Люур иквъи:

— Вынэ к'ымпэги э'птэ, эченур элвэтинэтэ. А'тав к'эквэтги, ытръэч тумгык алван'к'ач к'ытагэ, вэты мран'к'ач. Лыгэн к'онпы к'ылеркын. К'эйвэ рэк'э нэривыркынигыт, к'ивыркынэт: «Чик'к'ырым торыкы мыетык». Лыгэн к'ылеркын. Ынан эвыр авынтылягты ръигнэты рэк'ык ковлёкы вальык. Ынк'эн к'ыпиригын, рылгэ к'ытынпыгын, ынк'о к'ивкичиги а'нк'автагнэты».

Ынн'ин гитлин. Авынтылягты гъигнэтлин — эвын клёкалгын. Иквичигъи, чама к'ынур к'амэтвагъэ. Нэмэ эквэтгъи, О'тчой гэлелин. Люур мэчык'эргын рывытрэвнин — ытлён ныппылюк'ин. Нэмэ люур и'гнэтгъи, нэмэ пиринин ковлёкы вальын, нэмэ тынпынэн рылгэ — эвын лыгоонъылгын.

С. 13

Ынк'оры нэмэ эквэтгъи. Гынмылкинэк мэйн'этгъи мэчык'эргын. Колё ээк ныкамаграк'эн. Нэмэ авынтыляма и'гнэтгъи, пиринин. Нэмэ эвын ковлёкы вальын, нэмэ рылгэ тынпынэн. Нэмэ гиквичилин, ынк'о иквъи:

— Како, н'отк'эн ынн'атал-ым пытк'ылым нычачак'эн тынугъэн.

Эвын лен'ытлын'ын рунин. Ынк'оры нэмэ эквэтгъи. Люур льунин мэчык'эргык'эр. Колё мэй ныкамаграк'эн. Ынк'оры к'ээк'ын тылегъи, эймэквъи аакк'эргык'эр нывуск'эвк'ин. Эвыр эймэквъи, колё наягнаан нымкык'ин о'равэтльата. Ынанъыттъыёлкэн пыкитльэн ынык вынэ кэгынмэ кыплынэн. Гитэнин ынк'о кагынмычыколгын — эвын ганмылен гытлемранлын'ын. Люур к'утырык нивын:

— Вынэ эк'ылпэ мынрагты, мынк'амэтваск'ав, э'тки ыяйпы гыт етгъи, эк'ылпэ мынрагтымык.

Пыкиргъэт, эвын гытлимрэнин йыкыргыт к'ымчучьыльыт. Пыкиринэн'у к'эмэн'ы нагтогъан, никвъэн:

— Эк'ылпэ к'ык'амэтвагэ, э'тки гытъэквъи.

Аны рэмкын гак'амэтвален, ымы ытлён ырыгрээн. Нак'ам к'эмэн'ы нэнэвчирын к'ымчучьэ йыкыргыкэн. Ынк'оры никвъэн:

— Эмтынэвык к'эквэтги, а'тав лыгэн пэнинэмил к'ылеркын. Э'квырга пэнинэкинэк чымчан' рэлегъэ. Ыныкит нэмэ нараягнагыт, нэмэ ы'ттъыёл пыкитльэн кэгынмэ н'алгыл к'ыркыплыгын. Ынан эвыр ръэнут рэльун'ын.

Итык-ым эмгынунэтэ гыныкы пыкэрынвэты, ынан эвыр ынк'оры мин'кыри нэрэнинъэйвыгыт.

Эмтынэвык нэмэ эквэтгъи. Люур нэмэ мэчык'эргын колё ныкамаграк'эн, к'ынвэр эймэквъи. Нэмэ наягнагъан нымкык'ин о'равэтльата. К'ол нэмэ нинъык'ин нылек'ин. Вынэ нэмэ кыплынэн н'алгыл кэгынмэ. Гитэнин: эвын а'лямранльын'ын. Люур к'утырык никвъэн:

— Вынэ эк'ылпэ мынк'амэтваск'эвмык, э'тки ыяайпы етгъи.

Ынк'о нэнрывинрыгъэн. Пыкиргъэт. Эвыр эк'ылпэ к'эмэн'ы нагтогъан. Аны гак'амэтваленат. Нак'ам йыкырга ворвыльэн к'эмэн'ы нэнэвчирын. Ынк'оры нэмэ нивын:

— Вынэ к'эмтынэкви, ынан эмгынэвык к'эквэтгъи. Игыр ытръэчтэгын нымным райъон'ын, ытлён колё нымэйын'к'ин. Яран'ы ыннэнчьэн, эвыр рэпкиргъэ — лыгэн ыттыннанвык к'ытвэтчагэ, ынан эвыр нэрэльугыт.

Ынк'оры нэмэ эквэтгъи. К'ынвэр эвын к'эргытагын йъонэн. Ытръэч уйн'э этиркыкыльин. Аны гэлелин. Люур колё нымэйын'к'ин ярайн'ын льунин, лыгэн ынкэгйит нылек'ин. Ынк'оры пыкиргъи ярак. Ынкы ыттыннанвык вэтчагъэ, нак'ам э'ми о'равэтльакыльэн н'аргынэн. Люур оратвака н'ытогъэ н'эвыск'эт ярачыкойпы. Э'чуулгын нинэнрык'ин. Эчги тык'ыркынин люур

С. 14

льунин к'лявол. Лыгэн авъеткынка тъынин, нак'ам люн'ивэ, рэск'иквъи.

— Вынэ рай рак'ъоравэтльан н'аргын нытвак'эн.

Ивнин к'лявыля:

— Вынэ рэск'ивыйгут к'ынтыгын.

Н'эвыск'этэ ивнин а'ачек:

— Вынэ к'ырэги.

Рэск'иквъи. Ивнин к'ылявыля:

— Како мин'кэкинэйгыт, н'инк'эйигыт?

— К'ун гымнан гэмо рыпэт тытчыгъэн,— люур ивнин.

— Ээй, тъэттури чит вальыторэ?

— Вынэ чит амн'ырооткэнаморэ ымыльо йичьэмрэнмури. Ы'твыткульымури, ёо'та ганлыплянморэ, ръэвн'ыттыльымури. Рыпэт воск'ымчыкотагнэты ганлыплянморэ, нак'ам гымнин ымыльо уйн'э.

— Вынэ к'ык'амэтвагэ, э'тки ыяайпы етгъи. Виин к'эмтынэкви.

Аны гэйылк'этлин. Эргатык кыевык ивнин:

— Ытлён рай эргатык гынинэт яральыт рэмн'ин'ыт, ымыльэты нымным рэмн'игъэ.

К'эглынангэт, кыевык ивнин:

— Анык'ун, к'ыетги.

Чоттагнык нытвак'эн нымэйын'к'ин выквылгын, амгынончоттагнык. Ынк'эн рывэнтэннин, ивнин:

— Анык'ун, к'ыгитэгын к'алетлы.

Ыныкит гитэнин, эвын ынинэт яральыт к'ынур чымчек'эй нинэгитэк'инэт, нак'ам колё нытиркыльэтк'ин ынкэчыкун. Люур яральэты тэргатгъэ. Яральыт иквъэт:

— Какомэй, айъыкэмачы ынръам илыръугъи. Тапъян'ыт к'ынатвыгыткы!

Ынк'оры к'ляволя ивнин:

— Таам алва к'ылеги, виин тэйпыркын, э'тки тэргатыркын, ынан лымн'э этъок'аак'ын трэнвэнтэнн'ын.

Эйпынин. Нэмэ эргатык ивнин:

— Анык'ун, мын'гитэнэт мын'ильыт ытлыгыт гынинэт, чама ымыльо нымным рэмн'игъэ.

Нэмэ рывэнтэннин, к'алетлы гитэнин. Колё ымыльо нымным к'ынур чымчек'эй, нак'ам нытиркыльэтк'ин. Колё рэмкын нинэгнинтэтк'ин гырголягты тэкичгэ. Нак'ам ныттэтк'инэт ыргынанчек'ай амалван' вальыт тэкичгыт. Кутти э'ткин'ыт тэкичгыт ныттэтк'инэт. Лыгэн к'ляволя о'рапанэнагты нэнакагъяак'энат эвтылягты. Ынк'оры иквъи к'лявол:

— Тагам, ытлён рэмкын плыткугъи мын'ик, тэйпыркын нэмэ.

Колё н'инк'эй яральэты нык'увчимгъук'ин, мин'кыри-к'ун

С. 15

чакэттыт гэльулинэт. Ынк'оры йылк'этгъи. Эргатык кыевык нивын:

— Опопы к'ырагтыгэ, к'элюк'-ым к'увчимгъуркын яральэты чама чакэттэты гылёркын.

Люур колё нивлык'ин н'илгын йытонэн, ивнин:

— Кита к'эймэкви вайынрэ!

Люур илгэннин гыноновэкайпы, ивнин:

— Вынэ вай-ым тытанъяан'ыркынэгыт яральэты, эченур ынн'э эрэск'ивкэ, лыгэн н'аргын к'ытвэтчатваркын, юрэк' ынан нэрэлкылгыт ытлыгэ ынкъам ытльата. Нэриквыт: «Какомэй, мэн'к'о пыкиргъи, о'тчой оратвагъэ, э'митри тумгыт?»

К'ээк'ын рывэтгаваннэн. Ынн'ин-ым вагъэ.

Ивнинэт пынлёльыт:

— Уйн'э тумгыт, этъым гэвъилинэт, амгымнан тыпкиргъэк.

— Вынэ вэлер гыт пыкиргъи, а'мын к'оран'ы мынмын, юрэк'-ым нымэльэв нъытвагъан.

Ивнинэт ынан:

— Вынэ к'ырым к'ората. Э'ми гымнин пэнин рэлкукин ы'ттъынувичвытумгытум. Ынк'эн тэгъен'у тылгыркын, юрэк'-ым нымэльэв тъытвагъак.

Люур ытлыгын иквъи:

— Вынэ ынн'э ы'ттъэ иткэ, этъопэл к'ората.

К'утынэ вэнлыги к'оран'ы э'нк'у нинэлгык'ин, вэты ынин ы'ттъын тэгъен'у нинэлгык'ин. Мин'кыри-к'ун к'ляволен нинъэйвын нинэркылек'ин. Гивлин, энмэн, ынн'э к'ората, вэты ы'ттъын тэгъен'у, к'ылгыгын, вэты ынн'э к'ората.

Вэнлыги к'ората нэнтыгъэн, к'оран'ы нанмыгъан: ы'ттъын гыто нэлгыгъэн.

Ынк'оры рэск'иквъэт, йылк'этгъэт. Эргатык кыеквъэт, эвын гэвъилин. Аны колё гатэргатленат ытля ынкъам ытлыгын, ынкъам чакэттыт. Иквъэт:

— Како, иа'м ы'ттъын гыто гэлгылин!..

Ытръэч.

С. 21

**Тын’агыргын ынкъам Гитгильын**

Гатваленат ытлывъёк'ай гэн'эвмиргык'эе. К'ол итгъи ивнин ытлывъёк'ая н'эвмиргык'эй:

— Кита, Тын'агыргын мын'эвынъюск'ивын!

— Вынэ к'эйвэ.

Эквэтгъи н'авынъёск'эвынвэты. Тын'агыргын ытри Гитгильын гэн'эвтумгэтлинэт. Пыкирыльын ытлывъёк'ай люн'ивэ нэнтыгъэн: «А'мын, етти!» Рай ытлён чоттагнык нытвак'эн. Тын'агыргына н'эвтумгын ивнин:

— Кита раск'эвынво мынынтын н'эвынъюск'ивыльын, янор мынтэмъюн'ын!

Рэйгу нэнтыгъэн пикытльэн, ытлён-ым рэск'иквъи. Ээк-ым алва нэнлегъэн ынкъам никвъэн:

— Аны-к'ун, ивтылрэмкын к'ыгитэгын!

Ынан гитэнин, эвын льунин: колё нымнымъеквэчгэйн'ын тан'ымыльота рыннин. К'утти нъанэлёк'энат, к'утти нумк'эн'ыттык'инэт, к'утти нымэмылн'ыттык'энат, к'утти нунъэлн'ыттык'инэт. Ынк'оры-ым ынк'эн нэйпыгъэн ынкъам ытлён нивын:

— Аны-к'ун пытк'ылым райын'к'эн тан'ын' вальын гэтан', аны к'ун мынъёпатын!?

— Ии!

Наёпатгъан. Нотагты ытри эквэтгъэт. Ыныкит рай выргыргын ыргынан навалёмын, нутэск'ын найъогъан ынкъам нэнвэнтэтгъэн. Н'ирэнлен'у, Тын'агыргын ытри Гитгильын, ныгитэк'ин ынкъам нивк'инэт:

— Како, ынн'атальым йык'к'ай-ым, вынэ-к'ун йык'к'ай-ым ынкэчыкун. Аны-к'ун гынан к'ыгитэгын!

А'мын-ым к'лявылк'ая ёпаннэн. Эчги и'мпыгъи ытлён н'энри, н'ирэнлен'у нупынъылигъэн к'лявыл. Аакайн'ын нутэск'ычыку

С. 22

нынлетк'ин. Эчги н'энри нупынъылин ыргынан, к'лявылк'ай мрэнк'эю гэнъэтлин, Аакайн'ык гыргоча нырин'эмъетк'ин. Эвыр н'ан напэлягъан-ым, ытлён патгыргык'айгыпы н'ытогъэ, рагтыльыт льунинэт ынкъам ырык яачгыпы рагтыгъэ. Эвыр ытри ръэгъэт ралкогты, ынкы ытри танн'ыткон'н'огъат:

— Энмэч мургин н'эвынъюск'ивыльын уйн'э, вэчьым ытръэч рытрык'эгти пэлятгъат.

А'таввыргыргата итгъи чоттагнык к'лявылк'ай. Нэгитэгъэн, иквъэт:

— Рай етгъи!

Тын'агыргына ытри Гитгильынэ вытгыру нылгык'ин н'эвыск'эт. Ынн'атал тэгн'эвыскэт! Ыргынан никвъэн к'лявыл:

— Кита-к'ун, мынэнмынтамык. Аны-к'ун райын'к'эн пытк'ы тан'ычьын' вальын.

Эквэтгъэт ымыльо энмынк'ачагты. Ытри лылепгъэт энмэты ынкъам никвъэн:

— А'мын, йыкк'айъым, вынэ гынан к'ыгитэгын!

Эчги ёпаннэн, нупынъылин, нупынъылин энмэпы, ытри-ым гынтэквъэт, рагтыгъат.

Эвыр н'ан ытлён аратын'н'огъэ, етйик'эю нъэлгъи, рин'эгъи ынкъам выквык вакъогэ. Аны понтыт, йигйит гакыкватръоленат энмыгэн'кы. Ынк'эн ынн'ин тымъёттэ ыргынан.

Етйик'эй к'лявыл ровтыгъэ, льунинэт рагтытыляльыт ынкъам кыленинэт. Эчги рай ытри рэск'иквъэт, ымы ытлён ырык яаачы рэтгъи.

Эвыр-ым нытэнн'ыткук'инэт:

— Мургин н'эвынъюск'ивыльын энмэч эты егъекыкватгъэ!

Нэмэ выргыргэтгъи чоттагнык, негитэгъэн.

— Како рай нэмэ етгъи. Кита опопы мынинильуткувын!

Раск'эвынво нэнтыгъэн. Рэск'иквъи. Авынральын-ым нильуткук'ин. Нылгиныппылюк'ин ярарк'ай и'нничгу к'ляволя гайпылен. Авынральа эльоткома умк'экэльэйыръын гъэйн'эвлин. Эвыр рачагъат-ым, ытлён имчьэчукэну нъэлгъи ынкъам а'грыткынык вакъогъэ. Рай выргыргыръугъэт ынкы рэлку. Ымыльо рынтон'аннэнат этынва ынкъам нивк'ин:

— Энмэч эты мургин н'эвынъюск'ивыльын к'ан'эк'ыкво нъэлгъи! К'ээкэтгытык!

К'лявылк'ай-ым виригъи а'рыткынгыпы, ынк'о кынмэк вытрынтэтгъи, нэлкытвак'эн.

Ээкэтгъэт, нэльугъэн, эвын ынкы ытлён нытвак'эн. Ынк'оры-ым нивын:

— Кита, гынръам к'ильуткуги! Вай н'оот ярар!

— Вынэ гаярарэгым,— ивнинэт ынан.

Рывиривнин э'ннэпы ынан ынин ярарк'ай. К'лявылк'ая амгынонайпы моонэн малек ярарк'ай. Малема-ым, ярар тылемэйн'этэ

С. 23

нитк'ин. Эчги мэчынкы мэйн'этгъи, моогъэ ильуткук. Ынан гъэйн'эвлин ан'к'айн'ыёойн'ын. Люур вай мэмлейн'ын ытри гилгил чоттагнык выргыргыръугъэт, тыле ралкогты рэгъэт.

О'равэтльата паайго нынтык'ин. Ы'вэк'учит гынтэквъэт н'эвъэн-ым напэлягъан. К'лявыля виинтин'унин н'эвыск'эт, титк'эннин, ынк'о рагтыгъэ. Ярак пыкиргъи, к'ъолянэн н'эвыскэт ынкъам йытонэн.

Ытри ван'н'огъат чеэкэй. Энмэч н'ирэк' н'инк'эгти нагтонат. Люур к'ол итгъэт н'аргынойпы нивынэт:

— Рай н'ирэк' к'лявылтэ тэгрэтыркыт. Вынэ н'авн'ытагъат!

К'лявыля ы'льыле тэйкынин н'эвыск'эт: э'летэ лылет тэйкынинэт, э'лете мынгъачавъёонэн. Н'эвмиргык'эе ытлён нинивкин:

— Вынэ, к'ыйылгын н'эвъэн!

— Эк'уликэ аны к'ытваркын! — нинивк'ин к'лявыля.

Ван'н'огъэ. К'эйгипъэм вай пыкиргъэт Тын'агыргын ынкъам Гитгильын. Н'эвъэн нывалямнальатк'эн. К'лявыля ымыльо нинэмръэлетъюук'инэт, ымы кымийн'ыт.

Пыкиргъэт рэмкыльыт, рэск'иквъэт. Ынкы нымигчирэтк'ин н'эвыск'эт. Нивк'ин ынн'от к'лявыля:

— А'мын како, а'мын лыгэнитык тын'эвгынтэвэттык! А'мын тыттэн'эттури! Ытръэч рай н'авйъэлгытомгын варкын. Кита, н'эвмиргык'эй, къэйн'эвыск'иквын лыгэн тытлепы!

— Аны ръэнут мъэйн'эвын?! — нивк'ин н'эвмиргык'эй.

К'лявыля нэнаравылгымн'ык'эн н'эвмиргык'эй амъымн'ычвыната. Ытръэч н'эвмиргык'эй нылгъэнк'этк'ин э'йн'эвыткук. Вэнлыги нэнаравылгымн'ык'эн ынпын'эвк'эй. К'ынвэр тылепиттынтэтэ итгъи н'эвмиргык'эй чоттагнэты, нылгъэнк'этк'ин йимгымгэ. Тытлык ытлён вэтчан'н'огъэ ынкъам нивк'ин:

— Мэн'ин-ым мъэйн'эвын?

— Аны лыгэн тытлепы к'иквын: «Энмэн к'ыетги!»

— Кыкэ, мэн'ин мъэйн'эвын, иа'м н'эвъэн эйылкэ?!

— Аны, к'ыкиврильэтыркын, к'иквын!

Тытлепы иквъи н'эвмиргык'эй:

— Энмэн рай, э'митлёнайгыт!

Люур рай: «Лын-лын-лын». Энмэн-ым еттылеркын. Вынэ гэгынтэвлин ынпын'эвк'эй ралкогты: «Вынэ н'оты мэн'ин етгъи?!»

Люур у'рэквъи чьогыргэпы н'эвыск'эт, нылгэтан'пэрак'эн. Лыгэн-ым йык'к'айым! Тын'агыргына ынкъам Гитгильынэ мынгэпы нэпиригъэн ынкъам нанрагтатын. Рагтык-ым нэмэ вытгыры нэнтыгъэн. Тын'агыргын ынкъам Гитгильын гэгъевлинэт эмик'к'этэ, мин'кыри-к'ун гэлгыръулин ы'льылин н'авыск'атчын'ын. Уйн'э вагъат ытри. Нак'ам к'лявылен н'эвъэн кымийн'этыльэтгъи. Нымэльэв нынымытвак'энат.

Ытръэч.

С. 27

**Эк’итчьэри**

Энмэн ганымытваленат к'лявыл ытри н'эвыск'эт. Ныгток'энат нымкык'ин нэнэнэт, ытръэч эвыр нывъик'инэт. К'ынвэр к'ол нагтогъан-ым. Лыгэн ытлыгын кытгынтакватгъэ н'энри, ман'энк'ачайпы нывулк'ытвик'ин. Нылгэван'эйпыръок'эн ытлён тан'ымтылян'эт, лыгэн нотагты нык'улильэтк'ин:

— Микыну, микыну нитгъэн!

К'ынвэр кэльэтэ навалемгъан, нивын:

— Эк'итчьэру, Эк'итчьэру!

К'лявыл рагтыгъэ. Еп ярак эпкиркэ рытгэваннэн. Нэмэ эквэтгъи ытлён, лыгэн пэнинэмил ынн'ин нивыльэтк'ин: «Микыну нитгъэн?»

— Эк'итчьэру, Эк'итчьэру!

Лыгэн еп тытлын'аргынойпы н'эвъэн ивнин:

— Ик, энмэн Эк'итчьэрину!

Аны н'инк'эй амк'ынэргатык нымэйн'этк'ин. К'ынвэр-ым чайвыткон'н'огъэ. Гачайвыткон'н'ок'атлен, ынык ричитык нытвак'энат ван'к'ытваляк'ай ынкъам ван'к'ытпойгык'ай.

К'ол итгъи нычейвыткук'ин. Люур льунин нутэск'ык чын'атгыргэпы нынлынток'эн. Кальанпын'авыйн'ын льунин, йъонэн, э'экунин нотаск'ычын'атгыргэпы. Эвын кальанпын'авыйн'а колё майн'ыовэкокайн'ын гэнпылин, мэчичьу ынин йичьэмиттумгыт нэнапатк'энат. Н'инк'эй рэск'иквъи. Кальанпын'авыйн'ын, иквъи:

— Рэк'улым, рэмкыльын етгъи?

— Ивкэ миквичигъэк.

— Ев-ев, мэмчемэгыт.

— Вынэ гымнанченэт.

Мэмлыёчгын гитэнин. Аны ынкы кэльэы'твыльык'эйгинив нылейвык'инэт. Ынрак' эчги ытлён э'мпа нэквэчен'н'ок'эн — нырн'ыторъок'энат. К'ынвэр эчги льулк'ыл нинэнэймэвк'ин, нэмэ ытри

С. 28

нырн'ыторъок'энат. Ынан рыткуск'ыченнинэт, ынръак' люур лыгивыргыргыръуэт. Кальанпын'авыйн'ын иквъи:

— О-о-о! Чемэт авнаалёмка ивкы, гымнан мэмчемэгыт!

Ынк'о тытыл выльигнинтынин, ымы рыноогыргын лыгэн-ым ымыльо выльин'э эйпынинэт. Кальанпын'авыйн'а паколчын'а вылгымнэн, рывэннин. Нэмык'эй Эк'итчьэринэ вылгымнэн. Кэльэнпын'эвин мынгык'ач чывинин. Ынръак' моогъэ к'ачакэната. Эвыр кэльэнпын'эвэ к'ачакэната нэнавылгыпк'эн, эвыр Эк'итчъэринэ э'птэ ынн'ин нинэнтык'ин. Ымыльо мынгыт чывининэт кэльин. Ынръак'-ым гытката вылгымнэн. Лыгэн эвыр э'птэ гытката пэкул кэльин нинэнинтык'ин. Эвыт ынкы ынн'ин нинэчвик'ин кэльэнпын'эв. Аны к'ынвэр ытръэч пэлятгъэ кэльин йыкыргын, лыгэн ынк'эната вылгымнэн н'инк'эй. Вынэ нэмык'эй Эк'итчьэринэ йыкырга нэнавылгыпк'эн — левтылвинин. Ынк'оры н'ытогъэ, рагтыгъэ. Ярак никвъэн:

— О'тчой, ынръак' нырэк'игыт, пагчен'гыргэгыт!

— Вай-ым ынан трэетыркын, ынн'э эпэгчин'эткэ. А'тав, нытуттын'игым.

Нэмэ ынк'о эргатык ытлён нэквэтк'ин. Ынръак' люур кэльин магляльын льунин, о'равэтльат нэнаяак'энат. Ымы нак'ам авэръэнан'айн'ын нинэйн'эк'ин. Эвыт ынкы нинэлгикэнчьивык'инэт о'равэтльат. Ивнин кэлы:

— Кита-к'ун, к'энъатчагэ!

А'тчанэн кэльэтэ. Нивк'ин Эк'итчьэри:

— Иа-м анавэръыпатка?

— Эк'уликэ к'ытваак'аатыркын! — иквъи кэлы, нак'ам валяйн'ын орвэпы нинэпириск'ычетк'ин, нак'ам аны галгэгтымоллепылен.

Люур ынк'эн ричиткинэт льунинэт рэллетытвальыт ван'к'ыгваляк'ай, ван'к'ъыттъык'ай, пойгык'ай. Айылгыръогъэ кальайн'ын, инэн' рырыткуйвынин, равэръэпатъёнэнат о'равэтльат, ынк'о рагтыгъэ. Н'инк'эй пыкиргъи ярак.

— О'тчой, иа'м мин'кыри к'ытыльэтыркын?!

— Вынэ ынн'э эпэгчин'эткэ, ынан трэетыркын!

Лыгэн-ым н'инк'эй лымынк'о галяйвын'н'олен, нак'ам лыгипэтле нымэйн'этк'ин.

К'ол итгъи льунин ынан кэльин гин'ынгин, эвытлым уткучьын — лыгэн-ым ок'к'амайн'ын. Ынръак' ынкэчыку нъэлгъи, ынк'эн н'инк'эй. Нырантон'н'ок'эн, нылвавк'эн. Эчги нырантон'н'ок'эн, у'рэн'энри начгытатк'эн. Тэгмэтэквъи н'ыток. К'ынвэр ынкэчыку арычгатгъэ. Кэлы нылек'ин, нивк'ин:

— Эк'элюк-ым вай гэгынникулин!

Лыгэн н'инк'эй ынн'ин ныръыарычгытвак'эн, гыръувъилин ук'к'эмчыку. Кэльэтэ йытонэн ытлён, нинэнйигытчевк'ин. Лыгэн

С. 29

этлы ныйигытчетгъэн ытлён. Пиринин кэльэтэ, н'инк'эй гъивэтлин, к'ынур гэвъилин. Ынк'о эмтэйпынэн э'ннык'алетлы гыткайпы, нак'ам ытлён этлы нилюльэтгъэн. Рыпкирэнин. Кэльин н'инк'эгти коргавръогъат:

— Э-э-э! Рэк'улымн'э гымнан трэнун'ынэт лылек'эгти ынкъам мынгык'агтэ!

— Эк'уликэ к'ытваркынэтык! Э'тки пыск'унгынникк'эй!

Льолк'ыткынык ныгтывакъорок'энат кэльэн'инк'эгти амкортава. Эк'итчьэринэ нинэвинвыйгук'инэт, ытри-ым нытэргыръок'энат.

— Э-эк! Ынк'эн э'тки рак'ылк'ыл, мин'кыри вальын пыск'унгынникк'эй! — ивнин н'эвъэн кэльэтэ.— Ынан эргатык нынвэйн'ыгъэн! Гынин рэк'ын ивыркын пэкул?

Н'эвъэн нивк'ин:

— Нивк'ин, энмэн игыр! Гынин-ым?

— Ивыркын, энмэн эргатык!

— Вынэ опопы эргатык кыевкы,— ивнин н'эвъэн. — Мынытрилгъэн рыюльын.

Н'энк'айыткынык нэтрилгъэн инэнъюльын. Эчги йылк'этгъэт, илюльэтгъи Эк'итчьэри. Люур кэльин рыюльын к'улильэтгъи:

— К'о-к'о-к'о!

— Кита-к'ун, к'ыгитэск'иквын, рэк'ыркын! — иквъи кэлы.

Ныгитэк'ин, нак'ам мэлпэнин — гэвъилин.

— К'ыттъыттыгыткы!

Ныттъыттъыгъэн. Мачьоран' панэна напэлягъан. Нэмэ ынк'о илюльэтгъи. Гынмылкинэк мык'ын' к'улик'ул:

— К'о-к'о-к'о!

— Э-эй, вэчыръогыргын йылк'ынвык, к'ыгтынамэчаквыткы, к'ыгтыттъыгыткы!

Натан'ынамэчавын. Илюльэтгъи н'инк'эй — люнъэйн'этэ. К'утгъи. Эвын кальайн'ын гэн'эвъэнэ о'рагты ныйылк'этк'инэт тампэлгъэвкы. Эк'итчьэринэ чинит пэкуле пилгытчиткуйвынинэт, ыпаннэнат. Кэльэн'инк'эгти рыгъевнинэт ынан, э'птэ ырык ытльамэл нывэтгавк'эн:

— Вай-вай, к'ык'амэтватык, рылгык'эгти к'ынугыткы. Вай а'ттав лыгэн гынникк'эй тынмыгъан!

Эвыр-ым к'утти лылякыкватэты к'амэтван'н'огъат. Люур ытри а'нк'атын'н'огъат, нытэргатк'энат. Нинивк'инэт н'инк'эе:

— Эк! К'ынуркыниткы, а'тавлыгэн пыск'унгынникк'эй!

Эк'итчьэри кэльэмил чинит нывэтгавк'эн. Э'тки аны нытэргатк'энат кэльэн'инк'эгти:

— Нъак'ачачак'эн!

Эк'итчьэринэ валяйн'а тэн'эмкэгынмытчиткутэ тымытконэнат. Ынк'о ытлён рагтыгъэ.

С. 30

— Аны о'тчой, пагчен'гыргэгыт, иа'м ытлён оратвальаркын! — никвъэн яральа.

— Ик, вынэ мачынан. Тургинэт эн'инк'эйкэ инэнтэтыльыт эмнун'кинэт итык тыткунэт. Китъам мытъытвын'гъэк. К'инэтъытвын'ги!

Ытлыгэ нинивк'ин экык:

— Э-э, эвнэтъытвын'кэ!

Вэнлыги чинит Эк'итчьэри тьытвын'гъи въэе, ынк'оры-ым ы'твыльэтгъи. Н'оонк'о ытлён нъытвыльэтк'ин. Ыннэн мэмыл льунин, тымнэн ынкъам йын'энин. Люур льунин, эвын энмыткынык нывакъотвак'эн кальайн'ын, егыт мимлычыку ан'к'ак: ынн'ин нимлывичвэтк'ин. Кальайн'ын иквъи:

— Рэк'улымн'э эмн'олтомгык'ай етгъи?! Мынувичвэнмык!

— Эгэ, мин'кыри-ым?

— Мынатчыченмык!

Кэлы натчык'эн, ванэван намэчатгъан, вэнлыги нывытрэтк'ин, к'ынур н'агчын'ын. Натчык'эн Эк'итчьэри — лыгэн кэльэк кыягпытвыгэн'кы нынъэлк'ин. Тан'ъотчой нинэлк'ырирк'ин кэльэтэ. Нивк'ин:

— А'мын, ынн'атал унмын'ан-ым гаатъёченак'ай! Гынмыеп тъычечыпонток'аатыркын!

— А'-а!

— Этлы, нивигым: унмын'ан увичвытумгык'эй эк'эплювичвэткэ эквэтги! Кита ынръак'-ым мынпонточет!

— Ев-ев, янор гым мывалянтагъак' ы'твъэты!

Эк'итчьэринэ гылгын'к'ач йымнэн уккэнчи, мэмылен к'эчеэръын ымыльэты йытонэн, ратчок ёнэн, к'ол гыргоча нэмэ уккэнчи йымнэн. К'ытгъи кальагты.

Кэльэтэ ивнин:

— Янот-ым гыт!

— Эгэй!

Арычгатгъэ н'инк'эй. Нэнаваляткок'эн кэльэтэ, уккэнчи нытъаетчак'эн.

— Око-ко-ко! Вылгынанк'ыльэгыт! — нивк'ин кэлы.

— Мин'кыри-к'ун рэк'э мэчьэтгъэк ынкъам нывылгык'эн гымнин нэлгын.

Кэльэтэ рунин понты, нивк'ин:

— Ынръак' нымэмылчачак'эн!

— И-и, к'элюк' рэк'э мытэйн'этык аммэмылк'ая гэмэйн'этигым! Эк, э'птэ гынрак'!

К'онк'ытваляк'ая кит-кит нинэнйик'ин. Кальайн'ын нык'улильырук'ин:

— И-и-к-ыка!

— Экэк'уликэ к'ытваркын! Нак'ам гым игыр люнтъыле.

С. 31

К'ынвэр Эк'итчьэринэ рытраск'ычаннэн. Кэлы въэн'н'ок э'птыткугъи. Люур ынан льунин кэльин ы'твыльын. Кэльэт люур иквъэт:

— Ок, к'ыгитэ вай гынникк'эй — мэмылк'ай!

Ыргынан и'нныпитэ нэтэгрыгъэн, нэнвэтгъэн. Эк'итчьэринэ ырык и'нныпитэ тэгрынин кэльэтвыльын. Люур ы'твъэт атчатгъэ. Аны колё люур ан'к'ы ёо'ръочгатгъэ, мимыл айычгэръотчатгъэ.

Въэйъытвыльык'эй к'ынур въаглын'ын, айычгэйн'а ан'к'ачормэты рыноманнэн. Н'ыпэгъи, эквэтгъи амнон'эты, льунин амран, рэск'иквъи. Ынкы ытлён нытвэтчак'эн амрак. Аны люур вай пэнъёлгын авылк'энатрыкыльэн вытрэтгъи. Ынк'о люур ныпинтык'этк'ин кэлы, нивк'ин:

— О'го-го! Рэк'э яран'ы нэрэск'ивын?!

Эчги левыт пинтык'этгъи гынонпэнъёлгэпы, Эк'итчьэринэ и'нныпитэ тэгрынин. Люур ытлён ынкы яалятгъэ, пэнъёлгык нэмык'эй рылгъэ.

Ынкы ивтыл н'ирэк' илкынпын'эвк'эгти, кэльэнпын'эвк'эгти нылгэпычвэтгавк'энат:

— А'мын ынръак' ръаклявыл ляйвын'н'огъэ, тан'ымыльо вачак' куркынин.

Эк'итчьэринэ тан'палёмтэлнэнат пычвэтгавыльыт ынпын'эвк'эгти.

К'ол-ым вэнвынмыкэн, рыпытвынтаннэн гылгын, ынк'о-ым йымнэн, аймак румкэвнин. Люур кэльэн'эвыск'эт мэн'к'о етгъи, иквъи:

— Колё аны н'отын' лыгъаткэвма варкын к'лявыл, йъарат кыттъылыркын. Эпэк'эй, ытлён на'м ынрак' мэливыльульивыльигыт?

— Нывитк'ийгыт, тъыръэгъэк тъыливыльугъэк!

— Ынкъам к'ыетгъи эк'ылпэ, э'тки н'оты а'твкэвма варкын.

— Ии, трэетгъэ, ытръэч к'ытипъэйн'эльэчвэркын, ынан к'улигйит трэетгъэ!

Эквэтгъи н'эвыск'эт, пычвэтгавтомгын — ынпын'эвк'эй тымнэн Эк'итчьэринэ, ынк'о н'ытогъэ. Йъонэнат э'йн'эвыткульыт, ымыльо ынкы тымнэнат, рагтыгъэ.

Ытлыгын, ытля энмэч галгэчелгылылявленат пэгчин'этэ, нычимгъук'инэт:

— Энмэч эты аны въигъи.

Эк'итчьэринэ ивнинэт:

— Тургинэт энэнэкэ инэтчетыльыт лыгэн тан'ымыльо тынмынат. Китъам ынрак'-ым мын'эвыллепыткугичигъэк.

Ынк'о ытля ивнин:

— Тан'ымыльэты игыр тэнуйгин эвиръыт к'ытэйкыгынэт: ымы плекыт, к'онагтэ, иръын, къэли, лилит!

С. 32

Эквэтгъи. Эмнун'кин чавчывэн нымным йъонэн. Ы'ттъыётральэн н'ирэк' н'ээккэт нытвак'энат, яатральэн-ым ыннэн н'ээкыкральэн н'ирэк' н'ээккэт нытвак'энат, н'ъочьын.

Люур вай ы'ттъыётральык рэск'иквъи мэмылк'ай.

— О'ой, вай мин'кэкин мэмылк'ай?!

Лыгэн мэмылк'ай нылек'ин. Этынва намн'ылён:

— Нырэк'игыт, мэмылегыт?

— А'тав, н'эвыллепыткугичильигым.

— Ок, а'мын мин'кыри мынынтыгыт мэмылк'ай? Чамъам к'орайпы рэлейвыгъэ. Ынк'эн к'эптин к'ытрагыткы, к'ыпин'инмытк'уквыткы!

К'эптин натрагъан, нэнмытк'увын. Н'ытогъэ мэмылк'ай, яатрагты к'ытгъи. Энаральэн н'ъочьэн н'ээкык иквъи:

— Вай-вай, ынръак' ръэнут рэск'иквъи, малмэмылк'ай!

— А-а,— чинит ытлыгэ пынлёнэн,— а'мын нырэк'игыт?

— Вынэ а'тав, н'эвыллепыткугичильигым.

Ынкатагнэпы ынн'ин-ым к'орагты нылк'ытк'ин амк'ынъычо мэмылк'ай. Тытыл никвык'ин, н'эвъэнлык'ыле ытлён тин'утэ нинэнтык'ин, к'элюк'-ым мэмыл. Ынн'ин яатральа э'нк'у люн'ылгэ нэнтыгъэн мэмылк'ай. К'ынвэр иквъи:

— Кита-к'ун ытльак'агтэ мыёпатынат. Нак'ам ытръэч н'ирэргэри ытри ытлыгык'эй, юрэк' пэлк'этыркыт.

Ёпаннэнат. Ытлыгэ ивнин:

— А'мын аны, о'тчой ынн'атал! Мэвын мэн'к'о н'эвыск'эт нъыльугъэн?

— Вынэ итыкэвын тынэквэвын.

Лыгэвиръэ к'ытгъи Эк'итчьэри, тэнуйгэвиръыт пэлянэнат. Лыгэн-ым о'равэтльан пыкиргъи нымнымык, нэмэ ы'ттьыётрайпы тагъэ.

— О-ой вай, мин'кэкин к'лявыл етгъи?!

— К'ымн'ылёгыткы?— иквъи ытлыгын.

— Пэнинэйгым Эк'итчьэрийгым! — иквъи к'лявылк'ай.

— Эк, вынэ н'утку нытвагъан.

— Вынэ, пэнинэйгым, Эк'итчьэрийгым, панэнагты трэлк'ыгы.

Ынк'оры рэмкын рачвын'гъат: гэкэн'э чымк'ык. Эк'итчьэри-ым чейвэ. Аны эквэтгъи к'лявыл, колё гэкэн'ыльымкык рээн яачы нылек'ин. Каврантатын'н'ок гэкэн'ыльэ нъатчагъан чейвыльын. Ынк'оры гэкэн'ыльыт эквэтгъэт. Эчги каврантатгъат, Эк'итчьэри аны гакытгынтатлен. Гэкэн'ыльык тан'ъыттъыёл пыкиргъи. Э'ргынрэ к'утти н'эвыск'этти, пин'мытк'увыльыт, нэмык'эй вэтчатгъат. Ынкъам ынкы нытвак'эн ынин н'эвъэнлык'ыл. Нак'ам Эк'итчьэринэ ытръэч тин'ы нинэнрык'ин. Галягты ынан левтык кэн'кэлтивынинэт пин'инмытк'увыльыт н'эвыск'этти.

Ытръэч.

С. 39

**Н'эск'эрултын ынкъам Кайом**

Энмэн гатваленат н'ирэк' йичемиттумгыт: ынпычьын, ынинэлын,— Кайом ынкъам н'инчьэн ытлен'и — Н'эскэрултын.

Ытри нувичвэтк'инэт ан'к'ачормык. Н'инычьэ ытленъютэ нинэнрык'ин выёвэ. Ытлён нылвавк'эн выёткок ыяагты. К'ынвэр к'ытрирэгъи ынн'ин увичвэтык. Ынан ынинэльын ивнин:

— Ипэ микынэ равъёмн'ынэн галяльын гатле? Кэтэм ырык гыргоча ныгаляк'эн ивырвин. Н'эск'эрултын чит выёткон'н'огъэ эвырвэгты, ытръэч-ым ынпычьэ ынинэльэ а'рэнэн ытлён, энмэн авнавъёпка гатле. Лён'валёма рыннин ынинэльын, выёмнэн ивырвин. Чен'ыттэтгъи гатле ынкъам аранма тэкэм н'энк'айыткынык иргъи.

Н'инчьэтэ камчечытвама кыплыск'ычаннэн гатле выёта, рыръэчумкэвнин ивырвин и'тын выёта. Эк'ылпэ лён'ыгтота рыннин Н'эск'эрултынэ рылгылгын, люур авэтывак ивырвин рин'эск'ычетгъи, ынкъам рэквэтэвнин Н'эск'эрултын ыяагты, ынык кытчыгъёлгэты. Э'рыкут Кайомына кытгынтыпэнрынэн ивырвин, ытръэч лёнйъота рыннин.

Ивырвин вакъогъэ кытчыгъёлгыткынык ынкъам ивнинэнэт к'эйивырвик'эгти:

— К'ыгитэгыткы, мин'кыри вальын гымнан торыкы ыннээн тырэтгъэн.

К'улилыръугъэт к'эйивырвик'эгти кынмал:

— Ынк'эн к'ырымэн ыннээн, ынк'эн ръанотайн'ын, к'ынур кальайн'ын.

— К'ырымэн кальайн'ын,— иквъи ивырвин,— ынк'эн о'равэтльан, чит ынан энанмыгъэ н'отк'эната выёта.

Этъо к'улилыръугъэт к'эйивырвик'эгти, нэнвэнтэтынэт и'н'ъин'ыт

С. 40

ынкъам тэнмавымгогъат пэнрыткок. Лылет рыпэт ыргинэт талвачелгата нитк'инэт.

Чен'ыттэтгъи н'инк'эй, айылгавын'н'огъэ. Авэтывак' тин'уск'ыченнин рылгытлын'ын, кыёчгыткогъэ ынкъам ралеск'ычатгъэ ан'к'агты. Ынкы ытлён въэнык'эю нъэлгъи. Ытлён эк'ылпэ эквэтгъи ынэнальэты.

Колё гакоргавлен аймавма Энчьавэгты, эчги н'ытон'н'огъэ мэмлычыкойпы, ытръэч-ым ынкэк'эйык пэнрыткогъэ ивырвин. Ин'к'ун ивырвэ эвнэпирикэ нынтынин, ытлён энмо нъэлгъи. Энмэн-Равыкво.

Ынпыянва н'откатагнэпы к'онпы лыги нылгык'ин ынк'эн лымн'ыл, чама к'онпы гырэпык ныяак'эн, нытвык'эн нананагты, энмэн э'тки авалёмка вак.

Ытръэч.

С. 42

**Ен'авъёчгын**

Ганымытваленат Ён'авъёчгынтэ гэн'эвъэнэ, нак'ам уйн'э энаральыка ымы тъэркин н'элвыл. Ён'авъёчгынэн н'эвъэн нылгиныгтин'к'ин, энмэн нынны Варэн'н'ы.

К'ол итгъи лыгилвэн'элвыл тагъэ Ён'авъёчгына н'алвыльэпы, лыгэн-ым тан'ымыльо н'элвыл рэквэтэвнин. Ён'авъёчгын ак'аака нъэлгъи, к'элюк'-ым ымы эвиръылк'ылкэ, этэйн'эткэ. Ён'авъёчгын колё ныкэтгук'ин, нымлык'эн, к'онпы нэнанмыткок'энат кытэпат чама лыгилвэт. Мэчынкы ганымытваленат.

К'ол итгъи Ён'авъёчгын рагтыгъэ ылвагэленвэпы, эвын уйн'э ярак Варэн'н'ы. Нъатчальатк'эн. Люн'ъетэ н'эвъэн. Колё капчачаквъэ. Ымъылён'эт тан'лымынк'о нэнарэрк'эн, к'онпы нэналвавк'эн льук. Ынн'ин тъэче кивыткугъи амынан. К'ынвэр тэн'выск'эквъи энарэрык.

Яран'ы тэгнымэйын'к'ин тытлёпыльаннэн камлелы, ымы ёрон'ы. Вакъогъэ чотыткынык, нъэгнотытвак'эн, нымук'эткук'ин. Люур тытлякагыргэпы челгырэк'ок эвын'н'ой:

— О-ок, а'мын Ён'авъёч, нырэк'игыт, нымук'эткуйгыт?

— Эк'уликэ к'ытваркын! — ивнин Ён'авъёчгына.

— О-ок, а'мын-ым чит ейвэче гыныкы,— ивнин рик'укэтэ Ён'авъёчгын.

Ён'авъёчгын вакъотанкавн'атгъэ ынкъам иквъи:

— Кита ев-ев, Нутэн'эвыт, нэмэ рэк'ын ривн'ыркын?

Челгырэк'ок нылгык'ин Нутэн'эву. Нутэн'эвыт иквъи:

— А'мын-ым, Ён'авъёчгын, итык-ым гымнин нинъэйвын нъыркылеркын, мэчынкы нъытвагъан. К'ытэйкыгын ёмроттэн тин'ур эвыр н'ирэк' мъэмит. К'ыръэтгыпгын Варэн'н'ы, митъэлыги танн'армачьа гэнгынтэвэтлин ынкъам игыр н'энку варкын. Такамръэтык ичгуйгык варкын танн'эн ръэтайпын, ынанъаё рэвытрэты. Эченур к'ытанчамэттагын, э'тичгын нылгэлк'ин. Эвыр к'эгнэвмич

С. 43

рэнъэлы к'ылк'эгнэквын, эвыр рилюльэтыркын — к'ын'ирэк'эв.

Эргатык Ён'авъёчгын эквэтгъи. Нутэн'эвыт яральо пэлятгъэ. Ён'авъёчгын гурэтылелин, к'ынвэр вытрэтгъи ичгуйгын, ынкы нымъэлильэтк'ин ръанотачгын нымэйын'к'ин. Лыгимэрынрэк'эй чамэттанэн, колё нылгэлк'ин, нак'ам йынйына нывъенток'эн, йилиил-ым лыгэн йынйынэн — ынк'эн энмэн танн'эн ръэтайпын'. Эчги рэймэвнин, аны к'эгнэвнин, рыпыткэвнин, пэк'этатгъэ. Нэмэ рын'ирэк'эвнин, тан'ынмынэн. Йъонэн. Ынн'атал ынк'эн алван' вальын кэлы, ымыльэты гарыглен, лыгимэйн'ывэгыльын, майн'ыванныльын.

Ён'авъёчгын рымагтэты эквэтгъи, нэмэ гурэтылелин. К'ынвэр вытрэтгъи нымным. Ымыльо ярат тэн'илгырэтэмыльыт. Ы'ттъыёлральо нитк'ин мачьянра, аръаля нымэйын'к'ин яран'ы. Ён'авъёчгын чичеквъи: «Эвын'ан ынк'эн танн'армачьэн яран'ы».

Авытрыкэгты вальын ваны ынан льунин. Ынкы тинэнвулк'ытвинин. Волк'ытвэма тан'амалван' вальыт н'эвыск'этти наймыльатк'энат. Ён'авъёчгын к'онпы майн'ырайн'эты нытлепк'ин лыги нинэлгык'ин н'энку вальын ынин Варэн'н'ы.

Талватотъавтагнэты нымкык'ин ёкват нывакъольатк'энат гытгык, нак'ам ныкоргъав нъэйн'эк'инэт. Люур Ён'авъёчгын ёквано нъэлгъи, нэмык'эй вакъогъэ гытгык, к'онпы нъэйн'эк'ин:

— Варэн'-го-ок! Варэн'-го-ок!

Нак'ам ынанмайн'ычьо нитк'ин ёкваёк, ымы ынанэргъайн'ачьо.

Танн'армачьыйн'ын, кынмэчыку вытрытвальын, чечыльатын'н'огъэ. Нивк'ин:

— Ынръак' к'ол ёкваё алван' э'йн'эркын. Ленытэк'-ым Ён'авъёчгын етгъи. Лыгэнъури мин'кыри рыннин ръэтайпын, алымы ак'анмын' вальын?

Варэн'н'ы ынанъяачы аймыгъэ. Эвын нытэнтутъэвк'ин. Наймыйыръатк'эн, люур койн'ык'ачайпы чыпъынтогъэ ёквайн'ын энмэн Ён'авъёчгын. Гэлгичен'ыттэтлин Варэн'н'ы, мэрынрэ иквъи:

— Ок-кой, ынрак' иа'м етгъи, ытлён танн'а наранмыгыт.

Ён'авъёчгына ивнин:

— Вынэ амъатав тыпкирык, колё а'к'армагты вальын ръэт тырмагтын, энмэч эк'ылпэ к'ын'элк'иквъи.

Варэн'н'ы нэлк'иквъи ёквак, чыпъэтгъэт, гынонгыпы чыпъынтогъат. Камлелы ырык ёквамкин'ыт. Рин'эгъэт ымыльо ёкват. Ныкирит рин'эмъетгъэт ынкъам Варэн'н'ы эмрынгиитэ нийн'эк'ин ёквата. К'ынвэр пыкиргъэт ярак Ён'авъёчгына.

Нутэн'эвытынэ нэмэ ивнин Ён'авъёчгын:

— Митъэлыги ръэтгыпыльыт рэенн'ыт, етъан' к'ытваркын.

С. 44

Ён'авъёчгын тан'амк'ынэргатык тэн'эмкыргуттэ нун'элыльэтк'ин. Варэн'н'ы ытри Нутэн'эвыт нувильэтк'инэт. Равролмык нэтэйкыгъэн рыгъёлгийн'ын атчынвылк'ыл Ён'авъёчгыргэн гэн'эвъэнэ.

Пыкирмич танн'ыт, Нутэн'эвытынэ ивнинэт Ён'авъёчгынтэ:

— К'атчыск'эвтык, н'аан танн'ыт пыкэрын'н'огъат.

Атчыгъат Ён'авъёчгынтэ.

Пыкэтчыкэвма, танн'ыт нырымъэйн'эк'инэт:

— Авач! Авач! Ён'авъёч, вай мытынмыск'эквыт!

Пыкэтльэты н'ытогъэ Нутэн'эвыт. Танн'армачьа пынлёнэн:

— Э'ми-ым вай Ён'авъёчгынтэ гэн'эвъэнэ?!

Нутэн'эвытынэ ивнин:

— К'ун нэмэ гэлвэгилилинэт, итык эвын-ым ятын'н'огъат.

— Виин мынк'амэтваркын! — йъэк'улинин танн'армачьа Нутэн'эвыт.

К'амэтваплыткок ичгичивыльыт лывавын'н'ольыт танн'ымкин'ыт йылк'этгъэт. Атчьатын'н'ок танн'армачьин'а ивнин Нутэн'эвыт:

— Эвыр рининин'ыт Ён'авъёчгынтэ, к'ыныгъевыткуги!

Эчги тан'ымыльо танн'ыт йылк'этгъэт, Нутэн'эвытынэ э'йн'эвнинэт Ён'авъёчгынтэ. Лыгэк'ылпэ н'ыроргарэ ярак камлелы нэтрилынэт ун'инэн'эт ынк'о найыныпын. Аны колё тэн'кыргуттыт гэнлетръулинэт. Танн'ымкэн'ыт вытку тылвэ ныгъевк'инэт. Лыгэн н'ытольыт Ён'авъёчгына нэнатынпык'энат пойга, нак'ам ынан ымыльо танн'эн ирвыт гэнумкэвъюулинэт. Ынкы нэмык'эй гэлвылин танн'армачьин'ын. Ынн'ин нэткун танн'эн ииррьэт.

Ён'авъёчгырык элвэльин яран'ы нэтэйкыгъэн, колё тагнымытван'н'огъат.

Ытръэч.

С. 47

**Кальайн'ын о'равэтльатъолёльын**

**Келе-людоед**

Лурэльыт нымн'ик'инэт. Мын'эск'эвын'н'ок, тан'ымыльо нэнэнэт ыннанрак нэнтынэт. Мын'эгтыгъат ытри Льорагты. Ейвэлк'эй-ым к'ол нэнэнэрык рээн нытвак'эн. Ынкы вай-ым гатароск'ынленат, э'птэ нымн'ик'инэт ныкитэ. Аны нык'улильэтк'инэт! Нинивк'инэт ейвэлк'эе:

— Аны, эк'уликэ, кэльэтин'уркынитык!

Ымыльо нэнэнэт авалёмка нитк'инэт. Йъэлыги пытк'ылым рымагтэты ныгаймавк'энат.

Нъэн'ойпэвык'эн ейвэлк'эй, тэнн'у нылгивык'ин. Вэнлыги лыгэн нылек'инэт, к'ынвэр кэльэтин'угъэт. Ан'к'акальайн'ын гэтин'улин, ытлён гэттэтлин. Кэлы уйн'э эльулк'ылвытрыкыльин, тан'ымыльэты кырвэрыльин'ын. Ейвэлк'эй танойгытвэтъёлгэты гэттэтлин.

Ынан нэнэнъэчьулгык'эй гэймитлин. Танойгытвэтчык'огты ытлён гэрэлин, гэгынтэвлин.

Кальайн'ын гывагъэ тытлык, амъелычгын нинэнъылик'ин. Тан'ымыльэты н'ан ынан руйвынинэт кымин'ымкын. Эмъэнк'эвэ-ым к'утти ытръэч гэгнунылвийвылинэт. Эчги н'оон елын'ым нинэтин'ук'ин кальайн'а, ейвэлк'эе нинивк'ин:

— Вынэ вай гым лён'ынма инэнтыгъи!

Эчги кэльэтэ нинэнъылик'ин елын'ын, ейвэлк'эе нинэттъыттык'ин гырголяйпы. К'ынвэр энрэск'ивэткэ рытчынин.

Кальайн'ын выск'ырэк к'ынвэр-ым ченэт ванвэты рагтыгъэ. Ейвэлк'эй-ым виригъи ынкъам а'тчан'н'огъэ о'равэтльарыкы.

Пыкитръугъэт мын'эгтыльыт. Уйн'э кымин'ымкын, к'утти ытръэч чивыпытти гэгнулинэт. Эргатръок ымыльо иквъэт:

— Э'птэ кита-к'ун, мынтэнэнэнэк'эйн'ымык. Ейвэлк'эйигыт-ым, рэк'ын гыт риквъэ ынкъам мури ынн'ин мытритгъэ!

Ейвэле нинивк'инэт:

С. 48

— Н'эвэк'-ым нинивигым: «Эк'уликэ, кэльэтин'уркынитык!» Ныркыпчевэгым, нъэн'ойпэвэгым!

— Ынн'ин-ым мынинмык кита-к'ун!

— Ии!

Пойгыльымкын тытлык гатчыръоленат. Аны рэмкын нык'улильэтк'инэт, лыгэн пэнинэмил нык'улильэтк'инэт.

Пэнин-ым кальайн'ын гэттэтлин. Н'инк'эе нинивк'инэт:

— Эк'уликэ-ым аны, кэльэтин'уркынитык!

Лыгэн нэн'ъойпэвык'эн, нынгэргэвъюук'ин. Эчги тытлык пыкиргъи, аны напойгыпъёгъан, нанмыгъан кальайн'ын. Ынк'о лыгэн тэлпыгъи.

Ытръэч.

С. 50

**Рик'ун'н'эв**

**Жена-лисица**

Энмэн ганымытвален ыннэн ройыръын. Ынкы гатвален ейвэл. Ынк'оры ынйивэ ытлён ралк'ан'ынвык гапэлялен, ы'твэ ялгытгъат.

Эвын кыеквъи ейвэлк'эй — гъытвыткынатленат. Чит ытлён кытгынтатгъэ, чит ы'твык инэнрэтгъи, ынйивэ лыгэн тэвэнан'ата кэгынмык кыплынэн. Тэргатгъэ н'инк'эй, пэлк'ынтэтгъи. Ынн'ин ытлён ралк'ан'ынвэпы нычейвыткук'ин, нытэргатк'эн. Волк'ытвэма, тин'учьык'эй льунин, нинэнрык'ин ынкъам панэна ралк'ан'ынвэпы нычейвыткук'ин. Люур рик'укэтэ йъонэн, ивнин:

— Ынръак' нырэк'игыт?

— К'ун вай ынйивэ йылк'ыльигым ралк'ан'ынвык напэлягым. Чит тинэнрэтгъэк, тэвэнан'ата энаркыплыгъэ, — ейвэле нэнавылгыпк'эн тин'учьыкэе рэк'окалгын.— Илкин н'отк'энак'ай рэк'ыркын волк'ытвэмачы, емгымгыргык'ай!

— Вынэ лыгэн гыныкагты! — иквъи рэк'окалгын.

— Мэвын нинъэтэтк'ээтын!

— Вынэ к'эйвэ, энмэч н'оонрэ вай мыныткивыск'ивмык омъянвэты!

Энмэн пэтывалк'арайн'ык \* рылгъат. Тин'учьык'эй ейвэлк'эе тин'уру тэйкынин, мъамэлгын-ым уттин. Ынк'о ытлён рик'укэтэ нинэныгъюлевк'ин тин'урыткук. К'ынвэр, н'инк'эе пчик'эт тымын'н'онэнат, к'ынвэр рэвымрэвыт, милютэт, рээн лиглиг мэн'к'о нинэрэтк'ин. К'ынвэр, ейвэлк'эй мэйн'этгъи. Рэк'окалгын ынан пиринин, н'эвъэну лыгнин. Ынк'о ытлён чинит татэн'орын'н'огъэ, ылвольатын'н'огъэ. Ынк'оры н'ирэк' нэнэнэт нагтонат. Нылвэгилильэтк'ин ейвэл, энмэч колё гамайн'атычгатлен.

К'ол итык ытлён ылвагэленвэпы пыкиргъи, эвын ёрон'ы гэтэйкылин. К'амэтвама, рэк'окалгын ылвэнэлгылпынитык рымагты нэтчетатк'эн, ныпирк'ыгилик'ин, нивк'ин:

\* Пэтывалк'арайн'ын — ынк'эн тэленъепкин нутэск'ычыку вальын яран'ы.

С. 51

— Мэй, тымкылевтин яран'ы?

— Ии, вынэ нымэлк'ин игыр вай. Итык ынйивэ гэнинтыплыткуйгым, итык мачынан.

Ынръак' нувичвэтк'инэт ынкы нэнэнэт. Ылвагэленвэпы пыкирык, нинивк'ин к'лявыля н'эвъэн:

— А'мын н'ан, мури чит тэленъеп ынн'ин нувичвэнмури!

— К'ун мэлынн'ин,— рик'укэтэ татлыгнэн. К'ол итгъэт пэляткольыт ынйивыт иквъэт:

— А'мын н'ан, ытлывъён ы'мрилти кита-к'ун мынъёпатынат, эплеэн мин'кэмил элгыпэрагъат, лывэкатъягъат.

К'ытгъэт-ым, люур нэльугъэн нымным, иквъэт: «Ынръак', н'аанк'эн мин'кэкин нымным?» Найъогъан, пыкиргъэт. К'лявыля ивнин н'эвыск'эт:

— Вай рэмкыльыт! К'увигынэт ынкъам эвыр мимыл етъан' имйыръэткин ынпыначгэн!

Ынк'о ынпын'эвк'эй эвын'н'огъэ:

— Емгым а'мын, ынтыён вэгыт ымы плекык а'лянторкыт!

Ныкэтльаткэн рэк'окалгын, ныкитэ нъурэвк'ин о'рагты нывэнвымэрэнтывак'эн. Раск'ыткынык, утъымык угнэлгык'эй нынэллетытвак'эн. Люур иквъэт рэмкыльыт:

— Э'э вай, ынпыначгын имйыръэтгъи, кита мимыл к'ыгтыгын!

Лыгэк'ылпэ н'ытогъэ н'эвыск'эт, лыгэн люн'имлынэймэвэ итгъи, к'ытлыги, рик'угнэлгык'эй йыпыск'эвнэн. А'тчак лывавык, ы'вэкуч н'ытогъэ. Люур и'рэкэн'кэлетгъи раск'ыткынгыпы рэк'окалгын, лыгэн налгын'ойн'ын эвкы. К'ытлыги, ынк'эн рэк'ограгты рылыск'эквъэ. Ытлён налгын'ойн'эпы к'лявыля а'рэнэн, нинъэйн'эвк'ин. Люур рыльыпэннин н'алгын'ойн'ын, ивнин:

— Э-эк, к'ыетги, мынрагтымык!

— Тэн'вэгычьык ы'нынн'автын'атгыт! — иквъи рэк'окалгын.

Ынн'ин к'лявыля тэгмэтэвнин э'йн'эвкы рик'ун'н'эв.

Ытръэч.

С. 54

**Тилмыт**

**Орлы**

Тэлмийн'ын ганымытвален гэн'эвъэнэ ынкъам гэн'ирэнкымин'э. К'онпы тилмэ нинэривлык'ин ръэв. Н'эвъэн этлы энантымн'этвавкыльэн: к'онпы нытэкичгымигчирэтк'ин, нэлвэтк'ин. Ы'вэкуч н'эвъэнэ нинивк'ин:

— А'мын, кита к'ыпагэ, мэчынкы ыллён тэтэкичгын'ык, к'ыпагэ.

— А'мын, вэлер лымн'э к'унэче трэквэтгъэ, тривинигъэ.

Эквэтгъи эвэнэнвэты тилмытил.

К'оленымгыпы ырыкы к'ытгъи к'ол тэлмийн'ын. Н'оон ярак к'ача рыров вакъогъэ, иръытвыгъи ынкъам йъонэн тэкичгымигчирэтыльын. Н'эвтилмэ пынлёнэн:

— Какъом, нырэк'игыт ынръам?!

— Э'мъим гынин ы'вэк'уч?

— Гивинилин. Нырэк'игыт-ым?

— Вынэ нэнэнэт тургинэт тыгтынат.

— Э-эй, вынэ к'ырым мыйылгыт.

— Ыныкит эйылкэ ринэнтыгъэ, вай-ым транмыгыт.

— Э-эй, вынэ к'ынрагтатгынат.

Рыкэргыпаннэнат нэнэнэт, ынк'о-ым йылнинэт ыныкы. Лыгэн пирининэт, рыгчыко ёнэнат нэнэнэт, ынк'о вэтчатгъэ, н'ан лыгэн тыргочагты эквэтгъи.

Этъок'аак'ын н'оон ининигъи тилмытил, ытлыгын нэнэнэргин. Эвын етэвчывэптыйн'ын нинэнрык'ин. Н'эвъэн-ым пэнинэк нымигчирэтк'ин ывэрак. Н'эвъэн ивнин:

— Вынэ тырэнпэмэквыт, алва к'ылеги, к'ырэги, тырэнпэмэквыт!

Н'эвъэн-ым лыгэн ынкы нытвак'эн, вэнлыги ванэван нывалёмын. Вакъоск'ытылягты-ым рэлчын'а гэнпэмэвлин. Э'мъим, уйн'э н'эвъэн, мэн'к'ъом ныльунин. Етэвчывэпытчын'ын вакъок

С. 55

рытрилнин. Иръытвигъи, ынк'ъом к'ыриннин н'эвъэн. Льунин ы'вэк'учитэ. Н'эвъэн-ым ивнин:

— Авалёкыльэгыт иа'м?

— К'ун гыт авалёмкыльэгыт.

Нэмэ н'эвъэнэ ивнин:

— Ынк'эн к'ун-ым тивыркынигыт, люрэк' гэлейвыльэтэ мэн'к'о. Лым-ым гэнэнэнэтэ мытратвагъа. Нэнэнэт н'ан тилмэ рэквэтэвнинэт.

— Ка-акомэй! Вынэ мыръэтгыпынат. У'рэмин'кыри эквэтгъэт?

— Н'ан-ым н'отк'о лыгэн у'рэн'энри.

Элвэльинэтэ авэръэпыгъэ ынкъам н'ан лыгэн кытгырголягты рин'эгъи. Н'эвъэн нинивк'ин:

— Мин'кэмил урэльу гагырголятлен?

— Ынн'ин-ым н'ан урэльу гагырголятлен.

А'мын-ым ынк'оры эквэтгъи. Люур яран'ы льунин ынан, аны ръавыквыйн'а ранмынатрыльин'ын. Выквыт, кольом выквин'ыт. Пыкэтчык'эвэты, вакъотылягты рыпэмэвнин яран'ы, ранмынатрыт тан'амн'оонко иргъэт, ымы рэтэм йыннин. Иръытвигъи, ынк'о к'ытгъи. Этынва ивнин:

— Како, мэн'к'окэнайгыт?! Ыллён вытку гынан ынн'ин яран'ы рытын. Мин'кыри нылк'ытигыт?

— Вынэ нынананарэрэгым.

— Э-эй, элымн'э нынананарэрэгыт. Ыллён н'ан гымык ынинэльэ айвэ н'ирэк' нэнэнэт нинэнрык'инэт. Н'ан галягъэ. Ынкы к'ырым к'ыпкирги. Рай ынкы-ым эмгынунык варкын ылвайн'ын. К'элюк'-ым н'оон егыт энаратралеты варкыт нутэск'ык. Ыныкит н'ан н'утри нывнынтатк'эн, лыгэн имыръэнут галятыляльын нэнанмык'эн. Ымы ынн'ин нэрэнтыгыт, ынк'оры-ым н'оон нъимпык'ин.

— А'мын-ым к'ун мин'кыри, мачынан вынэ мэквэтык.

Н'ан рин'эгъи.

К'эгйипэ, ылвайн'ын колё нымэйын'к'ин ынкы нытвак'эн. Вай майн'ырынныльин'ын н'ан нэймэвк'ин, к'эйгипъэм нывнынтатыльатк'эн н'оон тэн'эк'ылпэ. Тилмэ, тыляма, гытолгэпы вэгылкунин, н'ан рырин'эвнин, ынк'ъом эквэтгъи.

Ынкъам вай нэнэнуткульык нытвак'энат ынк'энат нэнэнэт лым к'утти нэнэнэт гэюнрылинэт. Ынкы-ым пичыгичильылк'ылти тармачьын'ыльэты. Энаралык-ым яратъолк'айык винвыпкиргъи. Пыкирык иръытвыгъи, рэск'иквъи. Ранмычын'кы пэлянэн ылвайн'ын. Ынкы нынымытвак'эн ынпыначгык'ай. Ытлён ныгытъытэвиминн'ык'ин. Ынк'энат-ым рай нинэнтэрмэчьын'эвк'инэт тэлмийн'а. Рэск'ивыльын пынлёнэн:

— Како, мэн'к'окэнайгыт?

С. 56

— Вынэ вай нананарэтльайгым.

— Вынэ вай мурык ярак ы'ттъыёча варкын яран'ы ынкы рай варкыт н'ирэк' нэнэнэт. Айвэ рыпкирэннинэт. Ринъэквэтк'ээнн'ыт, н'анк'эн ривиник'ээнн'ыт, рэнтэвиминн'энн'ынинэт ивинийгу рытык.

Ынк'ъом к'лявыля ивнинэт авынральыт:

— А'мын-ым рай ылвылю тыныпкирэтын торык роолк'ылё.

Н'ытогъат ынпыначгык'ай гэн'эвъэнэ. Аны ынк'оры гэлвэтлинэт. Гувилинэт, элвэльин кукэн'ы рититычьэтэ. Колё гак'амэтваленат, мин'кыри-к'ун гагтыгытъавленат. Ынпыначгык'ая ивнин:

— Ынкъам ынк'эн рэлгинъэквэнн'ыт. Гым-ым к'онпы гынрырэтыльу нинэлгык'ин. Ыныкит ытри нивиник'инэт, гым ванэван мыръэгъэк, к'онпы нинэнъюйгым, нинэгитэйгым, микырык рырак'авъёлк'ылтэ. А'мын-ым вынэ эвыр рэйык'энн'ыт-ым, эвыр-ым ривинин'ыт, лыгэн кыйъогынат.

— Вынэ-к'ун трайъон'ынат.

Ынпыначгык'ая н'ан гитэнинэт н'ытольыт. Пирининэт тилмэ ымыльо нэнэнэт, рырагтаннэнат. А'тав чит к'утти нэнэнэт ивнинэт:

— Туръим?

— Ымы мури.

Н'ан н'ырак' нэнэнэт рырагтаннэнат ынкъам ынк'эн тымн'этомгэн к'утти. Рырагтаннэнат, ярак рыпкирэннинэт. А'мын-ым вытку пыкирмич йъонэн ынпыначгык'ая тэлмийн'ын.

— Ок, ынанкэнъым, микынэ эйминнинэт н'ан нэнэнэт.

Лыгэн-ым н'ытогъэ, н'ан-ым рин'эгъи. Н'ан эквэтгъи панэнагты, к'ыриннинэт. А'мын пыкитчык'иквъи тэлмийн'ын. Н'аргын кытвак'эн авынральын. Ивнин энмэн:

— Како, лым рэк'и?

— Вынэ тынананантагъак.

— Ии, вынэ к'эймитгынэт. Эвыр вытку рэйминн'ынэт, ыныкит янор увикит мынльувылгынэт. Лыгэн тымлягты увикит мынынтынэт.

А'мын-ым вай к'лявыля н'эвъэн ивнин:

— Элвэльин иръын к'ынъылигын, мыйпыгъан. Рэмкыльын-ым вай ынн'энвальэръыльын. Ынкъам гымык алван' вальын к'ынъылигын.

Алван' вальын иръын ръылинин. Н'эвъэн нинивк'ин:

— Митъэлыгъи вай ынн'энвальэръыльын, ыннэн тэн'ылгын мэн'ин въик лыгэн мытрэнэрэнн'ын. Эвыр гым рэнанмыгъа, ынн'от вальын тэн'ылгын рэрэтгъэ.

А'мын-ым н'оон к'эйгипэ гырголятгъат, ынн'атал-ым гырголятгъат. Рай гыргол гэтэйкэвлинэт. Вынэ эвыр оратвак-ым тэн'ылгын эрэтгъи. Тылельын вынэ н'эвъэнэ нэнъатчак'эн. Лыгэн

С. 57

эвыр йъэнкы иргъи — йъонэн. Эвын ынк'эн рэмкыльин тэн'ылгын. Лыгэн к'ээк'ын вак люур н'оон нэрэтк'ин. К'утынъэм кылетэ нинэнтык'ин. Йъэнкы иргъи, эвын гатан'ынмылен.

Уйн'э вагъэ тэрмэчьытилмытил.

Ытръэч.

С. 60

**Гымо**

Ганымытвален энмэн о'равэтльан Гымо. Ынн'атал нак'ам нылгэныкалготкок'эн чама нылгинъыръык'ин.

— Гымо айвэ нотапынмэты гэлк'ытигым, н'энри, мин'кы нутэск'ын гэтэлпылин. Тыляма мытлын'к'леккэн кэйн'ыт тынмынат! Торгынан чамъам! — ныкалготкок'эн ытлён.

— Э'мъим гынин тымъёттэ кэйн'ыт? Э'ми ыргин нэлгыт, вэлер ыннэн нэлгын рэтын? — ытлён варата нымн'ылёк'эн.

— Гымо ынн'атал нотапынмэты к'ытык гэпэн'ъивэтигым, ынк'эната гымнан ытръэч нэнанмэгым ынкъам нэнапэляйгым. Валёмтык?

Варат танн'ыткон'н'огъэ, ытри чычеквъэт: «Гымо нэмэ ы'ръунтэтыркын. Ытлён айвэ ёрочыко ы'лён'эт гарычгытвален ынкъам мин'кыри люн'ылк'ытыльын».

Гымо — к'ырымэн чит ынин нынны, ынин нынны гатвален Выквытагын. К'ынвэр варата ынк'эн нынны нантээватын, ытлён нъайн'авын'н'он Гымо. А'ачек нъэнк'этк'ин ынн'ин э'йн'эвкы. К'ынвэр-ым кэквъи, валёмын'н'огъэ.

— Гымо ынн'атал нымлегым! Гынмыл гытгыткынык лён'пэк'этата титык тыляма. Гымык-ым яален'к'ач тылельын ынлын'эв к'онпы ныпэк'эттатк'эн, гым-ым люн'итъунтэтэ титык! — нивк'ин Гымо.

Алымы ытлён тыляма гытгыткынык к'ымэк левтычимэтгъи, к'этэв-ым ынпын'эвэ винрэннин.

— Гынык яален'к'ач нынпык'ин о'равэтльан нылек'ин, гынан-ым люн'винрэтэ рытгъэн.

— Гымо гэпэн'ъивэтигым, гытгычормык ытлён тывинрэтын, ытръэч ытлён люн'ивэ торыкы.

Ытлён нъыръунтэтк'ин, ынпын'эвэ-ым нэнапалёмтэлк'эн.

— Эты н'ан гыт мэчын'кы ы'ръыкэ, акалготкэка вэлет ыннэн ы'лён'эт нъитгъэн? — намн'ылёгъан о'равэтльата.

С. 61

— Гымнан гэмо мэчынкы эвытлым чамъам.

Чинит-ым а'ачек чемгъон'н'огъэ: «Иа'м ынн'ин тивык, ривн'ыт нъыръык'ин ытлён».

Н'эвыск'этк'эе ытлён к'онпы тэнн'у нылгык'ин ынкъам тэн'имырэк'у нылгык'ин.

— Гымо, ивкэ к'ъыръунтэтыркын, гэрэк'игыт айвэ гыт ынкъам мин'кыри гэлк'ытигыт? Ръэн'эвыск'эт гынан рэлгын'ын эвытлым мин'кы айвэ льугъэн? Вэчьым нэмык'эй Гымон'ав ы'ръунтэтн'эвыск'эт гыныгмил вальын рырынгиивын.

Гатанн'ыткома, ытри ныгынтэвк'инэт, нак'ам Гымо нанн'энайпык'эн н'авыск'атк'айырыкы. Нивк'ин:

— Тыраталяйвынтык! А'мын ынн'атал мэркычгыргыторэ!

Ытлён ынн'атал ымыльэты нычелгатк'эн ынкъам нываляркылян'н'ок'эн танн'ыткольэты. Вэлеркылельын н'эвыск'этк'эйырык пытк'ылым тэнн'у нылгык'ин.

— Ок, а'мын тырайъонтык! Тыраталяйвынтык, янран'авк'агтэ! — нык'улильэтк'ин а'ачек.

Ынн'ин нытвак'эн мачамк'ынъычо. Гымо чемгъон'н'огъэ, мин'кыри элвэльин нынны рытчык, к'элюк' гэк'ытчирэлин Гымоно итык.

Нотагты к'ытгъи, ынкы рырынгивнин мэлёталгын, и'рэмйыльын омкэты, ивнин:

— А'мын, етти, Милютэк'эйигыт! Вэчьым гынан лыги, мин'кы гымнин вагыргын варкын?

— Рэк'у-ым вагыргын \*\*\*рыркын? Вагыргын чамъам рэльун'ын. Эвыр ы'ръунтэтык \*\*пагъа, вытку гынан ынкы ынк'эн рэльун'ын. Валёмэ?!

Гымона чит тымыркынэн мэлёталгын, ытръэч-ым лывавнэн, ытлён эйгулеткыльин ырыткук.

Ярак пыкирык, ынан тывнэн вэтгав милютин:

— Гымнан игыт, нутэк вама, тынрынгиивын мэлёталгын ынкъам тымн'ылёгъан, мин'кыри вагыргын гымнан мыльун, ытлён гымыкы гивлин: «Вытку ы'ръунтэтык рапаагъа». Чит тынмыркын ытръэч-ым тылвавын, гынтэквъи.

Ынкатагнэпы ытлён паагъэ ы'ръуытэтык ынкъам калготкэк, ынан льунин вагыргын, льунин чиниткин нынны, варата рытээватъё.

Ытлён ынпыначга нымн'ылёк'эн:

— Выквытаг, титэ ыллён ран'автын'гъа?

— Вытку эвыр ринивн'ытык торгынан, ынпыначгыторэ, чама-ым н'эвыск'этэ э'к'у нэлгыркынигым этаны.

— Ванэван моргынан э'к'у мынылгыгыт, мин'кыри гыт тэн'ытвигъи,— н'эвыск'этэ никвъэн.

— Гынык к'ача вэтчатваркыт нытэн'к'инэт, ныгтин'к'инэт,

С. 62

нымигчирк'инэт н'эвыск'этк'эгти. К'ынрагтатгын мэн'ин тэгъен'у рэлгын'ын,— нивын ынпыначга.

Выквытагнына рырагтаннэн н'эвыск'этк'эй. Ытри тагнымытван'н'огъат. Гивин'итти галяк, ыргин у'рэтгъэт нымкык'ин нэнэнэт.

Ытръэч.

С. 64

**Илкыльын ынпын'эвк'эй**

**Слепая старушка**

К'ол итгъэт нэрэтын нымнымэты к'ораймак. Аймакык к'ача к'онпы нылк'отытвак'эн илкыльын ынпын'эвкэй ынкъам ынан винвэ мынга нинэгтыткук'инэт чемыръотакэчгытъолк'агтэ. О'равэтльата нупынъылийвык'инэт, ынкъам илкыльын ынпын'эвк'эй ныпэк'эттатк'эн. К'ырым микынэ ейвэчу нылгынин. Ытръэч ыннэн к'эйн'эвыск'этк'эе, галятыляма, льунин йъэнкы вальын ынпын'эвк'эй ынкъам анн'энавэтгаквъэ:

— Иа'м илкыльын ынпын'эвк'эй упынъылиркыниткы? Ытлён нэнрэк'эвтык?!

Эвытк'эй нэмэ микынэ рай упынъылинин ынпын'эвк'эй. Люур ытлён тан'пэраа'чеко нъэлгъи.

Э'тйивчигъэт н'эвыск'этти, мэн'ин ытлён нъэликэтын а'ачекэты.

— Гым тръэликэты,— иквъи к'ол н'эвыск'эт.

— Вынэ к'ырым, ытлён гым тръэликэты а'ачекэты,— ивнин к'утынэ.

— К'ырым мэн'ин гымыкы нъэликэтын. Э'ткин' тури! Торгынан к'онпы нупынъылийвытури гым, рыпэт нинэнтъыльэвтури гымнин увик. Гымнан н'аанк'эн н'эвыск'этк'эй траматан'ын,— ивнинэт а'ачека ынкъам рыльун'энин н'эвыск'этк'эй, ынык вирин'этыльын.

Ытръэч.

С. 66

**Пынчойгын'ав**

**Сплетница**

Ганымытвален ынн'атал нылгэныпынчойвык'эн н'эвыск'эт. Вэтгавыт валёмъёттэ варатгыпы ынан алван' нинэтчык'инэт ынкъам энаральэты нэнатвыльатк'энат. Энаральо ынык гитлин нытэн'к'ин гыннин'н'ытыльын Мэмыл. Ытлён-ым ганымытвален гэн'эвъэнэ, гатваленат н'ирэк' нэнэнэт, н'ирэк'эв ейвэл. Ытлён ылгу нылгык'ин, к'ынур чиниткин.

— Эргатык тыривинигъэ ан'к'агты, гым-ым, мэйн'ычьигыт эккэйгыт, к'ывинрэтыркын ытльагты ынкъам гыт, эккэйгыт,— иквъи Мэмыл.

— Гым эргатык тырун'элы омкэты, чама льувут мэлётагты йыпатъёттэ траёпанн'ынат,— иквъи ейвэл.

— Эвыр-ым рагтычьачан'атгъа ынкъам раёатгъа, ынн'э мин'кыри элк'ыткэ. Ытлён рэк'итувъигъэ тылянвык эвытлым ратымн'эвы ёа'нма.

Ынк'эн ымыльо вэтгав гавалёмлен Пынчойгын'авына. Энаральын ынан нинивк'ин:

— Мэмыл ынн'атал э'ткин яйвалеты. Нивк'ин: «Эргатык эвэкэнвэты к'ылкытги ынкъам ынн'э амэмылка эеткэ ярагты! Рамэмылёгъа, тыляма омкэпы к'ытагэ, к'ууркиги, льувут мэлётагты йыпатъё к'ыгитэгын». Ейвэл-ым пынлёгъэ Мэмылына: «Эвыр-ым раёоръогъа, мин'кыри триты?» Мэмыл иквъи: «К'ык'итувъиги, эвытлым к'ытымн'экви ёок—мачынан!» Ейвэл тэргын'н'огъэ. Э'ткин ынн'атал Мэмыл!

Нак'ам Пынчойгын'ав мэрынрэ нывэтгавк'эн ынкъам амалвагты нытлепк'ин. Энаральа ынк'эн валёмык, тэнмавын'н'огъат эвэнэнвэты, ин'к'ун винрэтык ейвэл. Нак'ам н'аргын льук Мэмыл анн'экагты ныгитэк'ин ыргынан.

— Э'ткин, к'ытлыги, а'мын Мэмыл, — нивк'инэт анаральыт.

Инъэ ымыльо эквэтгъэт эвэнэнвэты. Нэльугъэн о'равэтльан

С. 67

пэрк'ытвальын гилгилгин'кы. Ынан нэнъатчак'эн пиврэльын мэмыл. Эймэквъэт ыныкы о'равэтльат.

— А'мын како, Мэмыл! Э'мъим ейвэл?

— Ръэейвэл тывыркынэткы? — пынлёгъэ Мэмыл.

— Гынык-ым нымытвальын н'инк'эй.

— К'ырымэн ынк'эн ейвэл, ынк'эн гымнин экык, валёмтык. Ванэван ытлён гымнан ымы мъэйн'эльэтын, к'элюк'-ым к'ынур лыгэн гымнин экык.

О'равэтльата ымыльо натвын ыныкы ыргин валёмъёттэ вэтгавыт Пынчойгын'аквыпы.

— Мытрэпкиргъэ ярак, трэнийгулевн'ын ынн'атал ытлён пынчойгыльатык! — иквъи, ганн'энама, Мэмыл.

Пыкирык ярак, о'равэтльата найъогъан Пынчойгын'ав.

— К'ыпалёмтэл морыкы, Пынчойгын'ав, нэмэ титэ рапынчойгатгъа мэкырыкы, гынин йилиил ривлеты, эвыт титэ нэмэ ръыръунтэты.

— Ванэван гым мыпынчойгатык мэкырыкы! Тури чинит ы'ръунтэтыркынитык!

Люур вай йилиил ынин эвлын' нъэлгъи, ынн'атал ытлён чен'ыттэтгъи. Панэна-ым вэнлыги ныпынчойгыльатк'эн, нак'ам йилиил эвлын' нынъэлк'ин. К'ынвэр йилиил колё ивлетгъи, ынан имтитэ рытын'н'онэн, мин'кыри к'ытын'н'ок. Эмныкитэ ляйвын'н'огъэ, н'ыркыля ы'лё лейвык. О'равэтльата ныльук'ин ытлён йилимтильын.

«Мин'кыри митык, ин'к'ун йилиил нычивмытвин»,— нычимгъук'ин Пынчойгын'ав. Н'ытон'н'ок ярайпы, йилиил нэлгэ энаръэнэн, мин'кыри-к'ун н'аргын нычьэчен'этк'ин, нак'ам йилиил йыкыргычыко а'каё. Ытлён ан'ан'ыльэты нивк'ин, нак'ам лыгимэткиит нывэтгавк'эн:

— К'инэвинрэтги, гымнин йилиил ивлетгъи.

Эн'эн'ыльэ ытлён ивнин:

— К'ылк'ытги эргатык варатэты ынкъам к'икви: «К'ырым лымн'э мыпынчойгатык, тыпаагъак, чама ынн'атал тын'ыркылятыркын».

Рагтытыляма, Пынчойгын'авэн чывипыт йилиил к'итыги ынкъам мылегъи. Ынк'эн чывипыт йилыкин ы'ттъэ нэнун, лыгэн эвыт руплыткук, ы'ттъыт тымн'ъатав тавтаватыльатын'н'огъат эмырак'эты.

Инъэ Пынчойгын'ав к'ытгъи варатэты ынкъам иквъи:

— О'равэтльаторэ, к'ырым лымн'э гым мыпынчойгыльатык, к'ыгтыгыткы гымнин елычгын нивлык'ин.

— Ы'мто, варат, мин'кыри мынит: мыныгтын йилиил Пынчойгын'авэн эвытлым мачынан ынн'ин нылейвыркын? — пынлёгъэ ынанынпычьын ынпыначгын.

С. 68

— Опопы ныгтын, эвыр рапаагъа ытлён пынчойгыльатык ынкъам мачынан ытлён нэквэтын к'оленымнымэты, ин'к'ун гэмо н'энку ынылгыркын пынчойгатыльын ынкъам мачынан ынан ныльунин элвэльин нынны. Эвыр нэмэ рамго пынчойгатык, мачынан нивлетын елычгын.

Ынн'атал гакоргавлен Пынчойгын'ав, ыныкит йилиил ынин пэнинэмил нъэлгъи. Ынн'атал лыгимэткиит нэнъарэк'эн ынан пынчойгыгыргын, нылвавк'эн ытлён вэтгавык. Ынкъам валёмъёттэ вэтгавыт ванэван нытвыльаннэнат мэкырыкы.

Игыр варкыт н'эвыск'этти нылгэныпынчойгык'энат, йилиил а'рэк налвавыркын, ынк'эната ытри варата э'ку нылгык'инэт.

Ытръэч.

С. 70

**Инъыльыт**

**Быстробегущие**

Эмнун'кы ганымытвален к'лявыл гэн'эвъэнэ. Ырык гатвален н'ээкык, ынн'атал-ым ныгтин'к'ин ынкъам нылгининъык'ин.

Милютэт гынтэвыльыт нэнайъок'энат ынкъам яалгыткайпы нинэпирик'инэт.

К'ол рыннин ытлыгэ пынлёнэн:

— Титэ ытлён гыт ръэликэты, к'ынвэр ытлён рэнпэвы, ынн'ин

рапэляты н'эвыск'эту.

— Уйн'э а'ачекыт гымык энъын' вальыт, эвыр вытку гым а'ачека рэнайъогъа ынкъам рэнагалягъа, вытку ынкы тръэликэты.

— Эвыр-ым инъыльын а'ачек уйн'э, рэрэк'ы?

— Эвыр уйн'э ынн'ин вальын а'ачек, амгымнан тыратваркын.

Галяльын мэлёталгын льунин н'эвыск'этк'эе, ытлён вэлеркылегъи. Амйык'ытчота ынин кыттэлти нывъёпчак'энат, кыелпынитти-ым нытрынтэтк'инэт. Ытлыгын вулк'ытвик иквъи:

— Эргатык нымнымэты ан'к'чормэты к'ылк'ытги ынкъам амнон'эты чавчывагты, к'иквынэт: «Кылгынкэн ы'лён'эт галяк гымыгнымнымык рачвын'гыргын ратва».

— Ии, ынан ымыльо тыривыск'ивн'ынэт.

Инъэ н'эвыск'этк'эй к'эмиплыткук, эквэтгъи Въэн'гыпы н'аяк'эн Майн'ыпэлгэты. Пыкирык н'энку, варат ивнин, энмэн ытри нытэнмавыркынат рачвын'ынвэты. Ярак ытлён пыкиргъи ымы еп ититкэ чайкок, ынин рыпъё. Чаёплыткок, нак'ам ытлён ванэван ныгтычаён, ынан йыръэннинэт н'ирэк' вэлыт ынкъам пылнинэт. Пылыткук-ым ытлён кытгынтакватгъэ амнон'эты. Эмнун'кы чавчыват ивнинэт, энмэн нытэнмавыркынат рачвын'ынвэты.

Волк'ытвэн'н'ок-ым пыкиргъи ярак ынкъам ытлыгын эвын'н'онэн:

— Ымыльо ан'к'альыт ынкъам чавчыват тивынэт, ытръэч ыннэн ы'лён'эт тыяан. Гым ынн'атал нинъигым, к'ырым микынэ нэнайъон! — калготкон'н'огъэ н'эвыск'этк'эй.

С. 71

Майн'ыпэлгэпы рачвын'ыск'эвыльыт гэлелинэт Въэн'эты к'онъачгынкэн ы'лён'эт. Амнон'гыпы амалван' гэлелинэт: чымче вальыт пэтле гэетлинэт, ыяа вальыт о'тчой гэлелинэт.

— А'мын еттык, тумгытури! К'ырэск'ивыркынитык морыкы!— нивк'ин ытлыгын инъын'эвин.

Гэпкитлин рачвын'ынвэты Майн'ыпэлгэпы ныгтин'к'ин а'ачек, нэмык'эй ынн'атал нинъык'ин. Н'эвыск'этк'эй нычимгъук'ин: «Чамъам ынан рэнайъогъа, ытлён эмпан' гымык вальын!»

Инъэ моогъат рачвын'ык гэкэн'ыльыт. Ы'ттъыёл гэпкитлин Въэн'кэн а'ачек, ынкъам ынан н'эву пиринин ныгтин'к'ин н'эвыск'этк'эй Мэйн'ыпилгыкин.

Ынк'оры-ым вай могъат рачвын'кы о'равэтльат. Нак'ам гарачвын'ленат Въэн'гыпы К'ончатагнэты. Ынн'атал нымкык'ин о'равэтльат. Н'эвыск'этк'эйык рээн ымы-ым а'ачек мэйн'ыпилгыкин.

Н'эвыск'этк'эй ынкъам а'ачек чит вай кынмал нылек'инэт. К'ынвэр вай люур а'ачека ытлён галян'н'онэн, к'ынвэр-ым галянэн. Инъын'эв гагчавын'н'огъэ, ынн'атал-ым йык'ытчон'н'огъэ, рыпэт кыттэлти ынин выёпчан'н'огъат — э'тки ныйк'ытчок'эн. А'ачек ынан йъонэн. К'лявылк'ай таалгылятгъэ ынкъам йык'ытчон'н'огъэ, рыпэт-ым рыгрыг эвиръыкин танлымынк'о эчгэтын'н'огъэ. Лыгэн ы'ттъыёча гэпкитлин, ынин эвиръыт арыгка гэнъэтлинэт амйык'ытчок.

Ытлыгын н'эвыск'этин ынн'атал гакоргавлен а'ачекэты.

— Н'ээкык гымнин гынан к'ылгыгын,— коргэты иквъи ытлён.

Н'эвыск'этк'эй пыкирык, лыгэн эвыт а'ачекэты эймэквъи ынкъам иквъи:

— Гым н'откатагнэпы гынинэйгым ынкъам рачвын'ык тыпаак, мачынан к'лявылтэ нинъэв нытваркынат.

Рачвын'ыльыт ырык рээн вытку инъэ пыкиргъэт, ынн'атал гэпэн'ъивэтлинэт, гэгытъэвлинэт ынкъам гарайылк'ын'н'оленат.

— К'ыетгытык н'анк'о ёрочыкогты, к'ык'амэтватык, к'ыпан'ъэвн'ытотык, ынк'оры-ым ярагты к'эквэтгытык ымыльо чеэкэй Пэлгэты.

Йъилгын галяк, ымыльо рагтыгъат.

— Мури н'утку мытрапэляты, тури ынпэвыркынитык, мытрэвинрэтыркын турык,— иквъи а'ачек.

— Гыт-ым мин'кыри чимгъуркын, н'ээккэйгыт? — пынлёгъэ ытлыгын н'ааккагты.

— Нэмык'эй ынн'ин, ытръэч мачынан н'анк'о нырэннинэт ынин яральыт.

— К'эйвэ, тэкэм ынн'ин! — иквъи ытлыгын.

Пэлятгъэ а'ачек Въэн'кы, ыргин нымкык'ин нэнэнэт о'ратын'н'огъат. Тагнымытван'н'огъат чеэкэй.

Ытръэч.

С. 74

**Нырок' н'эвъэнйыръыт**

**Три женщины**

Энмэн тэленъеп н'эйк'эйык Н'авъанпэнрывылгык к'ача ганымытваленат н'ырок' йичьэмрэтти. Ымыльо гэн'эвлинэт. К'утын энмэн Пынчойгын'ав, к'утынин-ым — Тульын'эв, н'ырок'авэн-ым Выльин'крун'эв.

Аны ымъылён'эт к'ырым нырэк'ынэт, ытръэч нытымн'этвак'энат ынкъам к'онпы ныелырачвын'к'энат ыргичгу. К'ынвэр анн'энайпыгъат к'лявылтэ, ыргынан ытри нэнъирэтынэт элерэты. Ынкы напэлянат.

Колё нытэргатк'энат илирык н'эвыск'этти. Люур ининигъи ы'твыльын. Аны к'олельаръон'н'огъат н'эвыск'этти, ин'к'ун ынийн'энэт ытри ытвыткульырык.

К'лявылырык намн'ылёнат:

— Микынти тури?!

— Вынэ н'от Пынчойгын'ав, Тульын'эв ынкъам Выльин'крун'эв.

Чимгъугъэт к'лявылтэ: «Пынчойгын'ав ынкъам Тульын'эв к'ырым мынийн'энэт, э'тки ырыкайпы ытръэч пынчойгатгыргын ынкъам тольатгыргын варатчыко нытомгатк'эн. Выльин'крун'эв-ымым мынийн'эн, люрэк' тан'ын' рэнъэлгъэ».

Ынн'ин итгъэт. Нэмнун'этк'инэт, нак'ам Выльин'крун'эв имырэк'ык нылвавк'эн: ымы чайпатык, ымы рывэнн'ык гынник. Чимгъугъэт к'лявыльырык ринтык ытлён ан'к'агты. Нэнинтыгъэн. Аргаатын'н'ок Выльин'крун'эв колё к'олельатын'н'огъэ. Эммэйн'ык'улитэ Выльин'крун'эв пээтгъи ынкъам рыркано нъэлгъи, выльин'ыт-ым — ван'к'ыто.

Ытръэч.

С. 76

**Н'ирэк' нытульык'инэт мылы о'равэтльат**

**Два ловких человека**

Энмэн ганымытваленат н'ирэк' нытульык'инэт о'равэтльат. Нытвык'энат к'утти, энмэн к'аарамкыт. Ымыльорык лыги, колё нытульык'инэт а'ральа. Итык-ым эмувитэ ыргичгу нывалёмк'энат, нак'ам еп льулк'ылти эльувылгыкэ. К'ол итгъэт амн'онгыпы лейвыткук льувылгыгъэт.

— Ка-акомэй! К'ынвэр-ым вай тыльугыт, а'мын колё гы-ы тульык ныркуригыт!

— А-а!

— Кита-к'ун мынтульычит, эплеэн мэн'ин арман' ратвагъа?!

— А'тав, мынтульычит!

— Опопы вайынк'эн гыръольын гатле к'ыйъогын ынкъам эвнэнрин'эвкэ лиглигыт к'ытульэтгынэт,— к'утынэ ивнин.

— А'тав-ым

Элвэтин'этэ чамэттан'н'онэн к'утынэ гатле. Рэймэвнин, пирининэт к'лявыля лиглигыт. Люн'ынрин'эвэ, гэмо лыгнин галгата. К'ытгъи панэнагты к'лявыл, лиглигыт нинэнрык'инэт.

— Ка-а-ко, нымлегыт ынн'атал! — ивнин к'ол.

— К'эйвэ-к'ун. Гы-ыт-ым рэръэгъэ?

— Гым? Кита-к'ун гынинэт плекыт к'ыгитэгынэт.

Гитэнинэт к'утынэ чиниткинэт плекыт ынкъам чен'ыттэтгъи: к'ытлыги култэт уйн'э.

— Ка-акомэй! — к'олентогъэ ытлён.

— Гынан йъотыляма гатле гым гынык яачы тыркылегыт, ынкъам яатвата гынинэт култэт валята тыгтынэт.

Аны колёнымлык'энат ынк'энат о'равэтльат.

Ытръэч.

С. 78

**Пэръутиръыльын ытлывэ**

**Внук, носящий дождевик**

Энмэн ганымытвален ытлывэ гэн'эвмиргык'эе. Ытлывэн ымыльэты увик гакытрэлма к'эймитэ вальын. Ынкъам ынан к'онпы нэкайпык'эн, нэнаяак'эн паръотайн'ын. Ытлён к'онпы пэръутэльын ынкы ярачыко, ымы этлы антокыльэн, лыгэн рэлку нытвак'эн. Н'эвмиргык'эй-ым ынан нинэнтэрмэчьын'эвк'ин, н'эвгичийву нинэнтык'ин.

К'утти гатваленат н'ыроргарэ йичьэмрэтти. Ытри к'онпы ныръэвыльэтк'инэт. Ынкыри н'эвгичийвут нинэтык'ин н'эвмиргык'эй ытлывъёта:

— Ынанынпычьэты к'ык'эвигичиги!

Н'эвмиргык'эй нылк'ытк'ин. Лыгэн ытлён пыкитльэн еп тытлепы нупынъылик'ин, н'ан нынынтон'атк'эн. Нырагтык'эн, нинивк'ин ытлывэ:

— Уйн'э аны, нупынъылийгым!

— А-а! Ы'ръунтэтыркын! Мэвын ы'нупынъылийгыт! Кита, чымчальэты к'ык'эвигичиги!

Ынпын'эвк'эй нылк'ытк'ин. Эчги ытлён нан'энток'эн-ым, нупынъылик'ин, нынынтон'н'атк'эн. Ынк'о нырагтык'эн.

— Аны уйн'э! Э'тки нупынъылийгым!

— Э-э! Гынан ивкэ рытыркынэт, ы'ръунтэтыльэтыркын! Кита, ынанытлянъёгты к'ык'эвигичиги!

Н'эвмиргык'эй нынток'эн, нылк'ытк'ин. Ынанн'энчьа-ым н'эвъэн нинивк'ин:

— Ынк'эн ынпын'эвк'эй, к'эвигичильын к'ылпынрыгыткы! Налпынрыгъан, ынкъам рагтыгъэ. Нык'амэтвак'энат.

Эргатръок ытлывъёта ивнин:

— Кита, ынанынпычьэты к'ын'эвйигичиги!

А'мын-ым н'ан нылк'ытк'ин ынпын'эв. Эчги нан'энток'эн, нымн'ылёк'эн.

С. 79

— Н'оон, н'оон, к'эйн'ун, к'эвигичигъи ынпын'эвк'эй нэмэ морыкагты тылеркын!

— Вынэ ванэван, энмэн тын'ээвйигичигъэк.

— Ынкъам рэк'ыльу ытлывэ ран'автын'анн'ыркын! А-а, рэк'ыльу? К'аймаромчынтольо!

Ымыльо ынк'эн нинэн'ээвйик'инэт э'к'эйичьэмрэтти н'эвмиргык'эе. Ынанытлянъёгты нэмэ тын'ивынин:

— Ынанытлянъёгты к'ын'ээвйигичиги!

— Вынэ к'авэгеченвык'агтэ тырэнъэк'эрэвн'ынэт!

Э'нк'этыльын энотконанрэрк'эн. Н'эвмиргык'эй ныркылявк'эн, нылк'ытк'ин.

— Ынпын'эвк'эй н'оон рэк'ыльын, к'ылпынрыгын. К'эвиигичильын к'ылпынрыгын! — ивнин н'эвъэн к'лявыля.

— Вынэ вай, ванэван мык'эвиигичигъэк, энмэн вай тын'ээвйигичигъэк.

— Вынэ к'элюк' ытлывэ ран'автын'анн'ыркынэн. Ынк'эн к'ол

н'эвыск'этк'эй нылгынин.

Ынн'атал-ым тан'кэра нанавэръэпатын. Ойымпъатакэчга нантак'авынат. Н'анрагтатгъан. Рэск'иквъэт ытри к'леграгты. Ёрочыкон рыпэт черитлитэ ынкъам пуйъэтэ гэк'итвилин. Лыгэн-ым ымыльэты ярачыкон ныпуйъилгик'этк'ин. Уйн'э нотайкоч эгылгывытрэткэ.

К'ан'окэтльан н'эвыск'эт лён'вакъота, ытръэч н'ырэпэтгъи. Ынн'ин н'ырапэты нытвак'эн. Вэлер гэгитэтэ ы'вэк'учитэ ытлён.

Паръотайн'ын ытлывъен черитэ, левыт-ым к'эймэтэ ныйитыткук'ин. Аны н'ан ынкы н'эвыск'эт гатвален, к'ынвэр вай тъэраткон'н'огъэ н'рапычга. Ынпын'эвк'эй ымы гэйылк'этлин. Лыгэн ытри йылк'этгъэт-ым, к'лявыля паръотайн'ын гылгык ыпэ рычимиръэвнин. Рычимиръэвыплыткук, ок'к'амайн'ын тин'унин, ынкэчыку рэгъи. Аны гэлевтытэнъэлин, лыгэн-ым гэтъэнэткулин. Ыныкит н'ан увик нинэплыткук'ин, нъэптыткун'ин ок'к'амайн'ычыко.

Ынн'атал ёрочыкон тан'йык'к'ай-ым ынан рытчынин. Вынэ-к'ун йык'к'айъым.

Ынк'оры к'лявыл нынток'эн, нинэннэк'ин мимыл ок'к'амайн'ычыкойпы. Ярак ран'н'ок, ынан нинэк'эплюк'ин ек'аеквэ ыльыл. Аны ынк'о нэнагтольатк'эн! Аны йытонэн ытри вылгыналгын, ытри к'апарпычгыргыльыт вылгыкэркэтлын'ын, вылгэръын ынкъам лымн'э нылгинымкык'инэт лыгэтан'эты к'ан'опэральыт вылгыналгыт эвыр-ым к'утти гаймычьыт.

Ынк'оры кынмароск'атыльатгъэ ынкы. Ынан кынмароск'ыткынэты ратчьавнэнат н'эвъэнлык'ыл ынкъам ынпын'эвк'эй. Рылгыквылгын, кылылялгын лыгэн ынкы ынан йымэльаннэн. Пылыткук-ым, ян'ат йыръэтъюнинэт к'оратакэчга ынкъам ръэвытъуле,

С. 80

ынк'оры кэттывагъэ, кынмароск'ыткынык атчьатгъэ. Н'эвъэнлык'ыл ныйылк'этк'ин. К'лявыл-ым гапак'атлытколен кынмароск'ыткынык, мынгыгэн'гыпы нинэвинвыгитэк'ин н'эвъэнлык'ыл йылк'ыльын.

Н'эвъэнлык'ыл камаграгъэ, лылепгъи. Аны ынан нинэгитэйвык'ин ёрочыкон ынкъам ы'вэк'училк'ыл. Ынн'атал-ым тан'к'лявылё гэнъэтлин ы'вэк'уч! Аны гэллептитлин! Лылептилыплыткук, н'эвыск'этэ пынэтгыргыт рырыткунинэт, кэттывагъэ, кылылет йыпъёнэнат, рылгыквыт ымы йымнэнат. Ынк'оры йъонэн ы'вэк'училк'ыл, а'тчьатгъэ, оммачайпынэн.

— М-м-м, мачрайын'кы, мачрайын'кы! — нинивк'ин к'лявыля.

Вэнлыги нэноммачайпык'эн. Ынк'оры-ым к'ынвэр ынн'от гъайн'авыткон'н'олен ытлывэ:

— Эпэк'эй! Эпэк'эй!

Кыеквъи ынпын'эвк'эй. Аны ытлён гэллепыткулин, нивк'ин:

— Вай-вай, ынръам мин'кы мытрэмык? Микырык вынэ вай мури мытытваркын?!

Нэнан'ычвынъайн'ак'эн ытлён к'лявыля:

— К'ытэк'эмэн'ыск'ив-ым, энмэч мынк'амэтвамык!

­­ — К'ун микырык-ым мытытваркын? Микырык мытрэмык?

Аны нэнамн'ылёйвык'эн ынпын'эвк'эе ытлывэ. К'ынвэр ытлывъёта вылгытконан'н'ытонэн.

Н'ытогъэ к'ол. Ян'ан ынан рывэнтэннин-ым — пэлк'ынтэтгъи,

рыныманнэн,

— Микыргин-ым?

— Ан-а'м, эк'ылпэ к'ытэк'эмэн'ги!

— К'ун, микырык-ым мытытваркын?

Вылгытконанрэрык-ым н'ан к'лявыл айын'когъэ. Н'эвмиргык'эе к'ол ян'ан рывэнтэннин, ынкы ынръам нытвак'эн ръэвытъул. Нэмэ пынлёск'эквъэ: — Аны, микырык-ым мытытваркын?!

Нэмэ нычвынъайн'айвыёк'эн, вытку тэк'эмэн'гъи. К'амэтвагъат. К'эмиплыткук, ынпын'эвк'эй равэръэпатъёвнэн, ынк'оры а'лярантойго рыннин. Матальэты ытри эвиръынльэтэтгъэт, нэлгынльэтэтгъэт.

А'мын-ым н'авъёлтэ, ынк'эн н'ээвйик лывавъёттэ, аны ныръыттъыёчаткольанн'ык'энат, н'авъёл нивъюук'ин:

— Аны ипэ гымнин ытлён ы'вэк'уч!

Н'эвъэнэ-ым нинивк'ин ы'вэк'уч:

— Мынрагтымык, мынрагтымык-ым!

Ынк'эн н'эвыск'эт к'лявыля матанэн. Лыгэтан'ычьын'н'огъат ытри ынкатагнэпы.

Ытръэч.

С. 84

**Ан'к'акван'ав**

Ганымытваленат н'ээккэк'эй Ан'к'акван'ав гэн'эвмиргэ Оммо. Колё ныгтын'ъок'энат, к'ол нитк'инэт ымы ванэван нык'амэтванат. Эмгытъэтэ н'ээккэк'эй нык'эвиичик'ин энаральэты, ытръэч-ым ванэван ынылпынрыгъан ынкъам нырагтык'эн эмувикэ.

К'ол рыннин н'эвмиргык'эе ивнин:

— Кита, н'авытлывъёк'ай, мыгитэск'ивын ывэран, юрэк' пывэнн'эгъи ынкъам н'ан вэлер мынъыпывапат.

Н'ээккэк'эе вэтгыры рыннин. Аръапавыплыткок Ан'к'акван'ав лейвыткуск'иквъи ан'к'ачормэты, юрэк' энмэн рамыргольогъа.

Нылек'ин Ан'к'акван'ав ан'к'ачормыеквэ ынкъам мэрынрэк'эй нытипъэйн'эк'ин. Нэнатвык'эн тэпъайн'ама тавэмэнн'ынымытвак, ымыльорык тэнн'у, эк'у нэлгыркынэт. Нараттак'эн ынкъам нымыргогэчек'эн, к'ынвэр кытмыргогэчегъэ. Тылевулк'ытвитэ итгъи. Э'чги пэлк'ынтыттылеркын люур льунин ынык ы'ттъыёча йынйынк'ай. Гак'эвъянн'олен. Амромавн'а к'ытгъи орайынйынк'аеты. Эймэвык льунин лыгэрайн'ын, ярачыко-ым нынлетк'ин пэнъёлгын, ынкы к'ача нывакъотвак'эн увильын майн'ын'авэтын. Н'ээккэк'эе ивнин:

— Ивкэ гынык пэнъёлгык к'ача момавыркын.

Коргаквъэ майн'ын'авэтын ынкъам ранк'амэтвавн'ынэн, к'ытлыги ытлён нъоравэтльатъолёк'эн. Ан'к'акван'ав-ым чичеквъи, вачак' ытлён лён'айылгава итгъи ынкъам иквъи:

— Мин'кыри рай ранымытвагъа амынан н'эвмиргык'эй Оммо, микынэ рэвинрэркынин кытынпавыльын.

Эк'эн'эвыск'эт о'равэтльатъолёльын иничгытэтгъи: н'ээккэкэе ванэван лыги нылгынин чиниткин увик, йэлы-ым н'эвмиргык'эй кэтъоркынэн. Эк'эн'эвыск'этэ алван' рытчынин ак'ачемгъогыргын, энмэч ытлён мачкачьараквъэ ынкъам ивнин:

— Эвыр рэрэльугн'ын гынин тэгн'эвмиргык'эй, к'ынумэкэквынэт гымык льалян'эты амалван' вальыт тын'эчьыт, к'ынкыкваквынат

С. 85

тэкичгыт ынкъам к'ынымкэквынэт ынн'ин мыкэльу, эвыт мин'кэмил тыриквыт, ынкы вытку трэтрилгыт. Ынк'эн ымыльо рытомгавъёлк'ыл н'ыронъылё.

Ан'к'акван'ав вэтгыры итгъи. К'ытгъи амнон'эты ынкъам тын'ачьыгэчен'н'огъэ. К'эйвэ ныгагчавк'эн ытръэч вэнлыги тъэркин румэкэвнинэт. «Йарат мэйн'ымигчир инэйылгъи а'к'ан'авыск'атчын'а»,— чемгъон'н'огъэ ейвэлк'эй ынкъам тэргатгъэ.

Авынтэрганма люур валёмнэн пипик'ылгъэйн'эн. Лылепыткугъи гролмакы, эвын льунинэт нымкык'инэт пипик'ылгыт. Ынанынпычьа пипик'ылгэ лыгъоравэтльаелымэл пынлёнэн:

— Иа'м нытэргатэгыт?

Ан'к'акван'автын'а тывнэнат ымыльо ынин вагыргын. Палёмтэлыплыткок ынанынпычьа пипик'ылгык'эе ивнин:

— Ыннэ атэргатка, ынан мытрэвинрэтгыт.

Еп тиркытир амэчатка ымыльо тын'эчьыт нэнумэкэвынэт.

— К'ынкалыроквын ръэт, мытрэвинрэтгыт ривлык ымыльо гэчеёт,— ивнин ынпыпипик'ылгык'эе.

Пыкиргъэт ярак, нэтрилынэт тытлынолын'кы ынкъам ынпыпипик'ылгык'эе акватын'н'ок ивнин:

— Эвыр ралвавыркын имырэк'ык, к'ыетыркын ынн'анванвэты, минкы мытльугыт тэргатыльэгыт мытръатчаркынэгыт.

— Кытвалынкык'онайгыт, пипик'ылгигыт,— ивнин ейвэлн'ээккэк'эе.

К'ээкын вак эйминнинэт н'ээккэк'эе н'ырок' нымэйынк'инэт пыгпыгыт, тэн'ылпиттэ йыръэннинэт. Плыткук мигчирэтык, вакъогъэ ынкъам люур йылк'этгъи. Еп эргыръока к'утгъи, к'элюк лымн'э еп нымкык'инэт тэкичгыт рыкыквавъёлк'ылтэ льалян'эты. Рывэнтэннин ывэран, льунинэт аны колё тэкичгыт.

— Коолёмэй! — иквъи н'ээккэк'эй. Лыгэн ивыплыткук, пипик'ылгык'эй эвын ыныкк'ач.

— Ынн'э эк'ылгилюкэ, н'ээккэк'эй, мытрэвинрэтгыт.

Торымгогъат мигчирэтык, эк'ылпэ нэчвиткунэт тэкичгыт ынкъам наймэнат энаймэёлгык.

— Вэлынкык'унэтури,— ивнинэт Ан'к'акван'авына ынин винрэттумгыт, ынк'оры-ым рыюнэвнин пэнъёлгын. Рыюнэвыплыткук, ывэн'н'онэн э'к'эн'эвыск'эт. Тэкэм ывиплыткук, пыкиргъи э'э'к'эн'эвыск'эт, эвын гагтагновлен тэкичгэ. Гакачьаравычгатлен: н'ээккэк'эе ымыльо ынин рэнатвавъёт гэнкуврэтэвлинэт, ымы-ым гывиплыткулин.

К'эмиплыткук, э'к'эн'эвыск'эт атчьатгъэ ымы рэк'ын люн'ивэн'ээккэк'эй.

Ейвэлн'эвин нъэлгъи ытръэск'эв кивкив такаен'гыргын. Ытлён ымныкэрэт чимгъугъи мэгчератынвы. К'ытгъи ывэрагты, ынкы льунинэт эвын колё турмытк'ыт. Тэргатгъэ Ан'к'акван'ав

С. 86

эмк'ылгилютэ. Чамъам рэплыткугнинэт ымыльо ымныкэрэт кэйик ынкъам н'ан к'ырым ныльунин к'онпы н'эвмиргык'эй Оммо, э'митлён рай вэчьым тэвиминн'ыпэлк'этгъи. Еп мэрэт апъака пипик'ылгык'эй ыныкы етгъи.

— Ынн'э эк'ылгилюкэ, моргынан мытрэвинрэтгыт. Лыгэн морыкагты к'ъатчаркын.

Нэнынлеквъэн пэнъёлгын, нэнпыгъэн майн'ыкокайн'ын ынкъам

накаетыёгъан. Ан'к'акван'авына рэннинэт мытлын'эн майн'ыпыгпыгыт ынкъам энатыён'н'онэнат. Гэргыръон'н'олен, вачак'-ым епэчгин ыннэн кокайн'ын энититкыльин. Э'йн'эвнинэт пипик'ылгык'эе лымн'э к'утти пипик'ылгыт вэнратынвы, к'эглын-ым эк'ылпэ нэплыткугъэн.

Кыеквъи э'к'эн'эвыск'эт, лылепыткугъи гыролмакы: эвын н'ээккэк'эе ымыльо рывъёлявъет гэплыткулинэт. Иничгитэтгъи э'к'эн'эвыск'эт, к'ырэрын'н'онэн н'ээккэк'эй, лывавнэн льук. Эймэквъи каенвэты, ынкы ынан льунин мытк'ытк'ыльайыткынык йылк'ыльын н'ээккэк'эй. Нак'ам ынръам ейвэчу лыгнин н'ээккэк'эй ынкъам рыгъевнин. Ынк'оры тыннийгут рыннин н'ээккэк'эй эмэйн'ыкыльин рэпалгытаёчгык'ай.

Ейвэлк'эе качьарэты тэйкынин тэючгык'эй ынкъам ивнин, энмэн вэтык'ун нытрилнин н'авмэргык'аеты Оммона, к'элюк рыкуврэтэвнинэт ынин ымыльо тывъёттэ. Э'к'эн'эвыск'этэ эйминнин рэпалгытаёчгык'ай, энатыёнэн имыръэтэкичгэ: мэмылытъоля, рыркатъоля, ръэвытъуле, унъэлытъуле ынкъам ивнин:

— Рарагтыгъа, к'ыргыгынэт ывэрат ынкъам гамгаывэрак к'ыёгынат амалван' вальыт тэкичгыт рэпалгытаёчгык'айкэн.

Эйминнин н'ээккэк'эе рэпалгытаёчгык'ай ынкъам эквэтгъи. Э'к'эн'эвыск'этэ рыльэтэннин ръэтэты ынкъам рымн'ылявнэн, мин'кыри пэтле тан'ыпкэры ярак.

Качьараквъэ Ан'к'акван'ав ынкъам к'иврэквэтгъи н'авмэргык'аеты. Вытку волк'ытвэгты ынан льунин чиниткин яран'ы. Тытлёпнэн чьогыргын, льунин гэлгык'упк'ынтэтлин н'эвмиргык'эй. Кэтъонэн ейвэлк'эе рэпалгытаёчгык'ай. Эйминнин ы'ттъымвылпы ынкъам рыгнинэт мынгыткэн ывэрат. Рытрилнинэт амк'ынывэрак амалван' вальыт тэкичгыт ынкъам йылк'ыск'иквъи. Йылк'ыск'эпы валёмнэн, микынэ рай нинэныгъевк'ин, к'ытлыги н'эвмиргык'эе. Ынан э'йн'эвнин Ан'к'акван'ав н'аргыногты ынкъам

рыкалыровнэнат ывэрат. Н'ээккэк'эй рыпэт вакъогъэ эминичгытэтэ. Эвын ымыльо мынгыткэн ывэрат гэтэн'йыръэтлинэт амалван' вальа ан'к'атакэчга.

Ынкатагнэпы Ан'к'акван'ав ынкъам н'эвмиргык'эй паагъат гытъэтык. Тан'ычьынымытван'н'огъат.

Ытръэч.

С. 90

**Ейвэл Ролтыгыргын**

**Сирота Рольтыгыргин**

Тэленъеп Чегтук к'ача ганымытваленат ейвэл Ролтыгыргын ытри ытчай Пэглят. Атав а'ткэвма ганымытваленат ытри.

Рыпэт чиниткин лыгэран лён'ытвата, ганымытвата к'эвъярачыкок'айык, тымн'энн'эн эк'ылпэ тайкыёк выквытъоля чама нутэск'ытъуле. К'ол нитк'инэт амкынъылё аплык'амэтвака гатвата, мин'кыри-к'ун Ролтыгыргын еп ныппыльэв нытвак'эн ынкъам ыннын'ыттык нылвавк'эн, чама ытчай пэтле гэпэлк'этлин, ытлён нэмык'эй ванэван нык'итпыльэтын ыннын'ыттык. К'ол итгъи тэлпыгъэт тэйн'этти, ытръэч амынан мытк'ымыт пэлятгъэ ыннанъылён'эты. Кытчемгъогъэ ытлывэ: «Колё мин'кыри мытратвагъа?» Чимгъунин к'ытынвын энаральэты лыгъоравэтльатомгэты Чечан'эты мытк'ынво ынкъам ивнин Пэглят:

— К'элюк' иа'м мынъувимык ак'амэтвака, мылк'ытык к'оле энаральэты ынкъам мыванлянат вэлер киткинук'эй мытк'эты.

Ытчая ръотавын'н'онэн Ролтыгыргын к'ытыльын н'энри:

— Мин'кыри рэпкиргъэ ырык? Мури уйн'э агаканъёка, нак'ам ырыкы к'ытын чекыяан'. Юрэк' вынэ ынн'ин мынытва?

Ролтыгыргын вэнлыги тэнмавын'н'огъэ ынкъам эквэтгъи. Нылек'ин ытлён ан'к'ачормыеквэ. Люур валёмнэн гырголяйпы энмэпы гырэп. Палёмтэлгъэ ынкъам чен'ыттэтгъи, к'ытлыги гырэп ванэван алван' нытвагъан, к'ытлыги ытлён ныяак'эн гырэпык.

Лылепгъи гырголягты Ролтыгыргын ынкъам ынкы льунинэт н'ирэк' о'равэтльак'агтэ. Ытри эк'ылпэ паагъат типъэйн'эк, йэ'лыги нъайн'авынн'огъан ытлён ырыкы энарагченво. Ейвэл э'нк'этгъи, ытлён мин'кыри-к'ун ныгагчавк'эн Чечан'эты, нак'ам пэтле волк'ытвэн'н'огъэ. Ытръэч-ым о'равэтльата вэнлыги нъэйн'эвк'ин ытлён. К'ынвэр Ролтыгыргына пынлёнэнат:

— Рэк'у инъэйн'эвъюркынитык?!

Вытку к'утынэ ивнин:

С. 91

— Мури нэнн'ивмык гыныкагты ынпыначга Пинэлк'утынэ. Ытлён нынымытвак'эн н'утку чымче, ынан э'йн'эвыйгут нэнтымык гыт.

Ейвэл валёмгъэ. К'ытлыги ынк'энат о'равэтльат въэгыргыт. Ыргынан илкэмъетыйгут нэнтыгъэн Ролтыгыргын. Вытку илкымъетыплыткук ынан люур чичевнин: ытлён гырголятгъэ ынк'о вэтчагъэ рэк'ык э'вэты вальэты. Н'утку въэгыргыт иквъэт:

— Кита к'ытлепыткугъи.

Ролтыгыргын валёмгъэ, лылепыткугъи ынкъам льунин выкватайкыё яран'ы. Аймавма ынан люур валёмнэн ярачыкойпы алван' вальын к'улик'ул:

— К'ырэск'икви, к'ырэск'икви, Ролтыгыргын, гымнан гыт тэленъеп тъатчаркынэгыт.

Ейвэл рэск'иквъи чоттагнэты, ынкы вытку льунин ынпыначгык'ай.

— К'ытэйкыгын гымыкы нытурк'ин яран'ы, ынн'атал ынк'о гынин вагыргын нытэн'ъэв трэнтын'ын. Гынан раматан'ын гытин'н'эвыск'эт Чечан'кэн.

Чит Ролтыгыргын э'нк'этгъи, ытръэч-ым рай ярак а'тчаркын ынпэвыльык'эй ытчай Пэглят. «Юрэк' ынык тэлпыгъи мытк'ымыт ынкъам ытлён рак'амэтван'ыркын», — чимгъугъи Ролтыгыргын ынкъам вэтгыры вагъэ.

Пэтле ытлён моогъэ мигчирэтык, таран'ык. Лыги пэтле ынан тэйкынин яран'ы. Ынн'атал тэн'у лыгнин яран'ы ынпыначга, ынкъам э'йн'эвнин ейвэл вулк'ытвик к'амэтванво.

К'амэтвама ынпыначга ивнин, энмэн рай Чечан'ык нынымытвак'эй чавчыв Пымо. Ынин варкын н'инчьэн н'ээкык, ынн'атал гытин'н'эв — нынны ынин Кымъын'э. Ытлён ратвагъа к'итпын'эвъэну чама тан'ытльано. Рывалёматыплыткок ынпыначгын, ейвэл чит тэнмавын'н'огъэ, ытръэч-ым Пин'элк'утынэ а'рэнэн ынкъам ытлён ивнин:

— Вай к'ыпиригынэт гымнинэт туриръыт, налгык'онагтэ ынкъам

плекыт.

Ролтыгыргына йымнэнат турэвиръыт. Авэръэпыплыткок колё тан'пэран'н'огъэ. Коргаквъэ ынпыначгын ынкъам ы'ттъык пууръу рыйипаннэнат н'ирэк' и'гыт. Акватын'н'ок Пин'элк'утынэ ивнин ейвэл:

— Чечан'ык пыкирыльигыт нараягнагыт гымык н'эранчакэтта. Ытри ривыркыт гыныкы, энмэн к'ыматагынат ытри. Ытръэч-ым гынан ынн'э ытри лыги элгыкэ, лыгэн вэтгыры к'ылеркын лыгэрагты Пымона. Н'энку ръатчаркын гынин н'эвъэнылк'ыл. Ин'к'ун авнаалёмка, тырэйылгыт гыныкы гымнин гырэп. Гырэпык рээн гыт пэтле рэпкиргъэ Чечан'ыльэты. Ынк'эн гырэп равалёмнэн Кымъын'энэ ынкъам нараягнагыт гыт.

С. 92

— Эге, к'оро гынин гырэп,— иквъи Ролтыгыргын ынкъам типъэйн'гъи. Люур нэмэ пэнинэк нъэлгъи, нэмэ пэнин ан'к'ачормыен чама энмыеквэн. Энмык рымагты Чечан'ыльэнат лыгэрат ынкъам этъо яанэн ынпыначгэн гырэп. Гырэп ынин навалёмгъан н'эранчакэтта ынкъам чавчывэна н'ээккэтэ Кымъын'энэ.

Ыттъыёл ягнагъат н'ирэк' чакэттыт, нэнвилгъэн магляльын ынкъам нъайн'авын'н'он Ролтыгыргын ырык ярагты, ытръэч-ым ытлён э'нк'этгъи, амын эквэтгъи рымагтэты. Люур льунин ынанъяачы вальын лыгэран. Ынкы нылк'отытвак'эн элгыкэрыльын н'эвыск'этк'эй. Пыкэрын'н'ома ейвэл, люур н'ытогъэ ярайпы н'эвыск'этин ытлыгын. Винрэннин Ролтыгыргын илгытвы и'ныт, ынк'о э'йн'эвнин ралкочыкогты.

— Рэк'ыльигыт пыкиргъи? — пынлёнэн Пымона о'рачек.

— Гымнан траматан'ыркын гынин н'инчьэн н'ээкык.

— Э'тки нымкык'инэт гэетлинэт н'эвынрильу гымык н'ааккагты, ытръэч-ым ымыльо уйн'э вагъат.

— Иа'м-ым?

— Ынк'эн-к'ун ымыльо нинэнчимгъувк'инэт.

— Мин'кыри?

— Нивк'ин ытлён ынк'энына ытлён вытку н'эвъэну рэнъэлгъэ, эвыт микынэ рэнпэлк'увн'ынин тайкавма.

— Эплеэн-ым, гымнан мытантэнмын'гъан,— иквъи Ролтыгыргын.

О'тчой гэтэйкэвлинэт ытри Кымъын'э ынкъам Ролтыгыргын. К'ынвэр ролтытвэн'н'огъэ н'эвыск'эт ынкъам к'ынвэр паагъэ.

Чикинъэ, еп ак'эргыръон'н'ока Ролтыгыргын ынкъам Кымъын'э тэнмавын'н'огъат Чагтогты. Ытлыгэ йылнинэт ырыкы тылянвэты ынантан'ычьыт тэйн'этти: к'оратакэчгыт.

Пэтле пыкиргъэт ытри ярагты. Ытчая Пэтлятына йъонэнат пыкирыльыт ынин ытлен'и ынкъам н'эвъэн. Ынкатагнэпы ытри к'онпы тагнымытван'н'огъат, ванэван н'ыроргатрэ, энмэч нымкыргэри, ганананама Ролтыгыргынэн ынкъам Кымъын'эн.

Ытръэч.

С. 95

**Н**'**ирэк**' **тумгыт**

**Два друга**

Ганымытваленат н'ирэк' а'ачекыт — эрмэчьыт. Ынн'атал ныгтытомгыльатк'энат ытри. Ытри вай ынн'ин гатомгыльатын'н'оленат.

К'ол итгъи Эрмэчьын нотагты к'ытгъи. Ынан льунинэт о'равэтльат пойгыльатыльыт. Э'к'эльэ нинэнрык'ин к'онпы ыннэн о'равэтльан. Ытлён ынн'атал галвавын'н'олен, к'ымэк-ым ныпэк'эттатк'эн. Эвыр-ым нъыпэк'этатын айылгыкэ о'равэтльан, лыгэн эвыт нъынмынэн э'к'эльэ. Эрмэчьынэ пиринин чиниткин пойгын ынкъам кытгынтатгъэ ырыкан'к'ачагты.

— К'ытвэчагэ гымык яаленк'к'ач ынкъам яалейпы эймэвыльыт к'ынмыткоркынат! — к'улильэтгъи о'равэтльагты Эрмэчьын.

— Ыргинэт пойгыт к'ынур лыгэн ярано нъэлгъэт, ак'аймавкы ырыкы, эймэвыльыт лыгэн эвыр нынмык'энат. Эрмэчьэ нэнатынпык'энат э'к'эльыт ынкъам ынык гыргоча нинэнитлитк'инэт ыяагты. Ытри эрмэлтэтгъэт. Эрмэчьын пынлёгъэ:

— Микигыт? Иа'м амгынан ныпойгыльатэгыт? Э'ми гынин тумгыт?

— Гым Тиркытэгнигым! Уйн'э гым этумгыкыльигым, амгымнан вальэгым, ымы-ым ытлыгын ынкъам ытля уйн'э.

— Гым тумгу к'инэлгыги, мынтумгыльэтыркын, к'ынур-ым ытленъюмури. Мынрагты! — иквъи Эрмэчьын.

— Чамъам вай гым трэлк'утгъэ, опопы к'энапэлягэ, ынан мэлевкы трэеты, эвыр итык эвъикэ н'утку тритгъэ,— иквъи Тиркытэгын.

— К'ырым вынэ мыпэлягыт!

Эрмэчьэ мынга пиринин Тиркытэгын ынкъам ярагты эквэтгъи. Тылянвык вай люур нэмэ напэнрынат э'к'эльэ. Рытрилнин тумгытум Эрмэчьэ нотаск'ыткынэты ынкъам камлелы ляйвын'н'огъэ

С. 96

ынык к'ача. Э'к'эльэ ынн'атал нырэпирин'к'ин Тиркытэгын, нак'ам нылвавк'эн, к'оныры Эрмэчьэ эймэвыльыт нэнанмыткок'энат.

Маравыплыткок Эрмэчьын ынн'атал гэпэнъивэтлин, рыпэт нылылякавральатк'эн. Ынан нэмэ пиринин тумгытум, мэткиит рилгиннин.

Ярак ытлён пыкиргъи апак'атля, тумгытум люгнинтэ рыннин нутэк, алымы Тиркытэгын уйн'э авъегыргыка гэнъэтлин.

К'ынвэр Тиркытэгын тылямалявын'н'огъэ.

— Ивкэ ынн'атал н'аргыногты мынторкын, ытръэч к'утык тылвавыркын. Эрмэчьэ пиринин ытлён ынкъам н'аргын налгыткынык рывакъовнэн. Тиркытэгын пэтле н'аргын ыннанъылёк мэлеквъи, ярагты чинит рэск'иквъи.

— Тумгытум, гым тымэлеквъэк, к'ыкоргаквэ!

Эрмэчьын ынн'атал гакоргавлен малявыльэты томгэты.

К'ол итгъи Тиркытэгын нотагты к'ытгъи ынкьам ынкы льунин н'эвыск'этк'эй.

— Н'эвыск'этк'эйигыт, гымнан гыт мылгыгыт. Варкын гымнин тумгытум, к'ыгитэгын, юрэк' ынык ярагты нъылк'ытын. Ытлён уйн'э эн'эвкыльин.

— Чамъам гым гынан ринэлгыгъэ, ытлыгэ к'ырым нинэйылын гыныкы, ымы гыныгтомгэты.

— Мин'кыри-ым этъопэл тъыпиригыт гымнан?

— Чамъам, тивыркынигыт!

Ярак пыкирык, Тиркытэгын пыннэквъи, ванэван нывэтгавын Эрмэчьык рээн.

— Ытлён рэк'и, иа'м пыннытваркын гыт?

— Игыр гымнан нутэк тыльун н'эвыск'этк'эй. Нивк'ин, энмэн чамъам гымнан трэлгын'ын, ытлён к'ырым ытлыгэ гымыкы ныйылнин.

— Эргатык мыныгтын кынмал, эвыр ы'лгу лын'ыркын! Эвыр-ым эйылкэ нэрэнтын'ын, ымыльо мынынмытконат ынкъам н'эвыск'этк'эй мынпирин эвытлым мынынгынтэвэтын.

Инъэ ытри тэнмавын'н'огъат. Нэпиринэтт тин'урти, пойгыт ынкъам валят. Эквэтгъэт. К'ынвэр-ым нымным ынн'атал нытэн'к'ин вытрэтгъи. О'равэтльамкийн'ын н'аргын нытвак'эн. К'ытлыги, ынк'эн нытэнмавк'энат рачвын'ынвэты. Мэн'ин ынанъянотыльо ритгъэ ынкъам ы'ттъыёл рэпкиры, ынк'энына н'эвыск'этк'эй н'эву рэпиригнин.

— Мэн'к'окэнаторэ? Ранн'ытатык н'анк'о? Микынти тури?

— Гым Эрмэчьигым! Н'анк'о тыетык рырагтанво н'эвыск'этк'эй гымыгтомгэты!

— Гым-ым энмэн Тиркытэгнигым, н'анк'о тыетык пэрэнво н'эвыск'этк'эй. Эйылкэ рэнтын'ыткы, мытрэнгынтэвэнн'ын, эвыр

С. 97

рэвэлеркылентык морыкы — ымыльо мытранмытконтык! Валёмтык!

Н'эвыск'этк'эе а'ачек лыгэн эвыр льунэн'у элкылнин.

— К'ырачвын'гытык о'равэтльак рээн, эвыр рапэлянн'ытык—

мытранмынтык, эвыр-ым ы'ттъыёча рэпкирын'ытык, н'эвыск'этк'эй тургин!

Моогъат рачвын'кы. О'равэтльат ымыльо пэлятгъат яал. Ы'ттъыёл пыкиргъи Тиркытэгын, ынк'оры — Эрмэчьын. Ынн'атал гагтыкоргавлен Эрмэчьын, эвыр Тиркытэгын ы'ттъыёча пыкиргъи.

— Н'ээкык гымнин тургин! Игыр мурык к'ыткиквытык. Эрмэчьэ гымнин ынпычьын н'ээкык э'птэ нылгынин. Эргатык н'элвыл н'анко мынагтатын ынкъам мынычвин: чывипыт мургин, чывипыт тургин, ынкъам к'ырагтытык. Игыр-ым ымыльо гэчевкы мынытваркын, мынымлявыркын, мыныгрэпыркын ынкъам мынчаёркын.

Инъэ ынн'ин итгъэт. Эквэтгъэт ярагты тумгыт, нак'ам ымыльо ган'авма. Ыргинэт о'ратын'н'огъат нэнэнэт. Галян'н'огъат гивин'итти, нымкык'ин нантыеватын'н'огъан, томгыльатгыргын-ым ванэван, мин'кыри-к'ун ынк'эн а'к'антыеватын вальын, ынн'атал нъомрык'эн.

Ытръэч.

С. 100

**Тайкаквыргын**

**Поединок**

Нынымытвак'энат эмнун'кы чавчыв Пэутэн ынкъам н'эвъэн Ваалн'авыт. Нынымытвак'энат ытри колё а'ткэвма, ытръэч коргык'авыт ройыръык — ныппылюк'инэт нэнэнэт: экык ынкъам н'ээкык. Эккэк'эй, к'эйвэ эмэйн'ыкыльин, эквырга-ым мэчынкы нытвэтчатвак'эн ынкъам ытлыгырык гэтэныннын'лин Тэркынтоно, нак'ам-ым н'ээкык еп люнтэныннын'ыльын, мин'кыри-к'ун еп нырулк'ин ынкъам ымын' нылвавк'эн ынанчинит вакъотвак.

К'олетъылё Пэутэн ныторвын'к'эн чоттагнык, н'эвъэнэ-ым ёрон'ы нинэтэн'тэйкык'ин, люур ыргынан навалёмын э'йн'эвыткульын экык:

— К'ыгитэгыткы, мэн'ин ининигъи н'айын'к'ачайпы, ытлён морыкы рэмкыльу етыркын.

Пэутэнэ ымын' левыт лён'ынгырголява ытръэч анн'энагты иквъи:

— Мури айъокыльыморэ, мин'кыри-к'ун н'очьыморэ.

Экык-ым ныченрыгчатк'эн, к'эйык'ын вак нэмэ к'улильэтгъи:

— Атэй, эк'ылпэ к'ынтогъэ ынкъам к'ыгитэгынэт, малк'ырымэн ыннэн к'ынур муульын.

Пэутэн лываквъэ ярачыко вак, лылепыткугъи н'аргыногты:

— Тивыркынигыт, микынэ мури лёнйъольыморэ. Ынк'эн гынан льуркынэт чиниткинэт рилвыт, ынкъам к'ынур льуркынэт микынти етыльыт.

— К'эйвэ, к'эйвэ, вэлер к'ытлепыткуги!

Лылепыткугъи Пэутэн ынкъам пыннэквъи. Кэтэм ярагъет ныгагчавк'энат о'равэтльат, колё нымкыргэри, рыпэт илгэмнун' гувъэлетлин.

— Ынк'эн э'к'эльыт,— иквъи ытлён ынкъам к'улильэннин н'эвъэн, — чымче э'к'эльыт, эк'ылпэ к'ынтэнмаквын орвэръын акватынвэты, мытрэгынтэквъэ.

С. 101

Н'ытоск'ычатгъэ Ваалн'авыт ярачыкойпы, льунинэт энмэч э'к'эльыт нэймэвк'инэт, эк'ылпэ тэнан'ан'н'онэн оргоор, рывакъовнэн н'ээкык орвык'айык. Пэутэнэ пиринин пойгын, аккагты йылнин ырыт гарынныкома ынкъам рывакъовнэн экык чакэттык к'ача, ин'к'ун йатыляма нъынрыркынин чакэттык'ай мынга. Пэутэн нылек'ин ы'ттъыёл, н'эвъэн яален'к'ач. Ръэт гатвален ан'к'ак араргыеквэ. Нэльунэт ытри э'к'эльэ ынкъам наркылян'н'онат. Э'квырга-ым чавчыват ныйык'ъэв нылек'инэт, э'к'эльыт пэлятын'н'огъат.

Вэк'эн'ынвык Тун'итльэк люур ёо'ръогъэ ынкъам а'к'атылян'

нъэлгъи. Ы'вэк'учитэ ивнин н'эвъэн:

— Опопы гыт ыттъыёча к'ынэлгъи, эн'ъэлетыркын, к'ынвэр э'к'эльэ нарайъогыт ынкъам нэрэпиригыт,

— Гым лён'ылвавын'н'ота. Ытръэч томавык йэтылек,— иквъи Ваалн'авыт.

Пырнин гыргочан'кэр, ытръэч эвычан'кэра нъэлгъи ынкъам вакъогъэ ывак'очорвык. Эквэтгъэт рымагтэты, люур у'рэквъэт э'к'эльыт ынкъам накамлелтан'н'онат.

Чемгъон'н'огъэ Пэутэн, ынн'атал э'к'эльыт лыгичымче, ынкъам ратвагъа этчымарав. Ынан пириск'ыченнин ръыск'ываляйн'ын ынкъам тымнэн н'эвъэн ган'ааккама, экык-ым ивнин:

— Мури к'лявылморэ, наранмымык маравма, н'эвыск'этти-ым нэрэпирин'ынэт э'к'эльэ, ыргынан мури э'к'у нэрэлгымык, мачыргынан ытри нувъинэт ы'ттъыёл мурык.

Лявтынгырголяквъэ Пэутэн, льунинэт э'к'эльыт вэтчатвальыт гролмакы. К'эйык'ын вак валёмнэн ыргин очоч ивыльын:

— Э'ткин'игыт гыт, ымыльэты ройыръын тымын.

Гитэнин ытлён чавчывата, льунин: ымыльэты понтаск'ын гэйпылин пылвынта, ымын' левтык нык'элпэрак'эн пылвынтыкъале, э'квырга-ым люнчен'н'ыттэтыльын ынкъам татлыгнэн:

— Н'эвъэн ган'ааккама тынмынат ейвэчу эмылгэ. Мури нанъынмымык торгынан, ытри а'ткэвма нъытванат. Мури гаккама вэлер к'лявылморэ, мачморгынан мытрэтэвиминн'ыгъэ.

— К'ытлыги тури н'ирэтури. Гымнан люнльутэ гынин экык.

— Ытлён орвык'айык варкын.

— Опопы мынмарав. Ытръэч к'ычимгъуги рэк'э гыт рэвирин'этгъэ: пойга эвытлым ырытэ?

— Лыгэн эвыр рэк'ирвэ, кит-кит-ым въик агаргыкэгты. Мэчынкы гым ныпойгыльатэгым ынкъам тытэгъэн'ыркын въик ытръэч к'ынур пойгымляльэгым. Ытръэч тивыркынигыт: ынн'э апэляка гымнин экык, нэмык'эй к'ынмыгын ынкъам к'ымайынлягын гымык к'ача.

— Ынн'ин трэнтын'ын, гынык рывъёлявыгъет,— татлын'ыткогъэ, э'к'эльын ынкъам пэнрынэн Пэутэн.

С. 102

Ытри могъат пойгыльатык, ныпойгынпэлявлятк'энат, нак'ам лён'пойгымлята, ытръэч ныпойгыльатк'энат. Пэутэн айылгыка ныпойгыльатк'эн, ытръэч-ым э'к'эльын нымлык'эн, пылвынта ытлён нинэтэн'эйпык'ин. Горатваленат пойгыльатык. Галгомавлен э'к'эльын, ынкъам пойгыльанма ринтынин пылвынтыкъале. Эчги экъэликэ нъэлгъи, чавчыв иничгытэтгъи: э'к'эльын лыплявтыльын.

«Эвин'ан ытлён ынпын' вальын гымык»,— чимгъугъи Пэутэн, ынкы к'ынур арман' нъэлгъи пойгыльатгыргын, этъо этчаран' нъэлгъи. Вэнлыги э'к'эльын нэрмэлтэтк'ин. Ынкы лылепыткугъи орвык'айгыпы Тэркынто, льунин эн'ъэлетыльын ытлыгын ынкъам пиринин ырыт ынкъам гэтачьыткон'н'огъэ лыплявтыльэты а'к'альэты. Эвыр вай э'к'эльын кавэты о'ран'энк'аеты тылигъи, ырыткугъи ытлён ынкъам рыпыткэвнин эмгынунлылек. Мутлымул тан'колё пыльыльэтгъи льолк'ылеты, ытлён лывавын'н'огъэ к'эйык'ин пойгыльатык. Ынкы ивнин Пэутэн:

— Колё мытэтчыпойгымаравмык, гынан-ым гым инэмлытйигъи, гымнан нымкык'ин мутлымул тынтымн'эвын, к'ырымэвын к'эйык'ын мыпойгыльатык.

— Этлы гымнан гыт мымлытйигыт, нэмлытйигыт гыт гымыкэккэтэ.

— Ынн'атал гаргыргын въик н'энк'айгыпы. Гым горатвайгым вак, рыпэт лыплявтыльэгым, нымкыче гапэнрыткойгым торыгнотагты, к'онпы нэналватэгым, ымыльо найылгавк'энат. Мачынан нынтогъан гынин экык ёройпы ынкъам нэнатан'ынмыгъан, ин'к'ун эвнэтэвиминн'ыкэ. Н'отк'энат пылвынтавэръыт ынкъам пойгын к'ыйылгынэт ыныкы. Мэчынкы ынан пэрэёлк'ылтэ. Ытлён ратвагъа армак'лявылё.

— Гымнин экык еп ныппылюк'ин ынкъам тотъэты вальын, гымнан чинит мынмыгыт, ытръэч вэчьым гагчавыркын въик, гынин атын авъкэгты вальын, мэчынкы рэмэлеквъэ гыт.

— Ратан, нымкык'ин мутлымул тынтымн'эвын ынкъам тъэнк'эркын лыги лынъёк гамгао'равэтльарык, энмэн гымнан атын тыпиригъэн ныппылён'энк'айгыпы, ыргынан гым экэвку нэрэтчыгым, опопы к'энанмыгъэ.

— Ии, гымнан гыт мынмыгыт. Ытръэч гынинэт имыръэнутэт рапэлянн'ыт гынык. Гымык эккэтэ к'ырым ныпирининэт. Мургин ынн'ин вальын вагыргын: этлы эпирикыльинэт ръэнутэт тумгин.

Пэутэнэ рыгырголявнэн пойгын ынкъам тынпынэн понтаск'ык э'к'эльын, эвыр ынкы ытлён пэк'эттатгъэ. Нэльугъэн э'к'эльэ пэк'эттыльын ыргин очоч ынкъам ытри гынтэквъэт имымин'кыри.

Пэутэнэ кыленин э'к'эльин вэтгав, гулювлин увик э'к'эльин Тун'итльэк, чымче панэнальынвык н'эвъэнык ынкъам н'ээккэк.

Лыгипэтле эмнун'ыльэ лыги нэтчыгъэн эналватгыргын чавчывэн,

С. 103

ынкъам Тон'э'тльагты пыкэрын'н'огъат ан'к'альыт. Ыргынан нанъяк'энат Пэутэн ынкъам ынин экык Тэркынто, чама ныкоргавк'энат, энмэн лыгъоравэтльваратык нытвак'энат чиниткинэт эрмэчьыт.

Ытръэч.

С.106

**К'ъуркыл ынкъам Нутэн'эвыт**

Гатваленат ыннанрак К'ъуркыл ынкъам Нутэн'эвыт. Вэлвин нынны — К'ъуркыл, рик'укин-ым — Нутэн'эвыт. Ытри нытвак'энат ыннанрак, ытръэч амъянра ёрот.

К'ол итгъи чикинъэ К'ъуркыл эквэтгъи пэчыгэленвэты. Аны колё горатвален тылек. К'ынвэр льунин гытгын ынкъам гытгыткынатгъэ. Тэйкынин а'нэлёкаргылгын, йытонэн ак'ын ынкъам а'нэлёмгогъэ. Горатвален а'тчак, э'квырга тэн'уйн'э нытвак'эн. Амгынонъылёръома люур ыннэн ыннээн гывагъэ. Нак'ам колё нымэйын'к'ин, нитчык'ин. Ыннээн тэн'откома, люур мэн'ин тэргыткольын валёмнэн, нак'ам к'ырымэн лыгэтэргык'олек'ол. Йытомгонэн к'ытлыги, кальанананачгын! Нак'ам аны нытэргыръочгатк'эн!

— Эк'ылпэ вынэ к'ынэнръэлеттурэв! — к'анрак'олейн'а нытэргывэтгавк'эн. Вэлвэ эк'ылпэ рыръэлеттурэвнин. Н'ачгыувэк'к'ачайпы йытонэнат лыгинныт, кимгин'ыт. Мыран'увэк'к'ачайпы йытонэнат кычавтэ, к'этат ынкъам нучут. Вэтлы лыгэн имтимич вагъэ. Н'анк'ын нэмэ рынинин ынкъам нэмэ пэнинэк ёнэн, ынк'о рагтакватгъэ.

Пыкиринэн'у ярак, лыгэн ранмэпы винвынъылинин имыт, ынк'о вытку ытлён тытлепы рэск'иквъи. Вэнлыги Нутэн'эвытынэ йын'онэн ынныткэн ынкъам иквъи:

— Кы-кэ вы-нэ! Мэн'ко тан'ынныткэръоркын!?

— Этъым аны к'эйвэ,— иквъи К'ъуркыл.

Н'утинныкитэ рэк'окалгын нылвавк'эн йылк'этык. К'ынвэр йымнэн кэркэр ынкъам тэн'эвыргыргыкэ н'ытогъэ. Льунинэт винвыт вэлвин ынкъам эквэтгъи вэнвыеквэ. Еп вуск'ымчыку пыкиргъи гытгык, а'нэлён'н'огъэ. Эчги нэмэ выск'авын'н'огъэ, люур нэмэ итчетгъи а'нэлёёчгын, лыгэн тэн'ойвын'н'онэн. Эчги рэтчак'авын'н'онэн, люур тэргык'олек'ол валёмнэн:

С. 107

— О-ок-ко-о-ой! Нэнанатчын'атк'энат тэн'имыръэнутэт К'ъуркылынэ!

Амъак'акоргава ярагты кытгынтыпкэргъэ рывэтгаватын'н'онэн К'ъуркыл:

— Ытлён рэк'ыркын вырэнынъэк'эрэвыркын?

Нутэн'эвыт эмъэк'эпэн'ъивэтэ рыпэт нылвавк'эн вэтгавкы.

Эргатык чикинъэ валвийн'ын нэмэ чейвыткугъи амнон'эты. Колё аны горатвален тылек, к'ынвэр выск'авын'н'огъэ. Рылгъэ ёрочыкогты, лыгэн эвын ынкы авынральын — н'эвыск'эт н'ытогъэ. Колё аны черитк'ыльу ярачыкон, рыпэт лымн'ылык а'к'атвын'. Ынкы вэтлы чемгъон'н'огъэ:

— Аны мин'кы ытлён тыпкирык? Колё аны нымэйын'к'ин ёрон'ы? Нилгык'ин ёрочыкон?!

Лыгэн ынн'ин чимгъуплыткук, люур к'эмэн'ы ръылинин н'эвыск'этэ тэн'имырэк'э йыръыльын: пэлк'умрэтэ, ыннэ, к'оратъоля, ылвэтъуле, майъолята. Валвыйн'ын колё аны гак'амэтвален, эчги тан'паагъэ, люур н'эвыск'этэ э'йн'эвнин:

— Мэй! Рэмкыльигыт, анык'ун к'инэгитэги!

К'ъуркыл у'рэквъи чьоогыргэпы. Льунин н'эвыск'эт колё э'к'этъымыльын, камчалявтыльын, экыттэлеткыльин, иръын гэчимиръэтлин, плекыт кыямылк'огты нэнаяк'энат.

— Ынрак' выткукин мэн'к'окэн н'эвыск'эт тыльуркын, колё пылытъымыльын, ныгтинк'ин, — н'ытома иквъи валвыйн'ын.

К'ытрирэмич илюльэтгъэт, вэтлы рарагтын'ын'огъэ. Н'эвыск'этэ эръывтычгын тэнйыръэннин тэн'имырэк'э, мин'кыри-к'ун ыныграк тэн'имыръэнут нытвак'эн. Мэйн'имтильын валвыйн'ын ярак пыкиргъи, нэмэ рытрилнин имыт, ръылинин ранмэпы, ынк'о рэск'иквъи тытлепы.

Нэмэ Нутэн'эвытынэ пынлёнэн:

— Мэн'к'о ытлён тан'такэчгыткэта?

Вэтлы татлын'ыткогъэ:

— Этъыманы к'эйвэ.

Ынкы Нутэн'эвыт ныкитэ вэнвэпыгъэ. Пыкиргъи ярак, авынральа лён'ынвэтгавата, люн'гитэтэ рыннини рэмкыльын. Нутэн'эвыт рылгъэ ёрочыкогты ынкъам чемгъовэтгавын'н'огъэ:

— У'-у'-у'! Вэнъым черитк'ыльу яран'ы!

Ынн'ин чимгъуплыткук, н'эвыск'этэ рэймэвнин к'эмэн'ы ёрочыкогты,

нак'ам ытръэч к'эмэчыку нытвак'энат тэкичгытъул ынкъам майъолятъол. Нутэн'эвыт иквъи:

— Алымы колё нымкык'ин тэкичгын, авынральын-ым ныпичьык'ин. Эчги Нутэн'эвытынэ кунин к'эмэйыръын, н'эвыск'этэ ивнин:

— Мэй, рэмкыльын'эв, к'инэгитэ!

Нутэн'эвыт у'рэквъи:

С. 108

— У'-у'! У'-у'! Ытлён аны ръэн'эвыск'эт тыльуркын, вэнъым эгтин'кыльин, выльин'ыткыльу ынкъам иръын гэчимиръэтлин!

Лыгэн ынн'ин ивыплыткук, н'эвыск'эт паагъэ путурэк. Нутэн'эвыт н'ытогъэ, лылепыткугъи, льунин амынан ынкы нытвак'эн пипик'ылгык'эй. К'ынвэр Нутэн'эвыт пэлк'ынтэтгъи ченэтрагты. Пыкиринэн'у Нутэн'эвытынэ ивнин:

— К'ъуркыл! Тэн'имыръэнут вэрэрынво нинэлгигыт?

К'ъуркылынэ татлыгнэн:

— Вэнъым авалёмкыльэгыт, вырэрынъак'аравыльатыркын!

Нэмэ эргатык чикинъэ вэтлы ораы'ттъыёлягты чейвыткугъи. Горатвален тылек, к'ынвэр льунин майн'ыярайн'ын. Яран'ы уйн'э атытлыкыльэн, мэск'эек'ын лылепыткугъи, вытку ынкы тыттэтгъи раск'ыткынэты, лылепгъи рыногыргэпы, люур льунин чоттагнык майн'ын'алвыльийн'ын. Ынкы валвыйн'ын чемгъовэтгавын'н'огъэ:

— А'мын мин'кыри ивкэ мырыткуркын?

К'ынвэр чимгъугъи: ынанмык'ычьык'ай пээчвакк'ай чин'къэтывэнин. Пээчвакк'ай лыгэн въигъи. Вэтлы тэгрэтгъи ралкочыкогты, авэтывак' пэнрынэн пээчвакк'ай, ринтынин н'аргыногты, рэлк'ынтонэн, ынк'о имтинин ярагты. Ярак пыкирык нэмэ ранмэпы ръылинин, ынк'о тытлепы рэск'иквъи.

Нутэн'эвытынэ пынлёнэн:

— К'ъуркыл! Мэн'ко тан'ычьыткэркын?

К'ъуркылынэ татлыгнэн:

— Вынэ нэмэ пытъайвэ вырэрынъак'авыльатыркын.

Ынн'атал-ым вэлвэ гынрыру гэлгылин эвкэтыльын рэк'окалгын. Э'квырга-ым к'ынвэр К'ъуркыл йылк'этгъи. Нэмэ Нутэн'эвыт вэнвэпыгъэ. Нэмык'эй ынан льунин майн'ын'алвыльийн'ын чоттагнык. Рэнолын'кы н'авэтын нывакъотвак'эн. Рик'укэтэ чымэетэ галяльын майн'ычымн'ы чин'къэтывэнин. Н'авэтын ытръэч иквъи:

— Н'отк'энат въиткуркыт.

Ынк'о н'авэтынва въильын чымн'ы ринтынин н'аргыногты. Ынн'ин энвэнн'ыкэ имтинин чымн'ы рик'укэтэ. Э'квырга-ым эмтэйпык лывавнэн, к'ынвэр вулк'эквъи.

Рэк'окалгын люур к'олентогъэ:

— Мэй! Авынральэгыт, к'инэвинрэтги эмтэйпык!

Авынральа очнэн:

— Э-эй! Эченур илкэ к'энъатчагэ!

Ынан ытръэч н'ытогты пиринин выквэпойгын ынкъам эмчимгъутэ нычимгъук'ин:

— Чемэт ынк'эната айвэнрэт ныгрыткук'инэт.

Йъонэн рэк'окалгын илкэ вэтчатвальын, тэн'ытръэттэгын лявтэпы кыплынэн. Рэк'окалгын кэгытрэтгъи, ымын' люн'к'улильэтэ

С. 109

итгъи. Н'авэтынва аймак ратвынэн ралкогты. Нутэн'эвытк'эй эвын кагытрынтогъэ, уйн'э аймак, нак'ам кытрэл ынин гэпнутлин. Еп тытлепы К'ъуркыл ивнин:

— Тэн'имыръэнут вэрэрынво нинэлгигыт, анык'ун к'ыгитэгын гымнин кытрэл...

К'ъуркылынэ ивнин:

— А'мын-ым авалёмкыльэгыт, алымы тивыркынигыт. Ынан пытъэвэ!

Ынкатагнэпы Нутэн'эвыт паагъэ винвэ эквэтык.

Ытръэч.

С. 112

**Пычик'имтильын ынкъам К'ъуркыл**

Энмэн ганымытваленат ыннэннымык Пычик'имтильын эвыр К'ъуркыл. К'ол рыннин Пычик'имтильынэ пынлёнэн К'ъуркыл:

— Гыто рэръэгъэ чавчыварамкэты н'эвытлепгичик?

— Ако вынэ к'эйвэ! — иквъи К'ъуркыл.— Титъэм мынъэквэт?

— Вынэ лыгэн-ым эргатык чикинъэ, эченур мэлычьыт гакан'ъёт мынъянат,— ивнин Пычик'имтильынэ.

Эргатык чикинъэ к'орагыркэгъат. Эквэтгъэт. К'ъуркыл ныянотыльатк'эн, к'ынвэр мыльурэгъи.

— Пычик'имтил, аны гынръак' к'ыянотгъэ,— нинивк'ин К'ъуркылынэ.

Пычик'имтильын янотын'ой, печаск'эвнэн К'ъуркыл. Пыкиргъи чавчыварамкык' амгынотъылё, К'ъуркыл-ым пыкиргъи вытку эмгынунныкитэ. Пыкиргъи К'ъуркыл эвын гагтъак'анн'энавлен. Пынлёнэнат авынральыт:

— Э'мъим вай Пычик'имтильын?

Авынральа никвъэн:

— Н'аан-ым, н'аан рэлку.

К'ъуркыл у'рэквъи ёрочыкогты ынкъам иквъи:

— Пычик'имтил, н'оты к'орат к'ынлегынэт!

— К'элюк'-ым нэмык'эй вытку тыпкирык,— ивнин Пычик'имтильынэ.

А'ачека нэнленэт к'орат К'ъуркыльин н'алвыльэты.

Эргатык ынпыначгын-авынральын иквъи:

— Мэн'ин вэчьым нъымалытватын?

Люур эмынину К'ъуркыл:

— Гым, гым, гым! — ынкъам авынральыт ивнинэт.— Эченур-ым мынгыткэн пырэрэмыт нэнъытэйкынэт.

Нэтэйкынэт мынгыткэн пырэрэмыт. К'ъуркыл эквэтгъи. Мэчичьу аймыльа н'эвыск'этэ ныльук'ин лынкыгин'кы пырэрэмульын К'ъуркыл. Лыгэн пырэрэмыт кунинэт, рагтыгъэ.

С. 113

Раск'эвма нивк'ин:

— К'элюк'-ым, мин'кыри мынынтын майн'ыкывн'аргынэн.

Эргатык кыеквъэт— тэпэнинэтэ нылгэёатк'эн. Нэмэ ынпыначгын иквъи:

— Мэн'ин вэчьым нъымалытватын?

— Вынэ а'тав гымо,— иквъи Пычик'имтильын,— эченур к'эплюльын иръын нэнъытэйкын.

Нэтэйкын к'эплюльын иръын. Эргатык инъэ Пычик'имтильын э'э'гты эквэтгъи, так'ъо лыгнин эвыленолгын. И'и'н янот пылвынтывылпата вылпаткойвынэн, ынк'о пылвынтывагрэля вэгыткуйвынин ынкъам ынк'о пылвынтытэвичгэ тивъювнин. Пылыткук, панэнагты к'ытгъи. Раск'эвма ёрочыкогты ы'ръэ тымн'ъатав иквъи Пычик'имтильын:

— К'элюк'-ым, мин'кыри мынынтын майн'ыкывн'аргынэн.

Кыеквъэт — эвын гылгитэвмэлетлин, тан'айъыткынка гэнъэтлин.

Нэмэ ынпыначгын пынлёгъэ:

— Мэн'ин вэчьым нъырэн'гилин?

К'ъуркыл нэмэ эмынину:

— Гым, гым, гым!

К'ъуркыл гэкэн'э рэн'гилигъи. Льунинэт пэтыралк'ан'ытэвыр н'элвыльин пэтыран'ъёлгын. Эмк'элелвынэ нивк'ин: «Нотк'эн мэлтэнрэн'ыльын?» Люур ы'ттъаймак льунин, чамэттанэн, к'эгнэвнин. «Оток, тынпыткэвын!»— ынкъам типъэйн'эгъи:

— Укка-ко-о-о-о, тылвугъ-э-эк!

Ы'ттъаймак тин'энэгнин орвык. Ярак пыкэрын'н'ок, н'инк'эгти ягнагъат. Ипэ мэн'ин нивын:

— Гымнан тырэлылюн'ын, гымнан тырайвон'ын, гымнан тыръанвон'ын, гымнан тырайвон'ын!

«Колёмэй н'отк'энат н'инк'эгти эмтэн'ытъуле нытэйн'этк'инэт»,— ныван'эйпык'эн ырыкы К'ъуркыл чама нинупынъылик'инэт.

Э'рыкут н'эвыск'этэ нэтрыткуск'ивын эвыргээръын, к'ытлыги ы'ттъаймак. Лыгэн нэнинтыск'ивын. К'ъуркыл рэск'иквъи ынкъам эвын'н'ой авынральэты:

— Вынэ итык эвын лыгэылвачгын тынмын чама тан'ран'гыргын тыльун.

Эргатык ялгытгъат. К'ъуркыл ныянрагакан'ыльатк'эн, муульык ы'тъоча нылек'ин. П'этыралк'ан'ынвык, ы'лматкынык вакъогъэ, лыгэн-ым нылгитэгыттэмн'ык'ин. Янотыльын муульын нинивк'ин:

— Вайын'ката, вай вайын'ката!

Вэнлыги муульыт галягъат, мин'кыри а'к'аравэвын' вальын, колё пэтыралк'ан'ынвыткыльо, пэтыран'ыльын.

С. 114

Нэмэ эргатык ынпыначгын иквъи:

— Мэн'ин вэчьым нъырэн'гилин?

— Вынэ а'тав-ым гымо,— иквъи Пычик'имтильын.

Кыевкы рэн'гилиэквэтгъи. Лыгитэн рэн'ыльын равэвынвылк'ыл льунин чама лыгиылвылю тымнэн. Тинэн'эгнин лыгиылвылю ынкъам эквэтгъи. Пыкиргъи. Колё гакоргавленат. Н'эвыск'этэ рыпанма лыгиылвылю, К'ъуркыл к'ымэк нупыткук'ин н'ойн'ык. Еп увэнпыма К'ъуркыл йылк'э найъон. Йылк'ын'н'ок Пычик'имтильын ивнин:

— Пычик'имтил, эвыр к'амэтван'н'ок к'инэныгъеквъи.

Кыеквъи К'ъуркыл эвын гэк'эмиплыткулинэт. Йэливэн пынлёгъэ:

— Микынъэм н'ойн'ык рунин?

— Ако гымнан,— иквъи Пычик'имтильын, алымы ынан люн'нульын.

Колё гэпичыгэргэтлин К'ъуркыл.

— Иа'м инэныгъевкыльигыт? — нинивк'ин Пычик'имтильын.

— К'элюк'-ым, нивигым тэн'ычьэтыркын йылк'этык, эвнэныгъевкэ.

— Иа'м-ым инэкырвиръэмэткыльигыт? — йэк'улигъи К'ъуркыл.

— Мин'кы-ым нивигым к'элюк' трэнытъылевн'ын,— ивнин Пычик'имтильынэ.

— К'ун иа'м-ым энатынпыск'ычаткыльэгыт?!— этъо йак'олентогъэ К'ъуркыл.

— Мин'кы-ым нивигым, к'элюк' тылетумгын мынмын,— татлыгнэн Пычик'имтильынэ.

К'ынвэр авъеткынка нъэлгъи К'ъуркыл.

Ынпыначга ивнинэт н'эвыск'этти:

— К'ээк'ын вынэ к'увитык, к'ол к'оран'ойн'ын к'ыпатгыткы, ынкъам К'ъуркыл нык'амэтван.

Лыгэн-ым К'ъуркыл чемгъорратаквъэ. К'эмиплыткук йылк'ъэтгъэт. Кыевкы ялгытгъат. Равэвын колё тэн'экээкыльин, чама лыгитэн'рэн'ыльын.

К'ол итгъи ынпыначгын иквъи Пычэк'эмтэльына эвыр К'ъоркылына:

— Вынэ к'эйвэ к'ырагтыркынэтык, йъарат яральыт а'тгъон'н'огъат чама пэгчин'этыркыт.

Лыгэн-ым н'авынрагтатгъат Пычик'имтильын ымы К'ъуркыл. Пыкирык н'авынйытраквъат. Пычик'имтильын ытльата ивнин:

— Гымо йытро к'инэлгытык, эченур лыгэк'ылпэ к'ытратгытык, к'инэнпэтгытык, к'энапатгытык ынкъам лыгэк'ылпэ к'инэнутык.

Лыгэн-ым ынн'ин нэнтын. Ытръэч тэкэм увэма Пычик'имтильин

С. 115

н'эвъэн энарагты гэлк'ытлин. Люур кукэйыръын ван'эйпын'н'ой:

— Вай-вай, ынанывэкк'алягты тититыркын!

Пычик'имтильин н'эвъэн эк'ылпэ рагтыгъэ, рычвачгынлевнэнат эръэт, нэмэ энарагты к'ытгъи. Аплоратвака кукэйыръын нэмэ ван'эйпын'н'ой:

— Вай-вай тыгтэтэркын!

Кытгынтыльатгъэ Пычик'имтильынин н'эвъэн эк'ылпэ йыпэнинэт эръэт, лыгэк'ылпэ нэнунэт.

Тагнымытван'н'огъат Пычик'имтильынти эвыр К'ъуркылынти.

Ытръэч.

С. 119

**Мин'кыри ы'ттъыт вэтгавкы гапааленат**

**Как собаки говорить разучились**

Тэленъеп гатваленат лыгэрак н'ирэк ы'ттъык'эгти ынкъам н'ирэк н'эвыск'этти. Рэлку нытвак'энат н'эвыск'этти, ы'ттъык'эгти-ым — н'аргын, райвачык, мин'кыри акытыйгаткыльэн н'энку.

К'ол итык ы'ттъык'эгти ныпычвэтгавк'энат. Ыннэн нивк'ин:

— Гыт мин'кыри нытвайгыт? Гым итык нытэн'ъэв.

— Гынин-ым мин'кыри вальын н'авэтын?

— Тэгнытэн'к'ин, инэгынритыльын н'эвыск'эт. Гым нэнатан'ынк'амэтвавк'эн гымык авынральа. Лыгэн-ым к'онпы нэнаныпалговк'эн, ымы нылгинытэн'ъэв нытапан'к'эн. Лыгэн эвыт мин'кыри ымы нэнайколятк'эн, лыгэн тэгнытэн'к'ин гымнин инэгынритыльын. Лыгэн нынтойгым-ым, кит-кит к'ээк'ын норатвайгым эвыт гымнин н'авэтын нъатгон'н'ок'эн, нэвын'н'окэн: «Э'митлён гымнин ы'ттъык'эй?» Лыгэн-ым тэгнытэн'к'ин, тэн'имырэк'э нэнанк'амэтвавк'эн, рыпэт гымнан к'онпы лыгъылгу нинэлгигым, — ынкъам пынлёнэн ы'ттъытумгын.— Мин'кэмил гынин инэгынритыльын вальын?

— А'мын, гымнин итык лыгъэ'ткин'!

— Э-э, мин'кыри-ым вальын, мин'кыри нынтигыт?

— Лыгэн-ым нэналпынрык'эн к'улин-ым лыгэн нинэнинтыск'ивк'инэт рэлюйыръыт, гымнан вытку оратвак нинэпирийгым. Лыгъэткин' гымнин инэгынритыльын! Чама лыгэн нинэннэск'ычетк'ин. Лыгэн аны э'ткин', анык'ун-ым гымнин левыт к'ыгитэгын, лыгэн тэн'эмкинутк'ыльу гитлин, чама нэнагтыркыплык'эн.

Ы'ттъытумгэ нинивк'ин:

— А'мын, а'нк'агыргын ынн'ин вальын инэгынритыльын!

Нывэтгавчетк'энат ы'ттъыт райвачы. Э'ткин' н'эвыск'эт гавалёмлен вэтгавчерыльэты ы'ттъык'аеты, каргэпы гэтлеплин. Льунинэт, к'ытлыги ы'ттъык'эгти нывэтгавк'энат. Лыгэн кытгынтынтогъэ, пэнрынэнат. Н'эвыск'эт нивк'ин:

С. 120

— Оо, митив микынти, к'ытлыги к'олё ы'ттъин'ыт нывэтгавчетк'энат, Митив микынти о'равэтльат нывэтгавк'энат!

Гынтэквъэт ы'ттъык'эгти. Нотагты к'ытгъэт, нэмэ ынкы вэтгавын'н'огъат. К'утынэ ынк'эн тан'этынвыльа ы'ттъык'эе нинивк'ин:

— Аны, мынрагтыркын!

— Аны, гьм э'тки к'ырым, к'эйвэвын нотагты трэлк'ыты.

— Аны, к'эйн'ун гымнин н'авэтын лыгъатгъон'н'огъэ, к'эйн'ун ивыркин: «Лыгимин'кыри гымнин ы'ттъык'эй к'ытгъи». Э'тки лыгэн тэгнытэн'к'ин, лыгэн трайъон'ын.

Ынръам к'ол нивк'ин ы'ттъык'эй:

— Ынн'атал-ым гым к'ырымэвын, э'тки лыгэн опопы мылейвыткуркын!

К'ол-ым рагтыгъэ. Эвын нотайпы пыкиргъи, нэнанвэтгавк'эн н'авэтынва, нинивк'ин:

— Ытлён мэн'к'о етгъи?

Эвын ы'ттъын тан'авэтгавка гэнъэтлин, лыгэн галвавын'н'олен вэтгавкы. Ынк'эн гэнгэргэвлинэт, к'элюк вэтгавчетыльыт н'аргын. Ынк'атагнэпы ы'ттъыт к'онпы авэтгавка гэнъэтлинэт.

Ытръэч.

С. 122

**Мэн'ин арман' вальын нутэйиквик**

**Кто самый сильный на земле**

К'ол итгъэт и'ны, кэйн'ын, к'эпэр ынкъам рэк'окалгын елырачвын'гъат: мэн'ин арман', гыттапын', энъын' вальын.

— Гым ынн'атал нэрмэйгым! Гымык арман' вальын уйн'э, гым ымыльорык айылго нэлгыркынигым! — ныкалготкок'эн к'эйн'ын.

— Гым-ым нымлегым ынкъам нинъигым! Чама ынн'атал ныгыттэпигым! — нивк'ин и'ны.

Люур вай рэк'окалгын иквъи:

— Гыт и'гигыт ынн'атал ы'ръэ йыръэтгъи, гынык энъын' вальын варкын!

— Мэн'ин?

— Энмэн нилгык'ин, ивлывилюльын мэлёталгын, гынан чамъам райъон'ын!

— Гым-ым ынн'атал ныгыттэпигым ынкъам ралечетык гым гэйгулетигым, тури чамъам ынн'ин нъиттык! — нивк'ин, к'эпэр томгэты.

— Гым нак'ам эрмэкыльигым, инъыкыльигым ынкъам тотъэты вальэгым,— пыннэты иквъи рэк'окалгын.

— К'эглынангэт тотъэты вальэгыт! — тэнн'у нылгык'ин тумгэ.

— Турык арман' вальын варкын, ынн'атал нэрмэк'ин ынкъам кыгыттэпк'ин, нак'ам инъыкыльын, вачак нарайъонтык.

— Гыт ы'ръунтэтыркын уйн'э гымык арман' вальын,— к'улильэтгъи кэйн'ын.

— К'ыйъогын гынан ынкъам к'ымн'ылёгын!

— Трайъон'ын ынкъам трамн'ылён'ын! — иквъи кэйн'ын.

Кэйн'ын о'равэтльагты к'ытгъи. Тыляма ынан льунин н'элвыл. Н'элвылекы к'ача о'равэтльан нытвак'эн. Кэйн'ын о'равэтльагты аймавын'н'огъэ. Люур вай о'равэтльата пиринин оттылгын ынкъам к'ымчучьын ыныкагты рытын'н'онэн.

К'ээк'ын вак люур вай ръэнут пыткынтэтгъи. Кэйн'ын ынн'атал

гэчен'ыттэтлин. Гынтэквъи. Пыкэрын'н'ок тумгык, ынин увик

С. 123

тъылын'н'огъэ ынкъам мотлынтон'н'огъэ. Ытлён к'ынн'атын'н'огьэ.

— Ы'мто? О'равэтльан таляйвыгъан эвытлым ынан наталяйвыгыт,— пынлёгъэ рэк'окалгын.

— Эчги тыйъон'н'он о'равэтльан, ынан пиринин оттылгын,

оттылгын-ым люур пыткынтэтгъи ынкъам гымык увикик ръэиргъи. Ынн'атал увик тъылыркын! И-и-и!

— Нак'амлым гымнан трэтэмъюн'н'ын о'равэтльан, эвыр раялгынн'ыт маеты трэлк'ыты ынкъам ымыльо тэйн'эт ыргин трэнун'ын! — ныкалготкок'эн к'эпэр.

— Ынн'атал чамъам маеты рэлк'ыты! Гыт нылгэнайылгэгыт. Эвыр маеты рэпкиры, чамъам ынк'оры рэквэты.

— Гым инивыркын! Гыттапы гым вальэгым о'равэтльак!

К'эпэр маеты эквэтгъи. Майык пыкирык, ытлён эймэквъи, чит рычимиръэвыркынин энаръэёчгын, люур вай яалгыткак ръэнут иргъи. Ынн'атал гэнтъылевлин к'эпэр. Чен'ыттэ рыпэт-ым гак'олентолен. Чит-ым вай гынтэвыркын, ытръэч-ым лываквъэ: рэк'ык вай гаквален.

Ытлён к'ытлыги уткучьык гаквален. Тумгэ навалёмын к'улик'ул.

— Ръэгъи к'эпэр к'улильэтыркын? — пынлёгъэ кэйн'ын.

— К'эпэр энмэч чамъам рэеты морыкагты, пылвынтыйыкырга нэйгун,— иквъи рэк'окалгын.

— Ынрак'-ым гым мылк'ытык, мытакэчгынтагъак о'равэтльагты,—

иквъи и'ны.

— Н'энку рак'амэтва, н'утку-ым пыкирык рэвъигъэ.

— Рэк'ын иквъи?! — пынлёгъэ и'ны.

— Ръэнут валёмын — ынк'эн лыги к'ылгыркын.

И'ны эквэтгъи. Тылянвык льунин аймак. Ынн'атал и'ны гакоргавлен тайн'атэты. К'амэтван'н'огъэ ынкъам нивк'ин:

— Амайылга, о'равэтльата пэлянэн гымыкы нычачак'эн тэйн'эт. К'амэтваплыткогъэ, томгэты к'ытгъи.

— Ы'мто, к'амэтвагъэ тумгигыт? — пынлёгъат кэйн'ын ынкъам

рэк'окалгын.

— Ынн'атал тыгтык'амэтвак! Нытанчачак'эн тэкичгын гымыкы о'равэтльата амайылга гапэлялен.

К'ээк'ын вак и'ны мутлыгрэлгъи ынкъам паагъэ выенток.

Кэйн'ын ы'лён'эт галяк нэмык'эй въигъи.

— Трэнун'ын кэйн'ын, и'ны-ым рак'ыл. Ынн'атал колё ныгыттэйгым! — Ынн'ин ивыплыткук' люур вай ръэнут пэглягъэ, рэк'окалгын нэмык'эй въигъи.

О'равэтльан ынанармачьын ынкъам ынангыттапычьын.

Ытръэч.

С. 126

**Валвыйн'ын, Рэк'окалгын ынкъам Умк'ы**

**Ворон,** **Песец и Белый медведь**

Энмэн ганымытваленат умк'ы ынкъам валвыйн'ин. Колё чит нытэн'ъэв нытумгыльэтк'инэт, к'онпы кынмал нивиник'инэт, тымъёттэ кынмал нычвик'инэт.

Чымче ырык к'ача ганымытвален чинит емыгчыку рэк'окалгын. Ытлён ырык рээн этумгыльэткыльин эмивнэтык ырыкы. Вачак'-ым к'онпы вэнлыги винвэ яален'к'ач ырык нылек'ин ынкъам нинэгичик'инэт пэлятыльыт рупытти. Ытръэч-ым к'онпы амлымн'энак яален'к'ач умк'ык ынкъам вэлвык, ытлён чемгъон'н'огъэ: «Како нымкъэв ытри нык'амэтвак'энат».

К'ынвэр-ым а'рэк лывавнэн пилгытэгъек'. Чимгъунин, мин'кыри этъопэл рымаравык умк'ы ытри валвыйн'ын. А'тчанэн валвыйн'ын ынкъам ивнин:

— Лен'ытэк' гытилкыльигыт, иа'м эльукэ рытыркын, мин'кыри умк'этэ тымыплыткок гынник ымыльэты тэкичгын ынкъам мытк'ымыт нинэнук'инэт, пууръу амынан ыттъымыт гыныкы нэнапэляк'энат.

Гагтычемгъолен валвыйн'ын, валёмнэн рэк'окалгын ынкъам янра эвэнэн'н'огъэ. Эвыт умк'этэ нинэльук'ин мэмыл, валвыйн'ын эк'ылпэ ныгаглычамэтаткок'эн. Мэмыля эвытк'эй нинэльук'ин увпэральын валвыйн'ын гэлыткынык ынкъам эк'ылпэ намэчатк'эн ванвык, нанн'атк'эн. Умк'ы уйн'э нытвак'эн. Амк'ынъылён'эт ынн'ин этын'огъэ. К'ынвэр анн'энайпыгъэ умк'ы ынкъам ивнин тумгытум:

— Рак'ылк'ыл ынн'ин вальын винрэттумгын, мин'кыри а'нк'агыргын инъэтэткыльин эвэнэма,— ынкъам рынэнин валвыйн'ын.

Чичевнин валвыйн'а ы'ръунтэтыльын рэк'окалгын ынкъам чимгъугъи, мин'кыри ытлён нынъымн'ычвынавнэн.

Эвыр вэлвэ нинэльук'ин рэк'окалгын эвэнэма пирк'ыльын ынкъам

чамэттаткольын мэмылеты, ытлён эк'ылпэ нэймэвыск'ычетк'ин

С. 127

ынкъам риле ныпэгляръок'эн, авэтывак' нык'улилыръук'ин. Плыткук вытку нунтымэвк'ин, рэк'окалгын-ым уйн'ыльын нэквэтк'ин. Колё рик'укэтэ нэнаанн'энаётаск'ычатк'эн галяльын валвыйн'ын.

Ытръэч-ым умк'ы паагъэ тумгыльэтык ынык рээн. Валвыйн'ын амынан нъэлгъи. Ынан к'онпы нэнакэтъок'эн тэленъепкин томгыльатгыргын умк'эк рээн, ытръэч-ым пэнинэкин вагыргын чамъам рыпэлк'ынтэвык.

Ынн'ин эмпичивиринн'э, валвыйн'а рытымн'эвнэн ы'лгутумгытум умк'ы.

Ыт'ръэч.

С. 128

**Йильэйил ынкъам Мэлёталгын**

**Евражка и Заяц**

Ганымытвален чинит ельарачыко к'ол аромкыльэн йильэк'эй.

Еп тиркытир у'рэвкэ ытлён энмэч нывакъотвак'эн тынопыткынык ынкъам нывъэюк'ин. Кол итгъи ыныкы эймэквъи мэлёталгын ынкъам пынлёнэн:

— Ръэнут ипэ гынан ы'лгу нинэлгигыт рук?

Йильэк'эй иквъи:

— Гымнан ипэ ы'лгу кинэлгигым въэгти ынкъам мигмигыт.

Милютэтэ ивнин:

— Эплеэн к'ырэтгынэт ынкъам к'ынкалыроквынат мин'кыри вальыт гынин ы'лгу лынъёттэ въэгти ынкъам мигмигыт!

Йильэйил эк'ылпэ въайн'ытагъэ ынкъам мэгмэгынтагъэ ельарачыкогты. Милютэтэ таагнэнат ратъёттэ, вэты гачачальатлен, рыпэт ымыльо рунинэт.

Плыткук йильэк'эе пынлёнэн мэлёталгын:

— Гынан-ым ръэнутэт ы'лгу гэлгэ?

— Гымнан-ым ы'лгу нинэлгигым итк'илгын.

— Нак'ам к'эналпынрыгэ нэмык'эй.

Пин'кугъи мэлёталгын ёмромкычыкогты ынкъам э'йн'эвнин йильэил, ин'к'ун нытаагнэн ынин ы'лгытэйн'эт.

Таан'ыплыткок йильэтэ ивнин мэлёталгын:

— Гыт э'ткин'игыт милютэйгыт, гынин тэйн'эт э'ткин'.

Э'э'тгъи мэлёталгын ынкъам пэнрынэн йильэйил, ытръэч-ым ытлён рэск'ивыск'ычетгъи ченэтъельарачыкогты. Коргаквъэ мэлёталгын: колё рычен'ыттэвнин йильэйил ынкъам выква рыныматын'н'онэн йильин тытыл ынк'о чемгъон'н'огъэ: «Тырэныгъюлеквыт гыт, энаральык'аегыт, к'ээк'ын ак'амэтвака ратвагъа, алван' равэтгавын'н'огъа.

С. 129

Люур йильэк'эй алвайпы у'рэквъи ынкъам танн'ыткон'н'огъэ.

— К'ытлыги, а'мын гыт чама тотъэты вальэгыт, колё эчимгъукыльигыт чинит левтэ. К'ыгитэгын, лымынкы варъоркыт гымнинэт н'ытогыргыт чама раск'эквыргыт.

Ынн'ин йильэк'эе рыпэлк'увнин мэлёталгын.

Ытръэч.

С. 130

**Тэмыл**

Ынк'эн гатвален ынн'атал тэленъеп. Гымнан гавалёмлен мэргэпы, миргэ-ым гавалёмлен ыныгмэргэпы.

Тэленъеп гатвален ынн'атал нэрмэк'ин о'равэтльан, энмэн Тэмыл. Ынн'атал нэрмэк'ин, рыпэт-ым н'эгти ынкъам умкыт нинэнчимиръэвк'инэт к'онпакота ыннэнрылгэ, нак'ам ынн'атал пытэрмэчьын'к'ин рольянвэты. Нэнаталяйвык'энат о'равэтльат ынкъам нэнэнэвнак'энат, эвыр ръэнут тан'пэральын нинэльук'ин.

Тэмыл ганымытвален гытльата эмнун'кы, к'элюк' ытлён нычимгъук'ин: «Гымнин армагыргын нэрэтульэнн'ын о'равэтльата ынкъам гым тырэрулытвигъэ».

К'ол рыннин ытльата ивнин:

— Тэмыл, вай-ым мури уйн'э эмытк'ыкэ мытнъэлыркын, ээк пин'куркын.

Тэмыл тэнмавын'н'огъэ эвэнэнвэты. Ытля ивнин:

— Вэтык'ун к'онпын' к'ыгитэркын гилгилык гыргоча вальын ан'атлын'ын, ин'к'ун эвнэрэткэ нитын. Варкын эрмэчьын гымык арман' вальын, ей ныппылюк'ин, энмэн Вэлвылевыт.

Ынкъам Тэмыл ивиниск'иквъи. Ынн'атал Вэлвылевыт айылго нинэлгык'ин.

Вэлвылевыт гъурэтлин элек гытгык к'ача ынкъам амн'ыроотгэвэльо имтильу нинэнтык'инэт амн'ырооткэн кэйн'ыт ынкъам умк'эт. Кэтэм эвыр Тэмыл ивинигъи, нэмык'эй Вэлвылевыт гивинилин. А'мын-ым люут Тэмыл ытри Вэлвылевыт льувылгыгъэт тылянвык.

— А'мын етти, о'равэтльайгыт! Микигыт ынкъам мэн'к'окэнайгыт? — пынлёнэн Тэмылына Вэлвылевыт.

Вэлвылевыт ынн'атал гэчен'ыттэтлин льук Тэмыл. К'ытлыги Тэмыл ынн'атал нымэйын'к'ин, н'эйык майын'кы вальын.

С. 131

— Ии, энмэн вай гым Вэлвылевтигым, нынымытвайгым Въэн'кы.

Гыт-ым микигыт? — пынлёгъэ Вэлвылевыт.

Ынн'атал-ым валёмык нынны Вэлвылевыт, Тэмыл гак'олентолен эмчен'ыттэ. Ынк'оры-ым чемгъон'н'огъэ ытлён, мин'кыри тымык о'равэтльан, ынык мыкын' вальын.

— Мынувичвэт, мэн'ин арман' вальын гыт эвытлым гым,— иквъи — Тэмыл.

— Рэк'увичвэт мытрувичвэнн'ын ынкъам мытрэрэк'ыркын? — пынлёгъэ Вэлвылевыт.

Тэмылынэ тыттон'н'онэн ан'к'ы, эйычгыръугъи, ёо'ръогъэ, гилгил ныкавранчеръок'эн ынкъам нылгык'ин, гилгилти нырин'эк'инэт. Нак'ам ытлён тылякавранчета нитк'ин Валвылявтына, ин'к'ун нэмык'эй нырин'эн ынкъам ныпылк'этын. Вэлвылевтынэ ынк'эн льунин ынкъам чемгъон'н'огъэ, энмэн рэнпылк'эвн'ыркыин эрмэчьэ. Лыгэн эк'ылпэ нъэлгъи плегчыку ынкъам ынк'о

а'тчан'н'огъэ плыткульын Тэмыл.

— Мэй, Вэлвылевыт, э'митлёнайгыт, мин'кы варкын? — ынкъам к'ээк'ын вак иквъи.— Пылк'этгъи Вэлвылевыт, гым эрмэчьу тыриты ымнотаеквэк.

— Гым вай н'отк'энайгым, люн'ынпылк'эвэ инэнтыгъи!

Гэчен'ыттэтлин ынн'атал Тэмыл, валёмык к'улик'ул эрмэчьин, эмчен'ыттэтэ Тэмыл нывиврэльэтк'ин, к'ынур к'эвъяма.

— Ынрак'-ым гым мымгок, юрэк' гым нырулигым,— иквъи Вэлвылевыт.

Вэлвылевыт моогъэ. Ан'к'ы майн'айычгатын'н'огъэ ёо'ръогъэ ынкъам гилгил рэн'ан'н'огъэ. Майн'ан'к'акэн гилгил ымыльо чимиръэтгъи. Вэлвылевыт тылякавранчета нитк'ин Тэмылына ынкъам ытлён рырин'эвнин мэмлеты, кымэк ынн'атал пылк'этгъи. Онмын, нъытвагъан ан'к'ы, ытлён нъыпылк'этын, ытръэч-ым Тэмыл н'эйык майын'кы вальын, люн'пылк'этэ итгъи.

— А'мын ратан опопы увичвэтык, гыт нэрмэйгыт, гымык арман' вальэгыт, нак'ам чамъам рэнанмыгъа гынан, гымнин егтэл чамъам рэльун'ын,— иквъи Тэмыл, ынк'оры-ым ытлён рагтыгъэ, эвиръыт рыпъавыск'эвнэнат.

Вэлвылевыт-ым ивинигъи к'ээк'ын ынкъам рагтыгъэ, имтитэ рыннинэт к'онъачгынкэн мэмылтэ ынкъам чымк'ык э'мэтэ — мынгыткэн.

Тылянвык нэмэ льунин эмрэчьын Тэмыл, иквъи:

— Мынгыткэн гивин'ит галяк нэмэ мынльутылгымык ынкъам мэн'ин эрмэчьу рапэляты, ынк'эн этынво ратвагъа нутэйиквик лыгъо'равэтльанотак.

Вэлвылевыт иквъи:

— Мынгыткэн гивит галяк гым юрэк' тырэрултывигъэ,— ынн'ин ивыплыткук, амалвагты эквэтгъэт.

С. 132

Мынгыткэн гивин'итти Вэлвылевыт нымлявк'эн: н'эгти тэнлымынкыри нинэривлык'инэт ынкъам алвагты нинэнльэтэтк'инэт ытри. Ынн'атал чит нымэйын'к'ин Кончан Вэлвылевтынэ чывинин ынкъам ривлынин к'ол Въэн'эты ынкъам пэлянэн н'энку. Въэн'кы варкыт энмыт, ривле рытъёттэ ынк'энына эрмэчьэ. Кончан игыр варкын, к'ынур рэк'э гэчвилин. Ынн'атал никвык'ин, ытръэч-ым кытыйга ынкъам эйычгитэ рычимэвыркынин.

Вэлвылевыт ынн'атал гэрмэвлин, рыпэт-ым иръыт ынинэт ынкъам к'онагтэ нытъайытчак'энат вакъок. Ынн'ин галягъат мынгыткэн гивин'итти. Вэлвылевыт тэнмавын'н'огъэ тылянвэты, тайкавынвэты.

Тэмыл-ым ванэван нымлявын, ытръэч ынн'атал нык'амэтвальатк'эн, инъэ нинэнук'инэт мынгыткэн рыркат ынкъам мынгыткэн мэмылтэ, ымы ванэван ныпаннэнат, нинэлпык'инэт н'ирэк' гытгыт, чымче ынык вальыт. Вулк'ытвик-ым нинэнук'инэт н'ирэк'к'ликкин мынгыткэн мэмылтэ, к'ликкин амн'ырооткэн парол к'орат. Ытлён нырэрмэвн'ык'ин ытръэч амк'амэтвата, ванэван мылява. Ытлён нычимгъук'ин: «Варкын гымнин ан'атлын'ын —

ягталгыргын. Вэлвылевтынэ чамъам рэнанмы, чамъам ытлён ринъэтэты, гым ынн'атал тэчьэтык ынкъам тэрмэвык!»

Ынн'ин нычимгъук'ин Тэмыл.

К'ынвэр-ым льувылгыгъэт ытри — н'ирэк' эрмэчьыт лыгъоравэтльанотакэнат.

— А'мын етти, Вэвылевтигыт! К'икви: «Кух-кух! Гымнин лылет, к'ынур пипик'ылгин»,— иквъи Тэмыл.

— А'мын-ым ии, Тэмыл, нанк'а ричитыльигыт, амк'амэтвата вальэгыт ынкъам тэрмэчьын'э рольянвэты!

Ынн'атал Тэмыл ганн'энайпылен, ымыльэты ытлён челгатгъэ ынкъам вэвральатын'н'огъэ.

Вэлвылевыт чайпатгъэ тэныткынык ынкъам тайкавымгогъэ, чаёплыткок. Эмнун'ыльэ нывалёмк'эн, ръэнут выргыргыльын ан'к'ачормэпы, вай-ым люур нутэск'ын вэвральатын'н'огъэ. Ынк'эн нытэйкэвк'инэт н'ирэк' эмрэчьыт лыгъо'равэтльанотакэнат. Тэмыл иквъи:

— А'мын опопы мынпан'ъэвн'ыто, мытомавмык!

Вэлвылевыт татлын'ыткогъэ:

— Мынпанъэвн'ыто, ынк'оры-ым нэмэ мынымгомык.

Ынн'атал н'аргынэн номычьатк'эн к'ытлыги-ым вай гакыткытръолен, нак'ам тэйкэвкы гамголенат гынунльэлен'кы. Тэн'лымынкы пырин'эмъетк'инэт галгат, н'айыткынык гэлгылин ы'льыл. Вэлвылевтынэ льунин пипик'ылгын Кончак к'ача вальын. Тэмыл ивнин:

— Н'аанкэн пипик'ылгын льуркын эвытлым ванэван?

Тэмыл у'рэн'энри нытлепк'ин, нак'ам ванэван ръэнут ныльунин.

С. 133

Ытлён ытръэч нычимгъук'ин: «Мин'кыри мык'амэтваск'эвык». Нак'ам иквъи:

— А'мын, виин ратан тэйкэвык, мынпан'ъэвн'ыто, чама-ым мынрэлюуръэнмык, чама-ым мынрагтымык, мынъйылк'ыск'ивмык киткит.

Ынн'ин ивыплыткук, ымыльо эквэтгъэт амалвагты. Н'ирэк' эрмэчьыт йылк'этчык'иквъэт ярагты.

Вэлвылевтынэ льунин пипик'ылгын мэмлыткынык альэкатык лывавын'н'ольын. Пиринин пипик'ылгын ынкъам ёнэн къэличыку, рырагтаннэн. Ярак пыкирык, Вэлвылевыт йылк'этгъи н'ырок' ы'лён'эт, ынн'атал гэпэн'ъивэтлин. Кыеквъи ынкъам к'амэтвагъэ. Ынк'оры-ым ытлён тэнмавын'н'огъэ тайкавынвэты, нак'ам-ым ан'к'аткынык а'к'атайкавкы гэнъэтлин, нылгык'ин ы'льыл ынкъам гилгил. Люур вай мэн'к'о к'улик'ул Вэлвылевтынэ валёмнэн.

— Мин'кыри гыт тэнмавыркын, Вэлвылевыт?

Вэлвылевтынэ к'ырэрн'н'онэн о'равэтльан вэтгавыльын, нак'ам нэналвавк'эн льук.

— Вай гым гыныгкъэличыку тытваркын, к'энагтогэ ынкъам мынинъэйвыгыт, эвыт ратвын'ын, рэк'ыск'ивыркын нотагты.

Вэлвылевтынэ ымальо тывнэн, ныръэк'ин ытлён.

Пипик'ылгэ ивнин, энмэн чамъам ытлён ринъэтэты тэйкэвкы, иквъи:

— Раволк'ытвэн'н'огъа ынкъам гитгилык рэвытрэты ан'атлын'ын — ынк'эн егтэл Тэмылын. Эвыр мэчын'кы рагтын'ын, гыт рэрмэлтэты.

Ынк'эн ивыплыткук, пипик'ылгын эквэтгъи ярагты.

Вэлвылевыт-ым нычимгъук'ин, мин'кыри пирик ан'атлын'ын, и'йъик вальын.

Ынан тэйкынин ынн'атал нымэйын'к'ин ынкъам нивлык'ин чаат. Тэйкыплыткук, н'ытогъэ ярайпы ынкъам чит кынъуркынин ан'атлын'ын, ытръэч-ым чивмылтэтгъи чаат. Рыйылгэннин ынкъам нэмэ гырнин ан'атлын'ын, люур вай тэкэм кынъунин, тин'унин ынкъам ёнэн ратрочыко.

Тэмэл-ым гэйылк'этлин мынгыткэн ы'лён'эт.

— А'мын гэетигым, Тэмыл! Рэк'э ытлён гыт гэричитигыт? — пынлёгъэ Вэлвылевыт.

Тэмыл, к'ытлыги, нанк'а гэричитлин ынкъам мытлын'ча ганкавравлен нанк'ын увикик камлелы. Вэлвылевтынэ йытонэн ан'атлын'ын ынкъам ынкэната рычемавын'н'онэн выквылгын. Тэмыл въэн'н'ок, ныкавранчеръок'эн тэнлымынкыри. К'ынвэр, вай чын'атгъэ ан'атлын'ын. Лыгэн пэк'этатгъэ, къэли эчгэтатгъэ ан'к'аткынэты ынкъам илиру нъэлгъи. Чинит ытлён ынкэн н'эю нъэлгъи. Ёо'ръон'н'ок ынкы к'онпын' ныйн'эръук'ин, алымы эмнун'кы

С. 134

ванэван ныёа'тын. Въэн'ык к'ача н'эгны Тэмыл варкын ынкъам эчгэттатыльын къэли, ынк'эн илиру гэнъэтлин.

Н'отк'эн вагыргын гатвален ынн'атал тэленъеп. Ынпыначга вэчьым лыги.

Ытръэч.

С. 138

**Янраквын Равыквын**

**Камень Равыквын**

Энмэн ынк'эн колё тэленъеп гатвален, рыпэт варата энмэч гантыгэватлен.

Инчьувик гатвален нымэйын'к'ин агнон, колё рыркы ынкы

ныровтыльатк'эн эмк'ынк'этын'н'ок. Ынкъам ынк'эната нывэнн'этк'инэт энчьавыльэты ымыльо ан'к'ачормык нымытвальыт. Навалёмын ынк'эн агнон ымы рочгыльа. Чимгъугъэт ытри тульэтык энмэпы агнок к'ача вальэпы выквылгын, ин'к'ун ырык рочгынкы э'птэ нъытвагъан нымкык'ин рыркы. Винвэ пыкиргъэт ы'твъэ лыгъоравэтльанотагты. Нэгтыгъэн ыргынан энмэпы выквылгын, ытръэч-ым эмпичгычьэтэ колё нитчык'ин выквылгын нэгтыгъэн,

рыпэт рырагтатык налвавын. Энатрынэн выква рочгыльыт, въиткуръугъэт ымыльо.

Ынкъам ынкатагнэпы нытвак'эн ынк'эн янраквылгын Инчьувик к'ача. Ытлён к'ынур гынритыльу нитк'ин агнок. Энмэн Равыквын.

Ытръэч.

С. 139

**Рапыркы\***

Тэленъеп ынк'эн гатвален. Нытвак'эн ыннэн яран'ы вээмчурмык к'ача. Рэмкын мын'эн'н'огъэ. Нымн'ик'инэт, нык'амэтвак'энат. Люур пыкиргъи магляльын. Авынральыт эмпичгэ ы'ръыйылк'этгъэт. Рэск'иквъи рэмкыльын чоттагнэты. К'ырым микынэ нивын: «А'мын етти!». Ымыльо ныйылк'этк'инэт, нак'ам ырык к'ача к'эмэт ыпаттакэчга йырыльыт. Ыллён ынн'атал-ым колё нычачаткэк'энат. Ивыпэтгъи рэмкыльын, лыгэн ак'амэтвака н'ытогъэ.

«А'мын рэк'ыльигым н'отк'о тытагъак, — чимгъугъи рэмкыльын,— мачынан выкво нитынэт н'отк'энат пэчгыо'равэтльат»,— вакъогъэ орвыткынык ынкъам эквэтгъи.

Яран'ы-ым майн'ыпырк'ано нъэлгъи. Ынкатагнэпы ынк'эн пырк'апыр Рапырк'ано налгын'н'огъан.

Ытръэч.

\*Скала — кекур Рапыркы находится в конергинской тундре Иультинского района.

С. 141

**Н'авъанпэнрывылгын**

Нымнымык Кэн'иергык к'ача мэччымчек'эй эмнун'кы варкын

н'эйк'эй энмэн-ым лыгэталянъяпкэтагнэты нынныльын Н'авъанпэнрывылгын.

Ынк'эн тэленъеп гатвален. Ынкы н'эйк'эйык чит нымнымк'эй чавчыван нытвак'эн. Энмэн нувичвэтк'инэт н'инк'эгти, тылямарава этын'н'огъат. К'ынвэр к'ол нантэргавын. Ытльата елён'н'онэн. Ынкы ымыльо моогъат. Аны эмн'эвыск'этти гамаравръоленат, гэвъивылгыръэлинэт, гэйилюлинэт чиниткинэт н'инк'эгти. К'ынвэр, тымытковылгыткогъат. Тэн'ыннэн ынпын'эвк'эй гэгнулин. Пыкиргъэт к'лявылтэ, эвын тан'амрылтэлё ёрочыко, тэн'эммутлю чоттагынтэ.

Ынк'эн ынкъам ыргин маравваны гэтэныннылин Н'авъанпэнрывылгынво.

Ытръэч.

С. 143

**Таврэпэлян\***

К'ол итгъи чавчывата ивнин н'эвъэн:

— Кита мынъялгынмык нотатагнэты. К'ытэйкыгын кытмайн'ыпэнъёлгын. Яран'ы к'ынчимэвыркын, к'эйвэтыркын к'ынур.

К'утынэ пэнъёлгын нинэтэйкык'ин, к'ол эк'ылпэ яран'чемавыркын. Эк'ылпэ к'орагыркэгъат. Кэтэм ынкы н'ылгыльеквэ эквэтгъэт гырголягты, к'ынур-ым нымэйын'к'ин пэтыръэтъеквэ нылек'инэт ынк'эн н'ылгылыткыната.

Ывэк'учитэ н'эвъэн ивнин:

— Ынн'атал гыльота, к'эйвэ, нотагты рэлгитэгъен'гъэ ын'н'э атаалгылятка.

Вэнлыги гырголятык, таалгылятгъэ. Тэврит тылпъигъэт ынкъам к'отычга иргъэт нотаск'эты.

Ынн'ин томгатгъэ н'эгны Таврэпэлян.

Ытръэч.

\* Так называется гора, расположенная недалеко от села Нешкан.

С. 145

**Загадки**

1. Гынык-ым ръэнут — рэлпъалявыл? *(Варэлгын*).

По-твоему, что такое — широкоплечий человек? (*Основная*

*стойка яранги, поддерживающая весь остов*).

2. Гынык-ым, ръэнут — нутэук'к'эмк'эй? (*Винв*ыт).

По-твоему, что такое — тундровая мисочка? (*Следы*).

3. Ръэнут-ым — к'онпы эвын пыльыльэтыльын? (*Вээм*).

Что такое — всегда текущее? (*Река*).

4. Гынык-ым, ръэнут — этъэтэвки? (*Тытыл*).

По-твоему, что такое — никогда не стоящее на месте? (*Дверь)*.

5. Ръэнут-ым — аталпыкэгытгын? (*Пэнъёлгын*).

Что такое — неисчерпаемое озеро? (*Костер*).

6. Гынык-ым, ръэнут — коталк'ыэнмын? (*Ёрон'ы*).

По-твоему, что такое — плоская квадратная скала? (*Полог*).

7. Гынык-ым, ръэнут — тэмлён'ынрырат? (*Выялвыял*).

По-твоему, что плотно прилегает к земле? (*Поземка*).

8. Ръэнут — льэлен'кы гарыннылен, кыткыт-ым арынныкылен? (*К'оран'ы)*.

Кто это — зимой с рогами, а весной без рогов? (*Олень*).

9. Н'ыранорвык увъаляк'лявылтэ нывакъотвак'энат ынкъам нылек'инэт тумыгрээн. (*К'орэн вэйпыт*).

На четырех нартах черные люди сидят и едут все вместе. (*Копыта оленя*).

С. 146

10. Ръэнут — элен'ит иръын нэнаяк'эн, льэлен'кы-ым ытръэч элечгыт? (*К'орэн рынныт*).

Что это — летом кухлянку носит, а зимой одни летние торбаса?

*(Рога оленя*).

11. Рэвивык нарычганморэ, вытку к'улирэвивык нычвачгынлеморэ. *(Айкол*).

На одном кочевье лежим на одном боку и только на другом

кочевье переворачиваемся. (*Постель из оленьей шкуры*).

12. Н'ирэнйичьэмрэтэ нанмынат эмыннэнъют ръэвыт, к'утынэ ыпаннэн эвытк'эй, к'утынэ-ым ымыльэты гивин'ит, к'ынвэт-ым ръэв вилетгъи. (*Пэнъёлгын ынкъам тиркытир*).

Два брата убили по киту. Один сварил тут же, а другой варил

целый год, и кит протух. (*Костер и солнце*).

13. Мин'кы гавакъолен — ынкы гуврынлин. (*Кукэкин пуйъэпуй*).

Где сел — там черно. (*Сажа от котла).*

С. 147

**Пословицы**

1. Этэн'ыркэ вальын гыннин'н'ыттыльын — к'ырымэн о'равэтльан.

Без хорошего ружья охотник — не человек.

2. Мыкын'ырыткук — мыкын' нытвак'эн тэкичгын.

Больше выстрелов — больше бывает мяса.

3. Н'элвыльык мынгыт рак'ылк'ылтэ — вальылк'ылтэ гыткат.

В стаде руки не нужны — нужны ноги.

4. Армао'равэтльата к'ырым рыкалыровъёлк'ыл чиниткин ылгыльатгыргын.

Сильный человек не должен показывать свои чувства.

5. О'равэтльан к'ырымэн пипик'ылгын, ынан айылго элгыкыльин к'эргыгыргын.

Человек не мышь, он не должен бояться света.

6. О'равэтльан — этын ченэтвагыргыкэн.

Человек — хозяин своей жизни.

7. Эккэкыльин о'равэтльан — ейвэчу лынъё.

Человек без сыновей достоин жалости.

8. Мэн'ин нъэнк'этк'ин иквичик, ыныкагты ымы чымчекин вээмк'эй чекыяа вальын.

Кто не хочет пить, тому и ближний ручей далек.

9. Ы'ръыльын о'равэтльан палёмтэлык, к'ынур чиинмимле иквичик, к'ырым к'ъигрэквъи \*.

Лживого человека слушать — все равно что теплую воду

пить — никогда не напьешься.

10. Тымн'эвэтгавык, лыгэн-ым к'ынур ы'люк.

Пустой разговор вести — все равно что есть снег.

\* Настоящая пословица была записана В. Г. Богоразом в конце XIX века

(В. Л.).

С. 148

**Указатель сказителей, переводчиков и авторов записей*.***

1. ***Тоттомгаткэн лымн'ыл***

Записана в 1966 году в с. Энурмино от сказителя Вуквувье. Записал и перевел В. В. Леонтьев

1. ***Амн'ырооткэн йичьэмрэтти***

Записана в 1971 году в с. Лорино от сказителя Росхитагина, 1914 года рождения. Записала и перевела М. К. Такакава

1. ***Тын'агыргын ынкъам Гитгильын***

Записана в 1971 г. в с. Нунямо от сказительницы Нутэн, 1893 года рождения. Записал А. Н. Ральнито, перевеле М. К. Такакава

1. ***Эк'итчьэри.***

Записана в 1970 году в пос. Снежный от сказительницы Энту. Записала А. Кымытваль, перевела М. К. Такакава

1. ***Н'эск'эрултын ынкъам Кайом***

Записана в 1971 году в с. Нунямо от сказителя Н. Энпыка, 1936 года рождения. Записал, перевел и литературно обработал И. В. Поломошнов

1. ***Ён'авъёчгын***

Записана в 1971 году в пос. Дебин от жителя с. Алькатваам Г. А. Вуквулина. Записала и перевла В. И. Иунеут.

1. ***Кальайн'ын о'равэтльатъолёльын***

Записана в 1970 году в с. Хатырка от сказителя Ринтувье. Записала Е. Рультынеут, перевела Е. В. Тегрынкеу

1. ***Рик'ун'н'эв***

Записана в 1970 году в пос. Снежный от сказительницы Энту. Записала А. Кымытваль, перевела Е. В. Тегрынкеу

1. ***Тилмыт***

Записана в 1971 году в с. Нунямо от сказительницы нутэн, 1893 года рождения. Записал А. Ральнито, перевела М. К. Такакава

1. ***Гымо***

Записана в 1970 году в с. Канчалан сказителем К. П. Тымнеквыным. Первела Е. В. Тегрынкеу

1. ***Илкыльын ынпын'эвк'эй***

Записана в 1963 году в с. Ваеги от сказительницы Рагтыны, 1903 года рождения. Записал В. П. Тевлявье, перевела М. К. Такакава

С. 149

1. ***Пынчойгын'ав***

Записана в 1970 году в с. Канчалан сказителем К. П. Тымнэквыным. Перевела Е. В. Тегрынкеу

1. ***Инъыльыт***

Записана в 1970 году в с. Канчалан сказителем К. П. Тымнэквыным. Перевела Е. В. Тыгренкеу

1. ***Н'ырок' н'эвъэнйыръыт***

Записана в 1970 году в с. Конергино от сказительницы И. Н. Тэюнэут, 1941 года рождения. Записала и перевела М. К. Такакава

1. ***Н'ирэк' мылыо'равэтльат***

Записана в 1966 году с. Энурмино от сказителя Вуквувье. Записал, перевел и обработал В. В. Леонтьев

1. ***Пэръутиръыльын ытлывэ***

Записана в 1971 году в с.нунямо от сказительницы Нутэн, 1893 года рождения. Записал А. Ральнито, перевела М. К. Такакава

1. ***Ан'к'акван'ав***

Записана в 1971 году в с. Лаврентия от В. Баум. Записал и обработал И. В. Поломошнов

1. ***Ейвэл Ролтыгыргын***

Записана в 1971 году в с. Лаврентия от В. Баум. Записал и обработал И. В. Поломошнов

1. ***Н'ирэк' тумгыт***

Записана в 1970 году в с. Канчалан сказителем П. Тымнэквыным. Перевела Е. В. Тегрынкеу

1. ***Тайкаквыргын***

Записана в 1971 году в с. Нунямо от сказителя Н. Энпыка, 1936 года рождения. Записал, перевел и обработал И. В. Поломошнов

1. ***К'ъуркыл ынкъам Нутэн'эвыт***

Записана в 1963 году в с. Нешкан от сказительницы Кэглилгыны. Записал Я. Атчитагин. Перевела М. К. Такакава

1. ***Пчик'имтильын ынкъам К'ъуркыл***

Записана в 1971 году в с. Мейныпильгино от сказительницы Гыргольнаут. Записала и перевела В. И. Иунеут

1. ***Мин'кыри ы'ттъыт вэтгавкы гапааленат***

Записана в 1970 году от сказительницы Эйгинеут. Записала Г. П. Вальнаут, перевела Е. В. Тегрынкеу

1. ***Мэн'ин арман' вальын нутэйиквик***

Записана в 1970 году в с. Канчалан сказителем П. Тымнэквыным, 1944 года рождения. Перевела А. П. Кергинто

1. ***Валвыйн'ын, рэк'окалгын ынкъам умк'ы***

Записана в 1970 году от сказителя Довбилкина, 1933 года рождения. Записал, перевел и обработал И. В. Поломошнов

1. ***Йильэйил ынкъам мэлёталгын***

Записана в 1971 году в с. Инчоун от сказителя Кейивтыль. Записал, перевел и обработал И. В. Поломошнов

1. ***Тэмыл***

Записана в 1970 году в с. Канчалан сказителем П. Тымнэквыным. Перевла Е. В. Тегрынкеу

С. 150

1. ***Янраквын Равыквын***

Записана в 1970 году в с. Инчоун от сказителя Кейитвыль. Записал, перевл и обработал И. В. Поломошнов

1. ***Рапырк'ы***

Записана в 1971 году в с. Конергино от сказителя Н. Веквета, 1947 года рождения. Перевел автор

1. ***Н'авнъанпэнрывылгын***

Записана в 1971 году в с. Конергино от сказительницы Г. Пуя, 1942 года рождения. Записала и перевела М. К. Такакава

1. ***Таврэпэлян***

Записана в 1967 году в г. Магадане от сказителя Лейвиитева, жителя с. Нешкан. Записал, перевел и обработал В. В. Леонтьев

**Загадки**

1, 2, 3, 4, 5, 6, 7-я записаны в 1972 году в с. Мейныпильгино от сказителя Коравье М. К. Такакавой; 8-я записана в 1970 году от сказителя Томчина в с. Инчоун. Перевел И. В. Поломошнов; 9, 10-я записаны в с. Инчоун И. В. Поломошновым от сказителя Кейивтыля; 11-я записана в с. Хатырка в 1963 году И. В. Поломошновым от сказителя Ранаквыргына.

**Пословицы**

1, 2, 3-я записаны в с. Ванкарем от сказителя П. И. Мемыль, 1915 года рождения. Записал и перевел И. В. Поломошнов; 4-я записана в с. Уэлен

от сказителя Рыппеля. Записал и перевел И. В. Поломошнов; 7-я записана в с. Ванкарем от сказителя Вагыргина. Перевел И. В. Поломошнов; 8, 9-я записаны в с. Алькатваам от сказительницы А. П. Элентонау. Перевел И. В. Поломошнов; 10, 11-я записаны в с. Инчоун от сказителя Кейивтыля. Записал И. В. Поломошнов.

С. 151

**Содержание**

Тоттомгаткэн лымн'ыл. Времён творения сказание 10

Амн'ырооткэн йичьэмрэтти. Восемь братьев 11

Тын'агыргын ынкъам Гиттильын 21

Эк'итчьэри 27

Н'эск'эрултын ынкъам Кайом 39

Ён'авъёчгын 42

Кальан'ын о'равэтльатъольолын 47

Рик'ун'н'эв 50

Тилмыт 54

Гымо 60

Илкыльин ынпын'эвк'эй 64

Пынчойгын'ав 66

Инъыльыт 70

Н'ырок' н'эвъэнйыръыт 74

Н'ирэк' нытульык'инэт мылыо'равэтльат 76

Тэръутиръыльын ытлывэ 78

Ан'к'акван'ав 84

Ейвэл Ролтыгыргын 90

Н'ирэк' тумгыт 95

Тайкаквыргын 100

К'ъуркыл ынкъам Нутэн'эвыт 106

Пычик'имтильын ынкъам К'ъуркыл 112

Мин'кыри ы'ттъыт вэтгавкы гапааленат 119

Мэн'ин арман' вальын нутэйиквик 122

Валвыйн'ын, Рэк'окалгын ынкъам Умк'ы 126

Йильэйил ынкъам Мэлёталгын 128

Тэмыл 130

Янраквын равыквын 138

Рапырк'ы 139

Н'авъанпэнрывылгын 141

Таврэпэлян 143

Загадки 145

Пословицы 147

Указатель сказителей, переводчиков и авторов записей 148